(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΔ΄

Πέμπτη 3 Μαρτίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Κ. Ζουράρη, σελ.
3. Ανακοινώνεται ότι τη συνεδρίαση παρακολουθούν μαθητές από το 7ο Δημοτικό Σχολείο Κερατσινίου, το 1ο Γυμνάσιο Παιανίας, το 4ο Γυμνάσιο Σταυρούπολης Θεσσαλονίκης, τα Γυμνάσια Μεγαλοχωρίου και Καλυβίων Τρικάλων και το 4ο Δημοτικό Σχολείο Ωραιοκάστρου Θεσσαλονίκης, σελ.
4. Επί διαδικαστικού θέματος, σελ.
5. Ανακοινώνεται ότι, με επιστολή του, ο Πρόεδρος της Κοινοβουλευτικής Ομάδας ΤΟ ΠΟΤΑΜΙ, κ. Σταύρος Θεοδωράκης, προς τον Πρόεδρο της Βουλής κ. Νικόλαο Βούτση, ενημερώνει ότι Κοινοβουλευτικός Εκπρόσωπος του κόμματος ΤΟ ΠΟΤΑΜΙ ορίζεται ο κ. Γεώργιος Αμυράς, Βουλευτής Β΄ Αθηνών, στη θέση του Βουλευτή Θεοχάρη (Χάρη) Θεοχάρη, σελ.
6. Ανακοινώνεται ότι η Διακομματική Κοινοβουλευτική Επιτροπή για τη διεκδίκηση των Γερμανικών Οφειλών, που έχει συσταθεί κατά τα άρθρα 44 και 45 του Κανονισμού της Βουλής, και για την οποία η Ολομέλεια της Βουλής έχει ορίσει προθεσμία υποβολής της έκθεσής της μέχρι την 31η Μαρτίου του 2016, παρατείνεται έως την 30ή Ιουνίου του 2016, σελ.
7. Αναφορά στο προσφυγικό - μεταναστευτικό θέμα, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 4 Μαρτίου 2016, σελ.

2. Κατάθεση αναφορών, σελ.
3. Συζήτηση επικαίρων ερωτήσεων:
 α) Προς τον Υπουργό Οικονομικών, σχετικά με την αναθεώρηση των κυβερνητικών αποφάσεων για την κατάργηση του μειωμένου συντελεστή Φ.Π.Α. στα νησιά, σελ.
 β) Προς τον Υπουργό Εθνικής Άμυνας, σχετικά με την «απαξίωση των Ελληνικών Αμυντικών Συστημάτων», σελ.
 γ) Προς τον Υπουργό Πολιτισμού και Αθλητισμού, σχετικά με την τήρηση της κείμενης νομοθεσίας στην πρόσκληση ενδιαφέροντος για την κάλυψη της θέσης του Γενικού Διευθυντή του Φεστιβάλ Κινηματογράφου Θεσσαλονίκης, σελ.
 δ) Προς τον Υπουργό Περιβάλλοντος και Ενέργειας, σχετικά με την παραμετροποίηση των τιμών πώλησης ηλεκτρικής ενέργειας από τους κατ’ επάγγελμα αγρότες και ιδιοκτήτες φωτοβολταϊκών σταθμών, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Συστήματα Εγγύησης Καταθέσεων (ενσωμάτωση Οδηγίας 2014/49/Ευρωπαϊκή Ένωση), Ταμείο Εγγύησης Καταθέσεων και Επενδύσεων και άλλες διατάξεις», σελ.
2. Συζήτηση επί της αρχής, επί των άρθρων και των τροπολογιών και ψήφιση στο σύνολο του σχεδίου νόμου του Υπουργείου Οικονομικών: «Συστήματα Εγγύησης Καταθέσεων (ενσωμάτωση Οδηγίας 2014/49/ΕΕ), Ταμείο Εγγύησης Καταθέσεων και Επενδύσεων και άλλες διατάξεις», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΚΑΚΛΑΜΑΝΗΣ Ν. , σελ.
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΝΤΩΝΟΠΟΥΛΟΥ Ο. , σελ.
ΒΑΡΔΑΛΗΣ Α. , σελ.
ΒΑΡΕΜΕΝΟΣ Γ. , σελ.
ΒΕΝΙΖΕΛΟΣ Ε. , σελ.
ΔΕΝΔΙΑΣ Ν. , σελ.
ΔΗΜΑΣ Χ. , σελ.
ΚΑΚΛΑΜΑΝΗΣ Ν. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΡΑΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΟΥΡΟΥΜΠΛΗΣ Π. , σελ.
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΜΑΝΩΛΑΚΟΥ Δ. , σελ.
ΜΗΤΑΡΑΚΗΣ Π. , σελ.
ΠΑΠΠΑΣ Χ. , σελ.
ΤΣΑΚΑΛΩΤΟΣ Ε. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί της αναφοράς στο προσφυγικό - μεταναστευτικό θέμα:
ΔΑΝΕΛΛΗΣ Σ. , σελ.
ΔΕΝΔΙΑΣ Ν. , σελ.
ΚΑΒΑΔΕΛΛΑΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΟΥΡΟΥΜΠΛΗΣ Π. , σελ.
ΜΑΝΤΑΣ Χ. , σελ.
ΜΑΝΩΛΑΚΟΥ Δ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Χ. , σελ.

Γ. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΒΙΤΣΑΣ Δ. , σελ.
ΓΙΟΓΙΑΚΑΣ Β. , σελ.
ΚΕΦΑΛΙΔΟΥ Χ. , σελ.
ΛΟΒΕΡΔΟΣ Α. , σελ.
ΜΗΤΑΡΑΚΗΣ Π. , σελ.
ΜΠΑΛΤΑΣ Α. , σελ.
ΣΚΟΥΡΛΕΤΗΣ Π. , σελ.

Δ. Επί του σχεδίου νόμου του Υπουργείου Οικονομικών:
ΑΛΕΞΙΑΔΗΣ Τ. , σελ.
ΑΝΤΩΝΟΠΟΥΛΟΥ Ο. , σελ.
ΑΡΒΑΝΙΤΙΔΗΣ Γ. , σελ.
ΒΑΡΔΑΛΗΣ Α. , σελ.
ΒΕΝΙΖΕΛΟΣ Ε. , σελ.
ΓΕΩΡΓΙΑΔΗΣ Μ. , σελ.
ΔΑΝΕΛΛΗΣ Σ. , σελ.
ΔΕΝΔΙΑΣ Ν. , σελ.
ΔΗΜΑΣ Χ. , σελ.
ΘΕΟΧΑΡΗΣ Θ. , σελ.
ΚΑΒΑΔΕΛΛΑΣ Δ. , σελ.
ΚΑΚΛΑΜΑΝΗΣ Ν. , σελ.
ΚΑΜΜΕΝΟΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΑΚΩΣΤΑΣ Ε. , σελ.
ΚΑΡΡΑΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΟΥΡΟΥΜΠΛΗΣ Π. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΜΑΝΩΛΑΚΟΥ Δ. , σελ.
ΜΠΑΚΟΓΙΑΝΝΗ Θ. , σελ.
ΜΠΑΛΤΑΣ Α. , σελ.
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Χ. , σελ.
ΠΟΛΑΚΗΣ Π. , σελ.
ΣΑΡΙΔΗΣ Ι. , σελ.
ΣΚΑΝΔΑΛΙΔΗΣ Κ. , σελ.
ΣΤΑΪΚΟΥΡΑΣ Χ. , σελ.
ΤΖΑΜΑΚΛΗΣ Χ. , σελ.
ΤΣΑΚΑΛΩΤΟΣ Ε. , σελ.
ΧΟΥΛΙΑΡΑΚΗΣ Γ. , σελ.
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΔ΄

Πέμπτη 3 Μαρτίου 2016

 Αθήνα, σήμερα στις 3 Μαρτίου 2016, ημέρα Πέμπτη και ώρα 9.38΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ.**

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι Βουλευτές, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Ψυχογιό, Βουλευτή Κορινθίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

**ΠΡΟΕΔΡΕΥΩΝ (Γεώργιος Λαμπρούλης):** Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 4 Μαρτίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 600/1-3-2016 επίκαιρη ερώτηση της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Πολιτισμού και Αθλητισμού, σχετικά με τον τερματισμό λειτουργίας του ΔΗΠΕΘΕ Β. Αιγαίου και την ανάσχεση της πολιτιστικής δραστηριότητας σε μια ευαίσθητη περιοχή της Ελλάδας.

2. Η με αριθμό 594/29-2-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Υγείας, σχετικά με το σχέδιο συγχώνευσης–κατάργησης μονάδων της πρωτοβάθμιας φροντίδας υγείας.

3. Η με αριθμό 598/29-2-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου–Χρυσή Αυγή κ. Ιωάννη Λαγού προς τον Υπουργό Εσωτερικών και Διοικητικής Ανασυγκρότησης, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη».

4. Η με αριθμό 602/1-3-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Εθνικής Άμυνας, σχετικά με την αθρόα αποβίβαση προσφύγων–μη νόμιμων μεταναστών στο Καστελόριζο.

5. Η με αριθμό 608/1-3-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών, Μεταφορών και Δικτύων, σχετικά με τη χορήγηση αποζημίωσης στους υπαλλήλους που μετέχουν στην οργάνωση, υποστήριξη και διεξαγωγή των δοκιμασιών προσόντων και συμπεριφοράς των υποψηφίων οδηγών.

6. Η με αριθμό 603/1-3-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις καθυστερήσεις στην έκδοση των συντάξεων του ΙΚΑ.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 595/29-2-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εσωτερικών και Διοικητικής Ανασυγκρότησης, σχετικά με τη μίσθωση ελικοπτέρων δασοπυρόσβεσης.

2. Η με αριθμό 599/1-3-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις στα Ελληνικά Αμυντικά Συστήματα (ΕΑΣ).

3. Η με αριθμό 609/1-3-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απόλυση συνδικαλίστριας, εργαζόμενης της αλυσίδας καταστημάτων–επιχείρησης καφέ, «MIKEL COFFEE COMPANY» στη Δράμα.

4. Η με αριθμό 604/1-3-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την παράταση ή μη του μέτρου της απόσυρσης των αυτοκινήτων.

5. Η με αριθμό 601/1-3-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με το δημοσίευμα του περιοδικού «Επίκαιρα» με θέμα τη συμμετοχή Παπασταύρου στο Διοικητικό Συμβούλιο της νομίμου εταιρείας «MG Capital Advisors Α.Ε.» της κ. Μαρέβα Γκραμπόφσκι-Μητσοτάκη.

6. Η με αριθμό 576/23-2-2016 επίκαιρη ερώτηση της Βουλευτού Κέρκυρας του Συνασπισμού Ριζοσπαστικής Αριστεράς κ. Φωτεινής Βάκη προς τον Υπουργό Υγείας, σχετικά με την υποστελέχωση του Γενικού Νοσοκομείου Κέρκυρας.

7. Η με αριθμό 565/22-2-2016 επίκαιρη ερώτηση του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Παιδείας, Έρευνας και Θρησκευμάτων, σχετικά με τη συνέχιση της λειτουργίας των πανεπιστημιακών τμημάτων στο Αγρίνιο.

8. Η με αριθμό 569/22-2-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τη συμβολή του Υπουργείου στη βελτίωση του τραπεζικού προϊόντος, με την επωνυμία «Κάρτα Αγρότη».

9. Η με αριθμό 564/22-2-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, σχετικά με την αποτίμηση των νέων δημοσιονομικών μέτρων για την περίοδο 2015-2016.

10. Η με αριθμό 568/22-2-2016 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ–ΔΗΜΑΡ. κ. Ιωάννη Κουτσούκου προς τον Υπουργό Αγροτικής Ανάπτυξης και Τροφίμων, σχετικά με την καταβολή των οφειλόμενων αποζημιώσεων και ενισχύσεων στους αγρότες της Ηλείας για τις ζημιές στην αγροτική παραγωγή του Α΄ εξαμήνου του 2015.

11. Η με αριθμό 578/23-2-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απόλυση εργαζόμενου στο εργοστάσιο της «Κ.Ε. ΚΑΛΑΜΑΡΑΚΗΣ–ΚΑΛΑΣ Α.Ε.-ΑΝΩΝΥΜΗ ΒΙΟΜΗΧΑΝΙΚΗ ΚΑΙ ΕΜΠΟΡΙΚΗ ΕΤΑΙΡΕΙΑ ΑΛΑΤΟΣ» στη Βιομηχανική Περιοχή της Σίνδου, στην Περιφερειακή Ενότητα Θεσσαλονίκης.

12. Η με αριθμό 573/23-2-2016 επίκαιρη ερώτηση του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την ανάγκη πληρέστερης ενημέρωσης στους πελάτες της ΔΕΗ για τις δυνατότητες και την προστασία που παρέχεται στις ευαίσθητες κοινωνικές ομάδες.

13. Η με αριθμό 571/22-2-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ανάγκη ολοκλήρωσης του διαγωνισμού που ξεκίνησε από το 2007 για την προμήθεια νέων ασθενοφόρων του ΕΚΑΒ.

Οι επίκαιρες ερωτήσεις, που θα απαντηθούν από τον ίδιο Υπουργό ή Υφυπουργό, θα συζητηθούν η μία μετά την άλλη.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέλθουμε στην πρώτη επίκαιρη ερώτηση δώστε μου λίγα δευτερόλεπτα να κάνω μια αποτίμηση του σημερινού Κοινοβουλευτικού Ελέγχου.

Οφείλω να εκφράσω και από τη θέση αυτή, εκφράζοντας προφανώς και το Σώμα, την έντονη δυσαρέσκεια απέναντι στη στάση των Υπουργών, επειδή, συγκεκριμένα, από τις δεκατέσσερις επίκαιρες ερωτήσεις, που θα έπρεπε να συζητηθούν, και είναι εγγεγραμμένες, δυστυχώς θα συζητηθούν μόνο οι τέσσερις. Οι δύο δεν συζητούνται λόγω αναρμοδιότητας, ενώ οι υπόλοιπες οκτώ δεν συζητούνται λόγω διαφόρων κωλυμάτων που έχουν δηλώσει οι Υπουργοί.

Εισερχόμαστε στη δεύτερη με αριθμό 585/29-2-2016 επίκαιρη ερώτηση δεύτερου κύκλου του Βουλευτή Χίου της Νέας Δημοκρατίας κ. Παναγιώτη Μηταράκη προς τον Υπουργό Οικονομικών, σχετικά με την αναθεώρηση των κυβερνητικών αποφάσεων για την κατάργηση του μειωμένου συντελεστή ΦΠΑ στα νησιά.

Στην επίκαιρη ερώτηση θα απαντήσει ο Αναπληρωτής Υπουργός κ. Τρύφων Αλεξιάδης.

Ορίστε, κύριε Μηταράκη, έχετε τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Πράγματι εκφράσατε το Σώμα. Τα 2/3 των Υπουργών είναι απόντες σήμερα και το 1/3 παρόντες. Να ευχαριστήσω τους παρόντες Υπουργούς που ικανοποιούν τα κυβερνητικά τους καθήκοντα και τιμούν τη Βουλή. Όμως, για τα 2/3 των Υπουργών που είναι απόντες, θα πρέπει η Διάσκεψη των Προέδρων πλέον πολύ σοβαρά να συζητήσει, γιατί έχει εξευτελιστεί ο κοινοβουλευτικός έλεγχος.

Κύριε Πρόεδρε, το θέμα του μειωμένου ΦΠΑ στα νησιά είναι ένα ευρωπαϊκό κεκτημένο της χώρας μας. Αποτελεί ίσως το μοναδικό πρακτικό μέσο, όπου η εκάστοτε κυβέρνηση, η πολιτεία, τονίζει τη νησιωτικότητα. Τα νησιά μας έχουν ιδιαίτερο κόστος μεταφοράς, το οποίο επηρεάζει την παραγωγή προϊόντων, τη μεταφορά προϊόντων και αυτό επηρεάζει τις τοπικές οικονομίες.

Υπάρχει, λοιπόν, το ευρωπαϊκό κεκτημένο του μειωμένου συντελεστή ΦΠΑ, κάτι που προσπάθησαν οι θεσμοί πολλαπλά να αναστρέψουν. Δεν είναι καινούργιο το θέμα. Όμως, συγκεκριμένα ο κ. Χαρδούβελης στο e-mail του –στο περίφημο «e-mail Χαρδούβελη»- στη σελίδα 3 δέχτηκε μόνο την αύξηση του ΦΠΑ στα ξενοδοχεία και στη σελίδα 27 είπε συγκεκριμένα ότι το θέμα του ΦΠΑ στα νησιά είναι εκτός της συζήτησης του προγράμματος και είναι κάτι που πρέπει να συζητηθεί γενικά στην Ευρώπη, όταν ξαναμιλήσουμε για το θέμα του ΦΠΑ.

Όμως, ο Πρωθυπουργός κ. Τσίπρας στη δική του πρόταση προς τους θεσμούς, στη σελίδα 3 συγκεκριμένα, πρότεινε η Ελλάδα την κατάργηση του μειωμένου συντελεστή ΦΠΑ. Και δεν μπορώ να μην επαναλάβω αυτό που είχα πει τότε ότι στην πρόταση του Πρωθυπουργού δεν ανέφερε την κατάργηση του ΦΠΑ στα νησιά. Απλώς ανέφερε τον νόμο, και λέει την κατάργηση της εξαίρεσης του νόμου τάδε, για να μπερδευτούμε και να μην το καταλάβουμε.

Αυτό, όμως, που θέλω να σας ρωτήσω σήμερα είναι το εξής. Η Βουλή νομοθέτησε μετά την περίφημη διαπραγμάτευση το καλοκαίρι του 2015, μέσα στο 2016 να καταργηθούν σε όλα τα νησιά οι μειωμένοι συντελεστές ΦΠΑ. Πρόσφατα, στελέχη της Κυβέρνησης, στελέχη του ΣΥΡΙΖΑ, είπαν ότι αυτό επανεξετάζεται. Και πράγματι θα είναι πολύ θετικό αν επανεξετάζεται, αλλά επειδή η αξιολόγηση είναι τώρα και είναι συγκεκριμένη, ρωτάω συγκεκριμένα τα εξής.

Πρώτον, έχει θέσει η Κυβέρνηση το ζήτημα της επαναφοράς των ειδικών συντελεστών ΦΠΑ στα νησιά στο πλαίσιο της παρούσας διαπραγμάτευσης; Είναι στο τραπέζι αυτό τώρα με τους θεσμούς ή απλώς συζητείται για εσωτερική κατανάλωση;

Δεύτερον, αν είναι στο τραπέζι, έχετε προτείνει κάποια ισοδύναμα ή έχετε προτείνει έναν άλλο τρόπο να αντιμετωπίσετε το δημοσιονομικό αποτέλεσμα;

Τρίτον, γενικότερα, η Κυβέρνηση έχει να προτείνει θετικά ισοδύναμα προς τους νησιώτες ως αντισταθμιστικά, εξασφαλίζοντας τη ρήτρα νησιωτικότητας, όπως προβλέπει το Σύνταγμα της Ελλάδος;

Και, τέλος, σε κάποια νησιά έχει ήδη εφαρμοστεί η κατάργηση του μειωμένου συντελεστή ΦΠΑ. Είχε τα δημοσιονομικά αποτελέσματα που περιμέναμε;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αλεξιάδη, έχετε τον λόγο για την πρωτολογία σας.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, σωστά θέτετε το ζήτημα –και εσείς, κύριε Πρόεδρε- των υποχρεώσεών μας ως Υπουργών, αλλά εγώ να πω για άλλη μία φορά και την άλλη πλευρά του φεγγαριού! Προσπαθώ να είμαι συνεπής στις κοινοβουλευτικές μου υποχρεώσεις. Είμαι υποχρεωμένος να απαντάω ορισμένες φορές και τις τρεις ημέρες της εβδομάδος, στο πλαίσιο των κοινοβουλευτικών υποχρεώσεων. Έχω έρθει, για να απαντήσω, δεκαοκτώ φορές από 1-1-2016.

Παράκληση, λοιπόν, κάποια στιγμή να θεσπιστεί οι ερωτήσεις να μαζεύονται σε μία μέρα την εβδομάδα, το πολύ δύο, ώστε να μπορούμε να ανταποκριθούμε και στα καθήκοντα της Βουλής και στις υποχρεώσεις των Υπουργείων.

Σε ό,τι αφορά τώρα το σοβαρό θέμα που θέτετε, να σας πληροφορήσω ότι έχω ενημερώσει επανειλημμένα με απαντήσεις μου στη Βουλή γι’ αυτό το ζήτημα. Έχω συμμετάσχει στην αντίστοιχη συνεδρίαση της επιτροπής, όπου ήρθε και το Γραφείο Προϋπολογισμού της Βουλής και συζητήσαμε αναλυτικά όλα αυτά τα θέματα και εξηγήσαμε ακριβώς το πού είμαστε και το τι κάνουμε.

Βεβαίως προσπαθούμε, είτε στο θέμα της έμμεσης φορολογίας είτε στο θέμα της άμεσης φορολογίας, να υπάρχουν μέτρα -όπως προβλέπαμε από τον νόμο του 2015- που να αντισταθμίζουν το πρόβλημα που δημιούργησε η αύξηση του ΦΠΑ στα νησιά. Ειδικά αυτή την περίοδο, που γνωρίζουμε ότι τα νησιά, που είναι στο πιο ανατολικό τμήμα του Αιγαίου, αντιμετωπίζουν το τεράστιο οικονομικό και κοινωνικό πρόβλημα των προσφύγων, δεν μπορούμε να τα επιβαρύνουμε και με αύξηση του ΦΠΑ.

Βεβαίως, έχετε πολύ δίκιο που γράφετε στην ερώτησή σας ότι καταβάλλουμε κάθε δυνατή προσπάθεια, προκειμένου να ενισχυθεί η έννοια της νησιωτικότητας και οι νησιώτες να απολαμβάνουν άλλα αντισταθμιστικά μέτρα. Αυτή την εποχή και το προηγούμενο χρονικό διάστημα προσπαθούμε και στη διαπραγμάτευση και οπουδήποτε αλλού να υπάρχουν συνολικά μέτρα που να ανακουφίσουν τους νησιώτες από το θέμα αυτό του ΦΠΑ, όπως και συνολικά τους Έλληνες πολίτες. Αλλά θα επαναλάβω για μια φορά ακόμα ότι είναι συγκεκριμένο το πολιτικό και το οικονομικό πλαίσιο, που μας έχει αναγκάσει να ακολουθούμε αυτά τα φορολογικά μέτρα. Δεν είμαστε ευτυχισμένοι, δεν είναι η πολιτική μας επιλογή τα συγκεκριμένα μέτρα –το έχουμε πει πάρα πολλές φορές- είναι μια πολιτική αναγκαιότητα. Και μακάρι να είχαμε άλλα δημοσιονομικά δεδομένα, μακάρι να είχαμε άλλα ισοδύναμα, ώστε να μην ήμασταν αναγκασμένοι να πάρουμε αυτές τις αποφάσεις και να μπορούσαμε να έχουμε άλλες αποφάσεις στα θέματα φορολογίας.

Στην κατεύθυνση αυτή κάθε πρόταση -γιατί δεν έχει κατατεθεί μέχρι τώρα κάποια πρόταση- είτε αφορά τον ΦΠΑ στην παιδεία, τότε που είχαμε τον διάλογο, είτε αφορά τον ΦΠΑ στα νησιά είτε οτιδήποτε άλλο, θα την καλοδεχθούμε για να δούμε εάν μπορεί να γίνει κάτι διαφορετικό.

Θέλω να σας διαβεβαιώσω, όμως, όπως έχω πει πάρα πολλές φορές, ότι εξαντλούμε κάθε δυνατότητα, σε επίπεδο Κυβέρνησης και διαπραγμάτευσης, ώστε να αποκαταστήσουμε το πρόβλημα των νησιών και να βοηθήσουμε γενικά και τα νησιά που είχαν το θέμα του ΦΠΑ και τα υπόλοιπα στα ζητήματα φορολογίας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Μηταράκη, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Υπουργέ, μη σας κάνει εντύπωση που έχετε κληθεί τόσες πολλές φορές στη Βουλή να απαντήσετε ερωτήσεις, όταν όλο το δημοσιονομικό πρόγραμμα προσαρμογής της Κυβέρνησης στηρίζεται στους φόρους. Εφόσον τα 2/3 του νέου μνημονίου είναι νέοι φόροι, είναι πολύ φυσιολογικό να υπάρχουν πολλές ερωτήσεις προς τον αρμόδιο Υπουργό για τη φορολογία.

Ως προς την ουσία της απάντησής σας πρέπει να πω ότι απογοητεύτηκα. Γιατί σε ελεύθερη μετάφραση μου είπατε ότι τα πράγματα είναι δύσκολα, δεν μπορούμε να κάνουμε τίποτε άλλο.

Εγώ ρώτησα συγκεκριμένα: είναι στο τραπέζι της διαπραγμάτευσης με τους θεσμούς η μη κατάργηση του μειωμένου συντελεστή στα νησιά; Απ’ την απάντησή σας κατάλαβα ότι δεν είναι. Κατάλαβα ότι αντιλαμβάνεστε το πρόβλημα, κατάλαβα ότι συμπάσχετε, αλλά μετά την πρόταση του κυρίου Πρωθυπουργού το καλοκαίρι του ’15 προς τους θεσμούς, που η Ελλάδα έβαλε στο τραπέζι της διαπραγμάτευσης το θέμα του ΦΠΑ στα νησιά, η προσπάθειά σας να το μαζέψετε αργότερα δεν ευδοκίμησε. Νομοθετήσαμε κι αν δεν καταθέσετε άμεσα, εσείς, ως Κυβέρνηση, συγκεκριμένη νομοθετική πρωτοβουλία στη Βουλή, που καταργεί το άρθρο το οποίο ψηφίστηκε τον Αύγουστο του ’15, νομοτελειακά σε πολύ λίγους μήνες θα καταργηθεί αυτός ο μειωμένος ΦΠΑ στα νησιά. Και δεν έχετε προβλέψει κανένα ισοδύναμο συγκεκριμένο, όπως επιβάλλει το Σύνταγμα, για τη νησιωτικότητα.

Τα νησιά μας, κύριε Υπουργέ, δέχονται αυτή τη στιγμή πολλαπλά χτυπήματα, πέρα από τη γενικότερη οικονομική κρίση που αφορά όλη τη χώρα, όπως το μεταναστευτικό. Ήμασταν πρόσφατα με τον Αναπληρωτή Εθνικής Άμυνας στη Χίο, όπου λειτουργεί το hot spot και έχουμε αυτή τη στιγμή εκατοντάδες αφίξεις κάθε ώρα. Έχουμε τεράστιο πρόβλημα στον τουρισμό. Οι κρατήσεις, όπως γνωρίζετε, στα νησιά, τα οποία επηρεάζονται από το προσφυγικό, είναι ιδιαίτερα μειωμένες και κατατέθηκαν πρόσφατα σχετικά στοιχεία. Στη Λέσβο είναι μειωμένες κατά 90%, στη Χίο κατά 60%, στην Κω κατά 36%, στη Σάμο κατά 40% και πάνω σε αυτό θα πέσει και η κατάργηση του μειωμένου ΦΠΑ στα νησιά, άρα θα ακριβύνουν τα ξενοδοχεία εκεί πέρα.

Στη Χίο έχουμε και ένα νέο πρόβλημα, που προέκυψε χθες. Φαίνεται ότι η Κυβέρνηση θέλει να καταργήσει την αναγκαστικότητα του Συνεταιρισμού Μαστίχας της Χίου.

Βλέπουμε, λοιπόν, ότι αυτή η Κυβέρνηση μόνο κακά νέα φέρνει στα νησιά. Κάτι θετικό δεν έχετε ακόμα πει και φτάνουμε στον ενάμιση χρόνο διακυβέρνησης.

Επαναλαμβάνω, λοιπόν, κύριε Υπουργέ, αφού πιστεύετε κι εσείς ότι το ΦΠΑ στα νησιά δεν είναι ένα μέσο το οποίο αποδίδει δημοσιονομικά, δεν είναι ένα δίκαιο μέτρο, γιατί δεν έρχεστε σήμερα να καταθέσετε μια νομοθετική πρωτοβουλία να το καταργήσετε;

Αλλά το πιο σημαντικό απ’ όλα είναι που ρωτάτε για ισοδύναμα. Τα ισοδύναμα είναι συγκεκριμένα. Πρώτον, ένα άλλο παραγωγικό μοντέλο για τη χώρα, ένα μοντέλο που στηρίζεται στις νέες επενδύσεις, που στηρίζεται στη δημιουργία πλούτου κι όχι στην υπερφορολόγηση αυτών που σήμερα δηλώνουν, αυτών που σήμερα παράγουν. Αυτό είναι η μεγάλη αλλαγή που πρέπει να κάνετε.

Και το δεύτερο, το έχω πει πολλές φορές, το μνημόνιο του κ. Τσίπρα είναι ίδιο με το μνημόνιο του κ. Γεωργίου Παπανδρέου. Είναι 2/3 φόροι και 1/3 δαπάνες, ενώ η δημοσιονομική προσαρμογή του 2012-2014, που οδήγησε την οικονομία το 2014 σε θετικό ρυθμό ανάπτυξης, που τον χάσατε το 2015, στηρίχθηκε στο ανάποδο. Στηρίχθηκε κατά 2/3 στις δαπάνες και κατά 1/3 στους φόρους.

Να, λοιπόν, το ισοδύναμο. Περισσότερη μείωση δαπανών, μείωση φόρων, μια άλλη νοοτροπία υπέρ του ιδιωτικού τομέα για να έλθουν επενδύσεις. Αυτά είναι τα ισοδύναμα, κύριε Υπουργέ.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Μηταράκη.

Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Μηταράκη, ανέμενα περισσότερα στοιχεία και όχι γενικόλογες προτάσεις από εσάς, όταν ζήτησα ισοδύναμο. Διότι, όταν μου λέτε ότι το ισοδύναμο είναι ένα άλλο παραγωγικό μοντέλο, θυμίζει κάποιες άλλες λύσεις που μπορεί να ακούμε στην πολιτική ζωή, οι οποίες θυμίζουν πιο πολύ μεταφυσικές καταστάσεις ή άλλες πολιτικές ιστορίες, που αν τις ανοίξουμε τώρα θα έχουμε πολλή δουλειά για τα δελτία των 20.00΄. Ας τα αφήσουμε καλύτερα στην άκρη.

Είναι σαφέστατο αυτό που είπα. Μπορεί να το ερμηνεύσετε όπως θέλετε. Εμείς προσπαθούμε, είτε στην άμεση είτε στην έμμεση φορολογία, να έχουμε τέτοιες ρυθμίσεις, που να βοηθήσουμε και τα νησιά και την υπόλοιπη κοινωνία. Δεν θα είναι σοβαρό από εμάς να έλθουμε εδώ και να πούμε: «Στη διαπραγμάτευση προτείνουμε αυτό, εκείνοι αντιπροτείνουν αυτό, έχουμε το τάδε πρόβλημα, υπάρχει η τάδε λύση» κ.λπ.. Έχετε διατελέσει Υπουργός και ξέρετε πολύ καλά ότι τα ζητήματα διαπραγμάτευσης είναι πολύ λεπτά. Αν γίνονται με τα φώτα των καμερών πάνω τους, με μικρόφωνα και με δημοσιοποίηση της κάθε στιγμής για το τι λέγεται, δεν θα έχει αποτέλεσμα η διαπραγμάτευση. Έχουμε πετύχει αρκετά θέματα στα ζητήματα φορολογίας στη διαπραγμάτευση, τα οποία τα έχω πει άλλη φορά στη Βουλή και δεν θα χάσω χρόνο να τα εξηγήσω.

Σε σχέση, όμως, με το τι θέλουμε να κάνουμε στα νησιά, έχουμε μιλήσει συγκεκριμένα -σας το είπα- στην αντίστοιχη επιτροπή της Βουλής, σε μια τρίωρη συνεδρίαση, παρουσία του Γραφείου Προϋπολογισμού της Βουλής, όπου συζητήσαμε συγκεκριμένα πράγματα και είπαμε το πού ακριβώς είμαστε και το τι ακριβώς έχουμε να κάνουμε.

Εδώ, όμως, προσπαθήσατε να κάνετε μια αναδρομή στο παρελθόν. Επίσης, κάνατε και μια σωστή πρόβλεψη για ενάμιση χρόνο ΣΥΡΙΖΑ. Δεν έχουμε κλείσει ενάμιση χρόνο. Έναν χρόνο είμαστε και θα κλείσουμε πάρα πολλά χρόνια στην Κυβέρνηση, να είστε σίγουροι, διότι αυτό που βλέπω στην πολιτική κριτική σας είναι ότι δεν καταθέτετε τη διαφορετική πολιτική πρόταση. Αυτό που καταθέτετε -αυτό για το οποίο θέλετε να πείσετε τους πολίτες- είναι ότι ο παράδεισος ήταν η κατάσταση που υπήρχε πριν να έλθει η Κυβέρνηση ΣΥΡΙΖΑ-ΑΝΕΛ στην εξουσία και τώρα η κόλαση. Σας θυμίζω, όμως, ότι για παράδειγμα στους φόρους περιουσίας από τα 600 εκατομμύρια, που είχαμε προ μνημονίων, φθάσαμε τα 3,3 δισεκατομμύρια, γιατί τόση είναι η βεβαίωση του ΕΝΦΙΑ. Άρα το «φόροι, φόροι, φόροι» ήταν δικό σας σύνθημα και εμείς προσπαθούμε να το ξεπεράσουμε.

Στη δε κριτική που δεχόμαστε, σε σχέση με αυτές τις διατάξεις, να σας θυμίσω ότι ο ν. 4334 τον Ιούλιο του 2015 ψηφίστηκε από διακόσιους δεκαεννέα Βουλευτές, ο ν. 4336 στις 14 Αυγούστου του 2015, ψηφίστηκε από διακόσιους είκοσι έναν Βουλευτές. Φαντάζομαι ότι είστε μεταξύ αυτών που τους ψήφισαν. Αυτοί οι νόμοι αύξησαν τον ΦΠΑ στα νησιά και επειδή εμείς ήλθαμε να εκδώσουμε τις σχετικές υπουργικές αποφάσεις, δεχόμαστε την κριτική για την υλοποίηση των νόμων.

Είναι συγκεκριμένο το πολιτικό και οικονομικό πλαίσιο, στο οποίο είμαστε υποχρεωμένοι να κινηθούμε. Σε αυτό το πλαίσιο θα κινηθούμε με υπευθυνότητα και με όποια δυνατότητα έχουμε θα μοιράζουμε τους φόρους δίκαια και αναλογικά, σύμφωνα με το άρθρο 4 του Συντάγματος.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στην επόμενη επίκαιρη ερώτηση, επιτρέψτε μου να κάνω δύο ανακοινώσεις προς το Σώμα.

Η πρώτη αφορά τη Διαρκή Επιτροπή Οικονομικών Υποθέσεων, η οποία καταθέτει την έκθεσή της στο σχέδιο νόμου του Υπουργείου Οικονομικών «Συστήματα Εγγύησης Καταθέσεων (ενσωμάτωση Οδηγίας 2014/49/Ευρωπαϊκή Ένωση), Ταμείο Εγγύησης Καταθέσεων και Επενδύσεων και άλλες διατάξεις».

Η δεύτερη ανακοίνωση αφορά επιστολή του κ. Κωνσταντίνου Ζουράρη, ο οποίος ενημερώνει τον Πρόεδρο της Βουλής κ. Βούτση ότι αιτείται αδείας απουσίας από τη Βουλή για τη χρονική περίοδο από 21 Μαρτίου 2016 έως 26 Μαρτίου 2016, για να παρευρεθεί σε κάποιες εκδηλώσεις στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Εισερχόμεθα στην τέταρτη με αριθμό 581/24-2-2016 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδουπρος τον Υπουργό Εθνικής Άμυνας,σχετικά με την «απαξίωση των Ελληνικών Αμυντικών Συστημάτων».

Θα απαντήσει ο Αναπληρωτής Υπουργός κ. Δημήτριος Βίτσας.

Κύριε Λοβέρδο έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Καλημέρα σε όλες και σε όλους. Κύριε Υπουργέ, με τα βάρη του Υπουργείου Παιδείας δεν προλάβαινα να καταλάβω και να αντιληφθώ τι έλεγε η κ. Γενηματά με τον κ. Βενιζέλο πολλές φορές –αναφέρομαι στο 2013 και το 2014- όταν μιλούσαν για τα ΕΑΣ και την ανάγκη να διατηρηθεί αυτή η εταιρεία ζωντανή. Διότι, το βλέπετε τώρα κι εσείς, όταν σκύβεις με προσοχή σε κάποια θέματα, δεν προλαβαίνεις να τα καταλάβεις όλα.

Ήρθαν οι εξελίξεις και με κατέστησαν, ως υπεύθυνο Εξωτερικών και Άμυνας της Δημοκρατικής Συμπαράταξης, κοινωνό των προβλημάτων που έχουν τα ΕΑΣ σήμερα. Γι’ αυτό καταθέσαμε με την κ. Χριστοφιλοπούλου και ερώτηση. Όμως δεν μας αρκούσε αυτό. Θέλαμε ο Υπουργός Εθνικής Αμύνης να έρθει στη Βουλή, να απαντήσει σε δύο συγκεκριμένα ερωτήματα που αφορούν τη λειτουργία, την επιβίωση των Ελληνικών Αμυντικών Συστημάτων.

Η εταιρεία αυτή, κύριε Υπουργέ, ήταν από την ίδρυσή της προβληματική και είχε ελλείμματα. Τώρα, με την κατάρρευση της χώρας και με τον δανεισμό από τους εταίρους μας, τέθηκε ζήτημα το 2012-2013 διακοπής της λειτουργίας αυτής της εταιρείας και κλεισίματός της και έγινε πραγματικά ένας πάρα πολύ μεγάλος αγώνας από την τότε κυβέρνηση και ειδικά από την Αναπληρώτρια Υπουργό Άμυνας, την κ. Γενηματά, να κρατηθεί ζωντανή.

Αυτή η προσπάθεια ήταν σύνθετη. Αφορούσε την αναδιάρθρωση της εταιρείας εσωτερικά με τα εργοστάσιά της, την εθελούσια έξοδο εργαζομένων αλλά και τη διατήρηση πεντακοσίων θέσεων εργασίας με προοπτική αυτές να αυξηθούν όσο αυξάνονται οι παραγγελίες, τη γραμμή επιχορήγησης με 5,8 εκατομμύρια ευρώ για τις ανάγκες κεφαλαίων κίνησης της εταιρείας, την εξασφάλιση χρηματοδότησης 35 εκατομμυρίων ευρώ με 10 εκατομμύρια ευρώ προκαταβολή και την επαλήθευση, κάτω από τη βάσανο της δικής μας έρευνας αλλά και της έρευνας που έκαναν οι εταίροι μας, που ήθελαν να κλείσει η εταιρεία, ότι υπάρχουν 40 εκατομμύρια εκκρεμούσες παραγγελίες και η προοπτική παραγγελιών για τα επόμενα δύο-τρία χρόνια από 105 εκατομμύρια ευρώ έως 245 εκατομμύρια ευρώ, ανάλογα με την πορεία των υποθέσεων.

Και η επαλήθευση –από τους άλλους εννοώ, κύριε Υπουργέ, και δεσμεύομαι τώρα να μιλήσω τελείως ανοιχτά- δεν ήταν μια απλή θεώρηση γραπτών στοιχείων. Ήταν συνομιλία με πρεσβείες, γιατί οι παραγγελίες ήταν και του εσωτερικού, για τον εξοπλισμό της δικής μας αμυντικής γραμμής, αλλά και εξωτερικού. Γιατί τα ΕΑΣ είναι σοβαρή εταιρεία. Έτσι σώθηκε η εταιρεία και απέκτησε προοπτική, κύριε Υπουργέ.

Κλείνω, κύριε Πρόεδρε -και επιφυλάσσομαι να συνεχίσω στη δευτερολογία μου- υπογραμμίζοντας το εξής: Πρώτον, είχε εξασφαλιστεί η εργασιακή ειρήνη –θα πω στη δευτερολογία μου τι γίνεται σήμερα-, δεν υπήρχαν βάρβαρες και ετσιθελικές απολύσεις, που υπάρχουν τώρα, και δεν υπήρχε σε εκκρεμότητα το πρόγραμμα, κυλούσε. Τώρα είναι όλα υπό αμφισβήτηση, διότι ο Υπουργός που ανέλαβε μετά την κ. Γενηματά, ο κ. Ήσυχος, -όπως και πολλοί άλλοι- όταν του εξηγήθηκε ποια είναι η πορεία δήλωσε «ποια τρόικα;» -ήταν οι περίφημες πορείες της «Βαρουφακειάδας» εκείνης της εποχής!-, αγνόησε όλες αυτές τις εξελίξεις και είχε στο μυαλό του κάτι άλλο. Τι άλλο τώρα, όταν τα κουκιά είναι μετρημένα, σας παρακαλώ να μου πείτε εσείς. Διότι έχετε αναλάβει από το καλοκαίρι του 2015 το Υπουργείο Εθνικής Αμύνης. Δεν θυμάμαι τώρα ακριβώς πότε αναλάβατε εσείς προσωπικά μετά τον ανασχηματισμό, κύριε Υπουργέ, πάντως τα ΕΑΣ είναι υπό την πολιτική σας εποπτεία και θέλουμε να μας πείτε εάν το πρόγραμμα επιβίωσης της εταιρείας είναι ζωντανό και τι ακριβώς γίνεται και πώς σκέφτεστε να αντιμετωπίσετε τα ζητήματα της έλλειψης εργασιακής ειρήνης που νομίζω ότι είναι μια κατάσταση στα ΕΑΣ.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Βίτσας, Αναπληρωτής Υπουργός Εθνικής Άμυνας.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Κύριε Λοβέρδο, γνωρίζετε πάρα πολύ καλά νομικά και καλά -από ό,τι γνωρίζω- και οικονομικά. Όσον αφορά την ερώτηση, είναι αναφαίρετο δικαίωμα κάθε πολιτικής δύναμης, αλλά η σύνταξή της είναι, κατά τη γνώμη μου, ατυχής σε αυτή την προσπάθεια, αλλά ας το αφήσουμε αυτό. Καταλαβαίνετε ότι όλα τα πράγματα γίνονται εν χώρω και χρόνω. Τι εννοώ με αυτό το πράγμα;

Όταν προηγούμενοι Υπουργοί βρέθηκαν –και εννοώ και τους Υπουργούς της δικής σας κυβέρνησης- μπροστά σε μια κατάσταση όπου τα ΕΑΣ είχαν 100 εκατομμύρια ευρώ έλλειμμα περίπου κάθε χρόνο, όταν τα τελευταία χρόνια υπήρχαν ληξιπρόθεσμες οφειλές 1 δισεκατομμυρίου ευρώ, κάνανε μία συμφωνία.

Αν ήμουν σε εκείνο το χρονικό διάστημα, θα την έβλεπα με έναν τρόπο. Αυτή η συμφωνία, βλέποντάς την τώρα, θα έλεγα ότι ήταν μία συμφωνία συρρίκνωσης και όπως κι εσείς είπατε, από οκτακόσιους εργαζόμενους, προέβλεπε να έχει πεντακόσιους –αυτή τη στιγμή έχει πεντακόσιους είκοσι έξι- και συγχρόνως δεν προέβλεπε ποιοι εργαζόμενοι θα είναι και κρατούσε τη σχέση διοικητικού προσωπικού - παραγωγικού προσωπικού σε επίπεδα μη αποδεκτά επιχειρησιακά από τη διεθνή επιχειρησιακή διαδικασία.

Τι κάναμε εμείς; Πρέπει να σας πω ότι δύο από τους συνεργάτες μου ασχολούνται σε καθημερινή βάση για το πολιτικό μέρος των ΕΑΣ και για το στρατιωτικό μέρος των ΕΑΣ, με την έννοια ότι προσπαθούν να βοηθήσουν όπως προσπαθούν να βοηθήσουν και στην ΕΑΒ και στη Μεταλλοβιομηχανική Ηπείρου κ.λπ..

Δεύτερον, έχουμε μια πλήρη συνεργασία με τη διοίκηση της εταιρείας.

Τρίτον, έχω δει ο ίδιος δύο φορές τα σωματεία των εργαζομένων εν συνόλω και προσπαθούμε, παίρνοντας υπ’ όψιν τη συμφωνία, διαπραγματευόμενοι ορισμένα δυναμικά στοιχεία, ώστε να πάμε μπροστά, να κρατήσουμε την εταιρεία και να την πάμε μπροστά. Διότι, όπως ξέρετε, από τη συμφωνία προβλεπόταν ότι αν μέσα στο 2015 δεν πιάνονταν οι στόχοι που είχε, θα έπρεπε να προχωρήσει η εταιρεία σε περαιτέρω συρρίκνωση, σε τριακόσιους δεκαοκτώ εργαζόμενους και σε δύο εργοστάσια.

Πάνω σε αυτή τη συμφωνία, τώρα, τι έχουμε κάνει;

Πρώτον, έγινε κάτι το οποίο με μια έννοια είναι και λίγο παράξενο. Ενώ κλείσαμε το εργοστάσιο της Ελευσίνας, δεν χάθηκε ούτε μια θέση εργασίας. Και το παράξενο είναι ότι με την απόφαση μού έκαναν το τραπέζι οι εργαζόμενοι, δηλαδή μου το έκαναν το τραπέζι ευχαριστώντας με, γιατί δεν χάθηκε καμμία θέση εργασίας.

Δεύτερον, διαμορφώνουμε ένα καινούργιο οργανόγραμμα της εταιρείας.

Τρίτον, συντάξαμε έναν ολοκληρωμένο προϋπολογισμό για το 2016 με πραγματικά στοιχεία, όχι με στοιχεία ότι πιθανόν να γίνουν προγραμματικές συμφωνίες που δεν έχουν συμβασιοποιηθεί ποτέ. Προσπαθούμε κάποιες να τις συμβασιοποιήσουμε, με αποτέλεσμα να γίνει δεκτός και από το Υπουργείο Οικονομικών αλλά και από τους θεσμούς ο προϋπολογισμός του 2016, ο οποίος εμφανίζεται ότι θα έχει πλεόνασμα 433.000. Δηλαδή, περίπου 39 εκατομμύρια έσοδα και περίπου 38 εκατομμύρια έξοδα.

Σε αυτή τη λογική προσπαθούμε να βάλουμε όλη την εταιρεία και τους εργαζόμενους -και νομίζω ότι ανταποκρίνονται- σε μια ροή, βλέποντας και τα αδύνατα σημεία της προηγούμενης συμφωνίας, από τα οποία σας ανέφερα ένα.

Το δεύτερο σημείο, το οποίο θα ήθελα να σας αναφέρω σε σχέση με την προηγούμενη συμφωνία είναι, όπως έλεγε και ο κ. Χριστόγιαννης, ότι είχαν συμβασιοποιηθεί -και το αναφέρετε στην ερώτησή σας- κάποια πολλά εκατομμύρια, τα οποία όμως δεν είχαν συμβασιοποιηθεί. Αυτό είναι το κεντρικό μας πρόβλημα. Τώρα τα συμβασιοποιούμε ή τώρα συμβασιοποιούμε εκ νέου. Και ο Υπουργός Εθνικής Άμυνας και εγώ -ο Υπουργός στην Ινδία, εγώ στην Αμερική- πετύχαμε συμφωνίες που αυτή τη στιγμή έχουν αρχίσει και λειτουργούν κι έχουν κι ένα μεγάλο διάστημα μπροστά τους, τουλάχιστον πενταετίας.

Αυτό είναι ένα πολύ σημαντικό ζήτημα, το οποίο υπάρχει αυτή τη στιγμή. Το τελευταίο είναι το εξής. Μέσα σε αυτή τη διαδικασία υπήρξε και η απόφαση του διοικητικού συμβουλίου, όπως γνωρίζετε.

Κατ’ αρχάς πρέπει να σας πω το εξής και θα το καταλάβετε ως νομικός. Όταν έκανα την πρώτη ανάγνωση των ΕΑΣ, υπήρχε ένα νομικό τμήμα από έντεκα νομικούς. Έντεκα! Και συγχρόνως αξιοποιούνταν και νομικά γραφεία έξω από την εταιρεία. Συνήθης πρακτική. Δεν λέω εγώ για ειδικά πράγματα. Όμως στους πεντακόσιους είκοσι, οι έντεκα να είναι δικηγόροι –εγώ δεν κάνω την επιλογή- είναι too much, για να το πω έτσι.

Δεύτερον, είναι γνωστό ότι η διοίκηση της εταιρείας προχώρησε σε έξι απολύσεις. Αυτό που κάναμε ως γραφείο ήταν να ζητήσουμε για ποιον λόγο έγιναν αυτές οι απολύσεις –υπάρχουν οι επιστολές- και μετά την απάντηση και μετά από συνάντηση και με τα σωματεία των εργαζομένων, ζητήσαμε να επανελεγχθούν μια-μια οι απολύσεις και μάλιστα παίρνοντας υπ’ όψιν -θα έλεγε κάποιος- ακόμη και ανθρωπιστικά κριτήρια σε σχέση με το οργανόγραμμα.

Τι εννοώ ανθρωπιστικά; Μη θεωρήσετε τίποτα δεδομένο, αλλά αν, για παράδειγμα, είναι κάποιος δύο χρόνια πριν τη σύνταξη, καταλαβαίνετε ότι το βλέπεις και με έναν άλλον τρόπο. Αυτό εννοώ.

Αυτή η κατάσταση εξελίσσεται. Μέχρι το τέλος αυτής της εβδομάδας, αρχές της επόμενης, θα υπάρξει η οριστικοποίηση, που πάλι θα το συζητήσουμε με τους εργαζόμενους, όχι μόνο με το Υπουργείο Εργασίας αλλά και με τους ίδιους τους εργαζόμενους απευθείας και νομίζω ότι θα βρούμε τη σωστή λύση.

Τέλος, αφού σας είπα και προηγουμένως ότι λαμβάνουμε υπ’ όψιν και υλοποιούμε τη συμφωνία -δεν θα μπω σε άλλα ζητήματα επί της συμφωνίας- κάνουμε και μια διαπραγμάτευση αλλαγής της. Προσωπικά, δηλαδή θεωρώ ότι τα τέσσερα εργοστάσια μπορούν να παραμείνουν ενεργά και με δουλειά. Αυτό είναι το βασικό. Μια από τις δουλειές μου -εννοώ του Υπουργείου, εννοώ της διοίκησης, κ.λπ..- είναι να βρούμε και τέτοιες δουλειές, τη στιγμή μάλιστα που έχει μειωθεί ο προϋπολογισμός του Υπουργείου Εθνικής Άμυνας όσον αφορά τους εξοπλισμούς, τη συντήρηση, κατά περίπου 68% τα τελευταία χρόνια. Το ξέρετε ότι έχει μειωθεί κατά 68%. Άρα μια βιομηχανία έχει δυσκολίες.

Δεύτερον, αυτό που κάνουμε είναι να βάζουμε σε όλες τις διεθνείς συμβάσεις βιομηχανική συμμετοχή. Η βιομηχανική συμμετοχή πηγαίνει κατά κύριο λόγο στις κρατικές αμυντικές εταιρείες και στις ιδιωτικές αμυντικές εταιρείες.

Τρίτον, προωθούμε τη συνεργασία των κρατικών εταιρειών με τις ιδιωτικές αμυντικές βιομηχανίες, δηλαδή η κρατική βιομηχανία με την ιδιωτική βιομηχανία, ώστε να έχουμε μια συνανάπτυξη και συγχρόνως εξωστρέφεια.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Λοβέρδο, έχετε τον λόγο για τη δευτερολογία σας.

**ΑΝΔΡΕΑΣ ΛΟΒΕΡΔΟΣ:** Κατ’ αρχάς εύχομαι να πετύχει η όποια προσπάθεια κάνετε, για το καλό των εργαζομένων, για το καλό της χώρας.

Κύριε Υπουργέ, όμως, αποκρυπτογραφώντας όχι με δυσκολία αυτά που είπατε, είναι πασιφανές ότι έχει χαθεί πάρα πολύς πολύτιμος χρόνος, μέρος του οποίου είναι και επί των ημερών σας, γιατί η πρώτη παράλογη και τελείως εξωπραγματική περίοδος δεν ήταν μικρή, αλλά και η επόμενη, μετά τον ανασχηματισμό του Ιουλίου και αυτή πια μετράει επτά - οκτώ μήνες.

Πρόκειται για μια εταιρεία, η οποία έχει τα προβλήματα τα οποία ανέφερα και τα οποία αναφέρατε και εσείς, αλλά ούτε εσείς ούτε εγώ αναφέραμε και την εκκρεμότητα της απαίτησης -δεν είναι οριστική, αλλά υπάρχει ως θέμα- 1 δισεκατομμυρίου ευρώ ως παράνομων κρατικών ενισχύσεων. Επιβαρύνει το περιβάλλον. Ή επαληθεύεις τη δυνατότητα μιας εταιρείας να ζήσει, επειδή τρέχεις γρήγορα να συμβασιοποιήσεις και να εκτελέσεις τα προγράμματα ή κοιμάσαι, ονειρεύεσαι, χάνεις χρόνο, επιβαρύνεις τα πράγματα και τελικά καταδικάζεις μια εταιρεία που είχε μέλλον. Στα χέρια σας τώρα είναι να μη γίνει αυτό. Δεν βλέπω από αυτά που λέτε αποτέλεσμα. Μετά από δεκατρείς μήνες, δεκατέσσερις, όσους είστε ως ΣΥΡΙΖΑ - ΑΝΕΛ στη διακυβέρνηση, δεν βλέπω αποτέλεσμα.

Εμείς, ως προηγούμενη κυβέρνηση, είχαμε μια εταιρεία σε εκκρεμότητα και την παραδώσαμε με προοπτική και βιώσιμη, όχι από δική μας αξιολόγηση αλλά από αξιολόγηση που διασταυρώθηκε -επαναλαμβάνω, όπως είπα στην πρωτολογία μου- και από τους δανειστές της χώρας, από τους εταίρους.

Δεν θα έκανα επίκαιρη ερώτηση, κύριε Υπουργέ -γιατί η γραπτή ερώτηση που έκανα με την κ. Χριστοφιλοπούλου μάς αρκούσε- εάν στις 22 Φεβρουαρίου δεν έβλεπα ανακοινώσεις των εργαζομένων σε ακριβώς αντίθετη κατεύθυνση από αυτή που λέτε. Υπάρχουν ανακοινώσεις των εργαζομένων του Φεβρουαρίου παρακαλώ -εγώ την ερώτησή μου την έκανα 24 Φεβρουαρίου- όπου μιλούν με φράσεις, τις οποίες δεν μπορώ να κατανοήσω αφού δεν εργάζομαι εκεί για να ξέρω το κλίμα, αλλά που πάντως είναι πάρα πολύ βαριές. Θα τα καταθέσω όλα στα Πρακτικά.

Τα μεταφέρω στην Αίθουσα, δεν είναι δικά μου. Άλλοι έζησαν στην κατοχή, άλλοι στη χούντα, εμείς ζούμε τους ΣΥΡΙΖΑ - ΑΝΕΛ είναι η μια ανακοίνωση. Η άλλη ανακοίνωση αναφέρεται σε αδικαιολόγητες απολύσεις ανθρώπων, για τους οποίους δεν υπάρχει ούτε μια μομφή. Καταθέτω τις ανακοινώσεις αυτές.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τις προαναφερθείσες ανακοινώσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, με κινητοποιεί το περιεχόμενο των ανακοινώσεων που σχετίζεται με την καθυστέρηση υιοθέτησης και εκτέλεσης των προγραμμάτων και την αδυναμία λειτουργίας της εταιρείας υπό τις συνθήκες αυτές.

Δεν θέλω να μου πείτε «συμβασιοποιούμε», με ενεστώτα διαρκείας. Θέλω να μου πείτε τι συμβασιοποιήθηκε και τι εκτελείται. Αν δεν είστε σε θέση να μου τα πείτε αυτά, σημαίνει ότι δεν υπάρχει πραγματική πολιτική εποπτεία επί του θέματος και απαιτείται να επανέλθουμε εσείς κι εγώ μετά από κάποιες εβδομάδες. Εγώ θα το πράξω. Όμως, αν είστε σε θέση, πραγματικά πολιτικώς εποπτεύοντας τα ΕΑΣ, θα πρέπει να μου πείτε τώρα από τις συμβάσεις αυτές, τις οποίες είχαμε και που παραλάβατε έστω ως προγράμματα μη συμβασιοποιημένα και απ’ αυτές που παραλάβατε ως προγράμματα συμβασιοποιημένα τι εκτελείται και τι μέλλει αμέσως να εκτελεστεί. Αν αυτά τον Μάρτιο του 2016 δεν είστε σε θέση να μου τα πείτε, εγώ αντιλαμβάνομαι και όσοι μας ακούν τώρα αντιλαμβάνονται ότι η εταιρεία είναι «στον αέρα».

Σας παρακαλώ πάρα πολύ στη δεύτερη απάντησή σας να είστε συγκεκριμένος.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λοβέρδο.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ο κ. Λοβέρδος παρά το γεγονός ότι καταλαβαίνει πως πρόκειται για μια εταιρεία, η οποία βρίσκεται στη φάση της ανασυγκρότησης και σε προσπάθεια να ισοσκελίσει τον απολογισμό της και να τον υπερβεί -γιατί αυτό είναι το βασικό, δεν είναι μόνο οι προϋπολογισμοί- και σε μια διαδικασία με την οποία θέλει να έχει εξωστρέφεια και να κερδίσει και νέα συμβόλαια, επιμένει να λέει ότι είναι σε κίνδυνο, ότι κλείνει κ.λπ., πράγμα που δεν συμβαίνει.

Να σας πω, λοιπόν, πολύ συγκεκριμένα, σε σχέση με τις αποφάσεις για το 2015 και το 2016. Υπάρχουν για το 2014, όπως καταλαβαίνετε, συμβάσεις οι οποίες λειτουργούν, γιατί όταν κλείνεις μια σύμβαση το 2014 ή το 2013 ή το 2015 μπορεί να αφορά τα επόμενα έτη. Έχουμε παραδώσει τα προϊόντα –λέω για το 2014- στην εταιρεία «RWM», στην εταιρεία «ELBIT», στην εταιρεία «BIDETON», στην εταιρεία «GIK» και βρίσκονται σε εξέλιξη παραγγελίες της «ATK» -η οποία είναι γνωστή εταιρεία- και της «RWM».

Το 2015 υπογράφηκαν και βρίσκονται σε λειτουργία και είναι σε εξέλιξη με την εταιρεία «RHEINMETAL»L, με την εταιρεία «LLOYD», τα οποία έχουν ήδη παραδοθεί, και την «HK FRANCE», τα οποία βρίσκονται σε εξέλιξη. Η συμφωνία με το Μαρόκο είναι σε εκκρεμότητα αρκετά χρόνια για το πώς αυτή μπορεί να εξελιχθεί.

Για το 2016 υπάρχει με κάποια εταιρεία σε εξέλιξη για δέκα εκατομμύρια πυρομαχικά 7,62 και αυτή τη στιγμή προχωράνε, βρισκόμαστε στο τελικό στάδιο για μια σύμβαση με την «ATK» ύψους 32 εκατομμυρίων, για μια σύμβαση με την κυβέρνηση της Κένυας ύψους 9 εκατομμυρίων και βρίσκεται σε πρώτη φάση μία άλλη -αναμένουμε δηλαδή την απόφαση του Υπουργού Εθνικής Άμυνας της Ινδίας- για πυρομαχικά ύψους 17 εκατομμυρίων.

Αυτά είναι εκτός της σχέσης του Στρατού και των Ενόπλων Δυνάμεων της χώρας από τα οποία –επιτρέψτε μου- για το εσωτερικό να πω ότι βρίσκονται ήδη σε εξέλιξη κι έχουν συμβασιοποιηθεί τα πυρομαχικά 40x53 του Στρατού, όπως και για τον Στρατό τα Minimi.

Συγχρόνως βρισκόμαστε σε εξέλιξη -και θα κλείσω με αυτό- με την υπόθεση των «OTO MELARA» που είναι 23 εκατομμύρια για το Πολεμικό Ναυτικό.

**ΑΝΔΡΕΑΣ ΛΟΒΕΡΔΟΣ:** Θα τα καταθέσετε;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Σας δίνω μια σειρά στοιχεία και σε κάθε περίπτωση θα σας τα στείλω. Δεν μπορώ να σας τα δώσω τώρα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συγγνώμη για τη διακοπή, επειδή τα ανακοινώσατε μια πρόταση κάνω, μπορείτε να τα καταθέσετε στα Πρακτικά για να λάβει γνώση και ο ερωτών αλλά και το Σώμα.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα σας στείλω μία πλήρη κατάσταση, η οποία θα έχει μέσα και τον προϋπολογισμό των ΕΑΣ για το 2016 -είναι αναρτημένος- και τις σε εξέλιξη δραστηριότητες.

Συγχρόνως προωθούμε τη μεταφορά της γραμμής παραγωγής από την Ελευσίνα στο Λαύριο και ανασυγκροτούμε –γιατί υπάρχουν και άλλες υποθέσεις και δεν υπάρχει λόγος τώρα να ανακυκλώνουμε την κουβέντα- ιδιαίτερα το εργοστάσιο του Λαυρίου και τη σχέση και στο Αίγιο και στον Υμηττό και στο Λαύριο των εργαζομένων στην παραγωγή –θα κλείσω με αυτό- με τους εργαζόμενους στη διοίκηση.

Αυτό μας έβγαλε και το πρόβλημα -ακριβώς για να πω ότι δεν είμαστε σε φθίνουσα πορεία, αλλά σε αύξουσα πορεία- της αναγκαιότητας σαράντα πέντε νέων προσλήψεων και υποβάλαμε το αίτημα στο ΑΣΕΠ. Το ΑΣΕΠ με τις διαδικασίες του –και ξέρετε ότι είναι χρονοβόρες- έχει το αίτημα και ακόμα κοιτάει τι θα κάνει. Και με αυτόν τον τρόπο αναγκαστήκαμε να κάνουμε συμβάσεις ορισμένου χρόνου με σαράντα πέντε εργαζόμενους, οι οποίοι αυτή τη στιγμή δουλεύουν στα ΕΑΣ.

Είναι αυτό, που στην κοινή γλώσσα –πώς να το πω;- λέμε «εργολαβικοί εργαζόμενοι». Εμένα δεν μου αρέσει αυτό και δεν μου αρέσει καν να γίνεται, γιατί υπέχει μερικές φορές και ένα στοιχείο αδιαφάνειας.

Σας ευχαριστώ.

(Στο σημείο αυτό ο Αναπληρωτής Υπουργός Εθνικής Άμυνας κ. Δημήτριος Βίτσας καταθέτει για τα Πρακτικά την απόφαση για έγκριση προϋπολογισμού των ΕΑΣ έτους 2016, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Πριν συνεχίσουμε με την επόμενη επίκαιρη ερώτηση, κυρίες και κύριοι συνάδελφοι γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και δύο συνοδοί εκπαιδευτικοί από το 7ο Δημοτικό Σχολείο Κερατσινίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επιτρέψτε μου για λόγους πρακτικούς, δηλαδή για να καταγραφούν στα Πρακτικά, να πω τις επίκαιρες ερωτήσεις, οι οποίες δεν θα συζητηθούν λόγω αναρμοδιότητας, οι οποίες, όπως είπα στην αρχή της συνεδρίασης, είναι δύο.

Η πρώτη με αριθμό 587/29-2-2016 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Εσωτερικών και Διοικητικής Ανασυγκρότησης,σχετικά με την ένταξη στο νέο ΕΣΠΑ του έργου αποκατάστασης της «Παλαιάς Ηλεκτρικής Εταιρείας» του Δήμου Καρδίτσας, δεν θα συζητηθεί λόγω αναρμοδιότητας. Αρμόδιο Υπουργείο –όπως δηλώθηκε- είναι το Υπουργείο Οικονομίας, Ανάπτυξης και Τουρισμού.

Επίσης η έκτη με αριθμό 591/29-2-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξάρτητων Ελλήνων κ. Δημήτριου Καμμένου προς τον Υπουργό Οικονομίας,Ανάπτυξης και Τουρισμού,σχετικά με τη διαχείριση των αιγιαλών μετά την απόφαση του Σ.τ.Ε. που έκρινε αντισυνταγματική τη «συλλήβδην» διαδικασία παραχώρησης του δικαιώματος μίσθωσης στους δήμους, δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Οικονομικών.

Θα συζητηθεί η τέταρτη με αριθμό 580/23-2-2016 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Πολιτισμού και Αθλητισμού, σχετικά με την τήρηση της κείμενης νομοθεσίας στην πρόσκληση ενδιαφέροντος για την κάλυψη της θέσης του γενικού διευθυντή του Φεστιβάλ Κινηματογράφου Θεσσαλονίκης.

Θα απαντήσει ο Υπουργός Πολιτισμού και Αθλητισμού κ. Αριστείδης Μπαλτάς.

Τον λόγο έχει η κ. Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Ευχαριστώ, κύριε Υπουργέ, για την παρουσία σας. Άλλοι συνάδελφοι δεν είχαν τη δική μου τύχη σήμερα και δεν συζητιούνται οι ερωτήσεις τους.

Ξεκινάμε, λοιπόν, με την ερώτηση που σας έχω υποβάλει για το Φεστιβάλ Κινηματογράφου Θεσσαλονίκης. Είναι νομικό πρόσωπο ιδιωτικού δικαίου. Διοικείται από ένα διοικητικό συμβούλιο και ένα γενικό διευθυντή. Πρόσφατα ο κ. Δημήτρης Εϊπίδης, που ήταν ο Γενικός Διευθυντής, παραιτήθηκε μετά από είκοσι τέσσερα χρόνια στον χώρο του Φεστιβάλ.

Υπάρχει, λοιπόν, μια προκήρυξη-πρόσκληση εκδήλωσης ενδιαφέροντος με αριθμό πρωτοκόλλου 28 στις 22-01-2016 που βγαίνει από το διοικητικό συμβούλιο που –για να συντομεύσω- λέει πολύ απλά ότι ο γενικός διευθυντής πρέπει να έχει διοικητική και οργανωτική εμπειρία καθώς και εμπειρία σε θέματα οικονομικής διαχείρισης επιχειρήσεων, κατά προτίμηση στον χώρο του κινηματογράφου.

Ο ν.3905/2010 στο άρθρο 27 αναφέρει με πολύ μεγάλη σαφήνεια ότι ο γενικός διευθυντής του Φεστιβάλ Κινηματογράφου Θεσσαλονίκης όντως προτείνεται ύστερα από δημόσια πρόσκληση-εκδήλωση ενδιαφέροντος και πρέπει να είναι πρόσωπο αναγνωρισμένου κύρους από τον χώρο του κινηματογράφου, ελληνικού ή παγκόσμιου.

Αυτή, λοιπόν, η μικρή φρασούλα, το «κατά προτίμηση», δημιουργεί και ερωτηματικά και μία παραβίαση εκ πλαγίου –θα σας έλεγα- του νόμου, γιατί πολύ απλά κινδυνεύουν να έρθουν ως υποψήφιοι και τελικά να είναι και προτεινόμενοι για τη θέση του γενικού διευθυντή άπαντες όσοι έχουν εμπειρία και σχέση με τα οικονομικά αλλά που είναι παντελώς άσχετοι με τον κινηματογράφο.

 Επομένως, υπάρχει ο κίνδυνος να καλυφθεί η θέση από έναν πολύ άριστο μάνατζερ, με μεγάλη εμπειρία στον χώρο της διοίκησης και της οικονομικής διαχείρισης αλλά από τον χώρο της βιομηχανίας ή από τον χώρο των super markets. Και επειδή μιλάμε για έναν κορυφαίο θεσμό στον χώρο του πολιτισμού, ο οποίος είναι εξαιρετικά σημαντικός και ως τέτοιον πρέπει να τον αντιμετωπίζει η πολιτεία, θεωρώ ότι αυτές οι αβλεψίες δεν μπορούν να περάσουν απαρατήρητες και για τον λόγο αυτό ασκούμε μία κριτική στο ποιες είναι πραγματικά οι προθέσεις της Κυβέρνησης.

Θα σας πω δε, ότι η πολιτική παράκαμψη του νόμου στα μουλωχτά είναι μία παλαιάς κοπής τακτική, η οποία έχει δημιουργήσει προβλήματα που τα πληρώσαμε και εξακολουθούμε να τα πληρώνουμε ακριβά.

Επειδή, λοιπόν, πραγματικά το Φεστιβάλ Κινηματογράφου Θεσσαλονίκης είναι, με τον δικό του τρόπο, ο καθρέφτης του πολιτισμού, θέλω να σας ρωτήσω με ποιον τρόπο εσείς σκοπεύετε να διαφυλάξετε τη διαδικασία και τι θα κάνετε, για να τηρηθεί ο νόμος.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κεφαλίδου.

Κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρία Κεφαλίδου, υπάρχουν, νομίζω, δύο διαστάσεις στην ερώτησή σας και η μία αφορά, κυρίως, παρεξήγηση. Στην προκήρυξη αναφέρεται ρητά το άρθρο 27, όπου ο υποψήφιος γενικός διευθυντής του Φεστιβάλ Θεσσαλονίκης πρέπει να είναι εγνωσμένου κύρους σε ό,τι αφορά τον κινηματογράφο, ελληνικό ή διεθνή.

Δεν καταργείται αυτό. Απλώς μετά από συζήτηση που είχαμε με τη διοίκηση του Φεστιβάλ, είναι σαφές κατά την άποψή τους, ότι επειδή στις λειτουργίες του γενικού διευθυντή υπάρχει, εκτός από τη διεύθυνση του Φεστιβάλ, εποπτεία επί των διεθνών οπτικοακουστικών παραγωγών, επί του Μουσείου Κινηματογράφου, επί της οικονομικής και διοικητικής υποστήριξης του όλου θεσμού, καθώς ο γενικός διευθυντής είναι και επικεφαλής της αυτοτελούς νομικής υπηρεσίας, χρειαζόταν στην προκήρυξη να υπάρχει μία αποσαφήνιση, μία εξειδίκευση εάν θέλετε, της φράσης «εγνωσμένου κύρους» σε ό,τι αφορά τον ελληνικό ή τον παγκόσμιο κινηματογράφο.

Άρα αναφέρει το διοικητικό συμβούλιο –αναφέρομαι στο διοικητικό συμβούλιο και θα σας πω αμέσως γιατί- ότι αυτή η μορφή προκήρυξης θέλει να υποβάλουν υποψηφιότητα, όσοι εγνωσμένου κύρους επί του κινηματογράφου άνθρωποι έχουν στοιχεία εμπειρίας τέτοιου τύπου, που να μπορεί να τους κάνει επαρκείς σε ό,τι αφορά τη σύνθετη θέση του γενικού διευθυντή. Αυτό είναι η επί της ουσίας απάντηση.

Αυτό που θέλω να πω παραπάνω και με διευκολύνει η ερώτησή σας, είναι ότι πρέπει να γίνει σαφές ότι το Υπουργείο Πολιτισμού και Αθλητισμού, σε σχέση με τους εποπτευόμενους φορείς και δη εκείνους που έχουν καλλιτεχνικό έργο να επιτελέσουν, δεν παρεμβαίνει. Υπάρχουν τα διοικητικά συμβούλια. Τα διοικητικά συμβούλια επιλέγουν καλλιτεχνικούς γενικούς διευθυντές, ανάλογα με την περίπτωση. Αυτοί οι διευθυντές σε συνεργασία με το διοικητικό συμβούλιο, κάνουν όσα πρέπει να κάνουν, πάλι ανάλογα με το αντικείμενο του κάθε εποπτευόμενου φορέα και το Υπουργείο δεν πρέπει και οφείλει να μην παρεμβαίνει σε τίποτε από όλα αυτά.

Ασκεί, βεβαίως, διοικητική και οικονομική εποπτεία εκ των υστέρων, συνεργάζεται μαζί τους σε σχέση με διάφορες ανάγκες που παρουσιάζονται εδώ ή εκεί αλλά πρέπει να γίνει απολύτως σαφές, ότι δεν υπάρχουν τέτοια περιθώρια παρέμβασης ούτε πρέπει να υπάρχουν.

Νομίζω ότι στο πρώτο σκέλος αυτών που είπα, απάντησα στην ερώτησή σας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρία Κεφαλίδου, έχετε τον λόγο, για να δευτερολογήσετε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κύριε Υπουργέ, από την εμπειρία που έχω, γιατί αρκετά χρόνια ήμουν στην αυτοδιοίκηση, θέλω να σας πω, ότι πολύ συχνά βλέπουμε διαγωνισμούς που ξεκινούν με τις καλύτερες των προθέσεων, να μην καταλήγουν πουθενά. Ακόμη και ένα κόμμα μπορεί να τινάξει ένα διαγωνισμό στον αέρα.

Φίλοι δικηγόροι μού έλεγαν πρόσφατα, ότι το 90% των διακηρύξεων του δημοσίου έχει τέτοιες αστοχίες, που ακόμη και ένας τελειόφοιτος της Νομικής μπορεί να τις προσβάλει και να τις ακυρώσει.

 Εσείς έχετε υπάρξει από τον Γενάρη του 2015 Υπουργός Παιδείας Θρησκευμάτων και Πολιτισμού, μαζί με τον κ. Ξυδάκη την πρώτη περίοδο ως Αναπληρωτή Πολιτισμού. Θέλω να σας ρωτήσω. Έχετε συναντηθεί με τους θεσμικούς εκπροσώπους του χώρου, έχετε μιλήσει με σκηνοθέτες, με κινηματογραφιστές, με τεχνικούς; Υπάρχει μια τρομακτική ανεργία στον χώρο, κύριε Υπουργέ, που φθάνει το 90% και σε μια τέτοια συγκυρία, πιστεύω ότι η Κυβέρνηση πρέπει να είναι λίγο πιο προσεχτική.

Όταν το ίδιο το κράτος δεν σέβεται τον νόμο, γιατί γι’ αυτό που μου λέτε ότι το διοικητικό συμβούλιο, προσπαθώντας να ερμηνεύσει καλύτερα τον νόμο και να δημιουργήσει συνθήκες που θα αποκλείουν πιθανόν κάποιες παρερμηνείες, ερμήνευσε με τον δικό του τρόπο και έβαλε το «κατά προτίμηση», θα σας πω ότι δεν έχω μάθει να λειτουργώ με αυτόν τον τρόπο, τουλάχιστον εγώ. Θέλω δε να σας ρωτήσω, αν υπάρχει κάποιος σχεδιασμός, τουλάχιστον από τη δική σας πλευρά.

Ξέρετε γιατί το λέω; Γιατί, δυστυχώς, κύριε Υπουργέ, από την αρχή της δικής σας θητείας έχουμε συναντήσει μια λογική «αποφασίζομεν και διατάσσομεν». Αγνοήσατε πάρα πολλές φορές τον νόμο. Παραμερίσατε πρόσωπα κύρους, που είναι γνωστή η δράση τους και γνωστός ο ρόλος τους και η πορεία τους και έχετε εξαπολύσει ένα μπαράζ, θα σας έλεγα, απομακρύνσεων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τι να θυμηθώ; Εθνικό Θέατρο με τον κ. Χατζάκη, όπου ενώ έφυγε ο άνθρωπος, γιατί θεωρήθηκε ότι υπάρχουν κάποιες οικονομικές ατασθαλίες, βρέθηκε στην πορεία ότι είναι καθαρός και δεν υπάρχει κανένα θέμα, ουδέποτε αποκαταστάθηκε και στην πορεία παραιτήσατε και το διοικητικό συμβούλιο;

Σε τι να αναφερθώ; Στο Ελληνικό Κέντρο Κινηματογράφου, όπου ο κ. Ξυδάκης με συνυπογραφή δική σας, χωρίς να υπάρχει αιτιολογία και χωρίς να έχουν παραιτηθεί τα μέλη του διοικητικού συμβουλίου, τους έπαυσε εν μια νυκτί, για να υπάρξει στη συνέχεια από το διοικητικό συμβούλιο, επιλογή προσώπου της δικής σας αρεσκείας στη θέση του γενικού διευθυντή;

Και όλα αυτά συνεχίζουν και με το Κεντρικό Αρχαιολογικό Συμβούλιο και το Συμβούλιο Μουσείων, όπου αλλάξατε, παραιτήσατε δηλαδή, διοικήσεις. Και στο Κρατικό Θέατρο Βορείου Ελλάδος, επίσης, ο κ. Βούρος, ο οποίος ως Καλλιτεχνικός Διευθυντής παύθηκε από εσάς και μετά εξαναγκάστηκαν σε παραίτηση ο πρόεδρος και ο αντιπρόεδρος.

Στο φεστιβάλ Αθηνών; Ο κ. Λούκος, ο οποίος επίσης αφού παύθηκε πρώτα το διοικητικό συμβούλιο, παύθηκε και ο ίδιος, με την υπόνοια ότι υπάρχουν ελλείμματα και ατασθαλίες. Εκεί, όμως, υπάρχει και ένας στενός δικός σας συνεργάτης, ο κ. Δούρος, ο οποίος ήταν στενός συνεργάτης και του κ. Λούκου και όλο το βάρος έπεσε στον κ. Λούκο και σε κανένα άλλο.

Σταματώ εδώ, για να σας πω πολύ απλά, ότι το ερώτημα παραμένει. Και το ερώτημα είναι: Τι περιμένει κανείς σε μια χώρα, όπου το ίδιο το κράτος δεν τιμά τη νομοθεσία και παρανομεί; Αν αφήσετε το θέμα ως έχει, θα δημιουργήσετε τέτοιες προϋποθέσεις όπου ο καθένας που θέλει να παρανομήσει, να είναι και νομιμοποιημένος.

Επιλέξτε όποιον θέλετε. Οι φήμες λένε οι εφημερίδες, τουλάχιστον -η «ΜΑΚΕΔΟΝΙΑ ΤΗΣ ΚΥΡΙΑΚΗΣ»- ότι ήδη έχετε επιλέξει ποιος θα είναι ο γενικός διευθυντής. Κάντε το αλλά κάντε το νόμιμα. Εάν δεν σας αρέσει ο νόμος, έχετε το περιθώριο να τον αλλάξετε. Εγώ, αυτό το οποίο έχω να παρακαλέσω, είναι να τακτοποιήσετε το ζήτημα, γιατί στο τέλος κινδυνεύετε, και χωρίς γενικό διευθυντή να βρεθείτε και ο ίδιος να είστε εκτεθειμένος.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κεφαλίδου.

Ο κύριος Υπουργός έχει τον λόγο για να δευτερολογήσει.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Κυρία Κεφαλίδου, νόμιζα ότι η συζήτηση είναι καλή τη πίστει αλλά με αυτά που είπατε, νομίζω ότι θέσατε το θέμα σε τελείως διαφορετικά επίπεδα.

Πάρα πολύ σύντομα, λοιπόν -γιατί δεν υπάρχει χρόνος- θέλω να σας πω το εξής. Μιλάτε για συμφωνία με τον νόμο. Ισχύει, προφανώς, όπως αναφέρατε ο ν.3905 άρθρο 27, το οποίο λέει: «Πρόσωπο εγνωσμένου κύρους από τον χώρο του ελληνικού ή παγκόσμιου κινηματογράφου».

Επίσης το ίδιο άρθρο 27 ορίζει: «Ο γενικός διευθυντής προΐσταται όλων των υπηρεσιών του φεστιβάλ. Συγκεκριμένα, διεύθυνση φεστιβάλ, διεύθυνση διεθνών οπτικοακουστικών παραγωγών, μουσείου, κινηματογράφου, οικονομικής και διοικητικής υποστήριξης, καθώς και αυτοτελούς νομικής υπηρεσίας».

Οι δύο συνιστώσες αυτού του άρθρου είναι η προκήρυξη. Τελειώσαμε με αυτό, είμαστε απολύτως σύννομοι, σύμφωνα με το διοικητικό συμβούλιο. Το διοικητικό συμβούλιο είναι απολύτως σύννομο και συμφωνούμε με τη μορφή της προκήρυξης. Από εκεί και πέρα θα επιλέξει το διοικητικό συμβούλιο και θα πάμε παρακάτω.

 Τα άλλα που είπατε είναι εκτός θέματος. Και αυτά που είπατε για το Φεστιβάλ Αθηνών, νομίζω ότι ξεπερνούν πάρα πολλά πράγματα, που δεν θα έπρεπε να ξεπερνιούνται. Διαβάσατε πρόσφατα συνέντευξη του κ. Ρακιντζή στην «Εφημερίδα των Συντακτών», που επιβεβαιώνει πλήρως αυτά που λέγαμε πριν, όταν αναγκαστήκαμε να αλλάξουμε τον Γενικό Διευθυντή του Φεστιβάλ.

Από εκεί και πέρα, πού βρήκατε τον κ. Δούρο; Τι σχέση έχει ο Φάντης με το ρετσινόλαδο; Τι γίνεται στο άλφα ή στο βήτα; Θα μας έπαιρνε πάρα πολύ μακριά να πάμε εκεί. Και λυπούμαι για το ύφος αυτής της ερώτησης.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στην τέταρτη και τελευταία ερώτηση, επιτρέψτε μου να ανακοινώσω εν τάχει τις επίκαιρες ερωτήσεις οι οποίες δεν συζητιούνται, λόγω κωλύματος των Υπουργών.

Η δεύτερη με αριθμό 584/29-2-2016 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την υλοποίηση της Υπουργικής Απόφασης που αφορά την παραχώρηση των αθλητικών εγκαταστάσεων του Ολυμπιακού Χωριού στον Δήμο Αχαρνών, δεν θα συζητηθεί λόγω κωλύματος του κυρίου Υπουργού.

Η τρίτη με αριθμό 582/26-2-2016 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου-Χρυσή Αυγή κ. Νικολάου Κούζηλου προς τον Υπουργό Ναυτιλίας και Αιγαίου, σχετικά με την πρόβλεψη και διασφάλιση των εργασιακών σχέσεων των εργαζομένων στον Οργανισμό Λιμένος Πειραιώς μετά την πώληση του πλειοψηφικού πακέτου μετοχών του ΟΛΠ, δεν θα συζητηθεί λόγω κωλύματος του κυρίου Υπουργού.

Η πέμπτη με αριθμό 589/29-2-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Παιδείας, Έρευνας και Θρησκευμάτων, σχετικά με τη λήψη μέτρων για τη διασφάλιση της καθαριότητας των σχολικών μονάδων και των εργασιακών δικαιωμάτων των καθαριστών και καθαριστριών που απασχολούνται στα σχολεία της χώρας, δεν θα συζητηθεί λόγω κωλύματος του κυρίου Υπουργού.

Η έκτη με αριθμό 586/29-2-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Παιδείας, Έρευνας και Θρησκευμάτων, σχετικά με τις μεταθέσεις των εκπαιδευτικών ειδικοτήτων της πρωτοβάθμιας εκπαίδευσης, δεν θα συζητηθεί λόγω κωλύματος του κυρίου Υπουργού.

Η πρώτη με αριθμό 588/29-2-2016 επίκαιρη ερώτηση δεύτερου κύκλου του Βουλευτή Φθιώτιδας του Συνασπισμού Ριζοσπαστικής Αριστεράς κ. Απόστολου Καραναστάση, προς τον Υπουργό Υγείας, σχετικά με την αντιμετώπιση των προβλημάτων στη λειτουργία του Γενικού Νοσοκομείου Λαμίας, δεν θα συζητηθεί λόγω κωλύματος του κυρίου Υπουργού.

Η τρίτη με αριθμό 583/26-2-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου-Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους Σκοπιανούς», δεν θα συζητηθεί λόγω κωλύματος του κυρίου Υπουργού.

Η πέμπτη με αριθμό 590/29-2-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με την άμεση επαναλειτουργία του εργοστασίου ανακύκλωσης στο Ηράκλειο Κρήτης και την επαναπρόσληψη των εργαζομένων από την εταιρεία «WASTE-SOLUTIONS», δεν θα συζητηθεί λόγω κωλύματος του κυρίου Υπουργού.

Τέλος, η όγδοη με αριθμό 497/8-2-2016 επίκαιρη ερώτηση δεύτερου κύκλου του Βουλευτή Λαρίσης του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με τα προβλήματα στον χώρο της υγείας, τις σοβαρές ελλείψεις στις μονάδες εντατικής θεραπείας (ΜΕΘ) και την ανάπτυξη του Εθνικού Οργανισμού Μεταμοσχεύσεων (ΕΟΜ), επίσης, δεν θα συζητηθεί λόγω κωλύματος του κυρίου Υπουργού.

Θα συζητηθεί η έβδομη με αριθμό 534/15-2-2016 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Περιβάλλοντος και Ενέργειας, σχετικά με την παραμετροποίηση των τιμών πώλησης ηλεκτρικής ενέργειας από τους κατ’ επάγγελμα αγρότες και ιδιοκτήτες φωτοβολταϊκών σταθμών.

Στην επίκαιρη ερώτηση θα απαντήσει ο Υπουργός Περιβάλλοντος και Ενέργειας, κ. Παναγιώτης Σκουρλέτης.

Κύριε Γιόγιακα, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, με τον ν.4254/2014 επανακαθορίστηκαν προς τα κάτω οι τιμές αποζημίωσης για την ηλεκτρική ενέργεια, που παράγεται από σταθμούς ΑΠΕ. Ο υπολογισμός των νέων μειωμένων τιμών δεν έγινε στον αέρα. Βασίστηκε σε κριτήρια, όπως το κόστος κατασκευής της εγκατάστασης και ο χρόνος διασύνδεσής της με το σύστημα.

Η παραμετροποίηση όπως λέγεται, ίσχυσε, κύριε Υπουργέ, για όλους, εκτός από τους επαγγελματίες αγρότες που έχουν φωτοβολταϊκούς σταθμούς. Σε αυτούς με νομοτεχνική βελτίωση που έγινε κυριολεκτικά στο παρά πέντε, επιβλήθηκε οριζόντια μείωση, δηλαδή κούρεμα των τιμών κατά 12%, χωρίς αιτιολόγηση και χωρίς τη σύμφωνη γνώμη της κεντρικής νομοπαρασκευαστικής επιτροπής και χωρίς την έγκριση της αρμόδιας επιτροπής. Αυτό πρακτικά δημιουργεί στους αγρότες και ιδιοκτήτες φωτοβολταϊκών δύο ταχύτητες.

Από τη μια, όσοι κατασκεύασαν τις μονάδες το 2011 και το 2012 με κόστος επένδυσης από 200.000 έως 300.000 ευρώ ανάλογα με το τρίμηνο κατασκευής και από την άλλη, είναι κάποιοι που επένδυσαν τις φωτοβολταϊκές τους μονάδες κατά το έτος 2013 και με πολύ χαμηλότερο κόστος έως και 50%. Επομένως μετά τη μείωση των τιμών η απόδοση της επένδυσης εξακολουθεί να είναι σαφώς υψηλότερη για εκείνους τους αγρότες που κατασκεύασαν το 2011 και το 2012.

Το ερώτημα, λοιπόν, είναι, εάν θα προχωρήσετε στην παραμετροποίηση των τιμών πώλησης για τους επαγγελματίες αγρότες που κατασκεύασαν την αντίστοιχη χρονική περίοδο.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Γιόγιακα.

Τον λόγο έχει ο Υπουργός κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Γιόγιακα, αναφέρεστε στον ν.4254/2014. Το 2014 γνωρίζουμε ποια ήταν η κυβέρνηση.

 Διαβλέπω, λοιπόν, στην ερώτησή σας μια αντιπολιτευτική διάθεση προς τη σημερινή Αντιπολίτευση και την τότε κυβέρνηση, διότι πράγματι αυτός ο νόμος δεν επέφερε μόνο μειώσεις στους κατ’ επάγγελμα αγρότες αλλά και στους υπόλοιπους κατόχους φωτοβολταϊκών σταθμών. Κριτικές για τις συγκεκριμένες ρυθμίσεις αυτού του νόμου έχουν γίνει από το σύνολο σχεδόν των ανθρώπων, που κατέχουν φωτοβολταϊκά. Χωρίς δική τους ευθύνη, λοιπόν, βρέθηκαν μπροστά σε νέες καταστάσεις.

Όμως τι γίνεται εδώ πέρα αυτή τη στιγμή; Βρισκόμαστε σε μια φάση, όπου επεξεργαζόμαστε ένα νέο συνολικά διαρθρωτικό πλαίσιο για τις ανανεώσιμες πηγές ενέργειας στη βάση των ευρωπαϊκών κατευθυντήριων γραμμών. Αυτό το νέο πλαίσιο ήδη έχει αναρτηθεί για διαβούλευση και αναμένεται μέσα στο επόμενο διάστημα, στο ορατό μέλλον, μετά από τις παρατηρήσεις που θα γίνουν και σε συνεννόηση πάντοτε με την Ευρωπαϊκή Επιτροπή, να διαμορφωθεί. Άρα είναι απαραίτητο, πριν από οποιαδήποτε παρέμβαση στον νόμο που αναφέρεστε επί κυβερνήσεως Σαμαρά, να διαμορφωθεί πλέον η συνολική νέα εικόνα.

Δεν μπορούμε να συνεχίσουμε με έναν τρόπο, ο οποίος τελικά ήταν στον αέρα. Ήταν στον αέρα ο σχεδιασμός της διείσδυσης των ανανεώσιμων πηγών ενέργειας, διότι υπάρχει ένα πλεόνασμα αφερεγγυότητας της πολιτείας, απέναντι σε ανθρώπους στους οποίους υποσχέθηκαν άλλα και είδαν στην πορεία να μειώνονται οι εγγυημένες τιμές.

Σήμερα, λοιπόν, βαδίζουμε σ’ ένα νέο πλαίσιο, όπου φεύγουμε πια από τις εγγυημένες τιμές και πηγαίνουμε σ’ ένα νέο καθεστώς, στο feed in premium και φεύγουμε από το feed in tariff. Επαναλαμβάνω ότι αυτό είναι μία ευρωπαϊκή στρατηγική. Και αυτό, βέβαια, το κάνουμε, διότι θέλουμε να βελτιώσουμε στρεβλώσεις που υπήρχαν σε αυτόν τον τομέα, στον τομέα της ανάπτυξης των ανανεώσιμων πηγών ενέργειας.

Πιο συγκεκριμένα, εμείς αυτό το διάστημα είμαστε σε συνεννόηση και επικοινωνία με τις τράπεζες, οι οποίες πρέπει να αναλάβουν την ευθύνη της μείωσης του κόστους εξυπηρέτησης των δανείων που είχαν παρθεί για τις παλαιότερες επενδύσεις. Αυτό συμπεριλαμβάνει, βέβαια, και την κατηγορία που είπατε. Ήταν σε μια άλλη περίοδο με άλλη οικονομική κατάσταση.

Το δεύτερο που αυτή τη στιγμή μας απασχολεί –και μάλιστα έχουμε έλθει σε επικοινωνία με τον κ. Αλεξιάδη- είναι το λεγόμενο «τέλος» και «κόστος» για όσους κατέχουν φωτοβολταϊκά διακοψιμότητας, που θα τους επιβαρύνει, δηλαδή να λογίζεται ως έξοδο και άρα να αφαιρείται από τη φορολογητέα ύλη που έχουν.

Το τελευταίο που θα ήθελα να πω -και ενδιαφέρει ιδιαίτερα τον αγροτικό κόσμο- είναι η δυνατότητα πλέον που θα υπάρχει σε λίγο καιρό, να μπορούν να επενδύουν σε φωτοβολταϊκά με το σύστημα του net metering, δηλαδή της αυτοπαραγωγής. Αυτό είναι η πιο κρίσιμη και η πιο ουσιαστική διαρθρωτική αλλαγή για τον αγροτικό κόσμο. Μάλιστα αυτή να μην εξυπηρετεί μόνο το μέρος όπου είναι τοποθετημένη η φωτοβολταϊκή μονάδα αλλά να υπάρχει το virtual net metering, δηλαδή να εξυπηρετεί και υπόλοιπους αγροτικούς κλήρους και κτήματα, που δεν βρίσκονται στο συγκεκριμένο μέρος. Αυτό θεωρώ, ότι θα είναι κάτι το οποίο πρέπει να ενταχθεί και σ’ ένα αντίστοιχο πρόγραμμα χρηματοδότησης και θα αποτελεί πια μια τομή και μια σημαντική ελάφρυνση για τον αγροτικό κόσμο.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Γιόγιακα, έχετε τον λόγο για τη δευτερολογία σας.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Υπουργέ, μπορεί να είναι ένας νόμος του 2014, παρ’ όλα αυτά οτιδήποτε χρειάζεται βελτίωση ή να κινηθεί προς μια καλύτερη και θετική κατεύθυνση και λαμβάνοντας υπ’ όψιν και τη δύσκολη οικονομική συγκυρία, που έχουμε περάσει το τελευταίο χρονικό διάστημα, αντιλαμβάνεσθε ότι πρέπει να γίνονται οι κατάλληλες διορθώσεις.

Όμως από εκεί και πέρα όπως γνωρίζετε πολύ καλά, οι αγρότες αυτοί μέχρι τις 31 Μαρτίου θα πρέπει να υποβάλουν τις δηλώσεις τους στον ΛΑΓΗΕ για τη διατήρηση ή μη της ιδιότητας του επαγγελματία αγρότη και ως εκ τούτου θα πρέπει να τους ξεκαθαρίσουμε άμεσα, εάν έχουν τη δυνατότητα αυτή ή να τους δώσετε μία παράταση τουλάχιστον τριών-τεσσάρων μηνών, προκειμένου να έχουν αυτή τη δυνατότητα της υποβολής των δηλώσεών τους, για να μπορούν να ξέρουν οι άνθρωποι ξεκάθαρα, εάν στο επόμενο χρονικό διάστημα μέχρι να φτιάξετε τον καινούργιο νόμο, που ήδη έχετε υποσχεθεί ότι θα ήταν σε ενέργεια από τον Γενάρη του 2016, θα μπορέσουν και αυτοί να σχεδιάσουν και θα έχουν τη δυνατότητα να υποβάλουν αντικειμενικά τη δήλωσή τους.

Εάν δηλαδή μπορείτε να τους δώσετε μία παράταση τριών-τεσσάρων μηνών, θα ήταν η καλύτερη δυνατή λύση μέχρι να ολοκληρωθεί το νομοσχέδιο που ετοιμάζετε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γιόγακα.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Γιόγακα, πρέπει στη συζήτηση που κάνουμε αυτή τη στιγμή, κάθε υπεύθυνη πολιτική δύναμη και πρωτίστως η Κυβέρνηση οφείλει να λαμβάνει υπ’ όψιν της ένα αντικειμενικό γεγονός, το οποίο λέει ότι σχετίζεται με το θέμα του ελλείματος του λογαριασμού που πληρώνουμε τις ανανεώσιμες πηγές ενέργειας. Η προηγούμενη μείωση στις εγγυημένες τιμές δεν έγινε, προφανώς, για λόγους τιμωρίας. Μπορεί να υπήρξε έλλειψη καλού σχεδιασμού. Μπορεί να υπήρξε επιπολαιότητα, αφερεγγυότητα από μέρους της πολιτείας. Αυτό, όμως, έγινε, διότι βρεθήκαμε μπροστά στο γεγονός, να διογκώνεται το έλλειμα του ειδικού λογαριασμού μέσα από τον οποίο πληρώνονται οι ανανεώσιμες πηγές ενέργειας.

Εάν αυτό το έλλειμα μεγαλώσει, κάποιος θα το καλύψει. Και ποιος θα είναι αυτός που θα το καλύψει; Θα είναι οι Έλληνες πολίτες, οι ελληνικές επιχειρήσεις και τα ελληνικά νοικοκυριά. Με αυτό έχει να κάνει ακριβώς αυτό που σας είπα πριν, περί του στρεβλού τρόπου ανάπτυξης.

Πράγματι πολλές φορές παραγνωρίστηκαν άλλοι πραγματικοί παράμετροι, όπως το κόστος μίας επένδυσης. Υπήρχαν εγγυημένες τιμές υπερβολικές. Βέβαια είναι σωστό η πολιτεία, όταν θέλει να ενθαρρύνει τη διείσδυση των ανανεώσιμων πηγών ενέργειας, να δίνει κάποια κίνητρα. Αυτό, όμως, πρέπει να γίνεται με ένα σχεδιασμό για την επόμενη και τη μεθεπόμενη μέρα. Διότι αν αυτή η πολιτική, όπως και έγινε, οδηγεί στη διόγκωση του ελλείματος του ειδικού λογαριασμού από τον οποίο πληρώνονται οι ανανεώσιμες πηγές ενέργειας, τότε αντιλαμβάνεστε ότι αυτή είναι μία πολιτική η οποία αυτoϋπονομεύεται, διότι επιβαρύνει παράλογα το σύνολο της κοινωνίας. Αυτά όλα, λοιπόν, τα ζητήματα είμαστε υποχρεωμένοι αυτή τη στιγμή να προσμετρήσουμε, για να μπορέσουμε να έχουμε πλέον ένα σταθερό τοπίο.

Όσον αφορά το νέο πλαίσιο που είπατε, αυτό θα έχει αναδρομική ισχύ από την 1η Ιανουαρίου 2016. Είναι κάτι το οποίο ήταν γνωστό ότι θα συνέβαινε. Αυτή τη στιγμή, επαναλαμβάνω, έχουμε τελειώσει οποιαδήποτε επεξεργασία και βρισκόμαστε στη φάση της τελικής διαβούλευσης.

Από εκεί και έπειτα, πρέπει να λαμβάνουμε πάντοτε υπ’ όψιν μας την αντικειμενική κατάσταση της ίδιας της οικονομίας που βρισκόμαστε. Δεν χωρούν αυτή τη στιγμή ούτε πλειοδοσίες ούτε λαϊκισμοί ούτε μεγάλες κουβέντες. Πρέπει να κάνουμε σταθερά βήματα, έτσι ώστε και οι υπάρχουσες φωτοβολταϊκές ή αιολικές μονάδες να είναι βιώσιμες -να ξέρουν οι άνθρωποι ότι μπορούν να ζήσουν, να υπάρξουν και να έχουν τις αποδόσεις τους- αλλά από την άλλη πλευρά θα πρέπει να εγγυηθούμε και ότι δεν θα έχουμε μία διόγκωση του ελλείματος του ειδικού λογαριασμού ούτε, βέβαια, παράλογες επιβαρύνσεις, τις οποίες θα τις υφίσταται το σύνολο της ελληνικής κοινωνίας.

Κατά συνέπεια –και ολοκληρώνω με αυτό- εμείς, μετά την ολοκλήρωση αυτού του νέου πλαισίου και της προσπάθειας που έχουμε κάνει για τη συγκεκριμένη ελάφρυνση του χρηματοοικονομικού κόστους εξυπηρέτησης των δανείων αλλά και της ιδιαίτερής φορολογικής αντιμετώπισης που σας ανέφερα πριν, θα εξετάσουμε οποιαδήποτε πια οριακή βελτίωση μπορεί να υπάρξει σε αντίστοιχες περιπτώσεις. Μία από αυτές τις οποίες αναφέρατε είναι η περίπτωση των κατ’ επάγγελμα αγροτών.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να σας ανακοινώσω, ότι με επιστολή του ο Πρόεδρος της Κοινοβουλευτικής Ομάδας Το Ποτάμι, κ. Σταύρος Θεοδωράκης, προς τον Πρόεδρο της Βουλής κ. Νικόλαο Βούτση, ενημερώνει, ότι Κοινοβουλευτικός Εκπρόσωπος του κόμματος ορίζεται ο κ. Γεώργιος Αμυράς, Βουλευτής Β΄ Αθηνών, στη θέση του Βουλευτή Θεοχάρη (Χάρη) Θεοχάρη.

(Η προαναφερθείσα επιστολή κατατίθεται στα Πρακτικά και έχει ως εξής:

 (ΑΛΛΑΓΗ ΣΕΛΙΔΑΣ)

 (Να μπει η σελίδα 63)

 (ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό ολοκληρώθηκε η συζήτηση των επικαίρων ερωτήσεων.

Θα διακόψουμε τη συνεδρίαση και θα επανέλθουμε στις 12.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

(ΔΙΑΚΟΠΗ)

 ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, επαναλαμβάνεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Συστήματα Εγγύησης Καταθέσεων (ενσωμάτωση Οδηγίας 2014/49/ΕΕ), Ταμείο Εγγύησης Καταθέσεων και Επενδύσεων και άλλες διατάξεις».

Η Διάσκεψη των Προέδρων αποφάσισε στις συνεδριάσεις της στις 25 Φεβρουαρίου 2016 και στις 2 Μαρτίου 2016 η συζήτηση του νομοσχεδίου αυτού να γίνει σε μία συνεδρίαση. Οπότε προτείνω η συζήτηση να γίνει ενιαία.

Επίσης θέλω να σας γνωρίσω τις προτάσεις των κομμάτων όσον αφορά τους ειδικούς αγορητές και εισηγητές. Εισηγητές από πλευράς ΣΥΡΙΖΑ θα είναι ο κ. Τζαμακλής και από πλευράς Νέας Δημοκρατίας ο κ. Δήμας. Ειδικοί αγορητές θα είναι από πλευράς Χρυσής Αυγής ο κ. Καρακώστας, από τη Δημοκρατική Συμπαράταξη ΠΑΣΟΚ-ΔΗΜΑΡ ο κ. Αρβανιτίδης, από το Κομμουνιστικό Κόμμα Ελλάδας ο κ. Βαρδαλής, από το Ποτάμι ο κ. Θεοχάρης, από τους Ανεξάρτητους Έλληνες ο κ. Καμμένος και από την Ένωση Κεντρώων ο κ. Γεωργιάδης.

Κοινοβουλευτικοί Εκπρόσωποι θα είναι από τον ΣΥΡΙΖΑ ο κ. Χρήστος Μαντάς, από τη Νέα Δημοκρατία ο κ. Δένδιας, από τη Χρυσή Αυγή ο κ. Παππάς, από τη Δημοκρατική Συμπαράταξη ΠΑΣΟΚ-ΔΗΜΑΡ ο κ. Λοβέρδος, από το Κομμουνιστικό Κόμμα Ελλάδας ο κ. Καραθανασόπουλος, από το Ποτάμι ο κ. Δανέλλης, από τους Ανεξάρτητους Έλληνες ο κ. Παπαχριστόπουλος και από την Ένωση Κεντρώων ο κ. Καρράς.

Κύριε Υπουργέ, θέλετε να μιλήσετε τώρα;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, τώρα θα μιλήσει;

**ΠΡΟΕΔΡΕΥΩΝ (Δημήτριος Κρεμαστινός):** Αν θέλει να μιλήσει, το δικαιούται.

**ΑΝΔΡΕΑΣ ΛΟΒΕΡΔΟΣ:** Πριν πάρει τον λόγο ο Υπουργός, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Επί της διαδικασίας, ναι.

**ΑΝΔΡΕΑΣ ΛΟΒΕΡΔΟΣ:** Θα ήθελα να ξέρω, κύριε Πρόεδρε, αν έχετε εικόνα του πότε θα γίνουν οι τοποθετήσεις των Υπουργών.

Θα κάνετε τώρα, κύριε Υπουργέ, την τοποθέτησή σας ή θα κάνετε παρεμβάσεις;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έλεγα, επειδή έγινε χθες μία ενημέρωση στην Ευρωβουλή, να σας κάνω μια ενημέρωση για τις συζητήσεις που γίνονται για τη διαπραγμάτευση και να πω μερικά πράγματα για τον νόμο πολύ συνοπτικά και αν είναι, μετά να πάρω τον λόγο, για να απαντήσω στις ερωτήσεις. Άμα θέλετε να μιλήσω μετά, δεν έχω κανένα πρόβλημα και να μιλήσουν πρώτα οι εισηγητές.

**ΑΝΔΡΕΑΣ ΛΟΒΕΡΔΟΣ:** Αυτό είναι άψογο.

Ωστόσο, εσείς, κύριε Πρόεδρε, πρέπει να μας πείτε, αν μετά τους οκτώ εισηγητές και ειδικούς αγορητές θα τηρηθεί ο Κανονισμός και θα μιλήσουν οι έξι Βουλευτές, αν θέλει θα παρέμβει ο Υπουργός και μετά οι Κοινοβουλευτικοί Εκπρόσωποι, αν θα πάει αυτή η διαδικασία.

**ΠΡΟΕΔΡΕΥΩΝ (Δημήτριος Κρεμαστινός):** Είναι αυτονόητο. Βάσει του Κανονισμού θα κινηθούμε.

**ΑΝΔΡΕΑΣ ΛΟΒΕΡΔΟΣ:** Όχι δεν είναι πάντα έτσι, γιατί ανεξαρτήτως του τι θα κάνουν οι Υπουργοί, οι διαδικασίες, ας πούμε, αλλάζουν.

**ΠΡΟΕΔΡΕΥΩΝ (Δημήτριος Κρεμαστινός):** Όχι, πάντα με τον Κανονισμό όταν ο Υπουργός θέλει να παρέμβει, έχει το δικαίωμα να παρέμβει.

**ΑΝΔΡΕΑΣ ΛΟΒΕΡΔΟΣ:** Άλλο αυτό! Πάντως, έχουμε αυτή τη σειρά. Δηλαδή, ξέρουμε ότι ο Υπουργός μιλάει τώρα και αν θέλει, παρεμβαίνει και άλλη στιγμή, μιλούν οι οκτώ εισηγητές και αγορητές και μετά οι Κοινοβουλευτικοί Εκπρόσωποι.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ακριβώς. Είναι αυτονόητο.

Κύριε Τσακαλώτο, θέλετε να μιλήσετε τώρα; Πόσο χρόνο θα χρειαστείτε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ένα δεκάλεπτο.

**ΠΡΟΕΔΡΕΥΩΝ (Δημήτριος Κρεμαστινός):** Ωραία, έχετε τον λόγο για δέκα λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Καλημέρα σε όλους και σε όλες.

Εχθές είχα την ευκαιρία, να ενημερώσω την αντίστοιχη Διαρκή Επιτροπή Οικονομικών Υποθέσεων της Ευρωβουλής, όπου ήταν όλες οι Κοινοβουλευτικές Ομάδες. Τους ενημέρωσα για την πορεία της διαπραγμάτευσης και έκανα έντονη την ανησυχία μου για την καθυστέρηση από την πλευρά του ΔΝΤ.

Σας θυμίζω, ότι είχαν έρθει οι επικεφαλής περίπου την 1η Φλεβάρη, αν δεν κάνω λάθος, και έφυγαν την Παρασκευή 5 Φλεβάρη. Μας είχαν πει, ότι θα έρθουν σε δέκα μέρες περίπου. Εγώ είχα προσπαθήσει να τους πιέσω να έρθουν σε μία εβδομάδα και τώρα είναι σχεδόν ένας μήνας που δεν έχουν έρθει.

Εξήγησα το γιατί είμαστε πολύ κοντά στις θέσεις των τριών ευρωπαϊκών θεσμών, του EMS, της ΕΚΤ και της Κομισιόν, ότι οι διαφορές εκεί είναι μέσα στο πλαίσιο της διαπραγμάτευσης και αυτές που θα περίμενε κανείς ότι μπορεί να συζητηθούν αλλά το ΔΝΤ κρατάει μια πολύ σκληρή στάση.

Υποτίθεται, ότι αυτή η σκληρή στάση υπάρχει και στις δύο πλευρές, με την έννοια ότι πιέζει εμάς να πάρουμε περισσότερα μέτρα αλλά συγχρόνως πιέζει και τους Ευρωπαίους να κάνουν περισσότερα πράγματα σε σχέση με το χρέος, για να είναι πιο βιώσιμο το πρόγραμμα.

Το ΔΝΤ δεν πιέζει για περισσότερες περικοπές συντάξεων, επειδή θεωρεί όχι ότι δεν είναι σοβαρή η πρόταση που έχουμε καταθέσει για το ασφαλιστικό. Απλώς θεωρεί, ότι οι αριθμοί δεν βγαίνουν για να φτάσουμε στο 3,5% πρωτογενές πλεόνασμα το 2018 και μας λέει, αφού έχετε κόψει όλα τα άλλα, από πού θα βρείτε, εάν δεν κόψετε περαιτέρω από τις συντάξεις.

Σε αυτό εμείς λέμε τα εξής: Πρώτον, είναι αδιανόητο να θεωρούν, ότι οι αριθμοί δεν βγαίνουν, όταν η συμφωνία του καλοκαιριού είχε πολύ χαμηλότερες προβλέψεις για την ανάπτυξη από αυτές που βγήκαν. Δηλαδή όταν γίνονταν οι συζητήσεις, ήταν περίπου μείον 2% η μέση πρόβλεψη για την ανάπτυξη και τώρα ξέρουμε ότι θα είναι κάτι μεταξύ 0,4% και 0,7%.

Σε κάθε περίπτωση δεν υπάρχει οικονομολόγος που να θεωρεί, ότι πήγαμε χειρότερα από τις προβλέψεις και άρα επειδή η ανάπτυξη ήταν μεγαλύτερη, είχαμε και περισσότερα έσοδα από ό,τι προβλεπόταν το καλοκαίρι είτε από την ανάπτυξη, όπως σας είπα, είτε επειδή είχαμε μεγαλύτερη εισπραξιμότητα, καθώς τα μέτρα μας κατά της φοροδιαφυγής αρχίζουν να αποδίδουν. Άρα το λογικό θα ήταν, να ζητούσαν λιγότερα μέτρα, αφού η οικονομία πήγε καλύτερα.

Εξηγήσαμε ότι δεν μπορούν να μειωθούν οι τρέχουσες συντάξεις περισσότερο και γιατί έχουν κοπεί έντεκα φορές, διότι στην Ελλάδα παίζουν το ρόλο του οικονομικού εισοδήματος, δηλαδή μπορεί να βοηθούν και τους ανέργους, ακόμα και τα εγγόνια των συνταξιούχων για την επιβίωσή τους.

Κατανοούμε, ότι μακροπρόθεσμα μπορεί να χρειαστεί να ξοδεύουμε ως ποσοστό, δηλαδή ως σύνθεση του συνολικού προϋπολογισμού για κοινωνικά θέματα λιγότερο για τις συντάξεις και περισσότερο για άλλα ζητήματα. Για παράδειγμα, στην Ελλάδα έχουμε πολύ μεγάλο ποσοστό φτώχειας στα παιδιά, άρα κανονικά θα έπρεπε και εκεί να έχουμε μεγαλύτερη δαπάνη. Όμως εξηγούμ, ότι αυτό θα γίνει όταν θα επιστρέψουμε στην ανάπτυξη. Οι αλλαγές στις συνθέσεις συγκεκριμένου προϋπολογισμού για το σύνολο των κοινωνικών δαπανών μπορεί να γίνουν αργότερα.

Όλα αυτά τα επιχειρήματα πρέπει να σας πω, ότι είχαν μεγάλη ανταπόκριση από ό,τι καταλαβαίνω εγώ από όλες τις πλευρές του Ευρωκοινοβουλίου, από όλες τις Κοινοβουλευτικές Ομάδες. Μάλιστα ο Πρόεδρος της Επιτροπής, ο Ρομπέρτο Γκαλτιέρι, είπε ότι και ο ίδιος δεν καταλαβαίνει γιατί καθυστερεί το ΔΝΤ και κατανοεί απολύτως την ελληνική θέση, ότι ο χρόνος είναι μέρος της διαπραγμάτευσης και η καθυστέρηση δημιουργεί και οικονομικά προβλήματα και πολιτικά προβλήματα και κινδυνεύει να γίνει αυτοπληρούμενη προφητεία, ότι δεν θα βγει το πρόγραμμα.

Πρέπει να σας πω, δηλαδή, ότι έφυγα με πολύ καλές εντυπώσεις για το πολιτικό κλίμα για τις ελληνικές θέσεις και είμαι πεισμένος ότι αυτή τη στιγμή οι παίκτες που θέλουν λύση, είναι πολύ περισσότεροι από τους παίκτες που δεν θέλουν λύση.

Αυτό είναι πηγή αισιοδοξίας. Σε ένα λογικό κόσμο όταν ισχύει αυτό που μόλις είπα, ότι οι πιο πολλοί παίκτες θέλουν λύση σε σχέση με αυτούς που δεν θέλουν λύση, δεν πρέπει να είναι μακριά η λύση. Ελπίζω να επιβεβαιωθεί, ότι ζούμε σ’ ένα λογικό κόσμο.

Για δύο τρία ζητήματα είμαι σίγουρος, ότι οι εισηγητές όπως το έκαναν και στην επιτροπή, θα κάνουν μια πολύ καλή ενημέρωση για τις λεπτομέρειες του νομοσχεδίου και της εφαρμογής της οδηγίας.

Θα ήθελα μόνον να σας πω, ότι αυτό που έχουμε μπροστά μας για την εγγύηση των καταθέσεων, είναι ο τρίτος πυλώνας της προσπάθειας της Ευρωπαϊκής Ένωσης να αντιμετωπίσει δύο προβλήματα που παρατηρήθηκαν τα τελευταία χρόνια.

 Το ένα πρόβλημα ήταν η εκροή καταθέσεων από αδύνατες χώρες, όπως η Ελλάδα και η Ισπανία, προς τον Βορρά.

Το δεύτερο είναι, ότι στο τραπεζικό σύστημα έχουμε πολύ συχνά το φαινόμενο συστημικών κρίσεων, όχι δηλαδή ότι μια ισπανική ή μία ελληνική ή ιταλική ή γερμανική έχει πρόβλημα, λόγω κακής διαχείρισης ατυχίας ή κάτι άλλο αλλά κάποιο σοκ, κάποιον κλυδωνισμό, που χτυπάει πολλές τράπεζες συγχρόνως. Αυτό είναι που προσπαθούμε με τα βήματα προς την τραπεζική ένωση να αντιμετωπίσουμε.

Έχουμε το Ταμείο Εξυγίανσης, που νομίζω ότι πάει καλά. Υπάρχει το ταμείο που δίνει χρήματα σε περιπτώσεις που χρειάζεται εξυγίανση, που κατά την άποψη της ελληνικής Κυβέρνησης δεν πάει αρκετά βαθιά. Τέλος, υπάρχει ο τρίτος πυλώνας για τον οποίο συζητάμε τώρα, για τις καταθέσεις, την εγγύηση των καταθέσεων, που δημιουργεί τις προοπτικές για ένα εθνικό σύστημα αλλά ακόμα δεν έχουμε κάνει το παρακάτω βήμα, να υπάρχει ένα ευρωπαϊκό σύστημα εγγύησης καταθέσεων.

Γι’ αυτό το θέμα υπάρχουν δύο απόψεις στην Ευρώπη. Θα ήθελα και από τους εισηγητές και από τη συζήτηση να ακούσω αν υποστηρίζεται η θέση της ελληνικής Κυβέρνησης που παίρνει το μέρος μιας από τις δυο θέσεις.

Η μία θέση που υποστηρίζεται περισσότερο από τη γερμανική κυβέρνηση, είναι ότι πρέπει να δώσουμε πρώτα έμφαση στη μείωση του ρίσκου του τραπεζικού συστήματος και μετά σε μια δεύτερη περίοδο, να δώσουμε έμφαση στο πώς μοιράζονται αυτό το ρίσκο όλες οι χώρες. Σε όλες τις νομισματικές ενώσεις υπάρχει ομοσπονδιακό σύστημα εγγυήσεων καταθέσεων. Αν, δηλαδή, υπάρχει ένα πρόβλημα στο Τέξας ή στην Καλιφόρνια στις Ηνωμένες Πολιτείες, η υποστήριξη γίνεται από το ομοσπονδιακό κράτος.

Οι Γερμανοί και άλλες χώρες λένε, ότι δεν είμαστε έτοιμοι γι’ αυτό, ότι πρώτα πρέπει να μειώσουμε το ρίσκο και μετά να δούμε πώς θα μοιραστεί αυτό το ρίσκο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, μπορώ να έχω ακόμα δύο, τρία λεπτά.

**ΠΡΟΕΔΡΕΥΩΝ (Δημήτριος Κρεμαστινός):** Βεβαίως, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Οι άλλες χώρες και ιδιαίτερα η Ιταλία αλλά και με την υποστήριξη της ελληνικής Κυβέρνησης, προωθούν την ιδέα ότι η μείωση του ρίσκου πρέπει να πάει χέρι με χέρι με το μοίρασμα του ρίσκου.

 Το λένε αυτό για διάφορους λόγους.

Πρώτον, γιατί δεν ισχύει ότι αυτό που κάνει η Ευρωπαϊκή Ένωση μέχρι τώρα είναι μόνο το μοίρασμα. Οι διατάξεις του EBRD, που επιτρέπουν το bail in των καταθέσεων, είναι ήδη μια κίνηση μείωσης του ρίσκου. Μέσα στο παρόν νομοσχέδιο θα δείτε πολλές ρυθμίσεις που μειώνουν το ρίσκο. Για παράδειγμα, υπάρχει η διάταξη στο νόμο που ορίζει, ότι πρέπει να υπάρχει πλήρης πληροφόρηση από τις τράπεζες προς το ΤΕΚΕ.

 Θα δείτε ότι υπάρχει διάταξη, ότι όλο αυτό που γίνεται το πληρώνουν οι τράπεζες. Σημειώστε το αυτό, εσείς οι εκπρόσωποι του ΚΚΕ, κύριε Καραθανασόπουλε, για να μη μου πείτε ότι το πληρώνουν οι φτωχοί φορολογούμενοι. Πώς γίνεται η πληρωμή αυτή; Ανάλογα με το πόσο ρίσκο παίρνει το κάθε πιστωτικό ίδρυμα. Αν, δηλαδή, θεωρηθεί ότι ένα πιστωτικό ίδρυμα παίρνει περισσότερο ρίσκο, τότε πληρώνει και περισσότερο προς το ταμείο.

Άρα υπάρχει αυτό και δεν είναι αλήθεια αυτό που λένε κάποιες χώρες, ότι ασχολούμαστε μόνο με τη μοιρασιά και όχι με τη μείωση του ρίσκου. Δεύτερον, θεωρούμε ότι αν δεν μοιραστούν το ρίσκο όλες οι χώρες, γίνεται πιο πιθανή μία αυτοπληρούμενη προφητεία, ότι μπορεί να υπάρξει μία συστημική κρίση.

Να σας πω την άποψη της ελληνικής Κυβέρνησης και να ζητήσω και την υποστήριξη και των άλλων κομμάτων, ώστε να είναι κοινή αυτή η θέση. Κατά τη δική μας άποψη, πρέπει να υποστηρίξουμε την ιταλική θέση, ότι αυτά τα δύο πρέπει να πάνε μαζί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ένα λεπτό, κύριε Πρόεδρε.

Το άγχος που έχουμε είναι το εξής: Αν πάρουμε μαζί και τους τρεις πυλώνες, είμαστε καλύτερα καλυμμένοι αν υπάρξει κρίση σε δύο τράπεζες στην Ισπανία, σε τρεις τράπεζες στην Ιταλία, σε μία τράπεζα στην Ελλάδα. Αν έχουμε, όμως, μία νέα συστημική κρίση, που δεν είναι προφανές ακόμα από πού μπορεί να προέλθει, τότε πρέπει να προχωρήσουμε πιο πολύ στο μοίρασμα του ρίσκου.

Σ’ αυτό θα ήθελα να τοποθετηθείτε, γιατί νομίζω ότι είναι μία σημαντική ευρωπαϊκή συζήτηση. Νομίζω ότι θα μας υποστηρίξετε. Δεν το θέτω αντιπολιτευτικά. Πιστεύω ότι το συμφέρον της Ελλάδας, του ελληνικού πιστωτικού συστήματος, είναι προς αυτή την κατεύθυνση που έχει στηρίξει η Ιταλία. Νομίζω ότι σ’ αυτό μπορεί να υπάρξει μία συναίνεση.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Υπουργέ, θα ήθελα πριν καθίσετε, να κάνετε μία διευκρίνιση, αν μπορείτε. Όλοι συζητούν, αγωνιούν και τα μέσα ενημέρωσης ρωτούν και τον Πρωθυπουργό, αν μετά το Eurogroup υπάρχουν κάποιες ημερομηνίες, όσον αφορά την επίσκεψη του κουαρτέτου –ή όπως αλλιώς το λένε- για την αξιολόγηση, δηλαδή αν θα γίνει προ ή μετά το Πάσχα. Μπορείτε να μας πείτε αν έχετε κάποια πληροφόρηση από το Eurogroup;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Προσπάθησα να απαντήσω σ’ αυτή την ερώτηση με κάπως διπλωματικό τρόπο. Θα το κάνω κάπως λιγότερο διπλωματικά, αφού θέλετε διευκρίνιση, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Όχι εγώ, το θέλουν όλοι, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, κύριε Πρόεδρε, κατανοητό αυτό που λέτε.

Η άποψή μου είναι, ότι πιέζουν πάρα πολύ οι παίκτες να βρεθεί λύση όσο πιο σύντομα γίνεται. Σας είπα ότι πιστεύω, πως σ’ ένα λογικό κόσμο, όταν είναι τόσοι πολλοί που κατανοούν τη σημασία του να κλείσει η πρώτη αξιολόγηση γρήγορα, το αναμενόμενο είναι να κλείσει η αξιολόγηση γρήγορα.

Δεν ξέρω αν θα λυθεί στο Eurogroup αλλά ξέρω ότι όλοι μιλούν με όλους. Γίνονται επίσημες και ανεπίσημες συναντήσεις και υπάρχουν πάρα πολλοί αυτή τη στιγμή, που ψάχνουν μία λύση. Γι’ αυτό τελείωσα αισιόδοξα την ομιλία μου. Δεν θα σας πω ημερομηνία, γιατί αυτό δημιουργεί προσδοκίες και μετά θα έχουμε πάλι αποτυχία.

Γενικά είμαι αρκετά αισιόδοξος, ότι θα βρεθεί λύση και μάλιστα πιο συνολική λύση από ό,τι πιστεύαμε πριν από λίγες εβδομάδες στα ζητήματα που αφορούν την Ελλάδα, γιατί όλοι καταλαβαίνουν πόση σημασία έχει να κατανοήσουν οι πολίτες πρωτίστως αλλά και οι αγορές, ότι η Ελλάδα έχει αλλάξει σελίδα.

Όλοι καταλαβαίνουν, ότι αν δεν υπάρξει αυτό το μήνυμα, τότε η προσπάθεια της ελληνικής Κυβέρνησης να μετατρέψει το φαύλο κύκλο σε ενάρετο, γίνεται πάρα πολύ δύσκολη. Νομίζω, ότι λίγοι θέλουν πια αυτή την αποτυχία.

Ευχαριστώ.

**ΘΕΟΔΩΡΑ ΜΠΑΚΟΓΙΑΝΝΗ:** Άρα αποκλείετε τη σαλαμοποίηση, δηλαδή να αρχίσουν οι άνθρωποι να κερδίζουν χρόνο, δίνοντας λίγα-λίγα. Από αυτά που λέτε αυτό προκύπτει.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Από αυτά που λέω, προκύπτει ότι όποια λύση και αν βρεθεί, το κυρίαρχο για την ελληνική Κυβέρνηση είναι αυτό που είπα και στην Ευρωβουλή χθες, ότι μια εβδομάδα μετά από τη λύση, όποια και αν είναι αυτή, θα βγει στους «FINACIAL TIMES» -ή σ’ όποια εφημερίδα εσείς σέβεστε και ακούτε- και θα πει: «Οι Ευρωπαίοι αυτή τη φορά δεν κλώτσησαν τον τενεκέ κάτω στον δρόμο για να πάρουν απόφαση αργότερα αλλά βρέθηκε μια λύση, που οι πολίτες και οι πιστωτές θα πιστέψουν ότι η Ελλάδα άλλαξε σελίδα».

**ΘΕΟΔΩΡΑ ΜΠΑΚΟΓΙΑΝΝΗ:** Για τη σαλαμοποίηση ρώτησα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εμένα δεν με ενδιαφέρει ποια θα είναι η τεχνική λύση. Με ενδιαφέρει το αποτέλεσμα. Το αποτέλεσμα έχει σημασία κι εσείς θα δυσκολευτείτε να το πείτε αλλά θα το αισθάνεστε μέσα σας και όλοι οι άλλοι θα χαρούν, γιατί το κατανοούν και θέλουν να το πουν, ότι βρέθηκε μια λύση, που ο κόσμος και εντός και εκτός Ελλάδας αισθάνεται, ότι η Ελλάδα άλλαξε σελίδα.

**ΘΕΟΔΩΡΑ ΜΠΑΚΟΓΙΑΝΝΗ:** Άρα αυτό που μου λέτε είναι, ότι δεν αποκλείεται να είναι λίγα-λίγα τα λεφτά και σταδιακή η αξιολόγηση.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Καλά λίγα-λίγα ήταν πάντα τα λεφτά. Θα υπάρχει και δεύτερη και τρίτη και τέταρτη αξιολόγηση.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, ευχαριστώ. Να εισέλθουμε στη συζήτηση του νομοσχεδίου.

Τον λόγο έχει ο εισηγητής του ΣΥΡΙΖΑ κ. Τζαμακλής, για δεκαπέντε λεπτά.

**ΧΑΡΙΛΑΟΣ ΤΖΑΜΑΚΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ενσωμάτωση της οδηγίας 2014/49/ΕΕ και λοιπές διατάξεις του υπό συζήτηση νομοσχεδίου εισάγονται στη Βουλή στην παρούσα συγκυρία που βαρύνεται από το εθνικό και ευρωπαϊκό ζήτημα του προσφυγικού μεταναστευτικού.

 Παρά ταύτα, έχω την άποψη ότι η Βουλή, με αφορμή την παρούσα συζήτηση, οφείλει και αυτή να εκπέμψει τα θετικά μηνύματα των οποίων γίναμε δέκτες οι μετέχοντες και μετέχουσες στην αρμόδια Επιτροπή Οικονομικών Υποθέσεων Βουλευτές κατά την ακρόαση των φορέων της Ελληνικής Ένωσης Τραπεζών και της Τράπεζας της Ελλάδος.

Κατ’ αρχάς, ολοκληρώθηκε με επιτυχία η ανακεφαλαιοποίηση των ελληνικών τραπεζών και μάλιστα, με κόστος κατά πολύ μικρότερο από το αναμενόμενο. Αυτό έχει ως συνέπεια την για πρώτη φορά μετά από πολλά χρόνια αύξηση των καταθέσεων τον μήνα Δεκέμβριο του 2015, κατά μικρό μεν ποσοστό, ενδεικτικό όμως της τάσης που σχηματίζεται, λαμβανομένου υπ’ όψιν και του γεγονότος ότι κατά την εξαετή περίοδο της κρίσης, από το 2010 ως το τέλος του 2015, οι καταθέσεις μειώθηκαν κατά 114 δισεκατομμύρια ευρώ.

Η τάση αυτή προβλέπεται να ενισχυθεί με την ολοκλήρωση της αξιολόγησης και την άρση των περιορισμών στην κίνηση κεφαλαίων που αποτελούν τις βασικές προϋποθέσεις για την ομαλοποίηση των συνθηκών και την επάνοδο των καταθέσεων στις ελληνικές τράπεζες.

Περαιτέρω, με έμφαση υπογραμμίστηκε από τους εκπροσώπους των δύο φορέων ότι οι τράπεζές μας είναι σταθερές και το τραπεζικό μας σύστημα είναι καλά θωρακισμένο, δεδομένου ότι ο δείκτης κεφαλαιακής επάρκειας των ελληνικών τραπεζών, μετά την ολοκλήρωση της ανακεφαλαιοποίησης, ανέρχεται στο 18% έναντι του 16% που είναι μέσος όρος για τις ευρωπαϊκές τράπεζες.

Τέλος, κατηγορηματικά αναφέρθηκε ότι πλέον οι ελληνικές καταθέσεις είναι απολύτως διασφαλισμένες και ότι η ενσωμάτωση με το παρόν νομοσχέδιο της νέας κοινοτικής οδηγίας ενισχύει περαιτέρω την εμπιστοσύνη των καταθετών και διασφαλίζει τη χρηματοπιστωτική σταθερότητα.

(Θόρυβος στην Αίθουσα)

 **ΠΡΟΕΔΡΕΥΩΝ (Δημήτριος Κρεμαστινός):** Παρακαλώ ησυχία, γιατί δεν ακούγεται ο εισηγητής.

**ΧΑΡΙΛΑΟΣ ΤΖΑΜΑΚΛΗΣ:** Εκπέμποντας, ως οφείλουμε, και οι Βουλευτές αυτά τα μηνύματα, συμβάλλουμε πιστεύω τα μέγιστα στην αύξηση της εμπιστοσύνης των πολιτών, οι οποίοι δεν θα είναι εύκολα θύματα έντεχνης φημολογίας και κινδυνολογίας για κούρεμα καταθέσεων και άλλες καταστροφές.

Κυρίες και κύριοι συνάδελφοι, το υπό συζήτηση νομοσχέδιο χωρίζεται σε δύο μέρη. Στο πρώτο μέρος αφ’ ενός περιλαμβάνονται οι διατάξεις για τα συστήματα εγγύησης καταθέσεων. Πρόκειται για ενσωμάτωση στη νομοθεσία μας της οδηγίας 2014/49 του Ευρωπαϊκού Κοινοβουλίου και του Συμβουλίου της 16ης Απριλίου του 2014. Και αφ’ ετέρου, αντικαθίστανται και καταργούνται οι αντίστοιχες διατάξεις του ν.3746/2009 για το Ταμείο Εγγύησης Καταθέσεων και Επενδύσεων, το γνωστό ΤΕΚΕ.

Στο δεύτερο μέρος περιλαμβάνονται διατάξεις αρμοδιότητας του Υπουργείου Οικονομικών και ιδίως, της Γενικής Διεύθυνσης Οικονομικής Πολιτικής και της Γενικής Γραμματείας Δημοσίων Εσόδων.

Ως προς το πρώτο μέρος, η υπό ενσωμάτωση νέα οδηγία της 16ης Απριλίου του 2014, λόγω του πλήθους των τροποποιήσεων που επιφέρει, καταργεί από τις 4-7-2015 την προηγούμενη σχετική οδηγία 94/19. Η προηγούμενη οδηγία είχε ενσωματωθεί στην έννομη τάξη μας με τον ν.2324/1995, οι διατάξεις του οποίου κωδικοποιήθηκαν και συμπληρώθηκαν από τον ν.2832/2000. Ο ν.2832/2000, εν συνεχεία, καταργήθηκε και αντικαταστάθηκε από τον ν.3746/2009.

Για λόγους ασφαλείας δικαίου, με την ευκαιρία της ενσωμάτωσης της νέας οδηγίας, καταργούνται οι αντίστοιχες διατάξεις του ν.3746/2009 και οι εθνικές διατάξεις που ρύθμιζαν επιμέρους θέματα και πρέπει να διατηρηθούν, μεταφέρονται στο παρόν σχέδιο νόμου με νέα ρύθμιση.

Η προηγούμενη οδηγία είχε βασιστεί στην αρχή της ελάχιστης εναρμόνισης. Εκ του λόγου αυτού, υπάρχει σήμερα στην Ευρωπαϊκή Ένωση μία ποικιλία συστημάτων εγγύησης καταθέσεων με πολύ διαφορετικά χαρακτηριστικά. Η διαφορετική κάλυψη ενδέχεται να οδηγεί τους καταθέτες να επιλέγουν την υψηλότερη προστασία των καταθέσεων και όχι το καταθετικό προϊόν που τους αρμόζει και γενικώς, να προκαλεί στρεβλώσεις ανταγωνισμού στην εσωτερική αγορά.

Με τη νέα οδηγία θεσπίζονται κοινοί κανόνες για όλα τα συστήματα εγγύησης καταθέσεων, γεγονός που θεωρείται ότι θα συμβάλει στην εξάλειψη των στρεβλώσεων και στην περαιτέρω ολοκλήρωση της εσωτερικής αγοράς.

Σκοπός της νέας οδηγίας είναι η παροχή ομοιόμορφου επιπέδου προστασίας των καταθετών σε όλη την Ευρωπαϊκή Ένωση και παράλληλα, η εξασφάλιση ίδιου επιπέδου σταθερότητας όσον αφορά τα συστήματα εγγύησης καταθέσεων.

Η νέα οδηγία, καινοτομώντας, προστατεύει το μεγαλύτερο μέρος των καταθετών, καθορίζοντας ως εναρμονισμένο ανώτατο όριο κάλυψης του συνόλου των καταθέσεων κάθε καταθέτη το ποσό των 100.000 ευρώ, ανεξαρτήτως του αριθμού των καταθέσεων, του νομίσματος και του τόπου κατάθεσης εντός της Ευρωπαϊκής Ένωσης. Κατ’ εξαίρεση, για κάποιες ειδικές περιπτώσεις, καθορίζεται πρόσθετο -πέραν των 100.000 ευρώ- όριο, ποσού 300.000 ευρώ. Διατηρείται η αρχή του εναρμονισμένου ύψους ανά καταθέτη και όχι ανά κατάθεση.

Επιπλέον για τη σταθερότητα του χρηματοπιστωτικού συστήματος θεσπίζεται ελάχιστο επίπεδο κεφαλαίων που οφείλει να διαθέτει ένα σύστημα εγγύησης καταθέσεων.

Η νέα οδηγία περιλαμβάνει την εναρμόνιση των μηχανισμών χρηματοδότησης των συστημάτων εγγύησης καταθέσεων, την εισαγωγή εισφορών με βάση τους κινδύνους και την εναρμόνιση του εύρους των καλυπτόμενων προϊόντων και καταθετών.

Κατά την επεξεργασία στην αρμόδια Επιτροπή Οικονομικών Υποθέσεων κατέστη σαφές ότι με μεγάλη πλειοψηφία η Βουλή αποδέχεται τον σκοπό της νέας οδηγίας και του νομοσχεδίου, επειδή θεωρεί -ορθώς, κατά τη γνώμη μου- ότι οι ρυθμίσεις της προστατεύουν το μεγαλύτερο μέρος των καταθετών και γίνονται επ’ ωφελεία τους, α) με τον καθορισμό ως εναρμονισμένου ανώτατου ορίου κάλυψης το ποσό των 100.000 ευρώ ή των 300.000 ευρώ για κάποιες ειδικές περιπτώσεις, β) με τη διατήρηση της αρχής του εναρμονισμένου ύψους ανά καταθέτη και όχι ανά κατάθεση, γ) με τη θέσπιση ελάχιστου επιπέδου κεφαλαίων που οφείλει να διαθέτει ένα σύστημα εγγύησης καταθέσεων, δ) με τη βελτιωμένη πρόσβαση στα συστήματα εγγύησης καταθέσεων, ε) με το ευρύτερο και σαφέστερο πεδίο κάλυψης, στ΄) με την καλύτερη και ταυτόσημη για όλους ενημέρωση προς αποφυγή αθέμιτου ανταγωνισμού και του ορισμού επιπλέον μέσων ενημέρωσης, ζ) με τις αυστηρές απαιτήσεις χρηματοδότησης, η) με τη ρητή αναγνώριση του δικαιώματος των καταθετών να ασκήσουν αγωγή αποζημίωσης κατά του ΤΕΚΕ και τις συντομότερες προθεσμίες καταβολής αποζημιώσεων.

Συνεπώς είναι βάσιμη η ελπίδα ότι η νέα οδηγία θα επιτελέσει τον διακηρυγμένο σκοπό της, δηλαδή τη βελτίωση της εμπιστοσύνης του καταναλωτή και την ενίσχυση της χρηματοπιστωτικής σταθερότητας.

Τέλος, λόγω της υιοθέτησης από τη νέα οδηγία της αρχής του εναρμονισμένου ύψους ανά καταθέτη, στο παρόν νομοσχέδιο λαμβάνονται υπ’ όψιν και οι καταθέσεις καταθετών που είτε δεν αναφέρονται ως δικαιούχοι του λογαριασμού είτε δεν είναι οι μόνοι δικαιούχοι του λογαριασμού. Ορισμένοι καταθέτες, όπως δημόσιες αρχές ή άλλα χρηματοπιστωτικά ιδρύματα, δεν είναι επιλέξιμοι για προστασία των καταθέσεών τους, διότι διαθέτουν πολύ ευκολότερη πρόσβαση στην πληροφόρηση και πιστώσεις απ’ ό,τι οι πολίτες.

 Ο περιορισμένος αριθμός των εξαιρέσεων αυτών, σε σύγκριση με τους λοιπούς καταθέτες, ελαχιστοποιεί τις επιπτώσεις στη χρηματοπιστωτική σταθερότητα σε περίπτωση περιέλευσης πιστωτικού ιδρύματος σε αδυναμία.

Στο παρόν σχέδιο νόμου επαναλαμβάνονται οι διατάξεις του ν.3746/2009 για τη φύση -νομικό πρόσωπο ιδιωτικού δικαίου- την έδρα –Αθήνα- την εποπτεία -από το Υπουργείο Οικονομικών- και το ιδρυτικό κεφάλαιο -8.804.000 ευρώ- του ΤΕΚΕ.

Το ΤΕΚΕ ως φορέας του ελληνικού συστήματος εγγύησης καταθέσεων, του συστήματος εγγύησης επενδύσεων και ως Ταμείο εξυγίανσης έχει ως σκοπούς: Την καταβολή αποζημίωσης για το σκέλος κάλυψης καταθέσεων στους καταθέτες, των πιστωτικών ιδρυμάτων, την καταβολή αποζημίωσης για το σκέλος κάλυψης επενδύσεων στους επενδυτές-πελάτες των πιστωτικών ιδρυμάτων και τη χρηματοδότηση μέτρων εξυγίανσης πιστωτικών ιδρυμάτων δια του σκέλους εξυγίανσης. Τα τρία αυτά σκέλη είναι σαφώς διακριτά μεταξύ τους και αποτελούν αυτοτελή σύνολα περιουσίας. Για το κόστος χρηματοδότησης του ΤΕΚΕ και για τη χρηματοδοτική του ικανότητα, που πρέπει να είναι ανάλογη των υποχρεώσεών του, εισπράττονται ετησίως τακτικές εισφορές από τα ίδια τα πιστωτικά ιδρύματα.

Επιπλέον, προβλέπεται η δυνατότητα πρόσθετης χρηματοδότησης με έκτακτες εισφορές και δανεισμό.

Κατά την αιτιολογική έκθεση, το κόστος, για τα πιστωτικά ιδρύματα, της συμμετοχής σε ένα ΣΕΚ είναι ασυγκρίτως χαμηλότερο από το κόστος μιας γενικευμένης απόσυρσης καταθέσεων, όχι μόνο από ένα πιστωτικό ίδρυμα που θα αντιμετώπιζε δυσχέρειες αλλά και από υγιή πιστωτικά ιδρύματα, κατόπιν απώλειας της εμπιστοσύνης των καταθετών στη σταθερότητα του τραπεζικού συστήματος.

Οι εισφορές των πιστωτικών ιδρυμάτων προς το ΤΕΚΕ βασίζονται στο ύψος των εγγυημένων καταθέσεων και στο βαθμό κινδύνου που αναλαμβάνει το αντίστοιχο πιστωτικό ίδρυμα.

Η διενέργεια ασκήσεων προσομοίωσης ακραίων καταστάσεων, τα λεγόμενα «stress tests», ο αποκλεισμός από το ΤΕΚΕ πιστωτικού ιδρύματος που δεν τηρεί τις υποχρεώσεις του και η εισαγωγή αρχών διακυβέρνησης συγκαταλέγονται στις ρυθμίσεις του παρόντος νομοσχεδίου.

Το δεύτερο μέρος του νομοσχεδίου περιλαμβάνει δώδεκα άρθρα, ενώ το ακροτελεύτιο άρθρο 66 αφορά την έναρξη ισχύος του νόμου.

Με τα άρθρα 54 έως 57 ρυθμίζονται θέματα αρμοδιότητας του Υπουργείου Οικονομικών. Συγκεκριμένα, τροποποιούνται και συμπληρώνονται οι διατάξεις αρκετών νόμων.

Με το άρθρο 58 ρυθμίζονται θέματα που αφορούν την Επιτροπή Κεφαλαιαγοράς.

Με το άρθρο 59 εισάγεται η εφαρμοστική διάταξη του Κανονισμού 806/2014.

Με το άρθρο 60 εισάγονται ρυθμίσεις για το Νομικό Συμβούλιο του Κράτους.

Με τα άρθρα 61 και 62 τροποποιούνται και συμπληρώνονται οι διατάξεις του Εθνικού Τελωνειακού Κώδικα που αφορούν απαλλαγή από τον ειδικό φόρο κατανάλωσης προϊόντων όταν χρησιμοποιούνται για παραγωγή ξυδιού και απαλλαγή από δασμούς, τέλη ταξινόμησης και ειδικού φόρου πολυτελείας για οχήματα ειδικών κατηγοριών διπλωματικών και διεθνών οργανισμών.

Με το άρθρο 63 τροποποιείται η διάταξη του ν.3833/2010 για επαγγελματικά σκάφη αναψυχής και προστίθεται διάταξη που ορίζει ότι ως ιδιωτική χρήση νοείται η χρησιμοποίηση αεροπλάνου, υδροπλάνου και ελικοπτέρου για μία εμπορική δραστηριότητα.

Με το άρθρο 64 συμπληρώνεται το άρθρο 36 του ν.1676/1986.

Τέλος, με το άρθρο 65 προστίθεται διάταξη για περιπτώσεις κλοπής αυτοκινήτων αναπήρων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Τον λόγο έχει ο εισηγητής της Νέας Δημοκρατίας κ. Δήμας για δεκαπέντε λεπτά.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Σήμερα δεν συζητάμε ούτε καλούμαστε να ψηφίσουμε κάτι νέο. Η ενσωμάτωση της οδηγίας 2014/49 επικαιροποιεί το ήδη υπάρχον σχετικό νομοθετικό πλαίσιο και επιβεβαιώνει την εξασφάλιση των καταθέσεων ύψους 100.000 ευρώ ανά δικαιούχο, ανά τραπεζικό ίδρυμα.

 Θυμίζω ότι αυτό το όριο θεσπίστηκε το 2008 επί κυβερνήσεως Νέας Δημοκρατίας. Μάλιστα, η σημερινή οδηγία θεσπίστηκε το 2014 την περίοδο που ασκούσε την προεδρία στην Ευρωπαϊκή Ένωση η Ελλάδα.

Προκύπτει, όμως, πράγματι ανάγκη επικαιροποίησης του νομοθετικού πλαισίου, καθώς το σύστημα εγγύησης των καταθέσεων στα κράτη-μέλη της Ευρωπαϊκής Ένωσης δεν παρουσίαζε εικόνα ομογενοποίησης και διαφορετικές πρακτικές απόκλιναν από τους στόχους.

Θα αναφερθώ επιγραμματικά στο τι ακριβώς προβλέπεται σε αυτήν την οδηγία.

Στο πλαίσιο της τραπεζικής ένωσης που προωθεί η Ευρωπαϊκή Ένωση, όλες οι τράπεζες οφείλουν να είναι μέλη ενός συστήματος εγγύησης καταθέσεων, στο οποίο καταβάλλουν εισφορές ανάλογες κάποιων παραγόντων και του προφίλ κινδύνου τους.

Κύριε Υπουργέ, για να απαντήσω και στο ερώτημά σας, να σας υπενθυμίσω ότι επί Ελληνικής Προεδρίας προωθήσαμε την Τραπεζική Ένωση και διαμοιράσαμε κιόλας το ρίσκο. Συνεχίζουμε να στηρίζουμε -όπως στηρίζαμε και τότε- τη δημιουργία ενός ενιαίου ευρωπαϊκού συστήματος εγγύησης καταθέσεων. Άρα, πιστεύουμε ότι και τα δύο μπορούν να προχωρήσουν παράλληλα. Το ερώτημα, όμως, είναι εάν και εσείς το 2014 το στηρίζατε αυτό. Διότι η πραγματικότητα είναι ότι εσείς αλλάξατε θέση στο συγκεκριμένο ζήτημα. Εμείς παραμένουμε σταθεροί σε αυτά που λέγαμε και τότε.

Σύμφωνα, λοιπόν, με τα ισχύοντα όλοι οι καταθέτες, είτε πρόκειται για φυσικά πρόσωπα είτε για επιχειρήσεις, απολαμβάνουν της προστασίας των καταθέσεών τους μέχρι του ποσού των 100.000 ευρώ ανά πιστωτικό ίδρυμα από το ΣΕΚ του οποίου η τράπεζα είναι μέλος.

Στην Ελλάδα το Ταμείο Εγγύησης Καταθέσεων και Επενδύσεων, το ΤΕΚΕ, αποτελεί τον φορέα διαχείρισης του συστήματος εγγύησης των τραπεζικών καταθέσεων και επενδυτικών υπηρεσιών, το οποίο καλύπτει καταθέσεις φυσικών και νομικών προσώπων, δηλαδή λογαριασμούς ταμιευτηρίου, καταθέσεις όψεως, τρεχούμενους και προθεσμιακές καταθέσεις. Στο ΤΕΚΕ συμμετέχουν όλες οι ελληνικές τράπεζες -εμπορικές και συνεταιριστικές- τα υποκαταστήματα των ελληνικών τραπεζών σε άλλες χώρες και τα εν Ελλάδι υποκαταστήματα τραπεζών εκτός έδρας Ευρωπαϊκής Ένωσης. Το ποσό το οποίο απαιτείται για την εγγύηση των καταθέσεων και διαχειρίζεται το ΤΕΚΕ προκύπτει από τις εισφορές των τραπεζών και από τις κρατικές εγγυήσεις.

Δεν θα σταθώ, όμως, παραπάνω στο ζήτημα της ενσωμάτωσης αυτής καθ’ αυτής της κοινοτικής οδηγίας. Νομίζω ότι αυτό το θέμα το έχουμε εξαντλήσει κατά τη διάρκεια της συζήτησης που έγινε στην Επιτροπή Οικονομικών.

Θέτω, όμως, σύντομα ορισμένα ερωτήματα που έμειναν αναπάντητα από την Κυβέρνηση στην Επιτροπή Οικονομικών. Ελπίζω, κύριε Υπουργέ, αυτή τη φορά να έχουμε κάποια στοιχειώδη απάντηση και να ανταποκριθείτε.

Πρώτον, στο νομοσχέδιο ορίζεται ότι θα προστατεύονται από το ΤΕΚΕ έως και 300.000 ευρώ, εφόσον αυτά τα χρήματα αφορούν ορισμένες περιπτώσεις του κοινωνικού τομέα για δεδομένο χρονικό διάστημα. Υποθέτουμε, λοιπόν, ότι η ανά περίπτωση εγγυημένη κατάθεση, την οποία εσείς προτείνετε –στην προκειμένη περίπτωση οι 300.000 ευρώ- έγινε έπειτα από κάποια μελέτη. Διότι, όπως ξέρετε, τα ποσά των 100.000 ευρώ και κάτω καλύπτονται από τις εισφορές των πιστωτικών ιδρυμάτων. Πάνω από τις 100.000 ευρώ, όμως, δεν καλύπτονται.

Δεύτερο σημείο: Ακόμα δεν έχουμε λάβει απάντηση για το αν έχει πραγματοποιηθεί κάποια έκθεση αξιολόγησης επιπτώσεων –ένα impact assessment- στο τραπεζικό σύστημα για το θέμα που συζητάμε σήμερα.

Τρίτη ερώτηση: Γνωρίζετε, βεβαίως, ότι η Ευρωπαϊκή Κεντρική Τράπεζα εξέδωσε γνώμη γι’ αυτό το νομοσχέδιο, καθώς έχει τη θεσμική υποχρέωση να το κάνει για όποιο νομοσχέδιο αφορά το τραπεζικό σύστημα. Μάλιστα, την υπογράφει ο ίδιος ο κ. Ντράγκι. Εκεί προκύπτουν συγκεκριμένα ερωτήματα, τα οποία φανταζόμαστε ότι τα απαντήσατε. Θα θέλαμε να μας επιβεβαιώσετε και εσείς ο ίδιος ότι τα απαντήσατε. Επίσης, θα θέλαμε να ξέραμε και τι τους απαντήσατε.

Κύριε Υπουργέ, στο σχέδιο νόμου έχουμε καταθέσει και εμείς μία τροπολογία που αφορά την εγγύηση των χρημάτων για τα ατομικά συνταξιοδοτικά και αποταμιευτικά προγράμματα που παρέχουν οι νόμιμα δραστηριοποιημένες εταιρείες στη χώρα, καθώς και σε ομαδικά συνταξιοδοτικά αποταμιευτικά προγράμματα. Η τροπολογία δεν έρχεται σε αντίθεση με το πνεύμα και τα περιθώρια της οδηγίας. Πιστεύω ότι και εσείς δεν θα έχετε αντίρρηση να διασφαλιστούν και να εγγυηθούν αυτά τα χρήματα που αφορούν προγράμματα ασφάλισης, σύνταξης και αποταμίευσης χιλιάδων συμπολιτών μας. Επομένως, περιμένουμε να την κάνετε αποδεκτή.

 Έρχομαι τώρα στις «λοιπές διατάξεις». Προσπερνώ το γεγονός ότι η Κυβέρνηση για μια ακόμη φορά φέρνει διατάξεις εντελώς άσχετες με το κυρίως σώμα του νομοσχεδίου και προχωράω στην ουσία του θέματος.

Για το πρώτο άρθρο, το άρθρο 61, έχω ακούσει αρκετές φορές από στελέχη της Πλειοψηφίας, της Κυβέρνησης να λένε ότι θα επανεξεταστεί το θέμα του ειδικού φόρου κατανάλωσης στο κρασί. Μάλιστα, προχθές, λάβαμε, κύριε Υπουργέ, και σχετική απάντηση από το Υπουργείο Οικονομικών, ύστερα από γραπτή ερώτηση πολλών συναδέλφων της Νέας Δημοκρατίας.

Διαβάζω επακριβώς, κύριε Τσακαλώτο, τι μας απαντήσατε: «Το Υπουργείο Οικονομικών προτίθεται να επανεξετάσει μέσα στο έτος 2016 ορισμένα από τα μέτρα που επιβλήθηκαν. Στα μέτρα τα οποία θα επανεξεταστούν, συμπεριλαμβάνονται και οι αλλαγές στη φορολόγηση των αγροτών». Άρα, θα θέλαμε μια απάντηση, κύριε Υπουργέ, και για το άρθρο 61. Νομίζω ότι εδώ προκύπτουν σημαντικά ερωτήματα για αυτή την απάντηση την οποία σας καλώ να επιβεβαιώσετε. Και σήμερα, θα ήθελα να μας αναφέρετε το ισοδύναμο που έχετε βρει, γιατί φαντάζομαι θα το έχετε ήδη κάνει.

Όσον αφορά αυτό καθ’ αυτό το άρθρο, το άρθρο 61 που σήμερα συζητάμε, σύμφωνα με την Κεντρική Συνεταιριστική Ένωση Αμπελουργικών Προϊόντων υπάρχει μια καθίζηση στον τζίρο στα οινοποιεία που φτάνει μέχρι και το 60%. Έχουν τοποθετηθεί επαρκώς και πειστικά σε αυτό οι οινοποιοί. Υπάρχει ο κίνδυνος ότι η ρύθμιση θα επηρεάσει το ΦΠΑ, επομένως θα έχουμε επιπλέον δημοσιονομικό κενό, ενώ θα επηρεαστεί και ο φόρος εισοδήματος, αλλά και η αδήλωτη ποσότητα του κρασιού.

Θα ήθελα, κύριε Υπουργέ, επιτέλους μια απάντηση και στο συγκεκριμένο θέμα, στο θέμα, δηλαδή, της επιβολής του ειδικού φόρου κατανάλωσης στο κρασί και τι θα κάνετε για να το αποσύρετε.

Το δεύτερο άρθρο που μας απασχολεί είναι το άρθρο 63, που αφορά την αλλαγή φορολόγησης στα επαγγελματικά σκάφη αναψυχής. Αυτό είναι ένα ζήτημα, το οποίο ειδικά σε τουριστικές περιοχές της χώρας θα δυσκολέψει πάρα πολλές επιχειρήσεις, θα οδηγήσει σε μείωση τζίρου αλλά και σε μείωση εσόδων από το ΦΠΑ για το κράτος.

Κύριε Υπουργέ, το ερώτημα -το έθεσα και στον κ. Αλεξιάδη προχθές στην επιτροπή- είναι πάρα πολύ απλό: Έχει γίνει κάποια συνεννόηση είτε με το ΣΕΤΕ είτε με κάποιους άλλους φορείς για την εξαίρεσή τους, δηλαδή για την επιβολή του φόρου πολυτελείας και τι επιπτώσεις θα έχει στον τουρισμό; Φαντάζομαι ότι δεν είναι μια προχειρότητα, μια ακόμα επιβολή ενός φόρου έτσι τυχαία αλλά ότι θα έχει γίνει κάποιου είδους μελέτη που θα αποδεικνύει πως δεν επηρεάζεται η τουριστική οικονομία από το συγκεκριμένο άρθρο.

Παρ’ όλα αυτά βλέπω και στην έκθεση του Γενικού Λογιστηρίου του Κράτους ότι δεν μπορεί για μια ακόμα φορά να προσδιοριστεί το ύψος των εσόδων για το δημόσιο. Εσείς έχετε προσδιορίσει τα έσοδα από το συγκεκριμένο άρθρο; Έχετε, δηλαδή, κάνει κάποιου είδους υπολογισμό;

Έρχομαι τώρα στις τροπολογίες που προστέθηκαν από τον Υπουργό Πολιτισμού, οι οποίες, επίσης, δεν έχουν καμμία σχέση με τον κορμό του νομοσχεδίου.

Όσον αφορά την τροπολογία σχετικά με τη σύσταση θέσης καλλιτεχνικού διευθυντή στο Ελληνικό Φεστιβάλ, κύριε Υπουργέ, στο άρθρο 3 του ν.2936/1998 - εάν δεν κάνω λάθος, το έχετε ενσωματώσει και το έχετε κάνει άρθρο 67 του συγκεκριμένου νομοσχεδίου- περιγράφεται επακριβώς η λειτουργία του «ΕΛΛΗΝΙΚΟΥ ΦΕΣΤΙΒΑΛ Α.Ε.» και η θέση του γενικού διευθυντή και των μελών του ΔΣ. Δεν βρίσκουμε κανένα λόγο σύστασης μιας νέας θέσης που θα επιβαρύνει τον κρατικό προϋπολογισμό για την καταβολή αποδοχών για τη νέα αυτή θέση. Μάλιστα, σε απάντηση του Υπουργού Πολιτισμού του κ. Μπαλτά, πριν από ένα μήνα σε ερώτηση συναδέλφου από την Αντιπολίτευση, είπε ότι δεν είναι δυνατόν ο Υπουργός να καθορίζει την καλλιτεχνική πορεία ενός τέτοιου φορέα.

Επίσης, το Γενικό Λογιστήριο του Κράτους διαπιστώνει και ενδεχόμενη δαπάνη, καθώς πλέον δίνεται και η δυνατότητα ορισμού καλλιτεχνικών υπευθύνων με απόφαση του Διοικητικού Συμβουλίου της «ΕΛΛΗΝΙΚΟ ΦΕΣΤΙΒΑΛ Α.Ε.».

Επομένως δεν θα ψηφίσουμε ούτε το άρθρο 67 που είχε κατατεθεί ως τροπολογία από τον κ. Μπαλτά.

Όσον αφορά τη δεύτερη τροπολογία που καταθέσατε και αφορά την πρόταση για τη διευθύντρια του Εθνικού Μουσείου Σύγχρονης Τέχνης, δεν έχουμε αντίρρηση και την ψηφίζουμε.

Τέλος, θα ήθελα να σας πω και για το άρθρο 60 στο οποίο θα δηλώσουμε «παρών», διότι βλέπουμε ότι αποσύρετε από κάποιες επιτροπές τον Νομικό Σύμβουλο του Κράτους και θεωρούμε ότι δεν είναι σωστό.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Ο Αναπληρωτής Υπουργός Υγείας κ. Πολάκης έχει τον λόγο, για να αιτιολογήσει μία τροπολογία στο σχέδιο νόμου του Υπουργείου Οικονομικών: «Συστήματα Εγγύησης Καταθέσεων, Ταμείο Εγγύησης Καταθέσεων και Επενδύσεων και άλλες διατάξεις».

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Πρόκειται για μια τροπολογία, η οποία διορθώνει κάποια λάθη που υπήρξαν στην τελική διατύπωση του νομοσχεδίου του παράλληλου προγράμματος από παράβλεψη. Η τροπολογία έχει πέντε άρθρα. Το πρώτο άρθρο ουσιαστικά διορθώνει ένα λάθος που είναι οφθαλμοφανές. Αντί για την παράγραφο 3 εκ παραδρομής γράφτηκε ότι καταργείται η παράγραφος 2. Το ίδιο συμβαίνει και με το άρθρο 2 που έχει να κάνει με τις προκηρύξεις των γιατρών στο σύστημα, όπου ομοίως γράφτηκε ότι καταργείται η παράγραφος 3 αντί για την παράγραφο 2.

Με το άρθρο 3 επαναδιατυπώνεται για λόγους σαφήνειας μια ρύθμιση που αφορά τους γενικούς γιατρούς που έχουν καταλάβει θέσεις σε αγροτικά ιατρεία από 1-1-2010. Έλειπε η λέξη «από».

Στο άρθρο 4 ουσιαστικά είχαν παραληφθεί δύο εδάφια που αφορούσαν τις προκηρύξεις των αγροτικών ιατρείων μετά την κατάθεση μιας νομοτεχνικής βελτίωσης. Πρακτικά προστίθενται αυτοί οι παράγραφοι που είχαν απαλειφθεί στο τελικό κείμενο.

Με το άρθρο 5 ουσιαστικά γίνονται πιο ευκρινείς οι διατάξεις που αφορούν την κινητικότητα νοσηλευτικού, παραϊατρικού και λοιπού προσωπικού, καθώς διευκρινίζονται ζητήματα που αφορούν τη συνυπηρέτηση -και όχι μόνο με ένστολο σύζυγο- και τη μετακίνηση προσωπικού μεταξύ φορέων παροχής υπηρεσιών υγείας και όχι γενικά των φορέων.

Αυτά αφορά η τροπολογία. Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Προχωρούμε με τον εισηγητή της Χρυσής Αυγής κ. Καρακώστα.

**ΕΥΑΓΓΕΛΟΣ ΚΑΡΑΚΩΣΤΑΣ:** Ευχαριστώ, κύριε Πρόεδρε.

Πριν από το δημοψήφισμα της 5ης Ιουλίου 2015, με εξαφανισμένους τους εκπροσώπους της Κυβέρνησης ΣΥΡΙΖΑ-ΑΝΕΛ και με τις τράπεζες κλειστές, το επιχείρημα των μνημονιακών δυνάμεων στο πολιτικό και στο δημοσιογραφικό φάσμα ήταν πως άνευ συμφωνίας, δηλαδή ενός νέου μνημονίου, η χώρα θα χρεοκοπήσει, ενώ με την υπογραφή ενός νέου μνημονίου, αντίθετα, η χώρα θα σωθεί.

Αυτά έλεγαν οι μνημονιακοί και παρά το αρνητικό για νέο μνημόνιο αποτέλεσμα του δημοψηφίσματος, η Κυβέρνηση Τσίπρα-Καμμένου υιοθέτησε τη γραμμή τους και προχώρησε στην υπογραφή του τρίτου κατά σειρά μνημονίου.

Έχουν υπογραφεί τρία μνημόνια, έχουν παρέλθει έξι έτη σκληρών, άδικων και δυσβάσταχτων οικονομικών μέτρων και η Ελλάδα βυθίζεται ακόμη περισσότερο στη φτώχεια και στο χάος! Χιλιάδες συμπατριώτες μας έχουν αυτοκτονήσει, πολλοί άλλοι θυσιάζονται ελεώ της απόλυτης διάλυσης της δημόσιας υγείας, οι άνεργοι αγγίζουν τα δύο εκατομμύρια, οι επιχειρήσεις κλείνουν η μία μετά την άλλη, η δημόσια περιουσία ξεπουλιέται έναντι πινακίου φακής και οι παραγωγικές δυνάμεις του τόπου οδηγούνται με μαθηματική ακρίβεια στον αφανισμό! Και, όμως, τόσο η Κυβέρνηση όσο και η Αντιπολίτευση έχουν το θράσος να ισχυρίζονται πως το τρίτο μνημόνιο έσωσε τη χώρα.

Ποια είναι η αλήθεια; Τα μνημόνια διέσωσαν ένα βαθιά διεφθαρμένο και διαπλεκόμενο με το πολιτικό σύστημα τραπεζικό τομέα. Και για να συμβεί αυτό, ξεπουλήσατε τις θυσίες δεκαετιών του ελληνικού λαού, οδηγώντας τον στην απόλυτη εξαθλίωση.

Στο όχι και τόσο μακρινό 2012, ο σημερινός Πρωθυπουργός της χώρας δήλωνε τα εξής: «Να εξαιρεθούν τα ασφαλιστικά ταμεία από τη διαδικασία του PSI, διαφορετικά θα επέλθει η διάλυση του ασφαλιστικού συστήματος της χώρας». Το PSI εξελίσσεται σε μια μεγάλη κλοπή της περιουσίας των ασφαλιστικών ταμείων και σε ένα ωραίο πλιάτσικο για την Ευρωπαϊκή Κεντρική Τράπεζα και τους κατόχους ομολόγων που θα κερδοσκοπήσουν από αυτήν τη διαδικασία.». Τότε ο κ. Τσίπρας ήταν Αρχηγός της αξιωματικής αντιπολίτευσης.

Αξίζει στο σημείο τούτο να υπενθυμίσουμε το εξής ουσιώδες στοιχείο: Σύμφωνα με την Τράπεζα της Ελλάδος, τα 16,2 δισεκατομμύρια τα οποία κουρεύτηκαν από τα αποθεματικά των ταμείων, προκειμένου να ολοκληρωθεί το PSI τον Μάρτιο και τον Απρίλιο του 2012, κρίθηκαν ως ενδοκυβερνητικό χρέος και συνεπώς δεν συνέβαλαν καθόλου στη μείωση του δημοσίου χρέους.

Δηλαδή, η θυσία των οικονομιών των ασφαλισμένων, των εργαζομένων και των συνταξιούχων, η οποία τους επιβλήθηκε από την τότε κυβέρνηση, δεν μπορεί ούτε κατ’ επίφαση να θεωρηθεί ως αναγκαίο πατριωτικό καθήκον, αλλά αντιθέτως συνιστά την επιτομή μιας ενέργειας εγκληματικής εις βάρος του ελληνικού λαού.

Και ερχόμαστε στο 2016 με τον ίδιο άνθρωπο Πρόεδρο Κυβερνήσεως. Σχέδιο νόμου του Υπουργείου Οικονομικών: «Συστήματα Εγγύησης Καταθέσεων, (ενσωμάτωση Οδηγίας 2014/49/ΕΕ), Ταμείο Εγγύησης Καταθέσεων και Επενδύσεων και άλλες διατάξεις». Το νομοσχέδιο, το οποίο ορίζει το ΤΕΚΕ ως τον αποκλειστικό φορέα του ελληνικού συστήματος εγγύησης καταθέσεων αλλά και ως το αρμόδιο Ταμείο εξυγίανσης των πιστωτικών ιδρυμάτων, προβλέπει πως το όριο προστασίας των 100.000 ευρώ ισχύει για το σύνολο των καταθέσεων κάθε καταθέτη στο ίδιο πιστωτικό ίδρυμα, ανεξαρτήτως αριθμού καταθέσεων, νομίσματος και τόπου κατάθεσης εντός της Ευρωπαϊκής Ένωσης. Καταθέσεις οι οποίες προέρχονται αποδεδειγμένα από συγκεκριμένες δραστηριότητες που εξυπηρετούν κοινωνικούς σκοπούς τυγχάνουν εξαιρετικώς αυξημένης προστασίας έως του πρόσθετου ορίου των 300.000 ευρώ για περιορισμένο χρονικό διάστημα.

Ειδικότερα, το ποσό των 100.000 ευρώ ορίζεται ως το ανώτατο όριο κάλυψης του συνόλου των καταθέσεων κάθε καταθέτη σε πιστωτικό ίδρυμα. Ωστόσο, σύμφωνα πάντα με το νομοσχέδιο, υπάρχουν καταθέτες οι οποίοι δεν είναι επιλέξιμοι για την προστασία τους, όπως για παράδειγμα συγκεκριμένες δημόσιες αρχές.

Αναλυτικότερα, οι διατάξεις σχεδίου νόμου προβλέπουν την εξαίρεση από προστασία και εγγύηση του ΤΕΚΕ των εν λόγω κατηγοριών καταθέσεων: Οι καταθέσεις του ΤΕΚΕ, οι καταθέσεις των Ταμείων Κοινωνικής Ασφάλισης και των Ταμείων Επαγγελματικής Ασφάλισης, οι καταθέσεις των δημοσίων αρχών, οι καταθέσεις των πιστωτικών ιδρυμάτων για ίδιο λογαριασμό, τα ίδια κεφάλαια των πιστωτικών ιδρυμάτων, οι καταθέσεις από συναλλαγές για τις οποίες έχει εκδοθεί τελεσίδικη ποινική καταδικαστική απόφαση για νομιμοποίηση εσόδων από εγκληματικές δραστηριότητες, οι καταθέσεις των χρηματοδοτικών ιδρυμάτων, οι καταθέσεις των επιχειρήσεων επενδύσεων για ίδιο λογαριασμό, οι καταθέσεις των οργανισμών συλλογικών επενδύσεων, οι καταθέσεις των ασφαλιστικών επιχειρήσεων, οι καταθέσεις των οποίων η ταυτότητα κατόχου ή δικαιούχου δεν έχει επαληθευτεί.

Με απλά λόγια, με πρακτικές οι οποίες παραπέμπουν έντονα στη μεγαλειώδη ληστεία του PSI, η Κυβέρνηση της Αριστεράς, που ξιφουλκούσε κάποτε κατά της μεγάλης κλοπής περιουσίας των ασφαλιστικών ταμείων, έρχεται σήμερα να προσφέρει τα ταμεία αυτά ως βορά στα νύχια των διεθνών τοκογλύφων.

Θα σταθούμε στο άρθρο 58, το οποίο θα μπορούσε κάλλιστα να χαρακτηριστεί ως φωτογραφική διάταξη. Με την παράγραφο 1 τροποποιείται η αντίστοιχη παράγραφος 2 του άρθρου 23 του ν.2778/99 για τις ΑΕΕΑΠ, έτσι ώστε το διάστημα για την εισαγωγή στο Χρηματιστήριο Αθηνών να φτάνει τους είκοσι τέσσερις μήνες και τριάντα έξι μήνες παράταση από την Επιτροπή Κεφαλαιαγοράς. Οι εταιρείες επενδύσεων σε ακίνητη περιουσία διενεργούν τακτικές αποσβέσεις επί της κινητής και ακίνητης περιουσίας τους, σύμφωνα με τις κείμενες διατάξεις περί φορολογίας εισοδήματος.

Κατά παρέκκλιση των διατάξεων, όπως ισχύει, οι εταιρείες επενδύσεων σε ακίνητη περιουσία δεν λογίζουν αποσβέσεις επί της ακίνητης περιουσίας της περίπτωσης α΄ της παραγράφου 1 του άρθρου 22 του παρόντος νόμου. Αρχικά, όταν ήρθε ο θεσμός των ΑΕΕΑΠ στη χώρα μας, υπήρχε μια προθεσμία δώδεκα μηνών για την είσοδο στο Χρηματιστήριο και αφορούσε ουσιαστικά τις τράπεζες. Το χαρτοφυλάκιο ακινήτων ήταν κυρίως κτήρια με τα υποκαταστήματα των τραπεζών. Τι κέρδιζαν; Αντί η τράπεζα να έχει στην κατοχή της το ακίνητο και να πληρώνει τους φόρους ακίνητης περιουσίας, το είχε η θυγατρική της ΑΕΕΑΠ. Έτσι της πλήρωνε το ενοίκιο, άρα είχε έξοδο το οποίο μείωνε τον φόρο της. Η ΑΕΕΑΠ γλύτωνε τους φόρους ακινήτων, γλύτωνε τη φορολογία εισοδήματος από τα ενοίκια και επέστρεφε τα χρήματα στη μητρική τράπεζα ως μέρισμα, χωρίς πάλι να πληρώσει κανέναν φόρο.

Δηλαδή η τράπεζα πλήρωνε ενοίκιο στον εαυτό της, γλιτώνοντας παράλληλα όλους τους φόρους που βαρύνουν την ακίνητη περιουσία των κοινών θνητών. Αυτές είναι οι ΑΕΕΑΠ και αυτός είναι ο υποτιθέμενος αναπτυξιακός ρόλος τους. Καμμία απολύτως νέα επένδυση σε κανένα νέο ακίνητο. Τι γίνεται δηλαδή; Απλά εικονική αλλαγή ιδιοκτησίας τους, με μόνο κίνητρο την φοροαποφυγή.

Στο σημείο αυτό θα ήθελα να υπενθυμίσω για μία ακόμη φορά τι συνέβη με την τελευταία ανακεφαλαιοποίηση των τραπεζών, την τρίτη κατά σειρά, η οποία έγινε επί Κυβερνήσεως ΣΥΡΙΖΑ-ΑΝΕΛ. Η συμμετοχή του Ταμείου Χρηματοπιστωτικής Σταθερότητας στις τέσσερις συστημικές τράπεζες, προ και μετά την αύξηση του μετοχικού κεφαλαίου, έχει ως εξής: Εθνική Τράπεζα: από το 57,2% η συμμετοχή του Ταμείου Χρηματοπιστωτικής Σταθερότητας έπεσε στο 41%. Τράπεζα Πειραιώς: από το 66,9% η συμμετοχή έπεσε στο 29%. Eurobank: από το 35,4 % έπεσε στο 3%-4%. Alpha Bank: από το 66,2% έπεσε στο 11%. Δηλαδή το Ταμείο Χρηματοπιστωτικής Σταθερότητας, έχοντας επενδύσει 40 δισεκατομμύρια το 2013 και περίπου 5-5,5 δισεκατομμύρια το 2015, ελέγχει σήμερα περίπου το 21% των μετοχών των τεσσάρων συστημικών τραπεζών.

Σύμφωνα μάλιστα με εκτιμήσεις ειδικών και υπό όρους χρηματιστηριακούς, για να κατορθώσει το Ταμείο Χρηματοπιστωτικής Σταθερότητας να ανακτήσει το 100% των 45-45,5 δισεκατομμυρίων ευρώ που έχει μέχρι σήμερα επενδύσει σε ελληνικές τράπεζες, θα πρέπει η κεφαλαιοποίηση των τραπεζών να φτάσει στο δυσθεώρητο ύψος των 225 δισεκατομμυρίων ευρώ. Και όλα τα ανωτέρω συνέβησαν για τη διάσωση υποτίθεται των τραπεζών, τον έλεγχο των οποίων κατέχουν πλέον οι διεθνείς κερδοσκόποι.

Η Χρυσή Αυγή επισημαίνει ξανά και στον πιο έντονο τόνο πως τράπεζες, πολιτικά κόμματα και μέσα μαζικής ενημέρωσης συνιστούν το τρίγωνο της διαπλοκής, το οποίο διατηρεί μέσω μνημονίων τα προκλητικά του προνόμια εις βάρος πάντοτε του ελληνικού λαού. Η ασυδοσία των τραπεζών συνεχίζεται στρεφόμενη κατά των Ελλήνων φορολογουμένων και ποτέ κατά των υπερχρεωμένων και φαλιρισμένων κομμάτων και μέσων ενημέρωσης. Η ατιμωρησία των τραπεζιτών νομοθετήθηκε από την Κυβέρνηση της Αριστεράς με ένα και μοναδικό στόχο: Τα κόμματα του αντισυνταγματικού τόξου και το μιντιακό κατεστημένο να εξακολουθούν να εξαπατούν τον ελληνικό λαό και με τη συνδρομή των τραπεζών να κατακλέβουν τους Έλληνες. Γι’ αυτούς τους λόγους, η Χρυσή Αυγή καταψηφίζει το εν λόγω νομοσχέδιο.

Εν τέλει, την ώρα κατά την οποία η Βουλή νομοθετεί ξανά υπέρ των τραπεζών, η πατρίδα μας και ο λαός στενάζουν υπό το βάρος της αθρόας εισβολής λαθρομεταναστών. Με μια Κυβέρνηση οπερέτα, η οποία έχει μάλιστα το θράσος να χαρακτηρίζει τη δολοφονία του ελληνικού έθνους ως πατριωτικό καθήκον, η Χρυσή Αυγή διακηρύσσει στον υψηλότερο τόνο: Η χώρα έχει καταληφθεί από λαθρομετανάστες και πολύ σύντομα οι Έλληνες θα είναι μειοψηφία μέσα στην πατρίδα τους. Η Χρυσή Αυγή απαιτεί οι Ένοπλες Δυνάμεις να κλείσουν άμεσα τα σύνορα και να σταματήσουν την εισβολή των παράνομων αλλοδαπών.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Καρακώστα.

Τον λόγο έχει ο Αναπληρωτής Υπουργός Οικονομικών, ο κ. Αλεξιάδης για να κάνει μια διευκρίνιση για το άρθρο 63.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Για να μη χαθεί καθόλου χρόνος από επόμενες ομιλίες, όπως έγινε προηγουμένως, σχετικά με το άρθρο 63 και επειδή σίγουρα υπάρχει μια κακή διατύπωση και στην αρχική διατύπωση του 2010 του νόμου και τώρα, θέλω να διευκρινίσω τα εξής: Με τον ν.3833/2010 επιβλήθηκε φόρος πολυτελείας στα σκάφη. Εξαιρέθηκαν από αυτόν τον φόρο τα επαγγελματικά σκάφη. Αυτός ο φόρος, (δηλαδή ο φόρος πολυτελείας στην αγορά ή στην εισαγωγή σκαφών πολυτελείας, σκαφών αναψυχής), καταργήθηκε το 2014. Δεν καταργήθηκε, όμως, η εξαίρεση των επαγγελματικών σκαφών, που είχε νομοθετηθεί από το 2010. Το ξαναλέω: Το 2010 επιβλήθηκε ο φόρος πολυτελείας σε σκάφη αναψυχής στην αγορά ή στην εισαγωγή, με εξαίρεση τα επαγγελματικά σκάφη. Το 2014 καταργήθηκε ο φόρος. Δεν καταργήθηκε, όμως, η εξαίρεση των επαγγελματικών σκαφών.

Ερχόμαστε τώρα -με μία στην ουσία νομοτεχνική βελτίωση- και καταργούμε αυτήν την εξαίρεση που υπήρχε, αφού είχε ήδη καταργηθεί ο φόρος.

Άρα, για να κλείσω, δεν υπάρχει φόρος πολυτελείας στα σκάφη αναψυχής, είτε είναι επαγγελματικά είτε είναι ιδιωτικά.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Αρβανιτίδης, ειδικός αγορητής της Δημοκρατικής Συμπαράταξης ΠΑΣΟΚ-ΔΗΜΑΡ.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, θεωρώ ότι η παρατήρησή σας διορθώνει όλο αυτό το οποίο έγινε με το άρθρο 63, αλλά μετά και από την τοποθέτηση του κ. Πολάκη, μάλλον έχουμε πρόβλημα με τα ελληνικά. Κάθε δεκαπέντε μέρες αλλάζουμε, κάθε μία μέρα αλλάζουμε. Ας προσέχουμε λίγο παραπάνω, διότι η ακρίβεια στο νομοθετικό έργο νομίζω ότι είναι ιδιαίτερα σημαντική και ελπίζω ο κ. Πολάκης να μην φέρει σε δεκαπέντε μέρες κάτι που αλλάζει αυτό που άλλαξε κ.λπ..

Με το παρόν σχέδιο νόμου ενσωματώνεται στη νομοθεσία μας η οδηγία 2014/49 του Ευρωπαϊκού Κοινοβουλίου και του Συμβουλίου περί των συστημάτων εγγύησης καταθέσεων και αντικαθιστά ή καταργεί διατάξεις του ν.3726/2009 για το Ταμείο Εγγύησης Καταθέσεων και Επενδύσεων που αποτελούν το υφιστάμενο πλαίσιο προστασίας. Το ΤΕΚΕ είναι και παραμένει ο μοναδικός φορέας διαχείρισης του συστήματος εγγύησης των τραπεζικών καταθέσεων και των επενδυτικών υπηρεσιών. Με το παρόν νομοσχέδιο διατηρεί τον χαρακτήρα του ως εποπτευόμενο από το Υπουργείο Οικονομικών νομικό πρόσωπο ιδιωτικού δικαίου και σκοπός του είναι: Πρώτον, η καταβολή αποζημίωσης στους καταθέτες των πιστωτικών ιδρυμάτων τα οποία βρίσκονται σε αδυναμία να εκπληρώσουν τις υποχρεώσεις τους. Δεύτερον, η καταβολή αποζημίωσης στους επενδυτές-πελάτες των πιστωτικών ιδρυμάτων τα οποία βρίσκονται σε αδυναμία να εκπληρώσουν τις υποχρεώσεις τους. Τρίτον, η χρηματοδότηση της εξυγίανσης των πιστωτικών ιδρυμάτων.

Το ΤΕΚΕ συνεχίζει να διαχωρίζεται σε τρία διακριτά σκέλη, το σκέλος κάλυψης καταθέσεων για την κάλυψη των καταθετών, το σκέλος κάλυψης επενδύσεων για την κάλυψη των επενδυτών και το σκέλος εξυγίανσης για τη χρηματοδότηση των αντίστοιχων μερών. Καθένα από τα τρία σκέλη διαθέτει αυτοτελή κεφάλαια.

Το παρόν σχέδιο νόμου ρυθμίζει θέματα σχετικά με τη λειτουργία των δύο από τα τρία σκέλη, δηλαδή του σκέλους κάλυψης καταθέσεων και του σκέλους κάλυψης επενδύσεων. Τα θέματα που σχετίζονται με το τρίτο σκέλος, το σκέλος εξυγίανσης, ρυθμίστηκαν ήδη με το ν.4335/2015 και συμπληρώνονται με τις παρούσες ρυθμίσεις.

Παράλληλα, με τις διατάξεις του ν.4340 και του ν.4346/2015 δόθηκε η δυνατότητα για χορήγηση δανείου από το ΤΧΣ στο ΤΕΚΕ, ενώ με τις διατάξεις του ν.4354/2015 δόθηκε η δυνατότητα χορήγησης δανείου από το σκέλος κάλυψης καταθέσεων στο σκέλος εξυγίανσης. Τα αναφέρω αυτά για να υπάρχει μία γενικότερη εικόνα για τη λειτουργία του Ταμείου.

Θα περάσω τώρα σε πιο πρακτικά θέματα που αφορούν άμεσα τους πολίτες. Η οδηγία προστατεύει το μεγαλύτερο μέρος των καταθετών, καθορίζοντας εναρμονισμένο επίπεδο κάλυψης στις εκατό χιλιάδες ευρώ ανά πιστωτικό ίδρυμα, διατηρώντας έτσι την αρχή του εναρμονισμένου ύψους ανά καταθέτη, ενώ θέτει εκ νέου τις τριάντα χιλιάδες ευρώ ως ανώτερο όριο κάλυψης του συνόλου των απαιτήσεων κάθε επενδυτή.

Οι βασικές καινοτομίες της οδηγίας είναι: Πρώτον, η μείωση της προθεσμίας καταβολής αποζημίωσης. Δεύτερον, η κατάργηση ορισμένων κατηγοριών εξαιρουμένων καταθέσεων και εισαγωγή νέων. Τρίτον, η μέριμνα ώστε οι καταθέσεις που απορρέουν από ορισμένες συναλλαγές ή εξυπηρετούν ορισμένους κοινωνικούς ή άλλους σκοπούς να προστατεύονται άνω του ορίου των εκατό χιλιάδων ευρώ για δεδομένο χρονικό διάστημα. Τέταρτον, η ρητή αναγνώριση της δυνατότητας των καταθετών να ασκήσουν αγωγή κατά του ΤΕΚΕ, έτσι ώστε να εξασφαλίσουν τα δικαιώματά τους σε περίπτωση που δικαιούνται αποζημίωσης. Αυτά επί της αρχής.

Πάμε να δούμε τώρα πιο συγκεκριμένα τι περιλαμβάνει το νομοσχέδιο.

Κύριε Υπουργέ, έχω θέσει δέκα ερωτήματα στις δύο συνεδριάσεις της Επιτροπής Οικονομικών και δυστυχώς δεν πήρα καμμία απάντηση. Σήμερα πήραμε απλώς την απάντηση για το άρθρο 63 για την επιβολή φόρου πολυτελείας στα σκάφη. Ελπίζω να απαντήσετε σήμερα στην Ολομέλεια.

Επιπλέον θα ήθελα να σημειώσω ότι ακόμα περιμένουμε τις νομοτεχνικές βελτιώσεις τις οποίες είχατε προαναγγείλει στην πρώτη συνεδρίαση της επιτροπής.

 Ερώτημα πρώτο: Αναφέρεται στην αιτιολογική έκθεση του νομοσχεδίου ότι υπάρχει μέριμνα για καταθέσεις που εξυπηρετούν κοινωνικούς σκοπούς ώστε να προστατεύονται και ποσά μέχρι 300.000 ευρώ για έξι μήνες.

Παράλληλα υπάρχει πρόβλεψη ότι το δημόσιο δεν είναι επιλέξιμο για την προστασία των καταθέσεών του, ενώ στο άρθρο 8 αναφέρεται ότι εξαιρούνται από την προστασία οι καταθέσεις των ταμείων κοινωνικής και επαγγελματικής ασφάλισης.

Επειδή το προηγούμενο διάστημα δεκάδες φορείς όλης της χώρας μετέφεραν τα αποθεματικά τους στην τράπεζα της Ελλάδος πρέπει να μας διευκρινίσετε αν τα ποσά αυτά καλύπτονται ή όχι και σε ποιο καθεστώς εμπίπτουν.

Ερώτημα δεύτερο: Αναφέρεται ότι το κόστος χρηματοδότησης του Ταμείου Εγγύησης Καταθέσεων και Επενδύσεων θα πρέπει επί της αρχής να βαρύνει τα ίδια τα πιστωτικά ιδρύματα. Το κόστος αυτό βαρύνει την τράπεζα ή τον καταθέτη; Αν είναι οι τράπεζες να μετακυλήσουν το κόστος στους καταθέτες, θα πρέπει να το γνωρίζουμε. Το λέω αυτό, κύριε Υπουργέ, γιατί κάνατε εκτενή αναφορά στην επιτροπή στις τάσεις που υπάρχουν σε ευρωπαϊκό επίπεδο σχετικά με τη μείωση του ρίσκου και τον διαμερισμό του. Θα πρέπει να γνωρίζουμε τελικά ποιοι πληρώνουν τη διαδικασία αυτή.

Ερώτημα τρίτο: Η οδηγία προβλέπει ότι, ανεξάρτητα από τις εξαιρέσεις, οι καταθέσεις ατομικών συνταξιοδοτικών προγραμμάτων και επαγγελματικών συνταξιοδοτικών προγραμμάτων μικρομεσαίων επιχειρήσεων και τοπικών αρχών με ετήσιο προϋπολογισμό κάτω των 500.000 ευρώ μπορούν να τύχουν της προστασίας του νόμου. Η δυνατότητα αυτή δεν έχει συμπεριληφθεί στο παρόν σχέδιο νόμου. Πρέπει να μας εξηγήσετε γιατί.

Ερώτημα τέταρτο: Στο κεφάλαιο Δ΄ του σχεδίου νόμου σχετικά με το σκέλος «κάλυψη των επενδύσεων» αναφέρεται ότι από την προστασία εξαιρούνται οι επενδύσεις της κεντρικής διοίκησης και των ΟΤΑ και όχι ολόκληρου του δημοσίου. Και εδώ χρειάζονται, νομίζω, περισσότερες διευκρινίσεις.

Έρχομαι τώρα στις λοιπές διατάξεις του νομοσχεδίου για θέματα αρμοδιότητας των Υπουργείων Οικονομικών και Πολιτισμού. Όπως σας είπα και στην επιτροπή, οι εν λόγω διατάξεις δεν έχουν καμμία σχέση με το παρόν νομοσχέδιο και θα έπρεπε να έρθουν για συζήτηση και ψήφιση σε ξεχωριστή διαδικασία. Ελπίζω να μην συνεχίσουμε με την ίδια διαδικασία. Τρανή απόδειξη σήμερα είναι οι αλλαγές και διευκρινίσεις και οι νομοθετικές ρυθμίσεις διόρθωσης στη διόρθωση του κ. Πολάκη.

Στο άρθρο 54 εκφράζουμε επιφύλαξη μέχρι να δώσετε διευκρινίσεις. Πρέπει να μας εξηγήσετε γιατί εξαιρείται η εφαρμογή της ευρωπαϊκής νομοθεσίας σε συγχώνευση ανωνύμων εταιρειών που εφαρμόζουν μέτρα εξυγίανσης. Στο άρθρο 56 ομοίως. Στην παράγραφο 2 αναφέρεται η κατάργηση επιβαρύνσεων προς τους καταναλωτές για τη χρήση ενός συγκεκριμένου μέσου πληρωμής. Πρέπει να μας διευκρινίσετε ποιο είναι αυτό το μέσο που αναφέρει η ρύθμιση και σε τι αφορούν οι εν λόγω χρεώσεις.

Ομοίως στο άρθρο 57 πρέπει να απαντήσει κάποιος γιατί μειώνεται κατά δύο μέλη και αλλάζει η σύνθεση της άμισθης επιτροπής επεξεργασίας στρατηγικής και πολιτικών που έχει ως αντικείμενο την αντιμετώπιση του ξεπλύματος χρήματος και χρηματοδότησης της τρομοκρατίας.

Λέμε όχι στο άρθρο 63, αλλά πια δεν έχει καμμία σημασία μετά τις διευκρινίσεις.

Εκφράζουμε επιφύλαξη για το άρθρο 64. Με το άρθρο αυτό παρέχεται εξουσιοδότηση στον Υπουργό Οικονομικών για τον καθορισμό του ποσού εγγύησης με το οποίο θα εξασφαλίζεται η είσπραξη των επιβαρύνσεων που έχουν ανασταλεί στις περιπτώσεις που μεταποιητικές επιχειρήσεις είναι κάτοχοι πιστοποιητικού εγκεκριμένου οικονομικού φορέα. Η διατύπωση είναι πολύ γενική και δεν αναφέρει τα κριτήρια με βάση τα οποία θα αποφασίζετε, κύριε Υπουργέ. Και εδώ νομίζω ότι θα πρέπει να δοθούν διευκρινίσεις.

Στα άρθρα 55 έως 58, από 62 έως 65 και 68 είμαστε θετικοί. Αντίθετα, καταψηφίζουμε τα άρθρα 66 και 67, τα οποία είναι αρμοδιότητα του Υπουργείου Πολιτισμού και ήρθαν ως τροπολογίες στην επιτροπή.

Συγκεκριμένα με το άρθρο 66 δίνεται παράταση της θητείας της διευθύντριας του Εθνικού Μουσείου Σύγχρονης Τέχνης, ενώ προβλέπεται στο μέλλον να διερευνηθεί δημόσιος διεθνής διαγωνισμός για την πλήρωση της θέσης. Αν και η πρόβλεψη για τη διενέργεια διεθνούς διαγωνισμού είναι κατ’ αρχάς θετική, εν τούτοις υπάρχουν τα εξής προβλήματα: Πρώτον, το χρονικό διάστημα παράτασης της θητείας της διευθύντριας είναι πολύ μεγάλο, δεύτερον οι εκκρεμείς διαδικασίες στις οποίες αναφέρεται η αιτιολογική έκθεση δεν συνοδεύονται από σαφές χρονοδιάγραμμα ώστε να γνωρίζουμε αν δικαιολογείται ή όχι αυτή η μεγάλη παράταση. Τρίτον, η πρόβλεψη για διενέργεια διεθνούς διαγωνισμού βρίσκεται σε αναντιστοιχία με τη δεύτερη τροπολογία του άρθρου 67, όπου ο ορισμός του καλλιτεχνικού διευθυντή στην «ΕΛΛΗΝΙΚΟ ΦΕΣΤΙΒΑΛ Α.Ε.» γίνεται με υπουργική απόφαση.

Συγκεκριμένα με το εν λόγω άρθρο θεσπίζεται θέση καλλιτεχνικού διευθυντή, η επιλογή του οποίου έχει ήδη γίνει από τον Υπουργό και απλά θα επικυρωθεί με την έκδοση υπουργικής απόφασης.

Η διαφωνία μας, κύριε Υπουργέ, δεν έγκειται στο πρόσωπο, αλλά στη διαδικασία. Κανονικά κι εδώ θα έπρεπε να διενεργηθεί διεθνής διαγωνισμός. Γιατί νομίζω ότι το μήνυμα που εκπέμπεται με το να υπάρχουν δύο μέτρα και δύο σταθμά και όλη αυτή η θολότητα με την οποία επιλέγουμε ανθρώπους σε θέσεις ευθύνης, είναι ανοργανωσιά και απλά σε κάθε περίπτωση ό,τι μας βολεύει.

Κυρίες και κύριοι συνάδελφοι, όπως ανέφερα και στην επιτροπή, η ενσωμάτωση της παρούσας οδηγίας έρχεται τη στιγμή που η εμπιστοσύνη των καταθετών στο ελληνικό τραπεζικό σύστημα είναι σε ιστορικά χαμηλά. Και πώς να μην είναι άλλωστε, όταν οι ερασιτεχνισμοί και οι ιδεοληψίες της Κυβέρνησης ΣΥΡΙΖΑ-ΑΝΕΛ δημιούργησαν ένα κλίμα ανασφάλειας και αβεβαιότητας στην ελληνική κοινωνία, με αποτέλεσμα η πρωτοφανής φυγή των καταθέσεων να οδηγήσει στην επιβολή capital controls και σε κατάρρευση της πραγματικής οικονομίας. Η ανάκαμψη των καταθέσεων που σημειώθηκε τον Δεκέμβρη δεν είναι αρκετή, αφού η συγκεκριμένη επίδοση αποτελεί τη χαμηλότερη από τον Νοέμβριο του 2003.

Είναι, πιστεύω, σαφές ότι αν δεν δοθεί βάση στην πραγματική οικονομία και αν δεν σταματήσει η Κυβέρνηση να αιφνιδιάζει την αγορά και τους πολίτες με αλλοπρόσαλλες κινήσεις στο φορολογικό και ασφαλιστικό, ακόμα και το καλύτερο σύστημα εγγύησης καταθέσεων δεν θα είναι ικανό να επαναφέρει την εμπιστοσύνη των καταθετών στο χρηματοπιστωτικό σύστημα.

Και φυσικά, για να υπάρξουν καταθέσεις, κυρίες και κύριοι συνάδελφοι, και αποταμίευση, θα πρέπει η χώρα να δημιουργήσει πλούτο. Πρέπει να εξηγήσουμε στα νέα παιδιά που βγαίνουν σε μια ανύπαρκτη αγορά εργασίας τι μπορούν να κάνουν για να δημιουργήσουν και να ζήσουν ως κανονικοί πολίτες μιας κανονικής χώρας. Αν δεν το κάνετε αυτό με σοβαρότητα, με πρόγραμμα και ξεκάθαρους στόχους, οι νέοι άνθρωποι θα συνεχίσουν να φεύγουν ακόμη πιο μαζικά από τη χώρα και τότε δεν θα έχουμε να διαχειριστούμε τίποτε άλλο, εκτός από τη μιζέρια μας.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε κι εμείς.

Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας, ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Ο Υπουργός κ. Τσακαλώτος αναφέρθηκε εισηγητικά στις δυσκολίες της Κυβέρνησης να ολοκληρώσει την αξιολόγηση που προβλέπει το τρίτο μνημόνιο. Βιάζονται όλοι, εκτός από την Κυβέρνηση και πάρα πολλοί ακόμη, να πάρουν ένα πιστοποιητικό καλής εφαρμογής της αντιλαϊκής πολιτικής που προβλέπεται στο τρίτο μνημόνιο. Βιάζεστε να βρείτε ζεστό χρήμα είτε από τις δόσεις που περιμένετε είτε από τη ρύθμιση του χρέους, για να δώσετε στο μεγάλο κεφάλαιο να κάνει επενδύσεις, να επανεκκινηθεί η οικονομία, όμως οι εργαζόμενοι θα πρέπει να γνωρίζουν ότι η αξιολόγηση σημαίνει πως πρέπει να προχωρήσουν απρόσκοπτα στην εφαρμογή του νέου αντιασφαλιστικού νόμου και των άλλων προαπαιτούμενων αντεργατικών αντιλαϊκών μέτρων. Αυτό σημαίνει να περάσει η αξιολόγηση.

Πέρα από τις δυσκολίες, που έχουν να κάνουν με αυτά που ανέφερε ο κύριος Υπουργός και που στην ουσία εκφράζουν τις γενικότερες αντιθέσεις για την προοπτική της Ευρωζώνης, δυσκολίες υπάρχουν και από τις κινητοποιήσεις της εργατικής τάξης, των μικρομεσαίων αγροτών, των αυτοαπασχολούμενων επαγγελματοβιοτεχνών, των επιστημόνων, από τη μεγάλη μαζικότητα και τις ανεβασμένες μορφές πάλης, την αλληλεγγύη, τη διάρκεια αυτών των αγώνων που έχουν συμβάλει στην καθυστέρηση της κατάθεσης και ψήφισης της κυβερνητικής πρότασης για το ασφαλιστικό.

Το κλείσιμο της αξιολόγησης, και μάλιστα να γίνει όσο πιο γρήγορα γίνεται, σημαίνει πως θα πρέπει να περάσουν όλα αυτά τα αντιλαϊκά μέτρα και να ανοίξει κυρίως ο δρόμος και για άλλα, για νέα αντιλαϊκά μέτρα. Και στον δρόμο αυτό συμφωνούν όλα τα κόμματα, που ψήφισαν το μνημόνιο, παρά τις επιμέρους διαφορές που έχουν, στο πώς θα εφαρμοστούν δηλαδή αυτά τα αντιλαϊκά μέτρα.

Η μόνη ελπίδα, κατά τη γνώμη του ΚΚΕ, βρίσκεται στην ανάπτυξη, τη μαζικοποίηση και τον προσανατολισμό των αγώνων των λαϊκών στρωμάτων και πρώτα απ’ όλα της εργατικής τάξης ενάντια στον κύριο αντίπαλο, που δεν είναι άλλος από τη δράση των επιχειρηματικών ομίλων για την εξασφάλιση των κερδών τους. Η κλιμάκωση ενός τέτοιου αγώνα είναι η μόνη ελπίδα να υπάρξουν φιλολαϊκές λύσεις αγώνων, που βεβαίως, θα ανοίγουν τον δρόμο για έναν άλλο τρόπο οργάνωσης της οικονομίας με εργατική λαϊκή εξουσία.

Κυρίες και κύριοι Βουλευτές, έτσι όπως εξελίχθηκε η συζήτηση μέχρι τώρα και στις επιτροπές και εδώ, με τη συμφωνία όλων των κομμάτων του ευρωμονόδρομου με την οδηγία και το συγκεκριμένο νομοσχέδιο που συζητούμε, αλλά κυρίως και με την τοποθέτηση του Υπουργού, του κ. Τσακαλώτου, επιβεβαιώνονται οι εκτιμήσεις του ΚΚΕ τόσο για τον ρόλο που καλείται να παίξει η συγκεκριμένη οδηγία, γενικότερα το σύστημα εγγύησης καταθέσεων και επενδύσεων σε όλη την Ευρωπαϊκή Ένωση, όσο και για τα αντιτιθέμενα συμφέροντα που εκφράζονται και στο ζήτημα αυτό στην Ευρωπαϊκή Ένωση.

Αυτό που πρωτίστως σας ενδιαφέρει είναι η ανάπτυξη, η στήριξη, η θωράκιση του χρηματοπιστωτικού συστήματος στην προσπάθειά σας να αντιμετωπιστεί στο μέλλον το ξέσπασμα οικονομικής καπιταλιστικής κρίσης. Υποστηρίζετε πως σκοπός σας είναι να θωρακίσετε τις όποιες λαϊκές καταθέσεις έμειναν μετά την αντιλαϊκή φορολογική σας πολιτική, τον ΕΝΦΙΑ και τα διάφορα χαράτσια, τις μειώσεις μισθών και συντάξεων. Αυτό, πρώτα από όλα, δεν μπορεί να γίνει ακολουθώντας την ίδια πολιτική, που χρόνια τώρα ρημάζει τη ζωή των λαϊκών στρωμάτων.

Κυρίες και κύριοι Βουλευτές, αν ανατρέξετε σε διάφορες δηλώσεις αξιωματούχων της Ευρωπαϊκής Ένωσης, αλλά και στις αποφάσεις των οργάνων της, θα διαπιστώσετε πως η δημιουργία Ευρωπαϊκού Ταμείου Εγγύησης Τραπεζικών Καταθέσεων αποτελεί κρίσιμη προτεραιότητα για να τονωθεί η οικονομία της Ευρωζώνης. Το Eurogroup στη συνεδρίασή του τη Δευτέρα 8-11-2015 συμπεριλαμβάνει και την ασφάλεια εγγύησης καταθέσεων και επενδύσεων στους πυλώνες της Τραπεζικής Ένωσης μαζί με τον Ενιαίο Εποπτικό Μηχανισμό, τον Ενιαίο Μηχανισμό Εξυγίανσης και το Ταμείο Εξυγίανσης. Το υπογραμμίζουμε, είναι πυλώνας της Τραπεζικής Ένωσης.

Στις παραπάνω αποφάσεις και δηλώσεις βρίσκεται η πραγματική επιδίωξη των επιχειρηματικών ομίλων, που δεν είναι παρά η ενίσχυση της εμπιστοσύνης στο χρηματοπιστωτικό σύστημα και η στήριξη των τραπεζών, οι οποίες αξιοποιούν τις λαϊκές αποταμιεύσεις και τα χρήματα των λαϊκών στρωμάτων για να στηρίζουν συνεχώς τις επενδύσεις του κεφαλαίου. Τους απασχολεί το ζήτημα, επειδή οι καπιταλιστικές οικονομίες διαπλέκονται μεταξύ τους, ιδιαίτερα δε στην Ευρωπαϊκή Ένωση και ακόμα περισσότερο στην ευρωζώνη.

Αυτήν την εκτίμηση, εμμέσως πλην σαφώς, παραδέχτηκε στην επιτροπή κατά τη συζήτηση, αλλά και σήμερα ο Υπουργός κ. Τσακαλώτος. Τι άλλο μπορεί να σημαίνει το ευφυολόγημα της υποταγής «αν δεν υπάρχει εκμετάλλευση του εργάτη, τότε θα σημαίνει πως είναι άνεργος» και «το ίδιο συμβαίνει και με τις τράπεζες, διότι οι επιπτώσεις πάνω στην εργατική τάξη όταν καταρρέουν οι τράπεζες είναι δραματικότερες»; Όλα αυτά τα είπε στην επιτροπή ο κ. Τσακαλώτος.

Λείπει ο κύριος Υπουργός σήμερα, αλλά θα πρέπει να γνωρίζει πως με την πολιτική της Κυβέρνησης προσπαθείτε να βγάλετε λάδι το σύστημα, να στηρίξετε, να βάλετε εμπόδια στη ριζοσπαστικοποίηση των συνειδήσεων των εργαζομένων και των λαϊκών στρωμάτων. Τώρα δε υποστηρίζετε μάλιστα με κυνικό τρόπο πως όλα αυτά τα κάνετε, γιατί θέλετε να σώσετε τους εργαζόμενους από τα χειρότερα.

Πράγματι, κύριε Υπουργέ, το εργοστάσιο είναι αναγκαίο για να έχει δουλειά ο εργάτης. Θα πρέπει, όμως, να γνωρίζετε πως ο εργοστασιάρχης, ο κεφαλαιοκράτης δεν είναι αναγκαίος στην παραγωγική διαδικασία, μπορεί η παραγωγή να γίνει και χωρίς αυτόν. Να γιατί βγάζετε σπυριά όταν ακούτε το σύνθημα: «Εργάτη μπορείς χωρίς αφεντικά».

Τι λέτε επί της ουσίας στους εργαζόμενους; Τους λέτε: Αν θέλετε να μην πάθετε χειρότερα, θα πρέπει να ζείτε με την εκμετάλλευση. Και όχι μόνο αυτό. Τους λέτε ακόμη ότι θα πρέπει να στηρίξουν τον εργοδότη τους και μαζί να στηρίξουν και τον καλό τραπεζίτη που τους δίνει δάνεια. Βοηθήστε, τους λέτε, να ξεπεράσει το σύστημα τα προβλήματά του, να ισχυροποιηθεί, να κλείσουμε τις όποιες ρωγμές παρουσιάζει αυτό. Γιατί; Γιατί σε αντίθετη περίπτωση, θα την πληρώσετε και μάλιστα πολύ ακριβότερα.

Αυτό, κύριε Υπουργέ, δεν το λέτε και πρωτότυπο. Οι εργαζόμενοι αυτό το έργο το έχουν ξαναδεί. Αυτά τα λόγια τα έχουν ξανακούσει. Χρόνια τώρα αυτή τη λογική στηρίζει η σοσιαλδημοκρατία. Τελικά, όντως στην αντιγραφή είστε πάρα πολύ καλοί.

Κυρίες και κύριοι Βουλευτές, ως κόμμα μελετούμε τις εξελίξεις στην Ευρωπαϊκή Ένωση, τους ανταγωνισμούς που εξελίσσονται γενικότερα, αλλά και στο συγκεκριμένο ζήτημα που συζητάμε.

Τον Νοέμβριο του 2015 η Ευρωπαϊκή Επιτροπή πρότεινε τη σύσταση ενός Ευρωπαϊκού Ταμείου Εγγύησης των Καταθέσεων, το οποίο θα προστάτευε τους καταθέτες της ευρωζώνης, ένα πανευρωπαϊκό, δηλαδή, σύστημα που θα μπει σε πλήρη λειτουργία από το 2024, αντικαθιστώντας σταδιακά τα εθνικά ταμεία, ξεκινώντας από το 2017.

Θέλω να θυμίσω ότι μια σειρά ζητήματα και αυτό το ζήτημα, το κόμμα μας τα έβαλε απ’ τη συνεδρίαση της πρώτης επιτροπής ακόμη. Στην επιτροπή, αλλά και σήμερα εισηγητικά, ο κύριος Υπουργός παρουσίασε με κομψό, θα έλεγα, τρόπο τις διαφορετικές απόψεις και τις αντιθέσεις που αναπτύσσονται γύρω από αυτό το ζήτημα. Και λέω κομψότρόπο, γιατί ασχολήθηκε με το ζήτημα βλέποντας, κατά τη γνώμη μας, μόνο την επιφάνεια των πραγμάτων.

Έτσι, μίλησε για δυο προσεγγίσεις του ρίσκου: «Πρώτα να μειώσουμε το ρίσκο ή να το μοιράσουμε;». Μας είπε, μάλιστα, πως η άποψη της Κυβέρνησης είναι πως πρέπει και τα δύο αυτά να πάνε μαζί. Ξύνοντας λίγο την επιφάνεια, κάθε καλοπροαίρετος θα διαπιστώσει πως αυτές οι αντιθέσεις έχουν να κάνουν, κυρίως, με το ποιος θα πληρώσει, με το ποιο τμήμα του κεφαλαίου θα χάσει και ποιο θα κερδίσει.

Για παράδειγμα, ένα Ευρωπαϊκό Ταμείο Εγγύησης Καταθέσεων και Επενδύσεων σημαίνει να μπει χρήμα σε ένα τέτοιο ταμείο. Το χρήμα αυτό θα το βάλουν οι τράπεζες από λεφτά των καταθετών. Μέχρι τώρα, όμως, τίποτα δεν έχει γίνει. Κι αυτό γιατί το μοίρασμα του ρίσκου σημαίνει ότι όλες θα πρέπει να βάλουν χρήμα. Δεν έχουν πάρει όλες, όμως, το ίδιο ρίσκο. Να γιατί υπάρχουν οξύτατοι ανταγωνισμοί ανάμεσα στις τράπεζες για το ύψος της χρηματοδότησης αυτών των ταμείων από κάθε τράπεζα, ενώ δεν είναι διατεθειμένες, κάθε μια ξεχωριστά, να δώσουν χρήμα που θα πάρει άλλη τράπεζα που χρειάζεται εξυγίανση.

Ουσιαστικά, αποτελεί έκφραση των ανταγωνισμών των μονοπωλίων κάθε κράτους μέλους, ιδιαίτερα των ισχυρών, σε συνδυασμό με το αναγκαίο μείγμα διαχείρισης για κάθε οικονομία, αφού άλλες είναι οι ανάγκες που έχει η γαλλική, η ιταλική, η ισπανική, η ελληνική οικονομία και άλλες, βεβαίως, η γερμανική οικονομία, ανάλογα με το σημείο που βρίσκεται η κρίση και το βάθος που έχει χτυπήσει τη συγκεκριμένη οικονομία, την ύπαρξη μικρών ή μεγάλων ελλειμάτων και κρατικών χρεών. Αν δούμε, λοιπόν, κάτω από την επιφάνεια, εύκολα θα διαπιστώσει κανείς πως κρύβονται κάτω από αυτήν τεράστια οικονομικά συμφέροντα.

Κυρίες και κύριοι Βουλευτές, δεν πρέπει, επίσης, να ξεχνάμε πώς αντιμετωπίζει το χρηματοπιστωτικό κεφάλαιο τους καταθέτες. Όταν κάποιος καταθέτει χρήματα σε ένα χρηματοπιστωτικό ίδρυμα, γίνεται αυτομάτως δανειστής της τράπεζας και επομένως, θεωρείται επενδυτής, πράγμα που σημαίνει πως αναλαμβάνει κίνδυνο, δηλαδή ρισκάρει ένας μέρος ή ολόκληρο το ποσό των χρημάτων αυτών.

Επομένως, αν μία τράπεζα ή ένα ολόκληρο τραπεζικό σύστημα έχουν πρόβλημα, ένα μέρος των πόρων που θα είναι αναγκαίοι για τη λύση αυτών των προβλημάτων, μπορεί να προέλθει και από τις καταθέσεις. Άρα, κανείς δεν πρέπει να κοιμάται ήσυχος στην περίπτωση που προκύψει πρόβλημα. Δεν είναι καθόλου απίθανο, για τη σωτηρία της τράπεζας που μπαίνει σε διαδικασία εκκαθάρισης ή εξυγίανσης, να κληθούν να συμβάλλουν και οι καταθέτες κάτω των 100 χιλιάδων ευρώ.

Πείτε μας, μέσα σε αυτά τα πλαίσια, ποιος μπορεί να εγγυηθεί τις λαϊκές καταθέσεις, όταν για παράδειγμα στη χώρα μας τα διαθέσιμα του ΤΕΚΕ, σύμφωνα με δήλωση του Προέδρου του ΤΕΚΕ στην επιτροπή, είναι κάτι παραπάνω από 3 δισεκατομμύρια, όταν γνωρίζουμε ότι οι καταθέσεις ξεπερνούν τα 160 δισεκατομμύρια; Όλοι σας γνωρίζετε πως αυτό το ποσό, σε καμμία περίπτωση δεν είναι επαρκές στην απευκταία περίπτωση ενός σοβαρού ατυχήματος.

Ένα άλλο μεγάλο ζήτημα που προκύπτει από την ενσωμάτωση στη νομοθεσία της συγκεκριμένης οδηγίας της Ευρωπαϊκής Ένωσης είναι η εξαίρεση των ταμείων κοινωνικής ασφάλισης, καθώς και κρατικών οργανισμών και επιχειρήσεων, από το σύστημα εγγύησης των τραπεζικών καταθέσεων.

Η συγκεκριμένη διάταξη ανοίγει διάπλατα τη δυνατότητα κουρέματος και μάλιστα, από το πρώτο ευρώ, σε βάρος των καταθέσεων που έχουν τα ασφαλιστικά ταμεία και οι ασφαλιστικοί οργανισμοί. Πρόκειται για την άρση ακόμη και της ελάχιστης παρεχόμενης προστασίας, που προβλέπεται μέσω του Ταμείου Εγγύησης Καταθέσεων, ΤΕΚΕ.

Κυρίες και κύριοι Βουλευτές, η διαφημιζόμενη προστασία των καταθέσεων κάτω των 100.000 ευρώ είναι επισφαλής και έχει στόχο να συσκοτίσει τη σημαντική πιθανότητα ενός μελλοντικού κουρέματος όλων των καταθέσεων συμπεριλαμβανομένων και αυτών που είναι κάτω από τις 100.000 ευρώ.

Στην Ελλάδα το 90% των καταθέσεων είναι κάτω από 10.000 ευρώ. Είναι ανοιχτό το ενδεχόμενο μιας μελλοντικής διάσωσης των τραπεζών, όπου οι εγγυημένες καταθέσεις δεν θα επαρκούν να καλύψουν τη μαύρη τρύπα, με συνέπεια να ενεργοποιηθούν οι ρήτρες ανάγκης, που μεταφέρουν το βάρος της διάσωσης στις πλάτες εκατοντάδων χιλιάδων λαϊκών αποταμιευτών, που θα δουν τις καταθέσεις τους να κουρεύονται.

Όλοι γνωρίζουμε πως μια απόφαση για κούρεμα δεν προαναγγέλλεται. Συνεπώς, ο πραγματικός στόχος μιας τέτοιας απόφασης δεν είναι άλλος παρά να πειστούν οι λαϊκοί αποταμιευτές για την ασφάλεια των καταθέσεων τους και το κούρεμα να πέσει στα κεφάλια τους ως κεραυνός εν αιθρία. Σε τελευταία ανάλυση, τις ζημιές της καπιταλιστικής κρίσης τις πληρώνουν τα λαϊκά στρώματα είτε ως φορολογούμενοι είτε ως λαϊκοί αποταμιευτές.

Το συμπέρασμα που πρέπει να κρατήσουν οι εργαζόμενοι, τα λαϊκά στρώματα είναι ότι έτσι και αλλιώς η συζήτηση για τη λεγόμενη διάσωση των τραπεζών και την εγγύηση των καταθέσεων δεν αφορά τα δικά τους συμφέροντα, αλλά τη διαχείριση της κρίσης προς όφελος των αστών και τα μεταξύ τους ανταγωνιστικά συμφέροντα.

Η πείρα, όμως, έχει δείξει ότι όσο οξύνονται οι καπιταλιστικοί ανταγωνισμοί, τόσο μεγαλύτερη είναι και η επίθεση των καπιταλιστών στους εργαζόμενους. Αποκαλύπτεται ότι ο καπιταλισμός στην εποχή των μονοπωλίων ό,τι είχε να δώσει, το έδωσε. Δεν έχει να δώσει τίποτα περισσότερο στους εργαζόμενους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κύριε Πρόεδρε, για ένα λεπτό.

Να γιατί χρειάζεται κοινωνικοποίηση των μονοπωλίων και εργατική-λαϊκή εξουσία.

Για όλους τους παραπάνω λόγους είναι φανερό ότι το ΚΚΕ θα καταψηφίσει το συγκεκριμένο νομοσχέδιο.

Κύριε Υπουργέ, έχουμε καταθέσει και τρεις τροπολογίες και θα θέλαμε την άποψή σας γι’ αυτές, γιατί μέχρι τώρα δεν είπατε κουβέντα.

Η πρώτη τροπολογία απαντά σε ένα οξυμένο πρόβλημα που αντιμετωπίζουν εργαζόμενοι, αγρότες, αυτοαπασχολούμενοι. Αναφέρομαι στις διώξεις και τις καταδίκες, που βιώνουν όλοι όσοι με τους αγώνες τους αντιστάθηκαν στην αντιλαϊκή πολιτική. Και όλοι σας γνωρίζετε πως αυτές οι κινητοποιήσεις έγιναν στα πλαίσια της συνδικαλιστικής δραστηριότητας, με σκοπό την υπεράσπιση των δικαιωμάτων τους, να ζήσουν με ένα αξιοπρεπές εισόδημα, να μην ξεκληριστούν από τη γη τους, να μην βάλουν λουκέτο στα μαγαζιά τους.

Η δεύτερη έχει να κάνει με τους εργαζόμενους των συνεταιριστικών τραπεζών, που έχουν μπει σε καθεστώς εκκαθάρισης, προτείνοντας μία ρύθμιση, η οποία έχει εφαρμοστεί για τους εργαζόμενους της ΑΤΕ παλιότερα, αλλά και για τους εργαζόμενους της Συνεταιριστικής Τράπεζας Πελοποννήσου, της οποίας πρόσφατα ανακλήθηκε η άδεια λειτουργίας.

Και η τρίτη προσθήκη έχει να κάνει με το άρθρο 61 του νομοσχεδίου που συζητάμε –τελειώνω, κύριε Πρόεδρε- για την κατάργηση του ειδικού φόρου κατανάλωσης στο κρασί.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού συμμετείχαν στο εκπαιδευτικό πρόγραμμα «1974, η Αποκατάσταση της Δημοκρατίας», είκοσι μαθητές και μαθήτριες και δύο συνοδοί εκπαιδευτικοί από το 1ο Γυμνάσιο Παιανίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής του κόμματος Το Ποτάμι, κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Να ευχαριστήσουμε και τον κ. Τσακαλώτο –δεν είναι εδώ- που μας έκανε μια ενημέρωση σχετικά με την ενημέρωση που είχε την ευκαιρία να κάνει στο Ευρωπαϊκό Κοινοβούλιο και τη συζήτηση για τα ζητήματα της διαπραγμάτευσης. Μας είπε για τα προβλήματα που το Διεθνές Νομισματικό Ταμείο υποβάλλει τη χώρα μας και δεν ολοκληρώνει την αξιολόγηση. Μας είπε ότι η Κυβέρνηση αναμένει στο ακουστικό της για το πότε θα έρθει. Είναι αισιόδοξος πως αυτό θα γίνει σύντομα. Απέφυγε, όμως, να δώσει ημερομηνίες.

Το ίδιο έκανε και ο κ. Ντάισελμπλουμ προ ολίγου, απέφυγε να δώσει ημερομηνίες και μάλιστα, μας τα είπε λίγο πιο καθαρά ο κ. Ντάισελμπλουμ. «Δεν υπάρχει πρόοδος», δήλωσε μετά το χθεσινό δείπνο. Μακάρι να κάνει λάθος ο κ. Ντάισελμπλουμ, αλλά έχω την αίσθηση ότι δεν μας τα λέει όλα και ο κ. Τσακαλώτος.

Αυτό που είπε όμως και θα άξιζε να το ακούσει ο ελληνικός λαός, γιατί το είπε καθαρά στο Ευρωπαϊκό Κοινοβούλιο ο κ. Τσακαλώτος, είναι ότι ακόμα και αν το χρέος μάς το χάριζαν όλο, πάλι χωρίς τις διαρθρωτικές αλλαγές στην οικονομία και τις μεταρρυθμίσεις θα φτιάχναμε νέο ίδιο χρέος πολύ σύντομα. Καλώς ήρθατε στον κόσμο του ρεαλισμού. Ακυρώνετε πλήρως το κόμμα του ΣΥΡΙΖΑ. Πώς τον αφήνετε μέλος του ΣΥΡΙΖΑ, κύριε Μαντά, δεν είμαι σίγουρος. Κάτι πρέπει να κάνετε.

Είναι δυνατόν να ακυρώνει όλη τη ρητορική του ΣΥΡΙΖΑ ο κ. Τσακαλώτος στο εξωτερικό; Τι νομίζει; Νομίζει ότι δεν θα το μαθαίναμε εδώ, στη χώρα μας; Μόνο στην Εσπερία θα τα λέει αυτά; Προσέξτε, γιατί βλέπω μία πλήρη ακύρωση της ρητορικής, αλλά κυρίως –το ακούσαμε και από τα χείλη του Πρωθυπουργού- συνεχίζετε τις ιδεοληψίες, δυστυχώς. Τις προάλλες μας είπε ότι όσοι είναι τυχεροί και έχουν εισόδημα 30.000 – 35.000 ευρώ πρέπει να πληρώσουν και κάτι παραπάνω. Δηλαδή μια πλήρης δαιμονοποίηση της αξίας. Δεν είναι άξιοι άνθρωποι, οι οποίοι καταφέρνουν πέντε πράγματα στη ζωή τους, αλλά είναι απλώς και μόνο τυχεροί! Φυσικά, η τύχη βοηθάει πάντοτε, αλλά δεν είναι δυνατόν από το ότι η αριστεία είναι ρετσινιά να καταλήγουμε στο ότι η επιτυχία είναι αποτέλεσμα τύχης και όχι αξίας. Η αξία σε αυτή τη χώρα πρέπει επιτέλους να πάρει τη θέση που της αναλογεί, αν θέλουμε να βγούμε απ’ αυτήν την κρίση.

Εξάλλου, το ίδιο είναι και η ρίζα της λέξης κρίση. Χωρίς κρίση, χωρίς να κρίνουμε τους ανθρώπους, χωρίς να αξιολογούμε, δεν πρόκειται να βγούμε και απ’ αυτήν την κρίση, γιατί για να φύγεις από την κρίση, πρέπει να κρίνεις και να διακρίνεις.

Κυρίες και κύριοι συνάδελφοι, το παρόν σχέδιο νόμου, αν και δεν είναι απ’ αυτά που συγκεντρώνουν τα φώτα της δημοσιότητας, είναι εν τούτοις εξαιρετικά σημαντικό. Και αυτό γιατί αποτελεί ένα ακόμα κομμάτι της ευρωπαϊκής τραπεζικής ενοποίησης, με απώτερο στόχο την εφαρμογή κοινών κανόνων στη χρηματοπιστωτική αγορά κοινού πλαισίου ελέγχου και διασποράς του πιστωτικού κινδύνου ανά την Ευρωπαϊκή Ένωση.

Η τραπεζική ενοποίηση, η οποία έχει προχωρήσει σημαντικά τα τελευταία χρόνια συνεπεία και της κρίσης, είναι απαραίτητη για την επιβίωση της ίδιας της Νομισματικής Ένωσης. Είναι εξάλλου μία από τις επιτυχίες της ελληνικής ευρωπαϊκής Προεδρίας πριν από το 2014.

Ο Υπουργός Οικονομικών στην επιτροπή μας μίλησε για τις διαφορετικές προσεγγίσεις στην Ευρώπη -μας το είπε και πριν από λίγο- ως προς τις εγγυήσεις των καταθέσεων. Από τη μια είναι η πιο συντηρητική άποψη ότι πρώτα πρέπει να μειώσουμε τον συνολικό κίνδυνο και μετά να τον μοιράσουμε και η «προοδευτική», ότι η μείωση και το μοίρασμα του κινδύνου πρέπει να γίνονται ταυτόχρονα.

Είναι προφανές ότι η χώρα μας, στην παρούσα συγκυρία, ευνοείται από τη δεύτερη προσέγγιση, αν και δεν είναι σίγουρο ότι οι τραπεζικοί κίνδυνοι είναι μαζεμένοι στη χώρα μας. Το μοίρασμα των κινδύνων μπορεί να μοιράσει κινδύνους και από τη Γερμανία, με προβλήματα που έχει στον τραπεζικό της κλάδο, αλλά και από την Ιταλία και προς τη χώρα μας, προς άλλες χώρες.

Οι διεργασίες και οι διαπραγματεύσεις γύρω από τη δημιουργία ενός ενιαίου ευρωπαϊκού μηχανισμού εγγύησης καταθέσεων έχουν ήδη αρχίσει και ιδού πεδίο δόξης λαμπρό για την Ελλάδα και την Κυβέρνηση, ώστε να μπορέσει να δημιουργήσει τις κατάλληλες συμμαχίες για να μπορέσουν να προωθηθούν τα συμφέροντα της χώρας.

Κι εδώ, όπως και αλλού το Ποτάμι παίζει τον εποικοδομητικό του ρόλο. Η επόμενη χρηματοπιστωτική κρίση ελπίζουμε να αργήσει, ελπίζουμε να μην μας αφορά, αλλά θα πρέπει να βρει την Ευρώπη θωρακισμένη και με ενιαίους κανόνες αντιμετώπισης των προβλημάτων. Όσο βέβαια μοιράζουμε τον κίνδυνο, τόσο πιο σίγουρα και η επόμενη χρηματοπιστωτική κρίση θα μας αφορά, διότι τα πράγματα συνδέονται περισσότερο.

Να μην ξεχνάμε, λοιπόν, ότι η περισσότερη διασύνδεση, η ομοσπονδιοποίηση σε έναν τομέα οδηγεί σε ανάγκη ομοσπονδιοποίησης και σε άλλους τομείς. Κι αυτό γιατί, δυστυχώς, καλώς ή κακώς, κράτη και τραπεζικός τομέας είναι διασυνδεδεμένα. Σταδιακά, δηλαδή, όταν παίρνουμε τέτοιες θέσεις θα πρέπει να αναγκαστούμε να πάρουμε και πιο ομόσπονδες θέσεις και στα δημοσιονομικά.

Περισσότερος λόγος, δηλαδή, στην Φρανκφούρτη για το ελληνικό τραπεζικό σύστημα σημαίνει περισσότερος λόγος στο Βερολίνο για τα ελληνικά δημοσιονομικά. Ο κ. Τσακαλώτος, λοιπόν, με τον κ. Σόιμπλε χέρι-χέρι. Αυτή είναι η θέση της Κυβέρνησης του ΣΥΡΙΖΑ. Δεν είναι άσχημη.

Ποιο είναι το τοπίο σήμερα, στο οποίο έρχεται να εφαρμοστεί το παρόν νομοσχέδιο; Είμαστε ήδη στον ένατο μήνα των capital controls, τα οποία, όταν επιβλήθηκαν, τα κυβερνητικά στελέχη μας διαβεβαίωναν ότι θα έχουν αρθεί ως το τέλος του 2015. Η κ. Κατσέλη, την οποία ακούσαμε στην επιτροπή, μας είχε πει ότι το Μάρτιο θα αρθούν τα capital controls. Προχθές μας είπε «δυο χρόνια και βάλε».

Τον Οκτώβριο η κ. Γεροβασίλη και ο κ. Δραγασάκης διαβεβαίωσαν ότι η άρση των capital controls θα γίνει στο πρώτο τρίμηνο του 2016, όπως είπε και η κ. Κατσέλη, δηλαδή αυτό που τελειώνει τώρα και τον Δεκέμβριο οι ίδιοι μας μετέθεσαν την άρση τους για το πρώτο εξάμηνο του 2016. Ε, ως τότε, θα δούμε τι θα γίνει.

Προς το παρόν, πάντως, το τραπεζικό σύστημα εξακολουθεί να είναι βαριά τραυματισμένο από την πενταετή κρίση και από τον επιπόλαιο, έως και εγκληματικό τρόπο, που η Κυβέρνηση εξακολουθεί να χειρίζεται αυτά τα ζητήματα. Παρά την άνοδο των χρηματιστηριακών τιμών τους τις τελευταίες ημέρες, οι απώλειες για τις τραπεζικές μετοχές, συγκρινόμενες με τις τιμές ανακεφαλαιοποίησης, εξακολουθούν να είναι της τάξης του 30% έως 60%. Η αβεβαιότητα και ανασφάλεια που αισθάνονται οι καταθέτες, φυσικά πρόσωπα και επιχειρήσεις, επιβεβαιώνονται από την πορεία των καταθέσεων στις ελληνικές τράπεζες. Εάν δεν αρθούν αυτές, δεν μπορούν να αρθούν τα capital controls.

Τον Ιούνιο, με την επιβολή των capital controls, οι καταθέσεις μόλις που ξεπερνούσαν τα 122 δισεκατομμύρια. Τον Ιανουάριο του 2016 ήταν ακριβώς στο ίδιο ποσό, σημάδι ότι η κρίση των τραπεζών είναι ακόμη εδώ. Η Πρόεδρος της Ένωσης Ελληνικών Τραπεζών μας είπε, όπως είπα προηγουμένως, ότι χρειαζόμαστε δυο με τρία χρόνια για να επανέλθει το τραπεζικό σύστημα στην κανονικότητα. Ο χρόνος αυτός φαντάζει εξωπραγματικός. Η κανονικότητα πρέπει να επανέλθει με συντονισμένες κινήσεις μιας σοβαρής κυβέρνησης, πολύ πιο γρήγορα και οι δικές σας ευθύνες εδώ είναι μεγάλες.

Έρχομαι στις επιμέρους διατάξεις του νομοσχεδίου. Στηρίζουμε την ύπαρξη του ΤΕΚΕ φυσικά, ως ανεξάρτητου φορέα που λειτουργεί προς όφελος του δημοσίου συμφέροντος, αλλά με κριτήρια αγοράς. Ήταν θετική η επισήμανση του Προέδρου του ΤΕΚΕ ότι η εποπτεία του ΤΕΚΕ από το ΥΠΟΙΚ έχει μέχρι σήμερα υπάρξει διακριτική και ότι οι σχέσεις ήταν χωρίς προβλήματα. Ελπίζουμε αυτό να συνεχιστεί. Εξάλλου, οι άνθρωποι που ασχολούνται με επενδύσεις ξέρουν ότι από κάτω πρέπει να γράφουν πάντοτε «το παρελθόν δεν αποτελεί οδηγό για το μέλλον». Έτσι; Μπορεί να ήταν καλά με τους προηγούμενους Υπουργούς Οικονομικών, να μην είναι με τους επόμενους. Δεν βλέπουμε, βέβαια, πώς αυτό συμβιβάζεται με το άρθρο 48 παράγραφος 2, όπου προβλέπεται ότι ο Υπουργός Οικονομικών μπορεί να πάψει μέλος του ΔΣ του ΤΕΚΕ και μάλιστα για οποιονδήποτε λόγο.

Σημείο προβληματισμού αποτελεί για εμάς, επίσης, και η κυκλικότητα που εντοπίζουμε στην τοποθέτηση των διαθεσίμων του ΤΕΚΕ, καθώς το μεγαλύτερο τους μέρος, το 77%, βρίσκεται σε καταθέσεις στα χρηματοπιστωτικά ιδρύματα της χώρας και το υπόλοιπο στην Τράπεζα της Ελλάδος.

Θεωρούμε, επίσης, ότι στις παρούσες συνθήκες που επικρατούν στην ελληνική τραπεζική αγορά και στην αγορά τίτλων θα έπρεπε να ορίζεται πιο συγκεκριμένα στο άρθρο 39 τι εννοούμε με τον όρο «χαμηλός κίνδυνος» στις τοποθετήσεις διαθεσίμων του ΤΕΚΕ. Δηλαδή, τι λέμε; Λέμε ότι τα περισσότερα χρήματα του ΤΕΚΕ αυτή τη στιγμή είναι τοποθετημένα στις τράπεζες, που αν καταρρεύσουν και δεν έχουν χρήματα, με αυτά τα χρήματα, που πρέπει να τα βρει από τις υπό κατάρρευση τράπεζες, πρέπει να πληρώσει τους εγγυημένους καταθέτες. Άμα τα είχαν οι τράπεζες από την πρώτη στιγμή, θα το έκαναν. Γι’ αυτό, λοιπόν, πρέπει να φύγουν τα χρήματα και να πάνε στην Τράπεζα της Ελλάδος, αλλά στην Τράπεζα της Ελλάδος μας λέει το νομοσχέδιο ότι θα πάνε το 2030. Τότε γι’ αυτό, με δεδομένη την κρίση, ίσως να είναι πολύ αργά.

Επίσης, το σχέδιο νόμου θα μπορούσε να αντιμετωπίζει πιο πρακτικά, συγκεκριμένα προβλήματα. Για παράδειγμα, στο άρθρο 42 προβλέπεται πως στην περίπτωση αποχώρησης ή αποκλεισμού ενός ιδρύματος από το ΤΕΚΕ, το πρώτο ενημερώνει τους καταθέτες εντός ενός μήνα και η ίδια προθεσμία ισχύει και στις περιπτώσεις διαδικτυακής τραπεζικής. Ωστόσο, θεωρούμε πως για λόγους προστασίας του καταθέτη και λαμβάνοντας υπόψη την τεχνολογική δυνατότητα, η ηλεκτρονική ενημέρωση μπορούσε να πραγματοποιείται εξαιρετικά πιο γρήγορα. Μία προθεσμία μιας εβδομάδας δεν είναι πρόβλημα. Καταλαβαίνετε, λοιπόν, ότι υπάρχουν προβλήματα.

Σε σχέση με όσα έλεγα και για την Τράπεζα της Ελλάδος πρέπει να μην παραβλέπουμε και τη διασύνδεση των τραπεζών με το δημόσιο. Και αυτό πρέπει να αποκοπεί. Όταν τα χρήματα πάνε στην Τράπεζα της Ελλάδος, δεν πρέπει να επενδύονται σε ρέπος με το ελληνικό δημόσιο. Δεν είναι επένδυση τα ρέπος. Τέλος πάντων, κατατίθενται σε ρέπος. Δεν πρέπει να κατατίθενται σε ρέπος, διότι στην περίπτωση που καταρρεύσει το δημόσιο και οδηγήσει και τις τράπεζες σε κατάρρευση, προφανώς δεν μπορεί το ΤΕΚΕ να εγγυηθεί τις καταθέσεις των καταθετών.

Αυτά τα θέματα πρέπει να λυθούν, γιατί μόνο τότε βάζουμε τον συστημικό κίνδυνο ακριβώς στο κουτάκι που του αναλογεί και έτσι δεν μπορεί να προκαλέσει μεγαλύτερη ζημιά.

Είμαστε αντίθετοι στη συνήθη πρακτική της Κυβέρνησης να εισάγει άσχετες διατάξεις. Στο συγκεκριμένο νομοσχέδιο πάνω από το 20% των διατάξεων είναι ξένες προς την οδηγία. Υπάρχουν διατάξεις τελωνειακές, ρυθμίσεις για το Νομικό Συμβούλιο του Κράτους, δύο τροπολογίες του Υπουργείου Πολιτισμού, οι οποίες πραγματικά δεν καταλαβαίνουμε γιατί εισάγονται με το παρόν σχέδιο νόμου. Είναι ευσπρόδεκτο το ότι ο κ. Αλεξιάδης μάς εξήγησε πως αυτή η εξαίρεση είναι νομοτεχνική και αυτό είναι καλό. Και βέβαια, ο κ. Πολάκης σηκώθηκε πριν από λίγο και παίρνοντας τον λόγο μάς έβαλε τροπολογία που διορθώνει το ακριβώς προηγούμενο νομοσχέδιο. Είναι αδιανόητο. Κατ’ αρχάς, είναι μια πρακτική που ακολουθήσατε όλο το 2015. Κάθε νομοσχέδιο της Κυβέρνησης του ΣΥΡΙΖΑ διόρθωνε το προηγούμενο νομοσχέδιο, το οποίο είχε εισάγει και ψηφίσει η πλειοψηφία του ΣΥΡΙΖΑ. Αυτό συνέβη καθ’ όλη τη διάρκεια του 2015. Είχατε σταματήσει, είχα πάρει μία ανάσα και έλεγα ότι επιτέλους σταμάτησε αυτή η πρακτική και σήμερα αρχίζει πάλι στα χνάρια του 2015. Αρχίζουν πάρα πολλά πράγματα να μοιάζουν σαν το 2015.

Δυστυχώς, αυτό είναι σημάδι ανικανότητας, όπως σημάδι ανικανότητας είναι το γεγονός ότι ο κ. Σπίρτζης αφήνει τα νησιά του Αιγαίου χωρίς άγονες γραμμές, χωρίς διαγωνισμό, που παίρνει έξι μήνες, σύμφωνα με τις κοινοτικές οδηγίες, αλλιώς είναι παράνομος, για την προκήρυξη των άγονων γραμμών, των αεροπορικών συνδέσεων μεταξύ των νησιών της χώρας μας στο Αιγαίο. Αντί γι’ αυτό, κάνει μία πρωτοφανή διαδικασία ολίγων ωρών, παντελώς παράνομη, στην οποία καλεί συγκεκριμένες εταιρείες να δώσουν προσφορές, χωρίς να τους δώσει καθόλου κριτήρια, χωρίς δημοσιότητα, με πλήρη αδιαφάνεια.

Είναι ένα χρόνο Υπουργός ο κ. Σπίρτζης και αυτή τη στιγμή, αφού κάνει αυτό τον διαγωνισμό, ο οποίος κανονικά θα καταπέσει -διότι θα πάνε άλλες εταιρείες που δεν κλήθηκαν στον διαγωνισμό αυτό και θα τον μπλοκάρουν- θα αφήσει τα νησιά αποκομμένα. Αυτή τη στιγμή, με τέτοια κατάσταση και στο προσφυγικό και σε όλα τα ζητήματα, θα αφήσει αποκομμένα τα νησιά. Θα έπρεπε να ντρέπεται και θα έπρεπε να παραιτηθεί, εφόσον έχει φέρει αυτή τη στιγμή τα νησιά του Αιγαίου σε αυτή την κατάσταση.

Έχουμε, τέλος, την εισαγωγή ενός νέου τρόπου νομοθέτησης από την Κυβέρνηση, ο οποίος είναι πρωτοφανής. Τουλάχιστον μπορεί να θεωρηθεί πρωτότυπος.

Στην παράγραφο 2 του άρθρου 54 εξαιρούνται οι χρηματοπιστωτικές εταιρείες από την εφαρμογή ευρωπαϊκών οδηγιών, οι οποίες ακόμη δεν έχουν ενσωματωθεί. Περνάμε την εξαίρεση. Εδώ βελτίωσε ο κ. Αλεξιάδης με μία νομοτεχνική βελτίωση και αφαίρεσε μία εξαίρεση σε έναν φόρο που δεν υπάρχει, αλλά εισάγεται εξαίρεση σε ενσωμάτωση οδηγιών, που δεν έχουν ενσωματωθεί. Είναι προληπτική εξαίρεση, παράγραφος 2 του άρθρου 54. Εξαιρούνται οι χρηματοπιστωτικές εταιρείες από την εφαρμογή δύο οδηγιών.

Κυρίες και κύριοι συνάδελφοι, είμαστε θετικοί στην ενσωμάτωση της οδηγίας 2014/49 στην εθνική έννομη τάξη. Είμαστε ιδιαίτερα προβληματισμένοι, γιατί η κατάσταση στην τραπεζική αγορά εξακολουθεί να είναι κακή, οι προοπτικές για την ανάκαμψη της οικονομίας ακόμη αδύναμες. Η Κυβέρνηση πρέπει να κάνει το καθήκον της, για να επαναφέρει τη σταθερότητα και να αποκατασταθεί, σταδιακά μεν, αλλά γρήγορα, η αξιοπιστία των ελληνικών τραπεζών. Και για να γίνει αυτό, πρέπει να ολοκληρώσει επιτέλους και γρήγορα την αξιολόγηση και να δει πώς θα συμφωνήσει στα όσα έχει η ίδια υπογράψει το προηγούμενο χρονικό διάστημα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε και εμείς, κύριε Θεοχάρη.

Κυρίες και κύριοι συνάδελφοι, θέλω να θέσω υπόψη σας ότι η Διακομματική Κοινοβουλευτική Επιτροπή για τη διεκδίκηση των Γερμανικών Οφειλών, που έχει συσταθεί κατά τα άρθρα 44 και 45 του Κανονισμού της Βουλής, και για την οποία η Ολομέλεια της Βουλής έχει ορίσει προθεσμία υποβολής της έκθεσής της την 31η Μαρτίου του 2016, ζητεί παράταση της λειτουργίας της έως την 30ή Ιουνίου του 2016.

Σύμφωνα με απόφαση της Διάσκεψης των Προέδρων, παρατείνεται η λειτουργία των εργασιών της Επιτροπής μέχρι 30 Ιουνίου 2016.

Έχουν συμφωνήσει όλοι στη Διακομματική Επιτροπή.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Το Σώμα συμφώνησε ομοφώνως.

**ΔΙΑΜΑΝΤΩ ΜΑΝΩΛΑΚΟΥ:** Η αιτία δεν μάς εξηγήθηκε.

**ΠΡΟΕΔΡΕΥΩΝ (Δημήτριος Κρεμαστινός):** Η αιτία έχει συζητηθεί στη Διακομματική Επιτροπή. Προφανώς, δεν έχουν ολοκληρωθεί όλα τα στοιχεία.

Επομένως, το Σώμα συμφώνησε ομοφώνως.

Τον λόγο έχει ο κ. Καμμένος, ειδικός αγορητής των Ανεξαρτήτων Ελλήνων.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Η συζήτηση έχει ξεκινήσει εδώ και μέρες στην αρμόδια επιτροπή. Οι Ανεξάρτητοι Έλληνες έχουμε κάνει τα σχόλιά μας. Είναι μια οδηγία η οποία είναι φυσικό ακόλουθο της κοινοτικής οδηγίας και της κανονικότητας, η οποία πρέπει να διέπει το ελληνικό τραπεζικό σύστημα μετά την τραπεζική ενοποίηση, που ετέθη σε ισχύ από την 4η Νοεμβρίου 2014 κάτω από τον Ενιαίο Μηχανισμό Παρακολούθησης, τον SSM, ο οποίος είναι δίπλα στην Ευρωπαϊκή Κεντρική Τράπεζα και ενοποίησε τις εκατόν είκοσι τρεις συστημικές τράπεζες της Ευρώπης, με απώτερο σκοπό τον έλεγχο, τη διαύγεια, τις κοινές διαδικασίες, τους κοινούς νόμους και τους ίδιους κανόνες κεφαλαίων, κάτω από μία ενιαία εποπτική αρχή, έτσι ώστε τα ίδια κεφάλαια, οι καταθέσεις, οι χορηγήσεις να ελέγχονται –αν θέλετε- από τους ίδιους νόμους και τους ίδιους ανθρώπους και συγχρόνως να ασφαλίζονται και οι καταθέσεις των Ευρωπαίων καταθετών στη ζώνη του ευρώ, μέχρι του ποσού των 100.000 ευρώ ανά λογαριασμό και ανά καταθέτη ανά τράπεζα.

Αυτό που συμβαίνει στην Ευρώπη είναι το εξής: Θα σας πω κάτι, το οποίο δεν ξέρω πόσοι από εσάς γνωρίζετε. Εγώ το γνωρίζω, λόγω και του προτέρου βίου μου στον χώρο. Πιθανόν πολλοί από εσάς, εφόσον ακούσατε την εισήγησή μου, ότι έγινε ο μηχανισμός για την ενοποίηση, τους ίδιους κανόνες, τους ίδιους νόμους, τη διαφάνεια, την καθαρότητα και την κανονικότητα του ευρωπαϊκού τραπεζικού συστήματος και την ασφάλεια των κεφαλαίων, να γνωρίζετε για το ζήτημα της Deutsche Bank. Θα το αναφέρω για να δούμε τι εστί ανισότητα στην Ευρωπαϊκή Ένωση και άνιση μεταχείριση και θα είμαι σαφής.

Η Deutsche Bank έχει κατηγορηθεί –όχι πριν είκοσι χρόνια, πριν έναν χρόνο- για το ξέπλυμα χρήματος έξι δισεκατομμυρίων δολαρίων με Ρώσους πελάτες. Έχει κατηγορηθεί από την Επιτροπή Κεφαλαιαγοράς των Ηνωμένων Πολιτειών και αυτό δεν έχει αμφισβητηθεί. Έχει κατηγορηθεί πριν από τριάμισι-τέσσερα χρόνια για την άνιση μεταχείριση, μαζί με αγγλικές τράπεζες, και υπόγειες συμφωνίες για το διατραπεζικό επιτόκιο, το libor, με το οποίο, εφόσον το έφτιαχναν οι τράπεζες μεταξύ τους, μπορούσαν να κερδίζουν αυτές με εσωτερική πληροφόρηση και να χρεοκοπούν επενδυτές, φυσικά και νομικά πρόσωπα. Ήταν τεράστιο σκάνδαλο, που αφορούσε αγγλικές τράπεζες και την Deutsche Bank.

Επίσης, η Deutsche Bank έχει κατηγορηθεί –μιλάω για τις κατηγορίες εναντίον της- για φτιάξιμο, fixing εκτός αγορών και εκτός ταμπλό των τιμών των προϊόντων των commodities, είτε αυτά είναι τρόφιμα είτε είναι μέταλλα. Έχει κατηγορηθεί και γι’ αυτό και έχει πρόστιμο.

Το περίεργο ποιο είναι; Ότι πέρα από τα πρόστιμα, που έχει κατηγορηθεί η νούμερο δύο σε ενεργητικό τράπεζα στην Ευρώπη και η νούμερο ένα σε καταθέσεις –πρώτη σε ενεργητικό είναι η BNP, η γαλλική-, προχθές η Επιτροπή Κεφαλαιαγοράς της Γερμανίας –προσέξτε, αγαπητοί συνάδελφοι, ενώ όλα αυτά τρέχουν στα δικαστήρια και έρχονται αγωγές στη Deutsche Bank από την Αμερική για δισεκατομμύρια δολάρια- αποφάσισε να σταματήσει την έρευνα και θεώρησε λήξαν το γεγονός. Ποιο γεγονός; Για το φιξάρισμα των διατραπεζικών επιτοκίων και για το φιξάρισμα των τιμών των προϊόντων. Δεν έχει ακόμα πει ότι είναι λήξαν το προϊόν, σε σχέση με το ξέπλυμα των Ρώσων, διότι έχει ασκήσει αγωγή η αμερικάνικη Επιτροπή Κεφαλαιαγοράς.

Συγχρόνως, απήλλαξε τον Πρόεδρο της Deutsche Bank εκείνα τα χρόνια, ο οποίος καταστρατήγησε όλους τους διεθνείς κανόνες νομιμότητος και διαφάνειας, -κατ’ ελάχιστον στη δικιά μου περιγραφή, θέλω να είμαι ευγενικός μαζί του- και παράλληλα ο ίδιος βρήκε και δουλειά –δεν θέλω να πω σε ποιον- σε χρηματοπιστωτικό οργανισμό.

Την ίδια στιγμή, οι Βρετανοί συνάδελφοί του, οι οποίοι ήταν στα ίδια σκάνδαλα με την Deutsche Bank, επαύθησαν από τις εργασίες τους και τους απαγορεύτηκε να δουλέψουν στον κλάδο για τουλάχιστον πέντε χρόνια. Και είναι και υπόδικοι, έχουν μπει κάποιοι φυλακή. Αυτό έγινε στη Μεγάλη Βρετανία.

Στη Γερμανία των Προτεσταντών, των ανθρώπων οι οποίοι θέλουν να μας βάλουν –και μας βάζουν- σε ένα καλούπι κι έχουν φτιάξει στο Βερολίνο την Ευρωπαϊκή Κεντρική Τράπεζα -στο Βερολίνο έχουν τον έλεγχο των συστημικών τραπεζών- οι ίδιοι σταματούν με αφανείς διαδικασίες κάθε έλεγχο στην Deutsche Bank. Αυτό, προς γνώσιν των συναδέλφων, για να ξέρουμε ότι εμείς ακολουθούμε τους νόμους και τους κανόνες. Θα πρέπει, όμως, να τους ακολουθούν όλοι.

Μιλώντας για νόμους και κανόνες, το Ταμείο Εγγυοδοσίας Καταθέσεων έχει έναν πάρα πολύ σημαντικό ρόλο, όπως έχουν και αντίστοιχα ταμεία σε όλη τη ζώνη του ευρώ. Ο σκοπός του ταμείου είναι συγκεκριμένος. Έχει βγει ΦΕΚ, υπάρχει νόμος και παλαιότερος και από το 2009 και από το 2011, ο οποίος λέει τον σκοπό, τις πηγές των εσόδων, τη χρήση και τις αιτιολογίες, αν χρειαστεί να χρησιμοποιηθούν κεφάλαια από αυτά τα οποία βάζουν οι τράπεζες στον λογαριασμό για την ασφάλεια των καταθέσεων στα διάφορα ταμεία.

Εδώ θα ήθελα να κάνω μία πολύ σύντομη αναδρομή δύο λεπτών, διότι δεν πρέπει ο Έλληνας καταθέτης, ο καταναλωτής να ανησυχεί για κανέναν λόγο. Να θυμίσω ότι πάνω από δεκατέσσερις τράπεζες έχουν κλείσει-συγχωνευθεί, δηλαδή έχουν φύγει τα ΑΦΜ τους. Έχουμε κακές τράπεζες με ύψη κεφαλαίων πάνω από 9.000.000.000 ευρώ, τα οποία σιγά-σιγά οι εκκαθαριστές τα εκκαθαρίζουν. Μεταξύ μας, δηλαδή, έκλεισαν οι τράπεζες, απορροφήθηκαν…

**ΑΘΑΝΑΣΙΟΣ ΒΑΡΔΑΛΗΣ:** Συγχωνεύθηκαν, δεν έκλεισαν. Άλλο είναι η συγχώνευση κι άλλο το να κλείσουν.

**ΔΗΜΗΤΡΙΟΣ ΚΑΜΜΕΝΟΣ:** Κύριε συνάδελφε, έχετε δίκιο. Δεν έχω πρόβλημα στο να ανοίξω διάλογο. Ναι, συγχωνεύθηκαν. Προσέξτε όμως, στην ουσία έκλεισαν το ΑΦΜ. Να το πούμε απλά: Κάποιος καταθέτης σε μία τράπεζα έκλεισε το ΑΦΜ του. Η τράπεζα αυτή χωρίστηκε. Θα δούμε εμείς ως Κυβέρνηση ΣΥΡΙΖΑ-Ανεξάρτητοι Έλληνες τι θα κάνουμε για τη διαδικασία των καλών και κακών τραπεζών και τι έχει γίνει με τις κακές τράπεζες» και τι κάνει ο εκκαθαριστής με τους φακέλους των δισεκατομμυρίων των bad banks και τι είναι εκεί μέσα προς σβήσιμο. Οι καταθέτες, όμως, δεν είχαν κανέναν κίνδυνο.

Ο κίνδυνος σε οποιονδήποτε καταθέτη, είναι να κλείσει μία μέρα και να μπει λουκέτο μία Δευτέρα πρωί, όπως συνήθως συμβαίνει, εφόσον δεν γίνεται μέσα στο Σαββατοκύριακο, χωρίς καμμία προειδοποίηση. Αυτό δεν έχει συμβεί ποτέ και δεν θα συμβεί. Αυτό δεν έχει συμβεί και στην Ευρώπη. Θυμίζω και την Dexia, που ήταν η πρώτη τράπεζα με προβλήματα, και πολλές άλλες ιταλικές και ισπανικές τράπεζες.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Εδώ, όμως, τι έχει συμβεί στην Ελλάδα με το ΤΕΚΕ; Το ΤΕΚΕ έχει συγκεκριμένο σκοπό και χρήση των χρημάτων, τα οποία δίνουν οι τράπεζες και συμμετέχουν σε αυτό για την εγγύηση των καταθέσεων. Έχει χρησιμοποιηθεί και για άλλους λόγους.

Το 2011, επί υπουργίας, του ο φίλτατος κ. Βενιζέλος πήρε 862.000.000 ευρώ από τα διαθέσιμα του ΤΕΚΕ και 450.000.000 ευρώ επίσης. Συνολικά, πήρε 1.312.000.000 ευρώ από τα χρήματα του ΤΕΚΕ, της εγγυοδοσίας των καταθέσεων, και τα έδωσε για να ανακεφαλαιοποιηθούν οι κακές τράπεζες, πρώτον, και το Ταχυδρομικό Ταμιευτήριο. Πήραμε δηλαδή τις εγγυήσεις που είχαν οι Έλληνες καταθέτες. Δεν είχαμε τρόπο –φαντάζομαι- τα χρήματα που αποδείχθηκε μετά τον λογιστικό έλεγχο ότι έλειπαν από το ενεργητικό και το παθητικό της τράπεζας και από τα ίδια κεφάλαια να τα καλύψουν μέτοχοι, οι οποίοι είναι για φυλακή -ήταν φυλακή και βγήκαν. Δεν είχαν περιουσία να πάρουμε τα χρήματά τους να τα βάλουμε μέσα, ούτε κινητή ούτε ακίνητη. Δεν κατασχέσαμε μέχρι σήμερα ούτε ένα ευρώ από κανέναν από αυτούς. Ο κ. Λαυρεντιάδης γύρισε οικειοθελώς, από ό,τι θυμάμαι, 51.000.000 ευρώ που ήταν ένα τιμολόγιο. Η απάτη όμως ήταν πάνω από 900.000.000 ευρώ παραδείγματος χάρη στην Proton. Δεν έχουμε πάρει ούτε ένα ευρώ.

Τι έκανε η κυβέρνηση του ΠΑΣΟΚ, ο κ. Βενιζέλος; Πήρε 1.312.000.000 ευρώ από το Ταμείο Εγγυοδοσίας Καταθέσεων και το έδωσε για ανακεφαλαιοποίηση της «Proton Bank και του Ταχυδρομικού Ταμιευτηρίου. Αυτό θα έρθει κάποια στιγμή -και θα το φέρω εγώ, διότι έχω πάρα πολλά στοιχεία- στη Βουλή για να ελέγξουμε τον λόγο, τον τρόπο που έγινε η δανειοδότηση, τη χρήση των κεφαλαίων και αν υπήρχε ή όχι άλλη λύση και αν αυτά τα χρήματα επεστράφησαν και με ποιον τρόπο. Διότι -δεν χρειάζεται να σας εξηγήσω τεχνικούς όρους- έχουν πάρει και ομόλογα της Merrill Lynch με λήξη το 2026. Το 2026 λήγουν τα ομόλογα. Πρέπει όμως να δούμε τις δανειακές σχέσεις.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σημαίνει αυτό; Αυτό σημαίνει ότι πήραμε τα χρήματα, αλλά δεν κινδύνευσαν οι καταθέσεις. Εγώ είμαι υπέρ τού ότι δεν κινδυνεύουν ποτέ οι καταθέσεις. Είναι δύσκολο να κινδυνεύσουν οι καταθέσεις. Και δεν πρέπει να πολιτικολογούμε και να λαϊκίζουμε πάνω σε αυτό. Χρήζει όμως ελέγχου της Βουλής, όλων των κομμάτων, διακομματικά να δούμε γιατί πήραμε τα λεφτά από το ΤΕΚΕ και τα δώσαμε σε μία ιδιωτική τράπεζα, η οποία είχε κλείσει και την κάναμε bad bank.

Συγχρόνως, το τραπεζικό σύστημα έχει καταστραφεί στην Ελλάδα με πάρα πολλούς τρόπους. Ο πρώτος τρόπος; Πώς δεν χάθηκαν οι καταθέσεις όταν -η αξία των μετοχών του Ταμείου Χρηματοπιστωτικής Σταθερότητας- εμείς δανειστήκαμε και 37.000.000.000 ευρώ τελικά από τα 48.000.000.000 ευρώ τα βάλαμε για να ανακεφαλαιοποιήσουμε τις τράπεζες, στις οποίες είχαμε κουρέψει 37,876 δισ. ευρώ; Ο κ. Βενιζέλος πάλι ως συνταγματολόγος το είχε κάνει αυτό, φαντάζομαι. Κούρεψε 33,8 δισεκατομμύρια όλες τις τράπεζες.

Δανειστήκαμε το ισόποσο και σε ομόλογα του EFSF, για να τις ανακεφαλοποιήσουμε. Όταν τις κουρέψαμε, μέχρι να έρθουν τα κεφάλαια για να γίνει η ανακεφαλαιοποίηση, δεν κινδύνεψαν οι καταθέσεις. Καταθέτω το επίσημο χαρτί. Ήταν 38,7 δισεκατομμύρια από το PSI στις τράπεζες.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πήραμε τα δάνεια. Δεν έγινε τίποτα στις καταθέσεις. Μας δάνεισαν ομόλογα, όχι μετρητά -τα λέει ο Ρέγκλινγκ, τα λέω κι εγώ χρόνια- βάλαμε τα ομόλογα πολύ υψηλής αξίας στο ενεργητικό των τραπεζών. Τις ανακεφαλαιοποιήσαμε. Δανειστήκαμε αυτά τα ομόλογα και συγχρόνως, εφόσον φτιάξαμε τα κεφάλαια που κούρεψε ο κ. Βενιζέλος με ισόποσο δάνειο στον ελληνικό λαό, γιατί δεν κουρέψαν οι άλλοι, οι καλοί φίλοι μας, γιατί δεν ήταν τόσο εθελοντικό όσο φαντάζει το PSI, φτάσαμε το 2014 να είμαστε 25,2 δισεκατομμύρια κάτω.

Ξαναλέω: Κουρέψαμε 38,7 δισεκατομμύρια, δανειστήκαμε ισόποσο και καλύψαμε, δεν κινδυνέψαν οι καταθέσεις και τα 38,7 δισεκατομμύρια που δανειστήκαμε πόσα μας τα έδωσε ο κ. Βενιζέλος και ο κ. Σαμαράς στις 31-12-2014; Ήταν 25,2 δισεκατομμύρια κάτω. Μας έμειναν 11 δισεκατομμύρια.

Καταθέτω κι αυτόν τον πίνακα.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τη συμμετοχή του ΤΧΣ μάς έμειναν τελικά 11 δισεκατομμύρια. Κινδύνεψαν οι καταθέσεις το 2014; Το 2012; Το 2013, το 2015; Όχι. Αυτό, όμως, είναι ευθύνη πολιτική. Γιατί επί δύο χρόνια η τρίτη τότε, η δεύτερη αποτυχημένη υποτίθεται, ανακεφαλαιοποίηση έφερε απαξία στα δανεικά του ελληνικού λαού; Φανταστείτε ότι εμείς δανειστήκαμε 38 και η αξία των δανεικών μας είναι 11 δισεκατομμύρια. Και 30 συν άλλα 5 δισεκατομμύρια σχεδόν είναι τον Μάρτη του 2015, που δεν είχαμε προλάβει να έρθουμε στην Κυβέρνηση.

Συγχρόνως, το εξαιρετικό PSI κατέστρεψε τι; Θα δώσω τον πίνακα τον οποίο θα καταθέσω πρώτη φορά στα Πρακτικά. Έχω στοιχεία από την ειδική υπηρεσία από ερώτησή μου, για τα ασφαλιστικά ταμεία, πώς μειώθηκαν τα μετρητά τους. Δηλαδή δεν κουρέψαμε μόνο τα ομόλογα, αλλά «κουρέψαμε» και τα μετρητά. Το 2011 είχαν τα ασφαλιστικά ταμεία 17.800.000.000 μετρητά και το 2012 είχαν 7 δισεκατομμύρια, άλλα 10 δισεκατομμύρια κάτω. Πηγαίνετε στην αξία καταθέσεων στα μετρητά. Κινδύνεψαν οι καταθέσεις; Όχι.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά, βέβαια, δεν είναι φυσιολογικά και κανονικά που λέω. Αν κάνουμε σούμα το τι έχουμε χάσει, έχουμε ξεπεράσει τα 70 δισεκατομμύρια μέχρι σήμερα και δεν υπάρχει ευθύνη σε κανέναν. Όλοι κριτικάρουν εμάς και κάνουν κριτική και στην οδηγία για το ΤΕΚΕ.

Δεν κινδύνευσαν οι καταθέσεις. Πώς; Την περίοδο 2009 με 2014 –θα δώσω άλλον έναν πίνακα- αυξήθηκαν τα κόκκινα δάνεια κατά 58 δισεκατομμύρια. Δηλαδή κουρέψαμε τις καταθέσεις, απαξιώσαμε τα δάνεια που πήραμε κατά 30 δισεκατομμύρια -το λέει το ΤΧΣ, όχι ο Καμμένος- και αυξήσαμε τα κόκκινα δάνεια, γιατί είχαμε «πετυχημένη» διαπραγμάτευση στα τέσσερα χρόνια. Τα κόκκινα δάνεια ήταν 58 δισεκατομμύρια. Καταστρέψανε την οικονομία. Όταν καταστρέφεις την ελληνική οικονομία -γιατί είναι 58 δισεκατομμύρια. τα κόκκινα δάνεια- συγχρόνως, όπως έχω πει, πρέπει να προβλέψεις τουλάχιστον το ισόποσο, για να μην καταρρεύσει το σύστημα. Άλλα 53 δισεκατομμύρια ήταν προβλέψεις και κλειδώθηκαν τα χρήματα, για να μην καταρρεύσει το σύστημα. Δεν κατέρρευσε το σύστημα, αλλά κι αυτός είναι ο πίνακας χορηγήσεων καταθέσεων και η εξέλιξη των «κόκκινων δανείων» από το 2009 μέχρι το 2015.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι θέλω να πω; Ότι τα εγκλήματα είναι πολλά. Ένα από τα τελευταία που αποκάλυψα με τον κ. Βαρουφάκη, με έγγραφο της 26Μαρτίου 2015 που μου προσκομίστηκε μετά από ερώτησή μου, ήταν ότι εφόσον είχαμε δανειστεί τα 39 δισεκατομμύρια ευρώ για να ανακεφαλαιοποιήσουμε τις τράπεζες, όπως εξήγησα, και χάσαμε όλη την αξία τους, χρειάστηκε να ανακεφαλαιοποιήσουμε άλλες δύο τράπεζες. Θυμίζω ότι πήραμε ομόλογα για να ανακεφαλαιοποιήσουμε τις τράπεζες. Τι κάναμε; Εμείς δεν έπρεπε να ανακεφαλαιοποιήσουμε τις τράπεζες με τα ομόλογά μας; Ναι. Το κάναμε; Ναι. Σε όλες τις τράπεζες; Όχι. Τι κάναμε; Πήραμε και μετρητά από το ΤΧΣ. Γι’ αυτό έμειναν 11 δισεκατομμύρια για να γυρίσουμε πίσω.

Το έγγραφο είναι του ΤΧΣ και μου το έχει φέρει ο κ. Βαρουφάκης. Χρησιμοποιήθηκαν από τα 39 δισεκατομμύρια δάνεια, τα 37 δισεκατομμύρια σε ομόλογα, 1,5 δισεκατομμύριο σε μετρητά από το αρχικό μετοχικό κεφάλαιο του ΤΧΣ -πήραμε 1,5 δισεκατομμύριο από τα μετρητά του ΤΧΣ- και 1,185 δισεκατομμύριο σε μετρητά από ταμειακές εισροές, από άλλα κέρδη. Σύνολο 1,685 μετρητά. Τα βάλαμε σε τράπεζες που ξέρω ποιες είναι. Θα έρθει η ώρα να τις πούμε και ποιες είναι. Δεν είναι της παρούσης, γιατί πρέπει να είμαστε και υπεύθυνοι όταν μιλάμε από τη Βουλή. Πήραμε μετρητά και δεν πήραμε τα ομόλογα που είχαμε ήδη δανειστεί και πληρώναμε τόκο γι' αυτά. Όσον αφορά το γιατί υπάρχει μια εξήγηση, αλλά είναι τουλάχιστον αφελής για εμάς που γνωρίζουμε.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω λέγοντας ότι αυτό το νομοσχέδιο είναι πάρα πολύ σημαντικό. Θα παρακαλούσα όλους τους εντός της Αιθούσης συναδέλφους, αλλά κυρίως θα απευθυνθώ στους δημοσιογράφους, οι οποίοι παίρνουν θέματα, κομμάτια ομιλιών και κινδυνολογούν ή με ημιμάθεια προσπαθούν να εξηγήσουν το τι συμβαίνει, για να δημιουργήσουν ένα νέο και έχοντας παντελή ανευθυνότητα και συνείδηση τού τι σημαίνει να χαθεί η εμπιστοσύνη στο τραπεζικό σύστημα και να ξεκινήσουν πάλι οι αναλήψεις ή να χαθεί το σύστημα, να μην πηγαίνει ένας ενώ μπορεί να πάρει δάνειο να το πάρει το δάνειο, διότι αυτή τη στιγμή δεν υπάρχει ζήτηση δανείων, ενώ υπάρχει ρευστότητα, για άλλους λόγους. Θα πρέπει εδώ να εξηγηθούν πάρα πολλά ζητήματα.

Επίσης, κύριε Πρόεδρε, θα τελειώσω αφού διαβάσω μια δήλωση του κ. Βενιζέλου. Δεν έχω κάτι προσωπικό μαζί του, απλώς είχε την τύχη να είναι Υπουργός Οικονομικών κατά την περίοδο της κρίσης. Προσπαθώντας, λοιπόν, να διορθώσει ή να αμβλύνει τις εντυπώσεις για την καταστροφή που επέφερε η πολιτική του και κυρίως οι συμφωνίες για το PSI και όλη η οικονομική πολιτική, έκανε την εξής δήλωση και παίρνω ένα κομμάτι αυτής: «Στο PSI θα προσκυνήσουν, θα καταθέσουν στέφανο δάφνινο. Θα ζητήσουν συγγνώμη, θα πλύνουν το στόμα τους και θα πάνε να πάρουν το μικρό συμπλήρωμα του PSI που θα τους δώσει η Ευρωπαϊκή Ένωση, ο κ. Ρέγκλινγκ, το ESM».

Και συνεχίζει: «Ακούστε, πολλοί επιβάρυναν το δημόσιο χρέος ως Πρωθυπουργοί και Υπουργοί Οικονομικών. Ήμουν ο Υπουργός Οικονομικών που έχω ελαφρύνει το δημόσιο χρέος κατά 200 δισεκατομμύρια ευρώ τουλάχιστον, 100 ονομαστικά και τουλάχιστον άλλα 100 σε παρούσα αξία. Λοιπόν, υπάρχουν αυτήν τη στιγμή επιστημονικές μελέτες, οι οποίες λένε πόσο μικρό είναι πραγματικά το ελληνικό χρέος».

Αυτή είναι η δήλωση του κ. Βενιζέλου. Έχω κάνει τα σχόλιά μου. Θα μου επιτρέψετε, για άλλα τριάντα δευτερόλεπτα, με την ανοχή σας, να διαβάσω και να αφήσω στα Πρακτικά, τις ερωτήσεις μου, οι οποίες είναι σαφείς και χρήζουν περαιτέρω διερεύνησης:

«Κύριε Βενιζέλο, μπορείτε να μας προσκομίσετε τα αντίστοιχα Δελτία Δημοσίου Χρέους του Υπουργείου Οικονομικών, όπου αποτυπώνεται επίσημα η τεράστια μείωση του ελληνικού χρέους, έστω κατά 100 δισεκατομμύρια ευρώ ονομαστικής αξίας; Να μας προσκομίσετε επίσημα το δελτίο χρέους, όπου προκύπτει ότι από 326 δισεκατομμύρια αφαιρέθηκαν 100 δισεκατομμύρια για το «κούρεμα» και μένουν 226 δισεκατομμύρια; Απλή αφαίρεση πρέπει να είναι!

Θα θέλαμε να μας δώσετε τη λίστα όλων των κατόχων ομολόγων του ελληνικού δικαίου, οι οποίοι συμμετείχαν και όσοι δεν συμμετείχαν στο PSI, μαζί με τη σύμβαση ανάθεσης στον Οργανισμό, ο οποίος ανέλαβε να συμπληρώσει τη λίστα. Να τους βρει!»

Ξέρω τι ρωτάω: Πληρώσαμε κάποιον να βρει ποιος έχει το ομόλογό μας. Δεν ξέραμε!

Επιπλέον, αναφέρω: «Επίσης, να μας προσκομίσετε τις μελέτες των διαπρεπών οικονομολόγων, όπου υπολογίζουν την επιπλέον μείωση, όπως δηλώνετε με έμφαση, κατά 100 δισεκατομμύρια του ελληνικού δημοσίου χρέους, σε καθαρά παρούσα αξία, με τις ημερομηνίες στις οποίες δημοσιεύτηκαν οι μελέτες και το πού.

Συμπληρωματικά, να μας δώσετε επίσημη ανάλυση σε λίστα των νέων δανείων που αναγκάστηκε να πάρει το ελληνικό δημόσιο εξαιτίας του PSI, με την πλήρη και αναλυτική κοστολόγησή τους ανά φορέα/δανειστή και τη χρήση αυτών. Τι πληρώσαμε με τα νέα δάνεια του PSI;

Καλό θα ήταν να γνωρίζουμε με επίσημο τρόπο και τις διαπραγματεύσεις με κυπριακές τράπεζες για το PSI».

Και σε αυτό το θέμα ξέρω τι λέω. Γιατί φορτώσαμε ομόλογα…

**ΠΡΟΕΔΡΕΥΩΝ (Νικήτας Κακλαμάνης):** Κύριε Καμμένε, αυτές είναι ερωτήσεις που έχετε ήδη καταθέσει.

**ΔΗΜΗΤΡΙΟΣ ΚΑΜΜΕΝΟΣ:** Κλείνω, κύριε Πρόεδρε.

Αναφέρω επίσης: «Τέλος, θα ήταν χαρά μας, να δώσετε στη δημοσιότητα τα πρακτικά των διοικητικών συμβουλίων όλων των φορέων που συμμετείχαν εθελοντικά στο PSI».

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θα μου επιτρέψει, με όλο τον σεβασμό και στις γνώσεις του και στην προσωπικότητά του –και το εννοώ αυτό- να του θυμίσω τη ρήση του Αλβέρτου Αϊνστάιν: «Το εγώ είναι αντιστρόφως ανάλογο της γνώσης».

Ευχαριστώ πολύ και για την ανοχή σας, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ελπίζω να έρθει ο κ. Βενιζέλος να σας απαντήσει, γιατί βλέπω ότι είναι εγγεγραμμένος ομιλητής.

Ολοκληρώνουμε με τους ειδικούς αγορητές με τον κ. Μάριο Γεωργιάδη, από την Ένωση Κεντρώων.

Κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ.

Κύριε Πρόεδρε, κύριε Υπουργέ, αγαπητοί συνάδελφοι, καλησπέρα σας.

Θα ήθελα, ως εισαγωγή στον προβληματισμό για το τρέχον νομοσχέδιο, να αναφερθώ στα λόγια του κ. Τσακαλώτου στην επιτροπή.

Ο κύριος Υπουργός απάντησε στην κριτική του ΚΚΕ το οποίο, με συνεπή την αντικαπιταλιστική του ρητορική, επεσήμανε ότι με την τρέχουσα εφαρμογή στηρίζεται μεγάλο τραπεζικό κεφάλαιο. Τότε ο κ. Τσακαλώτος απάντησε και τόνισε το εξής: «Το χειρότερο στον καπιταλισμό είναι να μην σε εκμεταλλεύεται ο καπιταλισμός, γιατί τότε μένεις άνεργος». Και πρόσθεσε: «Όταν καταρρέουν οι τράπεζες, οι επιπτώσεις στην εργατική τάξη είναι δραματικότατες».

Πραγματικά, σε αυτήν την περίπτωση ο κ. Τσακαλώτος απάντησε σαν να ήταν μέλος του δικού μας κόμματος και του δίνουμε θερμά συγχαρητήρια. Όμως, ειλικρινά, απορούμε για ποιον λόγο αυτές οι απόψεις του δεν συμβαδίζουν με τις πράξεις του και την κυβερνητική πρακτική εν γένει.

Νομοθετήσαμε 100% προκαταβολή φόρου για τους ιδιώτες επιτηδευματίες. Είστε έτοιμοι να νομοθετήσετε πρόσθετη ποσοστιαία εισφορά -περίπου 20%- για τα ασφαλιστικά ταμεία ιδιωτών επαγγελματιών και αυτοαπασχολούμενων.

Από την πρόσφατη ειδησεογραφία βγήκε στην επιφάνεια ότι μάλλον πάμε και σε 50% φορολογία για εισοδήματα άνω των 65.000 ευρώ. Αυτό σημαίνει ότι μία κερδοφόρα επιχείρηση με τέτοια επαγγελματική δραστηριότητα τον πρώτο χρόνο της θα πληρώσει 100% φορολογία, αν λάβουμε υπ’ όψιν και την προκαταβολή φόρου. Ταυτόχρονα, συνυπολογίζοντας την υπερβολική γραφειοκρατία, τη μαζική φυγή εταιρειών στο εξωτερικό, το κλίμα στην ιδιωτική οικονομία και όλα τα συναφή, το κράτος πάει από το κακό στο χειρότερο.

Σε αυτό το πλαίσιο, λοιπόν, τόσο ο κ. Τσακαλώτος όσο και οι κύριοι της Κυβερνήσεως, θα ήθελα να μου πείτε πώς πιστεύετε ότι αφήνετε περιθώρια στον καπιταλισμό να σας εκμεταλλευθεί. Το αντίθετο συμπεραίνουμε εμείς από αυτές τις ενέργειες, ότι δηλαδή δεν επιθυμείτε καθόλου την ιδιωτική οικονομία. Ένας νέος ιδιώτης επαγγελματίας ή επιτηδευματίας, που θα βγάλει πάνω από 65.000 ευρώ, μαζί με την προκαταβολή φόρου, θα πληρώσει 100% φορολογία στο κράτος. Δεν είναι αυτό ευθεία άρνηση στην ύπαρξη ιδιωτικής οικονομίας;

Υπό αυτές τις συνθήκες οι ελεύθερες αγορές, αγαπητοί συνάδελφοι, δεν καίγονται να μας εκμεταλλευτούν. Δεν θα έρθει κανείς για επενδύσεις. Για ποιον λόγο να έρθει έτσι κι αλλιώς για να κάνει επενδύσεις στη χώρα μας; Ίσως να έρθει μόνο για τουρισμό. Και αυτή, όμως, η πιθανότητα τείνει να εκλείψει τον τελευταίο καιρό, εάν λάβουμε υπ’ όψιν τα τεράστια προβλήματα που έχουμε με το προσφυγικό.

Ας αναφερθούμε τώρα λίγο πιο συγκεκριμένα στο προκείμενο νομοσχέδιο.

Κατ’ αρχάς, η ενσωμάτωση της κοινοτικής οδηγίας είναι θετική. Ως Ένωση Κεντρώων, όμως, εξηγήσαμε και στην επιτροπή, έχουμε αργήσει υπερβολικά. Οι τράπεζες, λοιπόν, διά του νομοσχεδίου δεν διασώζονται πλέον με τα χρήματα των φορολογουμένων, αλλά μέσω της συμμετοχής μετόχων, ομολογιούχων και καταθετών, μέσω δηλαδή της διαδικασίας που έχει γίνει γνωστή και ως bail in. Επομένως, η διαδικασία του bail in δεν ταυτίζεται με το «κούρεμα», αλλά το «κούρεμα» αποτελεί το ύστατο μέτρο του bail in. Ο καταθέτης, λοιπόν, προφυλάσσεται μέχρι του ποσού των 100.000 ευρώ ανά τραπεζικό ίδρυμα και όχι ανά λογαριασμό. Μάλιστα σε ορισμένες εξαιρετικές περιπτώσεις η προστασία φτάνει και τα 300.000 ευρώ.

Ενδεικτικά αναφέρουμε το τι δεν προστατεύεται.

Δεν προστατεύονται τα αμοιβαία κεφάλαια. Στελέχη της αγοράς σημειώνουν ότι τα αμοιβαία κεφάλαια διαχείρισης διαθεσίμων πλήττονται για το ποσοστό του συνολικού κεφαλαίου που έχει τοποθετηθεί σε καταθέσεις εσωτερικού και όχι για τυχόν τοποθετήσεις σε repos και άλλα χρηματοοικονομικά προϊόντα.

Δεν προστατεύονται, επίσης, οι καταθέσεις των ταμείων κοινωνικής ασφάλισης και των ταμείων επαγγελματικής ασφάλισης, αλλά και φορέων τοπικής αυτοδιοίκησης.

Στην Επιτροπή Οικονομικών Υποθέσεων ο πρόεδρος της ΤΕΚΕ και υποδιοικητής της Τράπεζας της Ελλάδος δήλωσε για το συγκεκριμένο ζήτημα το εξής: Αυτοί οι φορείς δεν καλύπτονται από τις εγγυήσεις του ΤΕΚΕ, διότι η Τράπεζα της Ελλάδος δεν είναι πιστωτικό ίδρυμα. Επομένως, είναι εγγυημένα από το ίδιο το δημόσιο. Χαίρουν της εγγύησης του ίδιου του δημοσίου.

Αγαπητοί συνάδελφοι, το δημόσιό μας δεν είναι και τόσο αξιόπιστο. Κανείς δεν μας δανείζει εκτός από τα κράτη της Ευρωπαϊκής Ένωσης και το ΔΝΤ. Κανείς δεν μας δανείζει, εάν δεν υπάρξει μνημόνιο. Και εσείς με την εύθραυστη κοινοβουλευτική πλειοψηφία εξακολουθείτε τη συγκρουσιακή τακτική με τους θεσμούς, με τους τελευταίους δηλαδή πιστωτές που μας έχουν απομείνει. Πώς, λοιπόν, μπορούμε να μιλάμε για αξιοπιστία στο δημόσιο;

Αποδεδειγμένα, λοιπόν, οι δημόσιοι φορείς μας αλλά και σύσσωμη η ιδιωτική και δημόσια ασφάλιση, σε ενδεχόμενο νέας κρίσης στα τραπεζικά ιδρύματα, βρίσκονται πραγματικά στον αέρα.

Εδώ θα βρείτε αντίθετους όχι μόνο εμάς, αλλά και το μεγαλύτερο κομμάτι της κοινωνίας. Πρέπει να βρεθεί τρόπος να μην υπάρχει τόσο άμεση ταύτιση της πτώχευσης τραπεζών με την πτώχευση πολιτών. Αφού φτάσαμε σε αυτό το σημείο, να υπάρχει, δηλαδή, πάνω στο τραπέζι το bail in, οφείλουμε να δούμε το πρόβλημα κατάματα. Δεν γίνεται να αισιοδοξούμε να μην φτάσουμε στο σημείο του bail in. Οφείλετε να ενεργοποιηθείτε και να θωρακίσετε περαιτέρω την ελληνική οικονομία.

Στο συγκεκριμένο σημείο θα ήθελα ειλικρινά να σας ρωτήσω πόσο πιθανή είναι η περίπτωση του bail in, εάν δεν έχουμε ολοκληρώσει ως χώρα τη διαδικασία της αξιολόγησης μέχρι το καλοκαίρι, δηλαδή, μέχρι -ας πούμε- τον Ιούνιο, Ιούλιο. Θα ήθελα πραγματικά μία συγκεκριμένη απάντηση από κάποιο κυβερνητικό υπεύθυνο σε αυτό το ζήτημα.

Και μία άλλη ερώτηση. Με βάση τη μέχρι τώρα εικόνα των τραπεζικών ιδρυμάτων και με βάση τους οικονομικούς σας υπολογισμούς για το τρέχον έτος, η συμμετοχή μετόχων και ομολογιούχων κατά τη διαδικασία ενός ενδεχόμενου bail in θα είναι αρκετή ή μήπως θα φτάσουμε και στο σημείο κουρέματος των καταθέσεων και ενεργοποίησης του μηχανισμού αποζημιώσεων;

Ο Πρόεδρος του ΤΕΚΕ, επίσης, δήλωσε στην επιτροπή ότι οι διαδικασίες των stress tests θα ξεκινήσουν το 2016 κοινά για όλες τις χώρες, οπότε δεν έχει ξεκινήσει ακόμα κάτι για εμάς. Επομένως, ο μηχανισμός αποζημιώσεων, ακόμα και αν ψηφιστεί σήμερα το νομοσχέδιο, δεν έχει δοκιμαστεί στο έπακρο. Αν, δηλαδή, πάμε άμεσα σε σύγκρουση με τους θεσμούς και δεν έχει ολοκληρωθεί σύντομα η αξιολόγηση, θεωρητικά μπορεί να υπάρξει πρόβλημα στο σύνολο των καταθέσεων.

Ας δούμε, όμως, πιο συγκεκριμένα τα τραπεζικά ιδρύματα. Ήταν μεγάλη η έκπληξή μας κατά την επεξεργασία του νομοσχεδίου στην επιτροπή, όταν η κ. Κατσέλη, ως Πρόεδρος της Εθνικής Τράπεζας, ανέφερε ακριβώς τα ακόλουθα:

«Από την 1-1-2010 ως τις 31-12-2015 οι καταθέσεις στο ελληνικό τραπεζικό σύστημα μειώθηκαν κατά 114 δισεκατομμύρια ευρώ. Για να μπορέσουμε να έχουμε επάνοδο των καταθέσεων, θα πρέπει, πρώτα-πρώτα, να ολοκληρωθεί η αξιολόγηση, δεύτερον, να επανέλθουμε σε ένα καθεστώς κανονικότητας, τρίτον, να αρθούν οι περιορισμοί στην κίνηση κεφαλαίου. Επομένως, από τη μεριά της Ελληνικής Ένωσης Τραπεζών προσβλέπουμε σε μια σταδιακή επάνοδο της κανονικότητας και επάνοδο των καταθέσεων μέσα στα επόμενα δύο-τρία χρόνια, μαζί με ενεργητικές πολιτικές και κίνητρα από την πλευρά τη δική μας».

Η διορισμένη, δηλαδή, από εσάς κ. Κατσέλη ομολογεί τρία πράγματα: Πρώτον, ομολογεί 114 δισεκατομμύρια ευρώ τραπεζικών εκροών τα τελευταία πέντε έτη. Δεύτερον, συνδέει άρρηκτα την ολοκλήρωση της αξιολόγησης με τις καταθέσεις μας. Τρίτον και σημαντικότερο, προβλέπει επάνοδο στην κανονικότητα σε δύο ή τρία χρόνια.

Από αυτά τα λόγια, ενός φιλικού προς την Κυβέρνηση τραπεζικού στελέχους, καταλαβαίνουμε ότι έχουμε βάλει τη χώρα στον οικονομικό «γύψο» τουλάχιστον για μια δεκαετία. Θα πρέπει να εξηγήσουμε στα παιδιά μας πως μέσα στην Ευρωπαϊκή Ένωση, μέσα στον 21ο αιώνα, αποφασίσαμε με πράξεις και παραλείψεις μας να διανύσουμε έναν οικονομικό μεσαίωνα που θα διαρκέσει δεκαετίες. Πείτε μου πώς να εξηγήσουμε ότι υποθηκεύσαμε το μέλλον γονέων γενεών ολόκληρων.

Αγαπητοί συνάδελφοι, εμείς ως Ένωση Κεντρώων, παρά την κατά περίσταση σκληρή κριτική που ασκούμε, προτείνουμε λύσεις. Δεν είμαστε ακραίοι αρνητές, αλλά υπέρμαχοι της σύγκλισης δυνάμεων της συνεννόησης και της προόδου. Η προστασία των καταθετών μας είναι θεμελιώδες ζήτημα και δεν μπορεί να αποτελέσει αντικείμενο μικροκομματικής σκοπιμότητας από κανένα και για κανένα λόγο.

Σύμφωνα με όλους τους τραπεζικούς υπευθύνους, που εσείς μάλιστα διορίσατε, η επάνοδος των καταθέσεων στις τράπεζες δεν έχει ξεκινήσει. Η τραπεζική πίστη δεν έχει επανέλθει και το χειρότερο είναι ότι προβλέπεται να επανέλθει σε δύο ή τρία χρόνια στην καλύτερη περίσταση.

Να σας κάνω και μια προσωπική εκτίμηση; Η οικονομία μας δεν θα φτιάξει με την επάνοδο της τραπεζικής πίστης. Η οικονομία μας θα φτιάξει αρκετά χρόνια μετά από αυτήν, όταν θα σταματήσουμε να κάνουμε λόγο για bail in και κούρεμα, όταν θα ξεκινήσει πάλι να λειτουργεί σωστά ο ιδιωτικός τομέας. Τότε θα ξεκινήσει και πάλι να δουλεύει η ελληνική οικονομία.

Και όλα αυτά δεν θα γίνουν με μαγικές λύσεις. Όλα αυτά θα γίνουν, αν εκπληρωθούν οι ακόλουθες τρεις επιγραμματικές προϋποθέσεις:

Πρώτον, κυβερνητική σταθερότητα. Δεύτερον, τεχνοκράτες σε θέσεις ευθύνης. Τρίτον, μείωση και σταθεροποίηση φορολογικών συντελεστών, παντελής εξάλειψη της οδυνηρής γραφειοκρατίας, με ταυτόχρονη ουσιαστική αξιολόγηση των στελεχών του κρατικού μηχανισμού.

Μόνο μια λύση πληροί όλες τις παραπάνω προϋποθέσεις. Την έχουμε πει αρκετές φορές. Είναι η οικουμενική κυβέρνηση με υπουργοποίηση τεχνοκρατών, η κυβέρνηση ευρύτατης συνεργασίας με απόλυτο και αδιαμφισβήτητο ευρωπαϊκό πρόσημο. Αν δεν το πράξουμε αυτό, θα ρίξουμε την Ελλάδα σε περιπέτειες που ποτέ στη νεότερή της ιστορία δεν έχει ζήσει.

Όπως έχουμε πει και στην επιτροπή, έχουμε τοποθετηθεί επί της αρχής για το εν λόγω νομοσχέδιο και θα τοποθετηθούμε επί των άρθρων την ώρα της ψηφοφορίας.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων

**ΠΡΟΕΔΡΕΥΩΝ (Νικήτας Κακλαμάνης):** Κι εμείς, κύριε Γεωργιάδη.

Μπαίνουμε στον κατάλογο των ομιλητών. Έχω ενημερωθεί από τον συνάδελφο κ. Κρεμαστινό ότι στον κατάλογο έχουν εγγραφεί οκτώ συνάδελφοι και ότι οι Κοινοβουλευτικοί Εκπρόσωποι έχουν συμφωνήσει να εξαντλήσουμε τον κατάλογο –μιας ώρας, δηλαδή, είναι οι ομιλίες- και μετά να ακολουθήσουν.

Τον λόγο έχει η κ. Αικατερίνη Παπακώστα.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ θερμά, κύριε Πρόεδρε.

Συζητούμε σήμερα μια ενσωμάτωση οδηγίας, αγαπητοί συνάδελφοι, η οποία έχει να κάνει με το Ταμείο Εγγύησης Καταθέσεων και Επενδύσεων, αλλά συμπεριλαμβάνει και άλλες διατάξεις, τις οποίες θεωρώ ενδιαφέρουσες, ειδικότερα ως προς τον τρόπο σκέπτεσθαι της κυβερνητικής πλειοψηφίας της Κυβέρνησης που έχει τη νομοθετική πρωτοβουλία, και θα εξηγήσω στη συνέχεια τι εννοώ.

Θέλω να πω το εξής, αγαπητοί συνάδελφοι. Η Ευρωπαϊκή Επιτροπή, με δελτίο Τύπου της αντιπροσωπείας της από 10/12/2015, είχε ζητήσει επίσημα από δέκα κράτη –ανάμεσά τους και η δική μας χώρα, η Ελλάδα- να εφαρμόσουν πλήρως –αυτή είναι η διατύπωση- την οδηγία για τα συστήματα εγγύησης των καταθέσεων.

Θα παρακαλούσα τον κύριο Υπουργό να το ακούσει αυτό και να μας εξηγήσει γιατί δεν συνέβη. Η προθεσμία για τη μεταφορά στο εθνικό δίκαιο πρέπει να σας πω, αγαπητοί συνάδελφοι, ότι ήταν η 3η Ιουλίου 2015. Να σας θυμίσω ότι την Κυριακή στις 5 Ιουλίου 2015, η Ελλάδα έκανε δημοψήφισμα με απόφαση του κυρίου Πρωθυπουργού. Και βέβαια, πρέπει να σας πω ότι εκείνες τις ημέρες οι καταθέσεις μας μόνο διασφαλισμένες δεν ήταν. Αναλογιστείτε, λοιπόν, το μέγεθος της ευθύνης.

Τους προηγούμενους έξι μήνες του 2015 –γιατί εγώ θέλω να βλέπω την περιπέτεια και τη διαδρομή των νομοθετημάτων της Κυβέρνησης κάθε φορά και θέλω να καταλαβαίνουμε τι συζητούμε σε αυτήν την Αίθουσα- η Κυβέρνηση δεν είχε χρόνο να ασχοληθεί με αυτήν την οδηγία, γιατί διαπραγματευόταν υπερηφάνως, όπως μας είπε. Όμως, εμείς με το δημοψήφισμα που κάναμε διακινδυνεύσαμε, αφ’ εαυτής η χώρα δια της Κυβερνήσεώς της, τις καταθέσεις τις οποίες αφήσαμε έωλες, ξεκρέμαστες και στην τύχη τους.

Θα πρέπει να σας πω, επίσης, το οξύμωρο του πράγματος. Αυτές είναι -να μου επιτρέψετε την έκφραση- ελληνικές κυβερνητικές πατέντες. Αξίζει, λοιπόν, να σημειωθεί ότι η Ελλάδα θα έπρεπε να την ενσωματώσει πιο γρήγορα από τις άλλες χώρες. Γιατί; Γιατί πολύ απλά η οδηγία που έρχεται σήμερα εδώ προς κύρωση, διαμορφώθηκε επί ελληνικής προεδρίας της Ευρωπαϊκής Ένωσης τον Απρίλη του 2014. Σας είπα ότι πρόκειται για πρωτότυπες πατέντες, ζημιογόνες για το αντικείμενο το οποίο υποτίθεται ότι θέλουμε να διασφαλίσουμε, δηλαδή την εγγύηση των καταθέσεων και των επενδύσεων. Άρα, με την ψυχή στο στόμα, όπως λέει ο μέσος πολίτης -και αυτή είναι η σωστή έκφραση- για μια ακόμη φορά νομοθετούμε.

Θέλω, δε, να σας πω το εξής: Το φαινόμενο της πρόχειρης ρύθμισης καθημερινά, δυστυχώς, κυρίες και κύριοι της Κυβέρνησης και της κυβερνητικής πλειοψηφίας, επαναλαμβάνεται και λυπούμαι πάρα πολύ γι’ αυτό. Ξέρετε γιατί λυπούμαι; Δεν επιχαίρω, διότι είστε πρόχειροι και διότι γονατογραφείτε τα νομοθετήματα. Λυπούμαι, γιατί τις επιπτώσεις τις υφίσταται η κοινωνία, τις υφίστανται τα ελληνικά νοικοκυριά, τις υφίσταται η ελληνική οικονομία, τις υφίσταμαι κι εγώ, και αντιλαμβάνεστε ότι δεν χαίρομαι καθόλου γι’ αυτό.

Το φαινόμενο, λοιπόν, της πρόχειρης ρύθμισης εντοπίζεται σε αυτήν εδώ την κύρωση της οδηγίας και στο γεγονός ότι σε ορισμένες διατάξεις, κύριε Υπουργέ, το Γενικό Λογιστήριο του Κράτους αδυνατεί να προσδιορίσει τις οικονομικές επιπτώσεις για το κράτος.

Αντιλαμβάνεστε, λοιπόν, αυτό τι σημαίνει Το ζήσαμε και στο παράλληλο πρόγραμμα. Tο ζούμε και τώρα εδώ. Βέβαια θα πρέπει να σας πω ότι σχετικά με το νομοσχέδιο, η κυβέρνηση της Νέας Δημοκρατίας, με Πρωθυπουργό τότε τον Κώστα Καραμανλή, είχε έγκαιρα με τον ν.3714/2008 αυξήσει -πρέπει να ξέρετε- το ποσό στις 100.000 ευρώ. Να τα λέμε αυτά τα πράγματα!

Πρέπει, επίσης, να σας πω ότι ορισμένες διατάξεις που φέρνετε είναι αυτούσιες με τις διατάξεις του ν.3746/2009, κάτι που δείχνει ότι δεν γίνονται ριζικές αλλαγές, για να μην τρελαθούμε σε αυτήν εδώ την Εθνική Αντιπροσωπεία!

Πρέπει να σας πω, επίσης, -το είπε και ο εισηγητής μας- ότι η εγγύηση καταθέσεων, σε ορισμένες περιπτώσεις σε ύψος που φτάνει τις 300.000 ευρώ, δεν καλύπτεται από τις εισφορές των πιστωτικών ιδρυμάτων στο Ταμείο Εγγύησης Καταθέσεων και Επενδύσεων. Αναφέρομαι στο ενδιάμεσο ποσό από τις 100.000 ευρώ στις 300.000 ευρώ. Άρα λοιπόν, δεν έχετε επιφέρει καμμία δραματική επικαιροποίηση. Καταλαβαίνω, δε, ότι κάνετε και το εξής τρομερό -και μου κάνει τρομερή εντύπωση- μέσα σε αυτήν την κύρωση. Στο άρθρο 63 έχετε χάσει την αίσθηση του μέτρου, του πού βρισκόμαστε. Γιατί το λέω αυτό;

Αν θα δείτε γειτονικές χώρες, παραδείγματος χάριν την Τουρκία, στην οποία πολύ αναφερόμαστε με αφορμή το προσφυγικό, χάνουμε το στοίχημα και το πλεονέκτημα του θαλάσσιου τουρισμού, αγαπητοί συνάδελφοι. Γιατί; Διότι με το άρθρο 63 αποφασίσατε να καταργήσετε την απαλλαγή από τον φόρο πολυτελείας για τα επαγγελματικά σκάφη…

**ΧΡΗΣΤΟΣ ΜΑΝΤΑΣ:** Απαντήθηκε αυτό, κυρία Παπακώστα.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ένα λεπτό. Πώς απαντήθηκε;

Αυτό, λοιπόν, είναι ένα ζήτημα να μην χάνουμε τα πλεονεκτήματα. Μακάρι να έγινε αντιληπτό.

**ΧΡΗΣΤΟΣ ΜΑΝΤΑΣ:** Έγινε.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Χαίρομαι. Μακάρι να το δω και να συμβαίνει.

Κλείνοντας, κύριε Πρόεδρε, επιτρέψτε μου να πω το εξής. Ιδιαίτερο ενδιαφέρον -αρνητικά το λέω, δεν το λέω θετικά, δυστυχώς, κύριε Υπουργέ και αγαπητοί συνάδελφοι της κυβερνητικής πλειοψηφίας- έχει μία προτεινόμενη ρύθμιση του Υπουργείου Πολιτισμού, το οποίο επικαλείται νόμο, ο οποίος έχει τροποποιηθεί, και το Φεστιβάλ Αθηνών δεν βασίζεται πλέον στον νόμο που αναφέρεται στο νομοσχέδιο.

Θέλω, λοιπόν, να πω το εξής. Σας παρακαλώ πάρα πολύ -εμείς επιφυλασσόμεθα και εγώ προσωπικά- δεν μπορεί να ψηφιστεί.

**ΧΡΙΣΤΟΣ ΔΗΜΑΣ:** Άρθρο 67.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Πρέπει να αποσυρθεί η διάταξη αυτή του Υπουργείου Πολιτισμού. Γιατί;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Είναι πολύ σημαντικό αυτό.

**ΠΡΟΕΔΡΕΥΩΝ (Νικήτας Κακλαμάνης):** Αναφέρεστε στην τροπολογία.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Αναφέρομαι στην τροπολογία που αφορά στον καλλιτεχνικό διευθυντή του Ελληνικού Φεστιβάλ Αθηνών Α.Ε..

**ΠΡΟΕΔΡΕΥΩΝ (Νικήτας Κακλαμάνης):** Ωραία. Επομένως, όχι σε άρθρο του νομοσχεδίου.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Όχι σε άρθρο. Έχει ενσωματωθεί, όμως, ως άρθρο.

**ΧΡΙΣΤΟΣ ΔΗΜΑΣ:** Έχει γίνει άρθρο.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Πρόεδρε, έχει γίνει άρθρο.

**ΧΡΙΣΤΟΣ ΔΗΜΑΣ:** Ήταν τροπολογία και έχει γίνει άρθρο.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Γι’ αυτό αναφέρθηκα ως άρθρο. Είναι το άρθρο 67.

Ακούστε τώρα. Εδώ η διάταξη επικαλείται τον ν.2636/1998, ο οποίος είναι ιδρυτικός νόμος του Φεστιβάλ Αθηνών Α.Ε.. Με απόφαση Υπουργού, διορίζεται καλλιτεχνικός διευθυντής και η διάταξη περιγράφει και τις αρμοδιότητές του. Όμως, ο ν.3429/2005 ορίζει τον τρόπο οργάνωσης και της κρατικής εποπτείας των δημοσίων επιχειρήσεων και οργανισμών.

Συνεπώς, βάσει του νόμου, ο διευθύνων σύμβουλος επιλέγεται με δημόσια προκήρυξη και ελλείψει του εσωτερικού κανονισμού -δεν υπάρχει εσωτερικός κανονισμός- δεν έχουν οριστεί και οι αρμοδιότητες του διευθύνοντος συμβούλου. Πώς προχωρά, λοιπόν, ο καθ’ ύλην Υπουργός σε διορισμό καλλιτεχνικού διευθυντή, πώς ορίζει τις αρμοδιότητές του, αφού ακριβώς δεν υπάρχει εσωτερικός κανονισμός, ποιες είναι οι προτεραιότητες του Υπουργείου; Δεν έχει καταθέσει ακόμη το νομοσχέδιο για το Εθνικό Θέατρο και το Θέατρο Βορείου Ελλάδος, που εκεί προβλέπεται, επίσης, η θέση του καλλιτεχνικού διευθυντή και των αναπληρωτών του, αν και έχει ολοκληρωθεί η διαβούλευσή του.

Κλείνοντας, λέω γι’ αυτό το θέμα ότι διορίζει, λοιπόν, ο Υπουργός καλλιτεχνικό διευθυντή στο Φεστιβάλ Αθηνών Α.Ε.. Γιατί; Πλανάται το ερώτημα «γιατί;». Για να νομιμοποιήσει συγκεκριμένες θέσεις πλαγίως, αγαπητοί συνάδελφοι; Μήπως θα πρέπει -και ευχαριστώ, κύριε Πρόεδρε- να νομοθετήσει ορθά, για την ορθή νομοθέτηση, για την επωφελή νομοθέτηση, αυτό να αποσυρθεί, έτσι ώστε όχι μόνο να δείχνει τιμία η νομοθετική πρωτοβουλία, αλλά και να είναι στην πραγματικότητα;

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Θα μου επιτρέψετε, κύριε Πρόεδρε, μια που και εσείς είστε φίλαθλος, να απαντήσω στον κ. Τσακαλώτο, ο οποίος πολύ συχνά χρησιμοποιεί εδώ σε αυτή την Αίθουσα ποδοσφαιρικούς όρους, περίπου με την ίδια ορολογία.

Στην εισαγωγική ομιλία που έκανε για να μας ενημερώσει -και τον ευχαριστούμε πολύ γι’ αυτό- μας μίλησε για τους παίκτες. Λέει: «Οι περισσότεροι παίκτες θέλουν να προχωρήσουμε. Είναι και κάποιοι που ανθίστανται ακόμα. Άρα, προς το παρόν κερδίζουν. Αλλά η διαιτησία το παίζει καθυστέρηση, και οι τρεις διαιτητές και ο παρατηρητής…» -η τρόικα και ο τέταρτος, το κουαρτέτο- «…και έτσι το αποτέλεσμα είναι αβέβαιο. Δεν ξέρουμε τι θα συμβεί. Έχουμε δρόμο μπροστά μας.».

Άρα ο κ. Τσακαλώτος αντιμετωπίζει τις εξελίξεις, όπως μας μετέφερε εδώ στην Αίθουσα, με αισιοδοξία, αλλά τα πράγματα δεν είναι καθόλου έτσι. Διότι τι μας είπε επί της ουσίας; Μας είπε ότι συμφωνούμε με τους εταίρους μας στη δομή, στη διάρθρωση και στο περιεχόμενο, ενδεχόμενα, των αλλαγών που έχουν να κάνουν με την αξιολόγηση -πρώτο θέμα το ασφαλιστικό και μετά τα φορολογικά για το δημοσιονομικό κενό-, αλλά ακόμα υπάρχει διαφωνία στην αποτίμηση της απόδοσης των μέτρων και στο δημοσιονομικό κενό μέχρι το 2018.

Αυτό δεν είναι μία επουσιώδης διαφορά. Αυτό είναι η ουσία. Είναι η ουσία, διότι η Κυβέρνηση έχει προσχωρήσει στη δική μας στρατηγική, με βάση την οποία επιχειρούσαμε και εμείς να κλείσουμε το 2014 την αξιολόγηση -είναι μια σειρά πραγμάτων που βρίσκονται σε εξέλιξη- και τότε μας έλεγαν οι θεσμοί ότι διαφωνούν. Και τους λέγαμε: «Αν δεν βγει το πρόγραμμα…» -έτσι λέει και ο κ. Τσακαλώτος τώρα, ότι θα βγει- «…θα πάρουμε μέτρα το καλοκαίρι του 2015.». Και λέγανε: «Όχι, να τα πάρετε προκαταβολικά, εξάλλου καλύτερα να λογαριαστούμε με τους επόμενους, που θα είναι το 2015, δεν θα είσαστε εσείς.».

Αυτή, λοιπόν, τη στιγμή υπάρχει ένα τεράστιο αδιέξοδο. Αυτό το αδιέξοδο δεν έχει να κάνει μόνο με τα παιχνίδια που είναι στο εσωτερικό των θεσμών, ποια, δηλαδή, είναι η στρατηγική του ΔΝΤ, το οποίο δεν πιέζει μόνο εμάς, λέγοντας ότι 9 δισεκατομμύρια είναι το δημοσιονομικό κενό και «πάρτε μέτρα», αλλά πιέζει και τους εταίρους μας, σε σχέση με την απομείωση του χρέους.

Οι εταίροι μας έχουν μιλήσει. Έχει πει ο κ. Ρέγκλινγκ πώς θα απομειωθεί το χρέος. Η ουσία είναι ότι η εκτίμηση του αδιεξόδου είναι πάρα πολύ μεγάλη. Και από την ώρα που έχει αλλάξει η βάση υπολογισμού, δηλαδή δεν μιλάμε για το ίδιο ΑΕΠ, δεν μιλάμε για τους ίδιους ρυθμούς ανάπτυξης, με τους οποίους κάναμε παλιότερα τους υπολογισμούς, η διαδικασία της συμφωνίας θα είναι επώδυνη.

Έτσι προβλέπω, διαβάζοντας την πραγματικότητα απέναντι σε αυτές τις ωραιοποιήσεις του κ. Τσακαλώτου. Μας είπε εδώ ότι διαψεύσαμε τις πιο κακές προβλέψεις για τον ρυθμό αύξησης του ΑΕΠ και ότι έχουμε καλύτερες. Παρά ταύτα, την ύφεση την πληρώσαμε. Είχαμε 9 δισεκατομμύρια μείωση του ΑΕΠ μέσα στο 2015.

Μας είπε ότι πάει και καλύτερα στα φορολογικά έσοδα. Καλά, την έκθεση της Γενικής Γραμματείας Δημοσίων Εσόδων ο κύριος Υπουργός δεν τη διαβάζει; Δεν λέει η Γενική Γραμματεία Δημοσίων Εσόδων ότι είχαμε 44.225.000.000 ευρώ το 2014 και 43.614.000.000 ευρώ το 2015, άρα, μείον 611.000.000 ευρώ;

Και αυτά, αγαπητοί συνάδελφοι και κύριε Υπουργέ, τα λέει η Γενική Γραμματεία Δημοσίων Εσόδων στο δελτίο που εξέδωσε. Και θέλω να ενημερώσω το Σώμα -το έχει υπ’ όψιν της η Βουλή- ότι αυτό γίνεται και μετά τη λήψη έκτακτων μέτρων 1 δισεκατομμυρίου, από τα οποία τα 450 εκατομμύρια και πλέον ήταν ο ΦΠΑ. Εν τη παλάμη και ούτω βοήσωμεν είναι αυτό! Δεν πήγαν καθόλου καλά τα πράγματα. Άρα, έχουμε μεγάλη απόσταση να διανύσουμε.

Η Κυβέρνηση, παρ’ ότι λέει ότι τα μέτρα που πήρε δεν είναι προκυκλικά και δεν επιβαρύνουν την οικονομία και την ύφεση, καλό είναι να διαβάσει και λίγο την έκθεση της Τράπεζας της Ελλάδος, του κ. Στουρνάρα, που λέει τι επιπτώσεις έχουν οι αυξήσεις των φόρων, πως δεν αποδίδουν και πως δημιουργούν παραπέρα τάσεις φοροδιαφυγής, εισφοροδιαφυγής και «μαύρης» εργασίας, ενώ δεν έχει και ένα σχέδιο που να εμπνέει για προσέλκυση επενδύσεων, ούτε καν για την αξιοποίηση της δημόσιας περιουσίας, δεν έχει παρουσιάσει ένα σταθερό φορολογικό πλαίσιο, αυτό που θα βοήθαγε τις επενδύσεις, όπως λέει, το εθνικό φορολογικό σχέδιο.

Βρέθηκα με τον κ. Αλεξιάδη σε μία συζήτηση και του είπα ότι, αν μας καλέσουν, εμείς θα πάμε στη συζήτηση αυτή για ένα εθνικό φορολογικό σχέδιο, να ρωτήσει και το ΣΥΡΙΖΑ αν θα έρθει, γιατί, όταν το κάναμε εμείς, ο ΣΥΡΙΖΑ δεν είχε προσέλθει τότε στη συζήτηση. Αυτά, κυρίες και κύριοι συνάδελφοι, είναι τα μεγάλα αδιέξοδα.

Βεβαίως, καλώς έρχεται εδώ -έτσι έπρεπε να γίνει- η κύρωση, η μεταφορά στην ελληνική έννομη τάξη μίας οδηγίας της 2014/49, που ουσιαστικά αντικαθιστά την 1994/19. Έχει στοιχεία που βελτιώνουν τις προηγούμενες ρυθμίσεις. Γιατί μην ξεχνάτε ότι και πρώτα είχαμε ζητήματα εγγύησης των καταθέσεων, αλλά δυστυχώς, κυρίες και κύριοι συνάδελφοι, παρά το γεγονός ότι όλοι βγαίναμε στα μέσα μαζικής ενημέρωσης και λέγαμε ότι είναι εγγυημένες οι καταθέσεις, δεν άκουγε κανένας και γι’ αυτό το 2015 είχαμε 40 δισεκατομμύρια εκροή καταθέσεων. Ήταν εγγυημένες με βάση το προηγούμενο σύστημα, που βελτιώνετε τώρα; Ναι, ήταν εγγυημένες μέχρι 100 χιλιάδες. Γιατί ο κόσμος έπαιρνε τα λεφτά του από τις τράπεζες και τα έβαζε στα σεντούκια, στα στρώματα και στα μαξιλάρια; Διότι δεν είχε εμπιστοσύνη στο τραπεζικό σύστημα, έτσι όπως είχαν δρομολογηθεί οι πολιτικές εξελίξεις και η αβεβαιότητα.

Άρα καλώς κάνουμε και ψηφίζουμε. Να δώσετε απαντήσεις, κύριε Υπουργέ, στα ερωτήματα που έθεσε ο εισηγητής μας, ο κ. Αρβανιτίδης, για ορισμένα κρίσιμα ζητήματα, όπως είναι η κάλυψη των διαθεσίμων των επαγγελματικών ταμείων, τα οποία δεν είναι τα ταμεία του συστήματος κοινωνικής ασφάλισης που πάνε υποχρεωτικά στην Τράπεζα της Ελλάδος, αλλά αυτά τα επαγγελματικά που είναι ιδιωτικές καταθέσεις, αν θέλετε να στηρίξετε την επαγγελματική ασφάλιση. Και άλλα θέματα που έθεσε με ερωτηματικά ο εισηγητής μας, πρέπει να τα απαντήσετε, πρέπει να βελτιώσετε τις σχετικές ρυθμίσεις.

Και άρα για να κλείσω, κύριε Πρόεδρε, και να μην καταχρώμαι τον χρόνο, μια και σήμερα είναι και Τσικνοπέμπτη, φαντάζομαι ότι δεν είναι αυτός ο λόγος που απουσιάζουν οι Βουλευτές του ΣΥΡΙΖΑ. Πολιτικός είναι, εάν ήταν κανένα παράλληλο πρόγραμμα, θα ήταν εδώ ομαδικά να το υποστηρίξουν.

**ΧΑΡΙΛΑΟΣ ΤΖΑΜΑΚΛΗΣ:** Έχει δύο επιτροπές, κύριε συνάδελφε.

**ΓΙΑΝΝΗΣ ΚΟΥΤΣΟΥΚΟΣ:** Καλά, εντάξει.

Δεν το κακολόγησα, χαριτολόγησα ότι δεν είναι ο λόγος της Τσικνοπέμπτης.

**ΑΝΔΡΕΑΣ ΛΟΒΕΡΔΟΣ:** Ούτε ένας!

**ΓΙΑΝΝΗΣ ΚΟΥΤΣΟΥΚΟΣ:** Για να τελειώσω λοιπόν, κύριε Πρόεδρε, λέω το εξής: Η προϋπόθεση, για να σταθεί στο πόδι του το τραπεζικό σύστημα, είναι πολιτική προϋπόθεση, δηλαδή να υπάρχει κράτος που να λειτουργεί, να υπάρχει οικονομία που να λειτουργεί, να υπάρχουν αποταμιεύσεις και εμπιστοσύνη.

Αυτά σήμερα δεν υπάρχουν και δεν φαίνεται ότι κάνει κάτι η Κυβέρνηση, για να τα αντιμετωπίσει.

Σας ευχαριστώ, κύριε Πρόεδρε, και για τη μικρή ανοχή.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστούμε.

Τον λόγο έχει η κ. Διαμάντω Μανωλάκου, Βουλευτής του Κομμουνιστικού Κόμματος Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Σας ευχαριστώ.

Στόχος του νομοσχεδίου και της ενσωμάτωσης της ευρωκοινοτικής οδηγίας είναι η στήριξη και προστασία του χρηματοπιστωτικού συστήματος που αποτελεί την καρδιά για την καπιταλιστική οικονομία στη σημερινή ιμπεριαλιστική φάση και μάλιστα, είναι πεδίο σφοδρότατου ανταγωνισμού. Γι’ αυτό προωθείται και στην Ελλάδα από τη μία η ανακεφαλαιοποίηση μπουκώνοντας με δισεκατομμύρια ευρώ τις τράπεζες και από την άλλη, άμεσα και βίαια υλοποιείτε τις καπιταλιστικές αναδιαρθρώσεις, που χτυπάνε όσα δικαιώματα είχαν απομείνει σε μισθούς, συλλογικές συμβάσεις, μόνιμη και σταθερή δουλειά, ιατροφαρμακευτική περίθαλψη, κοινωνική πρόνοια, τα ισοπεδώνετε.

Εξάλλου, αυτό το σάπιο σύστημα βιώνει τον φόβο μίας νέας καπιταλιστικής, οικονομικής κρίσης, αφού οι προβλέψεις του Διεθνούς Νομισματικού Ταμείου και του ΟΟΣΑ για την παγκόσμια οικονομία, περιγράφουν πτωτική τάση. Το ΔΝΤ επισημαίνει επιβράβευση με χρηματοπιστωτικές συνθήκες να γίνονται πιο σφιχτές για τις αναδυόμενες οικονομίες, όπου οι εξαγωγές πρώτων υλών έχουν πληγεί από την επιβράβευση της κινέζικης οικονομίας, αλλά και ο ΟΟΣΑ εκτιμά ότι η πτωτική τάση εκδηλώνεται συντονισμένα -και αυτός είναι ο μεγάλος φόβος σε Ευρωζώνη, ΗΠΑ, Ιαπωνία- σε συνδυασμό με την επιβράβευση των αναδυόμενων καπιταλιστικών οικονομιών.

Δηλαδή, η πορεία της καπιταλιστικής οικονομίας σε Ελλάδα, Ευρωζώνη και διεθνώς στέκονται πάνω σε ένα φλεγόμενο έδαφος, γι’ αυτό υπάρχει και η όξυνση των ενδοϊμπεριαλιστικών αντιθέσεων.

Προσπαθούν, λοιπόν, να θωρακίσουν την κερδοφορία του χρηματοπιστωτικού κεφαλαίου, ξεζουμίζοντας εργατικά και λαϊκά στρώματα. Βέβαια, στη χώρα μας πιέσεις ασκούν και οι εργατικοί λαϊκοί αγώνες, οι κινητοποιήσεις ενάντια στη σκληρή αντιλαϊκή πολιτική της Κυβέρνησης και αυτό είναι το ελπιδοφόρο.

Το ερώτημα είναι, μέσα από αυτό το νομοσχέδιο, προστατεύονται οι λαϊκές καταθέσεις; Όχι, απαντάμε, γιατί όταν κάποιος καταθέτει χρήματα σε ένα χρηματοπιστωτικό ίδρυμα, γίνεται αυτόματα δανειστής της τράπεζας και επομένως, θεωρείται επενδυτής. Αναλαμβάνει κίνδυνο, αφού οι καταθέσεις αποτελούν επενδυτικά προϊόντα και αν μια τράπεζα έχει προβλήματα, μπορεί να χρησιμοποιήσει τις καταθέσεις. Και για να σωθεί μια τράπεζα, μπορεί να κληθούν και οι καταθέτες και κάτω από τις 100.000 ευρώ.

Σε τελευταία ανάλυση, για ποια εγγύηση καταθέσεων γίνεται λόγος; Ποιες καταθέσεις εγγυάται σήμερα, όταν υπάρχουν τα capital controls και συνεχίζουν να υπάρχουν και το επόμενο διάστημα;

Ταυτόχρονα, με βάση τη συγκεκριμένη οδηγία της Ευρωπαϊκής Ένωσης, εξαιρούνται τα ταμεία κοινωνικής ασφάλισης από το σύστημα εγγύησης τραπεζικών καταθέσεων, δηλαδή μπορούν να κουρευτούν από το πρώτο ευρώ.

Το Κομμουνιστικό Κόμμα Ελλάδας απαιτεί την προστασία των καταθέσεων των λαϊκών νοικοκυριών και των ασφαλιστικών ταμείων. Αρκετά τα λεηλατήσατε όλες οι κυβερνήσεις, για να κερδοφορεί το χρηματοπιστωτικό κεφάλαιο.

Βέβαια, οι αντιθέσεις και οι ανταγωνισμοί είναι μεγάλοι μεταξύ των αστικών τάξεων των κρατών-μελών και εκδηλώνονται και στο προσφυγικό και με τον εγκλωβισμό χιλιάδων στο ελληνικό έδαφος και αυτή είναι η νέα σελίδα για την Ελλάδα, κύριε Τσακαλώτο.

Οι χιλιάδες πρόσφυγες από τη Συρία και το Αφγανιστάν είναι τα μεγαλύτερα θύματα των ιμπεριαλιστικών επεμβάσεων και πολέμων που συνεχίζουν το ΝΑΤΟ, οι ΗΠΑ, οι χώρες της Ευρωπαϊκής Ένωσης και η Ρωσία, γιατί ανταγωνίζονται μεταξύ τους για το ποιος θα «βάλει χέρι» στον πλούτο μιας ολόκληρης περιοχής και για το ποιου τα μονοπώλια θα κερδίσουν από τα παζάρι που είναι σε εξέλιξη. Και με αυτήν την έννοια, είναι βαριές οι ευθύνες της Κυβέρνησης με το να στοιχίζεται πίσω από την ιμπεριαλιστική πολιτική Ευρωπαϊκής Ένωσης και ΝΑΤΟ, υπονομεύοντας της ασφάλεια της χώρας.

Θα ήθελα να αναφερθώ στις τροπολογίες που κατέθεσε το ΚΚΕ.

Η μία αφορά ουσιαστικά την αποποινικοποίηση της συνδικαλιστικής δράσης και των μορφών πάλης σε πολλούς κλάδους, με βιομηχανία δικών σε αγρότες που διεκδικούν την επιβίωσή τους -και αυτό θεωρείται ότι είναι το έγκλημά τους- ή στο Συνδικάτο του ΙΓΜΕ, που κατηγορούνται για τον αγώνα τους να μην διαλυθεί το μοναδικό Ινστιτούτο Γεωλογικών Μεταλλευτικών Ερευνών στη χώρα και να μην απολυθούν, μέσω εφεδρειών από τους προηγούμενους, εκατόν πενήντα από τους τριακόσιους είκοσι εργαζόμενους. Αλλά και οι εργαζόμενοι στον κλάδο μετάλλου και ιδίως της ζώνης Περάματος και οι ναυτεργάτες και διάφοροι κλάδοι εργαζομένων και μέλη κατηγορούνται, γιατί υπερασπίστηκαν το δικαίωμα στη δουλειά και σε συλλογικές συμβάσεις εργασίας, περιφρουρώντας τον αγώνα και τη μορφή πάλης τους.

Ζητάμε, λοιπόν, να ψηφίσετε ενάντια στη βιομηχανία δικών και να σύρονται αγωνιστές στα δικαστήρια για το δικαίωμα υπεράσπισης του δικαίου.

Η άλλη τροπολογία αφορά την κατάργηση του άδικου ειδικού φόρου κατανάλωσης στο κρασί. Ήδη σε λιγότερο από δύο μήνες από την ημέρα που τέθηκε σε εφαρμογή ο ειδικός φόρος στο κρασί, έφερε καίριο πλήγμα, οδηγώντας σε απελπιστική κατάσταση το σύνολο σχεδόν των οινοποιητικών συνεταιρισμών σε όλες τις αμπελουργικές περιοχές. Από το Αμύνταιο μέχρι την Κρήτη και από τη Ζάκυνθο μέχρι τη Λήμνο ο εφιάλτης είναι κοινός: Η κατάρρευση οινοποιείων, καταγράφοντας πτώση τζίρων πάνω από 60%. Ενώ ταυτόχρονα η ρευστότητά τους είναι ανύπαρκτη, δεν μπορούν να καταβάλουν ούτε τον ειδικό φόρο, σύμφωνα με τα στοιχεία που δίνει η ΚΕΟΣΟΕ. Δεν είναι εξάλλου τυχαίο ότι ένα από τα πέντε αιτήματα των εξήντα οκτώ μπλόκων των μικρομεσαίων αγροτών, ήταν να καταργηθεί ο ειδικός φόρος στο κρασί.

Όλα τα παραπάνω δείχνουν τις αντιφάσεις, τις αντιθέσεις και τα αδιέξοδα του εκμεταλλευτικού συστήματος. Όμως ο λαός, το εργατικό λαϊκό κίνημα να μην φοβηθεί τις δυσκολίες του αστικού πολιτικού συστήματος. Αντίθετα, να τις ενισχύσουν, να τις διευρύνουν με τον αγώνα τους, να αξιοποιούν κάθε ρωγμή και δυνατότητα, να βάζουν εμπόδια για να συγκεντρώνουν τα πυρά τους απέναντι στον πραγματικό αντίπαλο, το κεφάλαιο, την εξουσία του και να συμπορευτούν με την πολιτική πρόταση του ΚΚΕ.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ πολύ τον κ. Δημήτριο Καβαδέλλα να έρθει στο Βήμα.

Έχετε τον λόγο, κύριε συνάδελφε.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ, κύριε Πρόεδρε.

Κύριοι συνάδελφοι, καλησπέρα σας.

Με το νομοσχέδιο αυτό ενσωματώνεται στο ελληνικό δίκαιο η οδηγία 2014/49/ΕΕ του Ευρωκοινοβουλίου. Αφορά τα συστήματα εγγύησης καταθέσεων και κωδικοποιούνται κάποιες διατάξεις που αφορούν το Ταμείο Εγγύησης Καταθέσεων και το ορίζει ως μοναδικό φορέα για την απονομή αυτής της εγγύησης.

Φέρνετε, λοιπόν, αυτήν την οδηγία, την ώρα που οι Έλληνες καταθέτες έχουν χάσει πλήρως την εμπιστοσύνη τους στο τραπεζικό σύστημα. Πρόκειται για το παράλληλό σας πρόγραμμα, προφανώς, το οποίο έχετε πολυδιαφημίσει. Υπάρχει, βέβαια, τώρα φλέγον ζήτημα της αξιολόγησης που σας έχει δημιουργήσει άγχος κι έτσι, όταν το πρωτοδιαβάσει κάποιος, βλέπει πολλές προχειρότητες. Πέρασαν τρεις συνεδριάσεις για να φτάσουμε στο σημείο να μας εξηγήσετε το κακοδιατυπωμένο άρθρο 63, που μας είχε δημιουργήσει άγχος και πρόβλημα, διότι έβαλλε κατά του ελληνικού τουρισμού.

Στο παράλληλό σας πρόγραμμα, μια που ανέφερα προηγουμένως, δεν είδα κάτι το οποίο να μοιάζει με αναπτυξιακό. Χωρίς ανάπτυξη δεν μπορεί να περιμένει τίποτε η ελληνική οικονομία. Άκουσα προηγουμένως από τον αγορητή του ΚΚΕ κάτι για τα εργοστάσια, ότι μπορεί να δουλέψουν χωρίς αφεντικά. Πώς θα δουλέψουν; Δεν θα έχουν διευθυντές; Ο διευθυντής δεν θα συμπεριφέρεται σαν αφεντικό; Τι θα είναι;

Εν πάση περιπτώσει, θα μπω στην ουσία του θέματος. Μετά από διάφορα που συνέβησαν το περασμένο καλοκαίρι με ανεύθυνες κινήσεις, οδήγησαν στην ομαδική φυγή κεφαλαίων, επήλθαν τα capital controls –τα ξέρουμε όλοι-, οι μετοχές των τραπεζών από την αρχή της «πρώτης φοράς Αριστερά» άρχισαν να καταρρέουν κι έφτασαν στο σημείο να χάσουν το 85% της αξίας τους. Ακολούθησε ο αφελληνισμός των τραπεζών με νόμο δικό σας, που όριζε την υπερίσχυση των μελών του ΔΣ, των μελών που θα ανήκουν σε ξένα συμφέροντα. Παραδόθηκαν, λοιπόν, σε ξένα επενδυτικά funds τα «κόκκινα» δάνεια και σε λίγο θα γίνουμε άστεγοι κι εμείς και πρόσφυγες μέσα στην ίδια μας τη χώρα.

Και μια που μιλάμε για πρόσφυγες, έχετε λάβει υπ’ όψιν σας το οικονομικό βάρος που θα αναλάβουμε για τη φιλοξενία όλων αυτών των προσφύγων που θα εγκλωβιστούν στην Ελλάδα; Ουσιαστικά ο κ. Μουζάλας μας το παραδέχτηκε.

Βρισκόμαστε πρακτικά εκτός Σένγκεν, διότι για τα επόμενα δύο-τρία χρόνια -κι εγώ νομίζω ότι θα μείνουν μονίμως εδώ- θα υποστούμε κι εμείς τις συνέπειες της διαγωγής σας αυτής. Είστε πολύ ανοιχτοχέρηδες προς τους άλλους -ακόμα και το ΦΠΑ από τα τρόφιμα τους αφαιρέσατε- ενώ εμείς οι Έλληνες είμαστε πολύ πιο πλούσιοι. Εν πάση περιπτώσει, με τη διαγωγή σας αυτήν, που λέγατε «ελάτε, εμείς έχουμε ανοιχτά σύνορα» ή έλεγε ο κ. Τσίπρας «το Αιγαίο δεν έχει σύνορα», χωρίς να έχετε ούτε χώρους οργάνωσης και περιορισμού, αυτοί μπαίνουν, βγαίνουν, μαλώνουν, ξαναγυρίζουν, πηγαίνουν στα σύνορα, έρχονται κάτω, πηγαίνουν στην πλατεία Βικτωρίας. Έχει δημιουργηθεί ένα μπάχαλο. Ακόμα και με την ευεργετική συμπεριφορά που δείξαμε προς τους πρόσφυγες, όλη αυτή η συμπεριφορά σας έχει δημιουργήσει στην Ευρώπη σε ένα ανθελληνικό κλίμα.

Ειπώθηκε, δε, και το απίστευτο από κάποιον δικό σας «να πολλαπλασιαστούμε με τους πρόσφυγες» και να γίνουμε και εμείς ένα κράμα, να φοράμε στις γυναίκες μας -με την λογική ότι ο άντρας θα είναι αυτός που θα βοηθάει στην επαύξηση των Ελλήνων- μπούργκες και θα επιβάλλει και αυτά που έχει μάθει και λοιπά. Έχετε κάνει τόσα καλά που μου δημιουργείτε πρόβλημα και ξεφεύγω λιγάκι.

Θα μπω στο θέμα. Προχτές, είπε η κυρία Κατσέλη ότι θα χρειαστούν άλλα δυο-τρία χρόνια, ενώ μας είχατε διαβεβαιώσει πριν ότι μέχρι τον Μάρτη-Απρίλιο, κάπου εκεί, τα capital controls θα σταματούσαν να ισχύουν. Τώρα, γιατί να σας πιστέψουμε ότι σε δυο-τρία χρόνια θα δούμε το φως; Εγώ δεν νομίζω ότι με την παρούσα Κυβέρνηση και τη λογική της θα βγούμε από αυτήν τη φοβερή κατάσταση, ούτε από τα capital controls. Δεν υπάρχει δηλαδή, κάτι το συγκλονιστικό στις προθέσεις σας, το οποίο να βλέπω. Η μόνη λύση είναι να παραιτηθείτε και να δημιουργηθεί μια κυβέρνηση οικουμενικού χαρακτήρα, για να μπορεί να διαχειριστεί πιο δημιουργικά, πιο έντιμα και πιο σωστά αυτό το κρίσιμο θέμα, ως προς τον ελληνικό λαό που άλλα τους λέγατε και άλλα τους δώσατε.

Η παρούσα οδηγία έρχεται με σκοπό την εναρμόνιση των τραπεζικών συστημάτων στα μέλη της Ευρωπαϊκής Ένωσης. Βεβαίως, αφορούν το σύστημα εγγυήσεων καταθέσεων. Εδώ, όμως, εισάγετε και διάφορους νεοτερισμούς, θα μπορούσα να πω. Στον σκληρό, λοιπόν, πυρήνα της Ευρωπαϊκής Ένωσης αποφασίστηκε εδώ και τώρα οι τράπεζες -ασχέτως ωριμότητας, ασχέτως κατάστασης- να εισέλθουν σε ένα ενιαίο σύστημα-πλαίσιο εγγυήσεων καταθέσεων. Προβλέπεται, λοιπόν, καταβολή εισφορών με γνώμονα το προφίλ της κάθε τράπεζας, με γνώμονα την επισφάλεια της κάθε τράπεζας. Αυτό θα φθάσει στο 0,8% και έχει όριο το 2025. Οπότε ποιος θα πληρώσει το περισσότερο επ’ αυτού; Θα πληρώσουν οι ελληνικές τράπεζες, δηλαδή θα είναι ακόμα πιο προβληματικές.

Εν πάση περιπτώσει, δεν έχετε λάβει υπόψη σας τα stress tests, διότι ακόμα δεν έχουν εφαρμοστεί. Φέρνετε ένα πρόχειρο νομοσχέδιο, χωρίς να υπάρχει μια πρόβλεψη για τα stress tests. Το κεφάλαιο που θα βγει από το τραπεζικό σύστημα, δεν θα μπορεί να αξιοποιηθεί. Θα πάει σε έναν φορέα, ο οποίος φορέας θα χρειάζεται να το έχει άμεσα καταβαλλόμενο. Αν κάποια τράπεζα πτωχεύσει, οι καταθέτες θα προσφεύγουν σε αυτό το ταμείο και θα πρέπει να έχει άμεσα τα χρήματα αυτά προς απόδοση.

Εκείνο που μας ενοχλεί είναι η αποβολή των ταμείων κοινωνικής ασφάλισης διάφορων κρατικών οργανισμών από αυτό το σύστημα της εγγύησης. Αυτό μοιάζει λίγο ύποπτο. Φοβάμαι πως μια δεδομένη στιγμή, εφόσον τα εξαιρείτε, θα πάρετε από εκεί κάποια χρήματα, θα τα βάλετε αλλού, θα τα κάνετε τράμπες και θα μας έχετε πάντα σε αγωνία για το πού πηγαίνουν τα χρήματα ημών, που προσπαθούμε οι ασφαλιζόμενοι να έχουμε μια αξιοπρεπή πορεία στα γηρατειά της ζωής μας.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πρόεδρε, κύριε Βενιζέλο, θα θέλατε να κρατήσω τη σειρά και να μιλήσει για επτά λεπτά ο κ. Σταϊκούρας;

**ΕΥΑΓΓΕΛΟΣ ΒΕΝΙΖΕΛΟΣ:** Θα κάνουμε κλειστή συνεδρίαση της Επιτροπής Θεσμών. Αν μπορώ, να προηγηθώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία, ελάτε, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, χαίρομαι πραγματικά γιατί η Βουλή συζητά και με συναινετικό τρόπο θα υπερψηφίσει την μεταφορά της οδηγίας για την προστασία καταθέσεων και επενδύσεων.

Όπως ξέρουμε, συγκροτείται σταδιακά η ενιαία τραπεζική αγορά. Η αλήθεια είναι ότι εμάς ως χώρα σε κρίση και σε μνημόνιο, μας ενδιέφερε πάρα πολύ το ζήτημα αυτό. Μας ενδιέφερε για την ευστάθεια των τραπεζών μας και για την επιστροφή καταθέσεων, για την διακοπή της διαρροής καταθέσεων και επί ελληνικής προεδρίας το 2014 συμβάλαμε στην επιτάχυνση των ενωσιακών διαδικασιών και στην υιοθέτηση του ενιαίου συστήματος εποπτείας και του ενιαίου συστήματος εκκαθάρισης των συστημικών τραπεζών.

Όμως, όπως αντιλαμβανόμαστε όλοι, υπάρχει σθεναρή αντίδραση των ισχυρών κρατών και ιδίως της Γερμανίας σε σχέση με τον τρίτο πυλώνα που είναι το ενιαίο σύστημα εγγύησης καταθέσεων. Στην Ευρωπαϊκή Ένωση δεν έχουμε ενιαίο σύστημα εγγύησης καταθέσεων με κοινοτικούς πόρους, με ίσους όρους για όλες τις τράπεζες όλων των κρατών-μελών. Μεταφέροντας την οδηγία στην εσωτερική έννομη τάξη, εναρμονίζουμε το ελληνικό σύστημα προστασίας με τα συστήματα των άλλων κρατών-μελών. Έχουμε εναρμονισμένο επίπεδο προστασίας, αλλά όχι ενιαίο. Η προστασία βασίζεται σε εθνικούς πόρους.

Δική μας επιδίωξη είναι να ανυψωθεί το επίπεδο προστασίας και να έχουμε ένα ενιαίο σύστημα εγγύησης καταθέσεων και επενδύσεων ως τρίτο πυλώνα της ενιαίας αγοράς. Αυτό έχει τεράστια σημασία για μας, γιατί διαφορετικά θα αναπαράγονται διαρκώς ανισότητες μεταξύ των κρατών-μελών και των συστημικών τραπεζών των κρατών-μελών.

Εμείς στις δικές μας τράπεζες δίνουμε, βεβαίως, πιο δελεαστικά επιτόκια καταθέσεων, όμως έχουμε και πιο υψηλά επιτόκια χορηγήσεων. Μία ελληνική μεσαία και μικρή επιχείρηση δανείζεται με πολύ πιο δύσκολους όρους απ’ ό,τι μία γερμανική –ας το πούμε έτσι- επιχείρηση. Είναι μία από τις θεμελιώδεις ανισότητες. Ακόμη, όμως, και το αυξημένο επιτόκιο καταθέσεων δεν λειτουργεί ως κίνητρο, γιατί ο καταθέτης δεν ενδιαφέρεται τόσο για το επιτόκιο, όσο για την ασφάλεια. Είναι έτοιμος να δεχθεί ακόμα και αρνητικό επιτόκιο, να πληρώνει δηλαδή την τράπεζα ή να πληρώνει το κράτος που έχει εκδώσει ένα ισχυρό ομόλογο, προκειμένου να κάνει μία ασφαλή κατάθεση ή μία ασφαλή τοποθέτηση του κεφαλαίου του. Άρα, εάν δεν λύσουμε το πρόβλημα του ενιαίου συστήματος εγγύησης καταθέσεων και επενδύσεων, θα είμαστε πάντα σε μειονεκτική θέση.

Τώρα, τι είναι αυτό που προστατεύει τις καταθέσεις, για να είμαστε ειλικρινείς; Τα capital controls. Δυστυχώς, αφ’ ης στιγμής οπισθοχωρήσαμε, αφ’ ης στιγμής δεν συνεχίσαμε με την κατάσταση που βρήκαμε τον Δεκέμβριο του 2014 ως χώρα, αλλά κάναμε την επιλογή να ξαναδιαπραγματευθούμε πηγαίνοντας προς το καλύτερο και πήγαμε τελικά προς το πολύ χειρότερο, αφ’ ης στιγμής το καλοκαίρι του 2015 επιβλήθηκαν τα capital controls, τα capital controls είναι αυτά τα οποία κρατάνε τις υπολειπόμενες καταθέσεις μέσα στο ελληνικό τραπεζικό σύστημα. Η πολιτική αβεβαιότητα είναι αυτή που δεν επιτρέπει να γυρίσουν οι καταθέσεις και δεν προσφέρουμε υπηρεσία στο ελληνικό τραπεζικό σύστημα και στην ελληνική οικονομία εάν δεν γυρίσουν οι καταθέσεις. Αλλά πώς να γυρίσουν οι καταθέσεις, όταν η χώρα στερείται πολιτικής διεύθυνσης, όταν δεν έχουμε κυβερνητική στρατηγική, όταν έχουμε αυτήν την αμφιθυμία, όταν επί δεκατέσσερεις μήνες η Κυβέρνηση κυνηγάει την ουρά της, διαπραγματεύεται, ξαναδιαπραγματεύεται, ανοίγουμε, κλείνουμε και ξανανοίγουμε τα ίδια θέματα, όταν κινδυνεύουμε να ξαναζήσουμε τις μέρες του 2015;

Άλλωστε, δυστυχώς, τα μακροοικονομικά στοιχεία δείχνουν ότι το 2016 προοιωνίζεται χειρότερο από το 2015. Δεν αναφέρομαι σε δημοσιονομικά στοιχεία, τα οποία εξωραΐζονται όταν αυξάνονται οι ληξιπρόθεσμες οφειλές του δημοσίου προς την αγορά. Αναφέρομαι στα στοιχεία της πραγματικής οικονομίας, στον κύκλο εργασιών, στον τζίρο, στο κλίμα αισιοδοξίας και απαισιοδοξίας.

Έχει καμμιά σχέση ο Μάρτιος του 2016, με το κλίμα που υπήρχε τον Νοέμβριο, τον Δεκέμβριο του 2014, παρ’ ότι εκκρεμούσε η προεδρική εκλογή και όλοι έβλεπαν ότι είναι πολύ πιθανόν να πάμε σε εκλογές και να έχουμε άλλον συσχετισμό δυνάμεων στη Βουλή; Είναι τώρα ένας στόχος που μπορούμε να τον προσεγγίσουμε ξανά το 2018. Και μακάρι να τον προσεγγίσουμε, να φτάσουμε στην κατάσταση εκείνη, γιατί δεν κλείνει κανένα θέμα. Είναι ένα γεφύρι της Άρτας η αξιολόγηση. Αξιολόγηση! Τι θα γίνει με το Διεθνές Νομισματικό Ταμείο; Αξιολόγηση επί ποιου προγράμματος; Εδώ δεν έχει καν συμφωνηθεί το πρόγραμμα, με την παλιά του μορφή, ως πρόγραμμα ευρωπαϊκό και πρόγραμμα του Διεθνούς Νομισματικού Ταμείου. Εδώ εκκρεμεί αξιολόγηση επί του ευρωπαϊκού σκέλους του προγράμματος. Και καλά, να μην μπει το Διεθνές Νομισματικό Ταμείο. Έλα, όμως, που το Διεθνές Νομισματικό Ταμείο είναι ούτως ή άλλως μέσα ως εμπειρογνώμων και λέει τη βαρύνουσα άποψή του, γιατί αυτό το προβλέπει ο ίδιος ο κανονισμός του Ευρωπαϊκού Μηχανισμού Σταθερότητας, του ESM.

Εν πάση περιπτώσει, πώς είναι δυνατόν να μιλάμε για αξιολόγηση όταν έχουμε τεράστιες εκκρεμότητες όπως είναι το ασφαλιστικό, εκκρεμότητες όπως είναι το δημοσιονομικό κενό και όπως είναι η αμφιθυμία στις μεταρρυθμίσεις; Ποιες μεταρρυθμίσεις; Τις μεταρρυθμίσεις του ΤΑΙΠΕΔ ή τις μεταρρυθμίσεις των επιμέρους Υπουργών, οι οποίοι εξορκίζουν κάθε πρωτοβουλία ιδιωτικοποιήσεων; Ποιες επενδύσεις; Τις επενδύσεις που θα γίνουν στο λιμάνι του Πειραιά, το οποίο, εν πάση περιπτώσει, θα ιδιωτικοποιηθεί, αλλά που δεν θα γίνουν στο Ελληνικό, γιατί εκεί δεν υπάρχει απόφαση; Τις επενδύσεις που κάνουν οι Καναδοί στο τραπεζικό σύστημα, που τις έχουν κάνει στο διεθνές αεροδρόμιο, αλλά που δεν μπορούν να τις κάνουν στην «ΕΛΛΗΝΙΚΟΣ ΧΡΥΣΟΣ» στη Χαλκιδική;

Και έχουμε φτάσει στο χειρότερο από όλα τα ζητήματα, στο ζήτημα της ανταλλαγής που είναι πια η απόγνωση της Κυβέρνησης, η οποία θα μετατραπεί σε απόγνωση της χώρας! Εμείς δεν είχαμε επιτρέψει ποτέ επί τόσα χρόνια κρίσης και σκληρής διαπραγμάτευσης να συνδεθεί η οικονομική διαπραγμάτευση με την εξωτερική πολιτική, με τα εθνικά θέματα. Ποτέ!

Τώρα έχουμε μία σύνδεση -που γίνεται με πρωτοβουλία της Κυβέρνησης- του προσφυγικού με την αξιολόγηση, του προσφυγικού με το ασφαλιστικό, του προσφυγικού με το χρέος! Μα, είναι ποτέ δυνατόν;

Το χρέος είναι συμφωνημένο από το 2012. Κάποιοι άλλοι είχαν ψευδαισθήσεις ότι κάτι μπορεί να συμβεί. Θα κάνουν αυτό που πρέπει να κάνουν και θα ζητήσουν και συγγνώμη. Και έτσι πρέπει να γίνει, έτσι προστατεύεται το εθνικό συμφέρον. Είναι δεδομένο το τι θα γίνει σε σχέση με το χρέος. Έχει ειπωθεί στη συμφωνία της 12ης Ιουλίου του 2015.

Είναι δυνατόν η Ελλάδα, η οποία δικαιούται να πάρει –και θα πάρει ούτως ή άλλως- την πρόσθετη διευκόλυνση στο χρέος, να αποδεχθεί μόνη της ότι θα φύγουμε από την αναλογία της κατανομής προσφύγων και παράτυπων μεταναστών για να πάρουμε αυτό που δικαιούμαστε; Μήπως θα βάλουμε στο μνημόνιο, που υπέγραψε ο κ. Τσίπρας με τον κ. Καμμένο, και πρόσθετους όρους σε σχέση με τη λειτουργία της Σένγκεν ή του Δουβλίνου, σε σχέση με το προσφυγικό και κυρίως σε σχέση με τους παράτυπους μετανάστες, οι οποίοι δεν έχουν πρόβλημα ασφάλειας στη χώρα προέλευσής τους;

Και είναι δυνατόν να συνδέουμε την οικονομική αξιολόγηση και τη σχέση μας με τη Γερμανία, με μια πρόχειρη απόφαση να έρθει το ΝΑΤΟ στο Αιγαίο –ούτε καν στην Ανατολική Μεσόγειο- χωρίς να έχουμε διακανονίσει τις επιχειρησιακές λεπτομέρειες; Και έχουμε δώσει στην Τουρκία τη δυνατότητα να επαναφέρει όλες τις κατά παράβαση διεκδικήσεις του διεθνούς δικαίου και να θέτει ξανά ζήτημα αποστρατικοποίησης των νησιών, ζήτημα γκρίζων ζωνών, ενώ εμείς θεωρούμε ότι έτσι θα χαλαρώσει η Γερμανία σε σχέση με την αξιολόγηση ή σε σχέση με το Διεθνές Νομισματικό Ταμείο;

Μα, ποιος έφερε το Διεθνές Νομισματικό Ταμείο στην Ευρώπη; Η γερμανική κυβέρνηση και άλλες ισχυρές κυβερνήσεις λόγω δυσπιστίας προς την Ευρωπαϊκή Επιτροπή. Δεν έχει αλλάξει τίποτα από την άποψη αυτή. Αντιθέτως, μέσα από τους κανονισμούς που διέπουν τον Ευρωπαϊκό Μηχανισμό Σταθερότητας και μέσα από τον κανονισμό που προβλέπει όλους τους μηχανισμούς στήριξης και χρηματοδότησης, προβλέπεται η παρουσία του Διεθνούς Νομισματικού Ταμείου.

Και, επίσης, να είμαστε σοβαροί και μνήμονες σε σχέση με το Ταμείο Εγγύησης Καταθέσεων και Εγγυήσεων. Το Ταμείο, όταν έχεις 120 δισεκατομμύρια καταθέσεων και όταν έχεις αυτήν την κατάσταση στην οικονομία, δεν αρκεί φυσικά. Δεν αρκούν οι εθνικοί πόροι. Γι’ αυτό έχει τεράστια σημασία το ενιαίο σύστημα εγγυήσεων.

Όμως, την κρίσιμη περίοδο του 2011, όταν ήμασταν στη διαπραγμάτευση για το «κούρεμα» του χρέους, όταν ήμασταν στη διαπραγμάτευση για την ανακεφαλαιοποίηση των τραπεζών, το Ταμείο Εγγύησης Καταθέσεων είναι αυτό που μας διευκόλυνε να κρατήσουμε την τραπεζική πίστη σε υψηλό επίπεδο, να εμπνέουμε εμπιστοσύνη σε σχέση με τις καταθέσεις, να μην έχουμε διαρροή καταθέσεων, να μην έχουμε «bank run» -διότι είναι άλλο πράγμα η διολίσθηση και άλλο πράγμα ο πανικός- και, βεβαίως, να πάμε συντεταγμένα στη διαπραγμάτευση και την ανακεφαλαιοποίηση.

Και θέλω πραγματικά να ευχαριστήσω και να συγχαρώ, από το Βήμα αυτό, την τότε διοίκηση της Τράπεζας της Ελλάδος, το Διοικητή, τον κ. Προβόπουλο και τους υποδιοικητές, τα μέλη του Συμβουλίου Στρατηγικής και Συστηματικής Ευστάθειας της εποχής εκείνης και το Διοικητικό Συμβούλιο του ΤΕΚΕ, διότι με κινήσεις, οι οποίες ήταν συμφωνημένες με όλες τις συστημικές τράπεζες και με όλους τους θεσμούς και κυρίως με την Ευρωπαϊκή Κεντρική Τράπεζα και την Τράπεζα της Ελλάδος, διατηρήσαμε την πλήρη ασφάλεια του συστήματος και εγγυηθήκαμε όλες τις καταθέσεις των Ελληνίδων και των Ελλήνων. Μπορεί να έχασαν αξία τα ακίνητα, μπορεί να υπήρξε πρόβλημα με τα εισοδήματα, αλλά οι καταθέσεις είναι αυτό το οποίο έμεινε εγγυημένο. Γιατί; Διότι οι καταθέσεις είναι αυτές που στηρίζουν την πραγματική οικονομία. Αυτές μπορούν να μετατραπούν σε δάνεια, αυτές μπορεί να μετατραπούν, μέσω του μηχανισμού του λογιστικού χρήματος, σε «αίμα» για την ανάπτυξη. Άρα, έχει τεράστια σημασία να έχουμε ένα ολοκληρωμένο σύστημα εθνικής, κυρίως, όμως, ευρωπαϊκής προστασίας, στα ζητήματα αυτά.

Και προσοχή, αυτό είναι όχι διαμαρτυρία, όχι καταγγελία, αλλά έκκληση προς την Κυβέρνηση, γιατί η Κυβέρνηση ενεργεί στο όνομα όλων μας, όλου του Έθνους και όλου του λαού. Μην γίνουν τεράστια ιστορικά λάθη στη διαπραγμάτευση και μην πάμε να κάνουμε δήθεν ανταλλαγή, όπου εμείς θα νομίζουμε ότι κάτι παίρνουμε σε σχέση με την αξιολόγηση, το ασφαλιστικό και το χρέος και θα δίνουμε, ενώ δίνουμε ήδη πάρα πολλά σε άλλους τομείς.

Αυτό που πρέπει να κάνουμε είναι εφαρμογή του διεθνούς δικαίου, σεβασμός στη Συνθήκη της Γενεύης, ανθρωπισμός κι επιτέλους οργάνωση και λειτουργία των αναγκαίων υποδομών με πρώτο θέμα τα απροστάτευτα και ασυνόδευτα παιδιά που είναι τα μεγάλα θύματα του προσφυγικού και του μεταναστευτικού!

(Χειροκροτήματα από την πτέρυγα της Δημοκρατική Συμπαράταξη ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και δύο εκπαιδευτικοί συνοδοί από το 4ο Γυμνάσιο Σταυρούπολης Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ:** Κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Οικονομικών για τα συστήματα εγγυήσεων των καταθέσεων με το οποίο ενσωματώνεται στην εθνική έννομη τάξη, σχετική ευρωπαϊκή οδηγία.

Ωστόσο, όπως είπα και στην Επιτροπή, υπάρχει ένα οξύμωρο σχήμα στη σημερινή συζήτηση. Η Κυβέρνηση που οδήγησε την οικονομία να παλινδρομεί βυθιζόμενη, η Κυβέρνηση που επέβαλλε την τραπεζική αργία και τους τραπεζικούς περιορισμούς, η Κυβέρνηση που προκάλεσε με τις πράξεις και τις παραλείψεις της την μεγαλύτερη ετήσια εκροή καταθέσεων από την αρχή της κρίσης -η μεγαλύτερη το 2015- η Κυβέρνηση που κατέστησε αναγκαία την πρόσφατη ανακεφαλαιοποίηση των πιστωτικών ιδρυμάτων, η Κυβέρνηση που μετά την περιπλάνηση στον χώρο των ψευδαισθήσεων στέκεται με αμηχανία μπροστά στα προβλήματα, η Κυβέρνηση που αδυνατεί και με δική της ευθύνη να κλείσει την πρώτη αξιολόγηση -αξιολόγηση που θα έπρεπε να έχει κλείσει πριν από τέσσερις πέντε μήνες- είναι σήμερα υποχρεωμένη να νομοθετήσει για την εγγύηση των καταθέσεων. Πραγματικά, ορισμένες φορές η μοίρα παίζει περίεργα παιχνίδια. Και πού να άκουγε η μοίρα τι έλεγαν οι Βουλευτές και ο κύριος Υπουργός πριν από ορισμένα χρόνια για το συγκεκριμένο θέμα που συζητάμε σήμερα!

Κυρίες και κύριοι συνάδελφοι, είναι γνωστό ότι οι ευρωπαϊκές οικονομίες από τα μέσα του 2008 βρέθηκαν στη δίνη μια μεγάλης παγκόσμιας οικονομικής και χρηματοοικονομικής κρίσης, την οποία στη χώρα μας οι ηγεσίες των τότε κομμάτων της Αντιπολίτευσης καμώνονταν ότι δεν την έβλεπαν.

Στην Ελλάδα τα πιστωτικά ιδρύματα λόγω αυτής της συστημικής κρίσης, των δημοσιονομικών ενδογενών προβλημάτων της χώρας, αλλά και δικών τους κακών επιλογών -των πιστωτικών ιδρυμάτων δηλαδή- βρέθηκαν αντιμέτωπα με μεγάλες προκλήσεις, προκλήσεις με δυσμενείς συνέπειες στη φερεγγυότητα και στη ρευστότητα του τραπεζικού συστήματος. Έτσι, κατέστη αναγκαία η διαμόρφωση πλαισίου για την ενίσχυση της σταθερότητας και της εμπιστοσύνης στο τραπεζικό σύστημα.

Από το 2008 -o κ. Βενιζέλος θα έπρεπε στην τοποθέτησή του να πάει κάποια χρόνια πιο πριν- από την τότε κυβέρνηση της Νέας Δημοκρατίας, ξεκίνησε με μεθοδικό και διορατικό τρόπο η διαμόρφωση αυτού του πλαισίου. Εξηγούμαι:

Βασικό συστατικό αυτού του πλαισίου αποτέλεσε η ανάγκη ενίσχυσης της εγγύησης των καταθέσεων. Αυτό έγινε με τον ν.3714/2008, σύμφωνα με τον οποίο το ανώτατο όριο εγγύησης καταθέσεων αυξήθηκε από τις 20.000 στις 100.000. Και τότε δεν υπήρχε κανένας ευρωπαϊκός μηχανισμός. Σημειώνω, ότι τότε μόνο η Ελλάδα και η Ιρλανδία ήταν οι πρώτες ευρωπαϊκές χώρες που προχώρησαν σε αυτήν την πρωτοβουλία χωρίς να υπάρχει δίχτυ ασφάλειας και προστασίας από την Ευρώπη.

Στη συνέχεια, στις αρχές του 2009, ιδρύθηκε με τον ν.3746/2009 το ΤΕΚΕ, το Ταμείο Εγγύησης Καταθέσεων και Επενδύσεων, εκσυγχρονίζοντας το νομικό πλαίσιο καταβολής αποζημιώσεων σε καταθέτες, αλλά και σε επενδυτές πιστωτικών ιδρυμάτων.

Αυτό το θεσμικό πλαίσιο που δημιουργήθηκε έγκαιρα στη χώρα μας και στη συνέχεια επικαιροποιήθηκε και εκσυγχρονίστηκε το 2011 και το 2012, ενισχύθηκε από τις πρωτοβουλίες σε ευρωπαϊκό επίπεδο για την τραπεζική ένωση -τραπεζική ένωση που, κύριοι της Συγκυβέρνησης, κατηγορούσατε το 2014!- πρωτοβουλίες που πήραν νομοθετική μορφή κυρίως επί ελληνικής προεδρίας του Συμβουλίου της Ευρωπαϊκής Ένωσης το πρώτο εξάμηνο του 2014, όταν και ολοκληρώθηκε ένας σημαντικός αριθμός φακέλων στον τομέα της αγοράς χρηματοπιστωτικών υπηρεσιών, οι οποίοι αποσκοπούσαν στην ενίσχυση της ασφάλειας και διαφάνειας του χρηματοπιστωτικού συστήματος, στη θωράκιση της σταθερότητας των χρηματοπιστωτικών αγορών και στην προστασία των δικαιωμάτων ιδιωτών επενδυτών και καταναλωτών.

Μεταξύ αυτών των φακέλων που έκλεισαν τότε, το πρώτο εξάμηνο του 2014, ήταν και η οδηγία για τα συστήματα εγγύησης καταθέσεων που ενσωματώνεται σήμερα στο σχέδιο νόμου που συζητάμε -τότε απεφασίσθη, τότε ψηφίστηκε αυτή η οδηγία- σχέδιο νόμου που προβλέπει βελτιωμένη, ευρύτερη και σαφέστερη πρόσβαση στην κάλυψη των καταθέσεων, συντομότερες προθεσμίες καταβολής αποζημίωσης, καλύτερη και ταυτόσημη για όλους τους καταθέτες ενημέρωση από τα πιστωτικά ιδρύματα, αυστηρές απαιτήσεις χρηματοδότησης και ρητή αναγνώριση της δυνατότητας των καταθετών να ασκούν αγωγή κατά του ΤΕΚΕ για την εξασφάλιση των δικαιωμάτων τους.

Όλες αυτές τις πρωτοβουλίες του 2008, του 2009, του 2011 και του 2014 η Αριστερά, από τα έδρανα της Αντιπολίτευσης, τις είχε στηλιτεύσει και απορρίψει. Σήμερα, ευτυχώς, όλα αυτά πάνε περίπατο και τα κόμματα της κυβερνητικής πλειοψηφίας αποδέχονται δια της ψήφισης του νομοσχεδίου το εσφαλμένο της κριτικής τους κατά το απώτερο παρελθόν και το οξύμωρο των πεπραγμένων τους κατά τον τελευταίο χρόνο.

Κυρίες και κύριοι συνάδελφοι, θα κλείσω με δύο επισημάνσεις.

Πρώτη επισήμανση: Παρά τα σημαντικά βήματα που πραγματοποιήθηκαν μέχρι σήμερα για την ολοκλήρωση των βασικών πυλώνων της Τραπεζικής Ένωσης -ειδικότερα του πρώτου και του δεύτερου πυλώνα- δηλαδή της εποπτείας και εξυγίανσης των πιστωτικών ιδρυμάτων, είναι σημαντικό το εγχείρημα να ολοκληρωθεί σύντομα, με τη θέσπιση, σε συνέχεια της εναρμόνισης των σχετικών καθεστώτων, ενός ευρωπαϊκού, ενός κοινοτικού φορέα για την εγγύηση των καταθέσεων αρχικά συμπληρωματικά με τα εθνικά συστήματα και σε τελική μορφή με έναν υγιώς αμοιβαιοποιημένο μηχανισμό.

Δεύτερη επισήμανση, επειδή ζήτησε τη γνώμη μας ο Υπουργός Οικονομικών: Οι πρωτοβουλίες, που πρέπει να αναλαμβάνονται, θα πρέπει να αποσκοπούν τόσο στη μείωση του κινδύνου όσο και στο διαμοιρασμό του κινδύνου. Άλλωστε, αυτές αποτελούν και βασικές έννοιες της χρηματοοικονομικής. Αλληλένδετες είναι.

Οι δύο πρώτοι πυλώνες της τραπεζικής ένωσης αποσκοπούν στη μείωση του κινδύνου. Ήδη έχουν γίνει σημαντικά βήματα προς αυτήν την κατεύθυνση. Έχουν αναγνωριστεί και περιοριστεί οι εθνικές, διακριτικές ευχέρειες στην εφαρμογή του εποπτικού πλαισίου. Έχει περάσει η εποπτεία σε υπερεθνικό επίπεδο. Έχει διεξαχθεί για πολλές τράπεζες -και θα ακολουθήσει φέτος και για τις υπόλοιπες- αξιολόγηση της ποιότητας του χαρτοφυλακίου. Έχει επιβληθεί η υποχρέωση διατήρησης σε υψηλό επίπεδο του δείκτη κεφαλαιακής επάρκειας.

Άρα, έχουν γίνει βήματα για τη μείωση του κινδύνου μέσα από τους δύο πρώτους πυλώνες της τραπεζικής ένωσης που φτιάξαμε το πρώτο εξάμηνο του 2014 επί ελληνικής Προεδρίας, όταν καταψήφιζε η Αριστερά αυτό το πλαίσιο.

Προφανώς, η περαιτέρω μείωση του κινδύνου που αντιμετωπίζουν τα πιστωτικά ιδρύματα, είναι θεμιτή στο πλαίσιο της διασφάλισης της χρηματοπιστωτικής σταθερότητας. Ωστόσο, είναι κάτι που δεν μπορεί να εξαλειφθεί, γιατί η ίδια η φύση των τραπεζικών εργασιών σχετίζεται με την ανάληψη κινδύνων. Διαφορετικά, δεν θα υπήρχε κερδοφορία. Σε κάθε περίπτωση, όμως, η μείωση του κινδύνου θα πρέπει να συμβαδίζει με πρωτοβουλίες για το διαμοιρασμό του κινδύνου. Αντιλαμβάνομαι τη θέση κάποιων ευρωπαϊκών χωρών με αντίθετη άποψη. Όμως, η Ευρώπη δεν αντέχει τραπεζική ένωση αλά καρτ.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Έχουν μείνει δύο αγορητές. Ο κ. Κωνσταντόπουλος και ο κ. Σαρίδης. Θα επιτρέψουν να κάνει μία παρέμβαση ο Αναπληρωτής Υπουργός Οικονομικών, κ. Γεώργιος Χουλιαράκης και να καταθέσει κάποιες νομοτεχνικές βελτιώσεις.

Κύριε Υπουργέ, έχετε τον λόγο για πέντε λεπτά.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε.

Καταθέτω μία νομοτεχνική βελτίωση στο σχέδιο νόμου, στο άρθρο 8 και στο άρθρο 12. Και οι δύο βελτιώσεις διορθώνουν αναφορά στον προηγούμενο νόμο.

(Στο σημείο αυτό ο Αναπληρωτής Υπουργός Οικονομικών κ. Γεώργιος Χουλιαράκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να καταχωρισθεί η σελ. 212)

(ΑΛΛΑΓΗ ΣΕΛΙΔΑΣ)

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Επιτρέψτε μου, με αφορμή τις τοποθετήσεις του κ. Κουτσούκου και του κ. Βενιζέλου, να κάνω μια σύντομη αναφορά, μια διευκρίνιση πάνω στην εξέλιξη της διαπραγμάτευσης.

Πρώτα απ’ όλα θα ήθελα να πω ότι η διαπραγμάτευση είναι μια καθημερινή διαδικασία. Δεν έχει διακοπεί. Συνεχίζεται κανονικά και καθημερινά σε επίπεδο τεχνικό. Τεχνικά κλιμάκια και των τεσσάρων θεσμών είναι στην Αθήνα. Συζητάμε μαζί τους. Η ροή πληροφοριών είναι απολύτως φυσιολογική, η συνεργασία είναι κανονική. Άρα, δεν πρόκειται για διακοπή της διαπραγμάτευσης.

Δεύτερον, η εκτίμηση της ελληνικής Κυβέρνησης, αλλά και των τριών ευρωπαϊκών θεσμών -και νομίζω ότι αυτό είναι ένα σημαντικό σημείο- για το κρίσιμο θέμα του δημοσιονομικού κενού του 2018, κινείται στο πλαίσιο της συμφωνίας του Αυγούστου του 2015. Η ελληνική πλευρά και οι τρεις ευρωπαϊκοί θεσμοί έχουν κοινή εκτίμηση για το δημοσιονομικό κενό του 2018. Θα έλεγα, μάλιστα, ότι αν η ολοκλήρωση της αξιολόγησης στηριζόταν στη συμφωνία της ελληνικής πλευράς με τους ευρωπαϊκούς θεσμούς, η αξιολόγηση θα είχε ήδη ολοκληρωθεί.

Το μεγάλο πρόβλημα που συναντάμε τώρα στο θέμα της αξιολόγησης είναι η θέση του Ταμείου. Το Ταμείο, όπως ξέρετε από τη δημόσια τοποθέτηση του επικεφαλής του ευρωπαϊκού του τμήματος, Πολ Τόμσεν, θεωρεί ότι το δημοσιονομικό κενό του 2018 είναι τέσσερις με πέντε φορές υψηλότερο απ’ αυτό που αποτυπώνεται ρητά στα πλαίσια της συμφωνίας του Αυγούστου.

Η δική μας θέση, αλλά και η θέση των ευρωπαϊκών θεσμών -και αυτό ακριβώς τονίσαμε στο τελευταίο Euro Working Group, αυτό συνεχίζουμε να τονίζουμε σε κάθε ευκαιρία- είναι ότι από τον Αύγουστο του 2015 έως τον Μάρτιο του 2016 τα μακροοικονομικά δεδομένα -προσέξτε, σε σχέση με τις προβλέψεις που στήριζαν τη συμφωνία του Αυγούστου- έχουν βελτιωθεί. Ο ρυθμός μεγέθυνσης του 2015 -και αναφέρομαι στα τελευταία στοιχεία της ΕΛΣΤΑΤ- μιλά για πολύ μικρή, ήπια ύφεση της τάξης του -0,3% σε ετήσιους ρυθμούς για το 2015, όταν το πρόγραμμα του Αυγούστου αναφερόταν σε βάθος ύφεσης κοντά στο 2%.

Το πρωτογενές αποτέλεσμα του 2015 εκτιμάται ότι θα κλείσει πλεονασματικά κατά 0,2%, ενώ το πρόγραμμα του Αυγούστου προέβλεπε πρωτογενές έλλειμμα της τάξης του -0,25%. Τα μακροοικονομικά δεδομένα, λοιπόν, τόσο σε επίπεδο μεγέθυνσης πραγματικής οικονομίας όσο και σε επίπεδο δημοσιονομικό, είναι σαφώς βελτιωμένα.

Το Ταμείο, λοιπόν, πρέπει να εξηγήσει τι ακριβώς συνέβη ανάμεσα στον Αύγουστο του 2015 και τον Μάρτιο του 2016, ώστε να εκτιμά ότι το δημοσιονομικό κενό είναι πέντε φορές υψηλότερο.

Επιτρέψτε μου να κάνω μία εκτίμηση. Το Ταμείο βρίσκεται σε ιδιαίτερα δύσκολη θέση -και σε επίπεδο Ευρωζώνης και σε επίπεδο Ευρωπαϊκής Ένωσης- στο να εξηγήσει πώς πάει το ίδιο σε ένα τόσο μεγάλο δημοσιονομικό κενό. Αυτό είναι μία κρίσιμη επιτυχία της Κυβέρνησης, που όλα τα κόμματα θα πρέπει να στηρίξουν. Όλα τα κόμματα θα πρέπει να στηρίξουν την προσπάθεια της Κυβέρνησης να απομονώσει, να αποδομήσει, αν θέλετε, τις εκτιμήσεις του Ταμείου.

Ευχαριστώ, κύριε Πρόεδρε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Τι θα θέλετε, κύριε Υπουργέ;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα ήθελα τριάντα δευτερόλεπτα για να μιλήσω για τις τροπολογίες που θα δεχθεί η Κυβέρνηση.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είναι προφανές ότι δεχόμαστε τις υπουργικές τροπολογίες. Δεχόμαστε και ενσωματώνουμε και την τροπολογία που έχει κάνει η κ. Θελερίτη και κάποιοι άλλοι, με τις νομοτεχνικές βελτιώσεις που θα έρθουν.

Αυτό ήθελα μόνο να πω.

**ΑΝΔΡΕΑΣ ΛΟΒΕΡΔΟΣ:** Όλες γίνονται δεκτές;

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσακαλώτο, αν κατάλαβα καλά όλες τις υπουργικές τις κάνετε δεκτές. Είπατε για μία ότι θα υπάρξει νομοτεχνική βελτίωση;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αυτή που είναι βουλευτική, της κ. Θελερίτη…

**ΑΝΔΡΕΑΣ ΛΟΒΕΡΔΟΣ:** Ποια είναι;

**ΠΡΟΕΔΡΕΥΩΝ (Νικήτας Κακλαμάνης):** Θα το βρούμε εμείς και θα αναφέρουμε το νούμερο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είναι η τροπολογία με γενικό αριθμό 277.

**ΑΝΔΡΕΑΣ ΛΟΒΕΡΔΟΣ:** Τι αντικείμενο έχει;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το αντικείμενο είναι συστήματα εγγύησης καταθέσεων. Θα σας διανεμηθεί.

(Στο σημείο αυτό ο Υπουργός Οικονομίας, κ. Ευκλείδης Τσακαλώτος καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να καταχωριστεί η σελ. 218)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Θα τη βρούμε εμείς, κύριε Υπουργέ, και θα το βεβαιώσουμε. Μην ανησυχείτε.

Τον λόγο έχει ο συνάδελφος κ. Δημήτριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το νομοσχέδιο του Υπουργείου Οικονομικών ενσωματώνεται η οδηγία 2014/49/ΕΕ περί συστημάτων εγγύησης καταθέσεων και καταθετών. Επίσης, γίνονται κάποιες προσθήκες στο υφιστάμενο πλαίσιο προστασίας καταθέσεων και επενδύσεων, αναφορικά με το Ταμείο Εγγύησης Καταθέσεων και Επενδύσεων (ΤΕΚΕ).

Αυτή η εναρμόνιση της ελληνικής νομοθεσίας με την ευρωπαϊκή γίνεται σε μια στιγμή που η τραπεζική πίστη έχει χαθεί. Οι ερασιτεχνισμοί και οι ιδεοληψίες της Κυβέρνησης οδήγησαν σε πρωτοφανή αποσταθεροποίηση το τραπεζικό σύστημα. Η χώρα έχει επιστρέψει στην ύφεση, όταν άλλες χώρες, με τα ίδια προβλήματα, κατάφεραν, με σύμπνοια και ομοψυχία, να βγουν από την κρίση. Εμείς, τώρα ξεκινάμε και πάλι από την αρχή.

Η ανακεφαλαιοποίηση των τραπεζών που έκανε η Κυβέρνηση πριν μερικούς μήνες, έγινε με όρους εθνικής μειοδοσίας. Αποτιμήθηκαν χρηματιστηριακά στα 4 δισεκατομμύρια συστημικά πιστωτικά ιδρύματα με σταθμισμένο ενεργητικό αξίας 210 δισεκατομμυρίων στην εξευτελιστική αξία μικρότερη από τα 770 εκατομμύρια ευρώ.

Ανοίξατε, λοιπόν, εσείς οι ίδιοι, κύριοι της Κυβέρνησης, τον δρόμο στους διεθνείς κερδοσκόπους.

Είχατε τη δυνατότητα να διαπραγματευτείτε μέσα σε ένα καλύτερο δημοσιονομικό περιβάλλον με πλεόνασμα και θετικό ρυθμό ανάπτυξης. Και ενώ διαφημίσατε πολύ τις δεκαεφτά ώρες που διαπραγματευτήκατε, στην πραγματικότητα ουσία καμμία. Επιβάλατε capital controls και κλείσατε τις τράπεζες. Και πριν λίγους μήνες ανοίξατε το δρόμο για τους πλειστηριασμούς για την πρώτη κατοικία χωρίς κανένα ίχνος κοινωνικού άλγους.

Ποιος μπορεί να ξεχάσει ότι πριν ένα χρόνο η Ελλάδα ήρθε αντιμέτωπη με το Grexit; Οι ευθύνες ωστόσο βαραίνουν εσάς, αλλά βαραίνουν και την Ευρώπη, τους ευρωπαίους εταίρους, τα ευρωπαϊκά όργανα, τους ευρωπαϊκούς οργανισμούς και φορείς. Έχουν και αυτοί τις δικές τους ευθύνες. Γιατί ήταν αυτοί οι οποίοι συναίνεσαν σιωπηρά σε μια Ευρώπη των δύο ταχυτήτων, σε μια Ευρώπη που πασχίζει χρόνια τώρα να αναζωπυρώσει το ευρωπαϊκό όραμα. Είναι ευθύνη όλων των ευρωπαϊκών κρατών-μελών αυτό που συμβαίνει σήμερα με τους πρόσφυγες και τους μετανάστες. Βέβαια, όλα αυτά δεν απαλλάσσουν από τις ευθύνες της την Κυβέρνηση.

Συντονιστείτε, λοιπόν, κύριοι της Κυβέρνησης. Έχετε την ευθύνη να κυβερνήσετε τη χώρα. Έχετε την ευθύνη της διακυβέρνησης της χώρας. Οργανώστε επιτέλους ένα σχέδιο αποτελεσματικής αντιμετώπισης της ανθρωπιστικής κρίσης. Οδεύουμε στα βράχια χωρίς σχέδιο, χωρίς εθνική στρατηγική.

Και για να έρθω στη συζήτηση του νομοσχεδίου, είναι εξαιρετικά σημαντική η προστασία των καταθέσεων. Ποια είναι, όμως, η μέριμνα για την προστασία των καταθέσεων του δημοσίου; Αναγκάσατε δεκάδες φορείς όλης της χώρας να μεταφέρουν τα αποθεματικά τους στην Τράπεζα της Ελλάδος.

Και εδώ είναι το ερώτημα. Πώς διασφαλίζετε την προστασία αυτών των κεφαλαίων; Το κόστος της χρηματοδότησης του ΤΕΚΕ θα βαρύνει την τράπεζα ή τον καταθέτη; Δεν το έχετε διευκρινίσει. Και πολύ φοβάμαι ότι θα δυσκολέψουν ακόμα περισσότερο τα πράγματα για τους καταθέτες.

Επίσης, έχει παραλειφθεί στην ενσωμάτωση της οδηγίας μια σημαντική πρόβλεψη αυτής. Δεν έχετε συμπεριλάβει στον νόμο την πρόβλεψη ότι, ανεξάρτητα από τις εξαιρέσεις, οι καταθέσεις ατομικών και συνταξιοδοτικών προγραμμάτων και επαγγελματικών συνταξιοδοτικών προγραμμάτων μικρομεσαίων επιχειρήσεων και τοπικών αρχών με ετήσιο προϋπολογισμό κάτω των 500.000 ευρώ, δύνανται να τύχουν της προστασίας. Άρα, ποιους σκοπούς εξυπηρετεί αυτή η παράλειψη;

Διευκρινίστε μας, λοιπόν, τι γίνεται με την προστασία των επενδύσεων της κεντρικής διοίκησης και των ΟΤΑ. Έχει δημιουργηθεί σύγχυση, καθώς εξαιρείται των παραπάνω και το δημόσιο.

Κύριοι της Κυβέρνησης, η κατάσταση στη χώρα είναι κρίσιμη. Όλη η χώρα έχει γίνει ένα απέραντο hot spot. Όλοι αυτοί οι άνθρωποι προσέρχονται στην Ελλάδα ελπίζοντας σε ένα καλύτερο μέλλον. Βρίσκουν μόνο την αυθόρμητη φροντίδα –θα έλεγα- και την αλληλεγγύη των Ελλήνων. Δεν υπάρχει κανένα σχέδιο από την Κυβέρνηση γι’ αυτούς.

Ακόμη δεν έχετε καταφέρει να κάνετε συνείδηση στην Ευρώπη και στη Διεθνή Κοινότητα ότι η προσφυγική κρίση μας αφορά όλους, ότι η προσφυγική κρίση αφορά την Ευρώπη στο σύνολό της. Είναι ανθρωπιστικό ζήτημα και χρειάζεται την ενεργοποίηση όλων και της Ευρώπης και της Διεθνούς Κοινότητας. Χρειάζεται μεγάλη προσοχή για να μην γίνει η Ελλάδα αποθήκη ψυχών.

Κύριοι Υπουργοί, -για να μην μακρηγορώ- είναι σημαντικότατο αυτό το νομοσχέδιο. Και η στάση της Δημοκρατικής Συμπαράταξης δείχνει ότι δεν ακολουθούμε το παράδειγμά σας, το «όχι σε όλα». Είναι κοινή, όμως, η αίσθηση όλων ότι η χώρα έχει αφεθεί στην τύχη της. Το αίτημα όλων είναι ένα, κυβερνήστε. Κυβερνήστε λοιπόν. Αυτό περιμένουμε. Κάντε πράξη και υλοποιήστε το πρόγραμμά σας, για το οποίο σας ψήφισε ο ελληνικός λαός.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε Κωνσταντόπουλε.

Τον λόγο έχει ο κ. Σαρίδης και κλείνουμε τους ομιλητές. Τελειώσαμε. Θα δώσω μετά τον λόγο στον κ. Μπαλτά, που μου ζήτησε τρία λεπτά, για να υποστηρίξει τις δύο τροπολογίες.

Κύριε Λοβέρδο, –είναι αυτονόητο που μου κάνατε νόημα- έχει υποβάλει παράκληση ο κ. Παππάς να προηγηθεί, επειδή είναι μόνος του στην Επιτροπή Θεσμών, και μετά -όπως είπατε- να πάμε με τη σειρά.

Ορίστε, κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Κύριε Πρόεδρε, κυρίες και κύριοι συνάδελφοι, κύριοι Υπουργοί, θέλησα να πάρω τον λόγο για να τοποθετηθώ επί του παρόντος νομοσχεδίου, καθώς είναι αλήθεια πως πρόκειται για ένα νομοσχέδιο που μπορεί να βοηθήσει στην αποκατάσταση της εμπιστοσύνης των πολιτών στο ελληνικό τραπεζικό σύστημα.

Είναι δύσκολο να κερδίσετε την εμπιστοσύνη των Ελλήνων πολιτών. Οι σπασμωδικές ενέργειές σας και οι ασθενικές διαβεβαιώσεις σας οδήγησαν την επιφυλακτικότητα των Ελλήνων σε επίπεδα άνευ προηγουμένου.

Προσπαθείτε, λέτε, να αποκαταστήσετε την ομαλότητα και την κανονικότητα στην αγορά. Πράγματι, η προσαρμογή της ελληνικής νομοθεσίας και η εναρμόνισή της με το Ευρωπαϊκό Δίκαιο είναι απαραίτητη και γι’ αυτό το λόγο η Ένωση Κεντρώων ψηφίζει το παρόν νομοσχέδιο. Δεν μπορούμε όμως να εφησυχάσουμε, δεν επαρκεί το παρόν νομοσχέδιο.

Η σταθερότητα του τραπεζικού συστήματος εξαρτάται απόλυτα από τη σταθερότητα του πολιτικού συστήματος. Όπως ξέρετε, στην Ελλάδα τις τράπεζες τις πτώχευσε το κράτος, η Κυβέρνηση με τις πράξεις και τις παραλείψεις της, εν αντιθέσει με την Κύπρο, όπου εκεί οι τράπεζες έθεσαν σε κίνδυνο το ίδιο το κράτος. Πώς είναι δυνατόν να μην σας έχει προβληματίσει αυτή η διαπίστωση;

Έχουμε ανακεφαλαιοποιήσει τις τράπεζες τρεις φορές με πολλά δισεκατομμύρια από την τσέπη του Έλληνα φορολογούμενου, χωρίς μάλιστα να μειώνουμε τις οφειλές του. Ο Έλληνας φορολογούμενος έχει το δικαίωμα να λέει πως ενώ έχει πληρώσει τρεις φορές, συνεχίζει να χρωστά τα ίδια και περισσότερα. Πρόκειται για έναν παραλογισμό, τον οποίο ζούμε καθημερινά εμείς και οι συμπολίτες μας. Αυτή η διαπίστωση, καθώς και η αδυναμία του πολιτικού συστήματος να εμπνεύσει εμπιστοσύνη είναι και η αιτία που οι Έλληνες φορολογούμενοι δεν μπορούν να ανασάνουν με ανακούφιση σήμερα.

Πώς να σας πιστέψουν; Τι τους λέγατε για την προσφυγική κρίση το καλοκαίρι; Τι τους λέτε τώρα; Τι λέγατε στους πολίτες για τον ΦΠΑ στα νησιά; Τι μπορείτε να τους πείτε τώρα; Τι να σκέφτονται όσοι ξέρουν πώς την απαλλαγή των νησιών μας από τον ΦΠΑ την κέρδισε για όλους τους Έλληνες ο Κωνσταντίνος Καραμανλής; Κάποτε διαπραγματευόμασταν με επιχειρήματα και κερδίζαμε. Τώρα η φτώχεια στα επιχειρήματα και η ανυπαρξία συντονισμού μας κάνουν να φοβόμαστε και για άλλα κεκτημένα στο Αιγαίο.

Τι λέγατε, όταν κλείνατε την Αμυγδαλέζα; Τι λέτε τώρα στο ένα εκατομμύριο πολίτες που περνά κάθε Σαββατοκύριακο από το «Πάρκο Περιβαλλοντικής Ευαισθητοποίησης Αντώνης Τρίτσης»; Ο Υπουργός σας, πάντως, ο αρμόδιος για να απαντήσει στην ερώτηση με ποιο νομικό καθεστώς λειτουργεί το πάρκο «Τρίτση», αρνείται εδώ και δύο μήνες να μας απαντήσει και απαξιώνει και αυτός με τη σειρά του τις κοινοβουλευτικές διαδικασίες.

Τι λέγατε και τι λέτε; Κουράστηκαν οι πολίτες και δεν σας παρακολουθούν πια. Έτσι και αυτό το νομοσχέδιο, για το οποίο σας δίνουμε εμείς σήμερα, η Ένωση Κεντρώων και η Αντιπολίτευση σχεδόν ολόκληρη, έμπρακτα τη συναίνεση μας ψηφίζοντάς το, δεν θα το λάβουν σοβαρά υπ’ όψιν οι πολίτες. Δεν τους αρκούν τα λόγια σας, δεν τους πείθουν οι νόμοι σας. Αυτό έχει καταφέρει η Κυβέρνηση.

Για ποιους νόμους μιλάμε; Για ποια δικαιοσύνη; Σε λίγες μέρες θα αφήσετε έναν καθ’ ομολογία δολοφόνο να πάει σπίτι του. Πώς ζητάτε να έχει εμπιστοσύνη ο πολίτης στους νόμους και στη δικαιοσύνη;

Η ανησυχία στην Ένωση Κεντρώων είναι πως με την ασάφειά σας και με την πρακτική σας να μετονομάζετε ιδέες και να τις καταθέτετε ως δικές σας, σαν καινοτομίες, κατορθώσατε να μοιάζει ως σωστή η επιλογή της αδιαφορίας.

Το σημερινό νομοσχέδιο έχει πράγματι την πρόθεση να επαναφέρει την εμπιστοσύνη στο τραπεζικό σύστημα.

Κυρίες και κύριοι συνάδελφοι, εάν αξίζει σήμερα να επιμείνουμε σε κάτι, ώστε να σιγουρευτούμε πως έφθασε σωστά η πληροφορία στους πολίτες, αυτό είναι πως υπάρχει ελπίδα, όχι μόνο επειδή το παρόν νομοσχέδιο είναι στη σωστή κατεύθυνση, αλλά γιατί η Αντιπολίτευση σήμερα στέκεται στο ύψος των περιστάσεων και αποδεικνύει πως υπάρχει περιθώριο συναίνεσης.

Εμείς στην Ένωση Κεντρώων επιμένουμε, από την πρώτη μέρα, πως για να επανέλθει η σταθερότητα σε όλα τα επίπεδα, αλλά και για να αποκατασταθεί η αξιοπιστία της χώρας στο εξωτερικό, πρέπει να προχωρήσουμε στη δημιουργία οικουμενικής κυβέρνησης, ακριβώς γιατί το μήνυμα που μπορούν να στείλουν στην ελληνική κοινωνία διακόσιοι σαράντα ή και περισσότεροι Βουλευτές θα ακουστεί πολύ πιο δυνατά. Εάν ελπίζουμε σήμερα πως υπάρχει μια μικρή πιθανότητα να νιώσουν μια κάποια, έστω και μικρή, δικαιολογημένη αίσθηση ασφάλειας οι πολίτες και να πιστέψουν πως αυτοί οι τριακόσιοι που έχουν στείλει εδώ, σ’ αυτό το κτήριο, ασχολούνται πράγματι με τα δίκαιά του και την υπεράσπιση αυτών, να ξέρετε πως αυτή την ελπίδα τη διατηρούμε, επειδή, ακριβώς, σήμερα μπορούμε να συναινέσουμε σε κάτι. Και αυτό, φυσικά, δεν είναι άλλο από την προστασία των Ελλήνων φορολογουμένων.

Η δύναμη ακόμη και αυτής της παρούσας Βουλής είναι ικανή να ανταπεξέλθει στις προκλήσεις των καιρών. Αυτό αποδεικνύουμε σήμερα εδώ όλοι όσοι στηρίζουμε το παρόν νομοσχέδιο.

Εάν ο σκοπός μας, λοιπόν, είναι να βάλουμε τη χώρα σε τροχιά, να αφήσουμε πίσω μας την έλλειψη συνεννόησης και την ανυπαρξία διαλόγου, αν πράγματι θέλουμε να βάλουμε μπροστά την ελληνική οικονομία, τότε, όπως φαντάζομαι και ελπίζω και εσείς να ξέρετε, πρέπει να πείσουμε πρώτα τους Έλληνες πολίτες πως είναι ικανό το πολιτικό σύστημα να σταθεί στο ύψος των περιστάσεων και να μην καταλήξει ο ελληνικός λαός να ζει σε ένα προτεκτοράτο με ηγεσία μαριονέτες ξένων συμφερόντων, όπως, δυστυχώς, συνέβη σε πολλούς λαούς των Βαλκανίων που δεν κατάφεραν να μεταβούν από τον κομμουνισμό στη σύγχρονη εποχή, χωρίς να διατηρήσουν αυτή τη μικρότητα και την κουτοπονηριά του αγράμματου, παρά την απλόχερη βοήθεια που τους προσέφερε η χώρα μας.

Λυπάμαι το λαό της Σλοβακίας, αλλά και άλλους λαούς που τους εκπροσωπούν ανθέλληνες και ακροδεξιοί. Από τη λύπη μου αυτή είναι μεγαλύτερη η ανησυχία για τη δική μας ηγεσία. Για να κρατήσουμε την ανεξαρτησία μας, τη στιγμή που έχουμε χάσει το δικαίωμα του νομοθετείν, όπως αποδείχθηκε με την ψήφιση του παράλληλου προγράμματός σας, πρέπει να ενωθούμε. Σας καλώ να προχωρήσουμε όλοι μαζί στη συγκρότηση οικουμενικής κυβέρνησης.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Θα δώσω τον λόγο για πέντε λεπτά, στον Υπουργό κ. Μπαλτά που θέλει να υποστηρίξει την ήδη ενσωματωθείσα τροπολογία ως άρθρο 67 και υποθέτω και τη δεύτερη τροπολογία του.

Κύριε Υπουργέ, θα ήθελα επίσης, πέραν των αιτιάσεων που ακούστηκαν από συναδέλφους, να μας λέγατε πώς θα γίνει και η επιλογή της απόφασής σας. Θα προκηρυχθεί διαγωνισμός και από το σύνολο των υποψηφίων θα διαλέξετε εσείς τον έναν; Και αν είναι αυτή η διαδικασία, ποια θα είναι τα προσόντα; Πρέπει να γράφεται μέσα στο άρθρο. Ή αν βάλετε ένα ακροτελεύτιο, ότι με υπουργική απόφαση θα καθοριστεί η διαδικασία και τα προσόντα των υποψηφίων για καλλιτεχνικό διευθυντή. Να μη δούμε, δηλαδή, κανέναν Γάλλο και τριτώσει το κακό και μετά το Φεστιβάλ και το Μουσείο Μπενάκη, πάμε και σε άλλον Γάλλο.

Ορίστε, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ, κύριε Πρόεδρε και ευχαριστώ και για την ερώτηση.

Λίγο διαφορετικό το κλίμα από την προηγούμενη συζήτηση. Λίγες διευκρινίσεις για τα άρθρα 66 και 67 αυτήν τη στιγμή. Το ένα αφορά το Μουσείο Σύγχρονης Τέχνης του Φιξ, το άλλο αφορά το Φεστιβάλ Αθηνών. Και οι δύο τροπολογίες -τώρα άρθρα- προκύπτουν από κάποια διαδικασία κρίσης και στον ένα θεσμό και στον άλλον, η οποία κρίση μας οδηγεί να προχωρήσουμε ένα βήμα προς την καλυτέρευση συνολικά, κατά τη γνώμη μας τουλάχιστον, και των δύο θεσμών.

Σε ό,τι αφορά το Εθνικό Μουσείο Σύγχρονης Τέχνης, υπήρξε λήξη θητείας της μιας διευθύντριας, ενώ ο ορισμός της ως διευθύντριας είχε γίνει μετά από μια παρέμβαση, που δεν θέλω να τη χαρακτηρίσω, της προ ΣΥΡΙΖΑ κυβέρνησης. Η θητεία του διοικητικού συμβουλίου λήγει σε ενάμισι περίπου χρόνο από τώρα. Δεν θέλαμε να παρέμβουμε βίαια να αλλάξει το διοικητικό συμβούλιο και να επιλέξουμε έτσι αυθαιρέτως κάποιον καινούργιο διευθυντή. Θέλουμε με αφορμή την κρίση αυτή να ξεκινήσουμε κάποια διαδικασία διεθνούς διαγωνισμού για την πρόσληψη νέου διευθυντή, νέας διευθύντριας στο Εθνικό Μουσείο Σύγχρονης Τέχνης.

Εν τω μεταξύ, όπως ξέρετε, το Μουσείο δεν έχει ανοίξει, υπάρχουν εκκρεμότητες που φταίνε διαχρονικά κάποιες κυβερνήσεις, ενδεχομένως και η δική μας, όσον αφορά την εξασφάλιση των προϋποθέσεων για να ανοίξει το μουσείο. Άρα, πρέπει να προχωρούν παράλληλα δύο πράγματα. Το πρώτο πράγμα είναι να εξασφαλίζονται αυτές οι προϋποθέσεις, ώστε να ανοίξει το μουσείο το συντομότερο δυνατόν και το δεύτερο πράγμα είναι σε συνθήκες αντικειμενικότητας –και θα έρθω στην ερώτησή σας- να προκύψει ένας καλλιτεχνικός διευθυντής ο οποίος θα πληροί όλα τα δυνατά και αδύνατα εχέγγυα και στην οποία θέση σε σχέση με αυτή την προκήρυξη προφανώς μπορεί να μετέχουν οι νυν, οι τέως διευθυντές ή διευθύντριες του μουσείου.

Όσον αφορά το πώς θα κριθεί το αποτέλεσμα του διαγωνισμού, θέλω να βεβαιώσω και τον κύριο Πρόεδρο και τη Βουλή ότι δεν θα είναι κατόπιν εντολής Υπουργού.

Σκοπεύουμε να ιδρύσουμε έναν θεσμό, ο οποίος παράλληλα με τη διαδικασία προκήρυξης του διαγωνισμού να συγκροτείται από το απαραίτητο σύνολο εμπειρογνωμόνων στο αντικείμενο του θεσμού, τη σύγχρονη τέχνη, εκ των οποίων να προκύψει η κριτική επιτροπή που θα προτείνει τον ή την επικρατέστερο υποψήφιο -μπορεί να είναι δύο, παραδείγματος χάριν- για να υπάρχει ευθύνη πολιτική και του Υπουργού σε όλη αυτήν τη διαδικασία, να είναι υποχρεωμένος ο Υπουργός να διαλέξει τον έναν ή τη μία εκ των δύο προτεινομένων. Αυτή είναι η γενική αρχή.

Το γεγονός ότι υπήρξε κρίση μας βάζει στην ανάγκη θετικά να αρχίσουμε να βλέπουμε διαδικασίες πλήρωσης θέσεων καλλιτεχνικών διευθυντών με κριτήρια παγκοσμίως αποδεκτά, ανοικτά εκτός συνόρων, όχι επειδή οι Έλληνες είναι χειρότεροι, αλλά για να μπορούν και οι μη Έλληνες να μετέχουν σε αυτούς τους διαγωνισμούς κ.λπ.. Αυτά όσον αφορά το άρθρο 66, που παρατείνει –το συνοψίζω- τη θητεία της νυν διευθύντριας, ώστε να συμπέσει με τη λήξη της θητείας του διοικητικού συμβουλίου, με την περίπου πολύ ισχυρή πιθανότητα να έχει ανοίξει το μουσείο πριν τη λήξη αυτής της θητείας. Παράλληλα, θα τρέχει –επαναλαμβάνω- ο διαγωνισμός, ώστε με τη λήξη της θητείας του διοικητικού συμβουλίου και της διευθύντριας να υπάρχει ο νέος διευθυντής σε ένα ανοικτό μουσείο.

Το επόμενο άρθρο αφορά το Φεστιβάλ Αθηνών. Ξέρετε ότι εκεί υπήρξε πολύ μεγάλη κρίση. Καθυστερήσαμε διότι η διαδικασία επιλογής διευθυντή, προέδρου όπως λεγόταν, στο Φεστιβάλ Αθηνών δεν είναι απλή υπόθεση, όπως δεν ήταν απλή υπόθεση η διαδικασία που αναγκαστήκαμε να κάνουμε, να σταματήσουμε τη θητεία του κ. Λούκου.

Και εδώ, λοιπόν, προχωρούμε σε μια ρύθμιση, η οποία διευκολύνει και το Φεστιβάλ και εν δυνάμει -όταν προχωρήσουμε σε μια συνολικότερη ρύθμιση- και τους άλλους συναφείς θεσμούς, διακρίνοντας τον καλλιτεχνικό διευθυντή από τον οικονομικό διευθυντή, τον διοικητικό διευθυντή και το διοικητικό συμβούλιο. Όπως ίσως ξέρετε -ή αν δεν ξέρετε, σας το λέω- όπως ήταν ο νόμος αυτού του Φεστιβάλ, ο πρόεδρος του Φεστιβάλ είχε όλες αυτές τις αρμοδιότητες συγκεντρώσει ο ίδιος, δηλαδή ήταν πρόεδρος του διοικητικού συμβουλίου, καλλιτεχνικός διευθυντής κ.ο.κ. και άρα τα οικονομικά προβλήματα και τα νομικά που τέθηκαν στη διαδικασία του Φεστιβάλ ήταν συναρτημένα διά νόμου -θα έλεγα- με σύγχυση όχι αρμοδιοτήτων τόσο –και αρμοδιοτήτων- αλλά κυρίως ικανοτήτων, διότι ένας πολύ σημαντικός καλλιτεχνικός διευθυντής δεν υποχρεούται να είναι ειδικός επί τα νομικά, τα οικονομικά και τα διοικητικά, ώστε ένα σύνθετο πράγμα, όπως είναι το Φεστιβάλ Αθηνών, να διοικείται ικανοποιητικά.

Με αυτόν το νόμο διακρίνουμε τον καλλιτεχνικό διευθυντή. Ορίζουμε επακριβώς τις αρμοδιότητές του με τρόπο ώστε να μη συγχέονται με αρμοδιότητες οικονομικού ή διοικητικού διευθυντή και θεωρούμε ότι και αυτή η διάταξη μαζί με την προηγούμενη αρχίζουν να φτιάχνουν ένα καινούργιο τοπίο για το πώς θα μπορούν από εδώ και στο εξής να διοικούνται οι καλλιτεχνικοί οργανισμοί υπό την εποπτεία του Υπουργείου Πολιτισμού και Αθλητισμού, χωρίς να συγχέονται οι αρμοδιότητες και σωστά να γίνεται η διοικητική και οικονομική λειτουργία τους και το καλλιτεχνικό έργο να έχει τη σχετική αυτονομία να φανεί σαν τέτοιο από μόνο του.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Η επιλογή και του καλλιτεχνικού διευθυντή του Φεστιβάλ Αθηνών θα γίνει με την ίδια διαδικασία; Θα κάνετε διαγωνισμό;

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Όχι.

**ΠΡΟΕΔΡΕΥΩΝ (Νικήτας Κακλαμάνης):** Πρέπει να μας πείτε πώς θα γίνει.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Αυτό έχει ήδη φανεί στις εφημερίδες. Έχει ήδη ανακοινωθεί επισήμως από το Υπουργείο Πολιτισμού ότι έχουμε συμφωνήσει με τον κ.Γιάν Φαρμπ να είναι ο καλλιτεχνικός διευθυντής του φεστιβάλ. Προς τιμή του ο κ. Φαρμπ δεν ήθελε να μπλέξει με διοικητικές ή άλλου τύπου αρμοδιότητες του ελληνικού κράτους, που ούτως ή άλλως δεν γνωρίζει. Το φεστιβάλ έχει τη δυνατότητα να εξασφαλίσει ως οργανισμός αυτού του τύπου οι αρμοδιότητες να ασκούνται από το διοικητικό συμβούλιο κατ’ αρχήν. Άρα, δεν προλάβαμε –αν θέλετε- εδώ να κάνουμε διεθνή διαγωνισμό κυρίως γιατί –και εδώ υπάρχει ένα πάρα πολύ σημαντικό πρόβλημα χρόνου- το φεστιβάλ αρχίζει τέλος Ιουνίου. Η διαδικασία προετοιμασίας του είναι πολύ πυκνή και δύσκολη και άρα δεν προφταίναμε εδώ να προχωρήσουμε σε διεθνή διαγωνισμό, σε αντίθεση με ό,τι μπορεί να συμβεί στο Μουσείο Σύγχρονης Τέχνης.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Σέβομαι το ρόλο μου και δεν προχωρώ παρακάτω. Θα σας κάνω επίκαιρη ερώτηση.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Κύριε Δένδια, τελειώνουμε.

**ΝΙΚΟΛΑΟΣ ΔΕΝΔΙΑΣ:** Απλώς θέλω να ρωτήσω κάτι τον Υπουργό.

**ΠΡΟΕΔΡΕΥΩΝ (Νικήτας Κακλαμάνης):** Δεν θα φύγει ο κ. Μπαλτάς, γιατί δεν καλύφθηκα από τις απαντήσεις: Φεστιβάλ Αθηνών, Γάλλος καλλιτεχνικός διευθυντής, εντάξει!

Ελάτε, κύριε Παππά.

Αμέσως μετά, κύριε Δένδια, θα πάρετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Καρρά, θα πάω με τη σειρά. Μην ανησυχείτε. Παράκληση υπέβαλε ο κ. Παππάς και του δίνουμε κατά προτεραιότητα τον λόγο.

**ΧΡΗΣΤΟΣ ΠΑΠΠΑΣ:** Εδώ, κύριε Πρόεδρε, έχουμε Γερμανό Διοικητή ΝΑΤΟ στο Αιγαίο…

**ΠΡΟΕΔΡΕΥΩΝ (Νικήτας Κακλαμάνης):** Προχωράμε, κύριε Παππά, διότι κατά παράκληση…

**ΧΡΗΣΤΟΣ ΠΑΠΠΑΣ:** Παρακαλώ, δεν είναι κατά παράκληση. Δεν έχω μιλήσει από τις 10.00΄.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά όταν δεν έχει μιλήσει κανένας, ακολουθείται η κοινοβουλευτική τάξη. Αυτό εννοώ.

**ΧΡΗΣΤΟΣ ΠΑΠΠΑΣ:** Πρώτη φορά το ακούω αυτό. Στη νέα κοινοβουλευτική περίοδο δεν το έχετε εφαρμόσει. Αν θέλετε να το εφαρμόσετε τώρα, να κατέβω για να εφαρμόσετε την κοινοβουλευτική τάξη.

Έχω πολλά να πω. Θα πω και για θέματα επικαιρότητος, διότι αναφέρθησαν κάποιοι κύριοι Βουλευτές, προλαλήσαντες, σε θέματα επικαιρότητος. Είπαν ότι θα πρέπει να γίνει κυβέρνηση οικουμενική. Μάλιστα, είπε ο προλαλήσας ομιλητής ότι οδεύει η χώρα στα βράχια χωρίς πρόγραμμα. Θα διαφωνήσω μαζί του.

Η χώρα και το έθνος πραγματικά οδεύει σε μια μεγάλη εθνική καταστροφή και πραγματικά οδεύει στα βράχια, αλλά με πρόγραμμα το οποίο θα συμφωνήσει αύριο η σύναξη των συνενόχων. Πάντως, ό,τι και να γίνει αύριο που θα συνεδριάσει το Συμβούλιο των Πολιτικών Αρχηγών υπό τον Πρόεδρο της Δημοκρατίας πλην της Χρυσής Αυγής, θα είναι μια απόφαση που θα έρθει προς επίρρωσιν της σκέψης μου που είναι η εξής, κύριε Πρόεδρε.

 Προσέξτε με. Αρκούσαν, κύριε Πρόεδρε, διακόσια χρόνια –γιατί σε πέντε χρόνια θα έχουμε την επέτειο των διακοσίων χρόνων από την ελληνική, εθνική επανάσταση, τη μοναδική εθνικιστική επανάσταση στην ιστορία της ανθρωπότητας- μοναρχίας, διακόσια χρόνια δικτατορίας, κοινοβουλευτισμού για να καταστρέψετε και να καταστρέψουν όλοι μαζί ένα έθνος με ιστορία χιλιάδων ετών.

Το σημερινό νομοσχέδιο, κύριε Πρόεδρε, είναι περί του Ταμείου Εγγυήσεως Καταθέσεων και Επενδύσεων. Όλοι συμφωνούν και είπαν «ναι». Η Χρυσή Αυγή είπε «όχι», όχι μόνο λόγω της ουσίας του νομοσχεδίου, όπως πολύ σωστά ανέλυσε ο εισηγητής μας, ο Βουλευτής Βοιωτίας κ. Καρακώστας, αλλά διότι υπάρχουν μέσα στο νομοσχέδιο αυτό φωτογραφικές διατάξεις που πρέπει να τις αναδείξουμε και οι οποίες είναι στα όρια της φοροδιαφυγής. Θα έχει πολύ μεγάλο ενδιαφέρον να δω πώς θα σταθούν όλα τα κόμματα τα συστημικά, τα λεγόμενα του «συνταγματικού τόξου», και αν θα ψηφίσουν το περιβόητο άρθρο 58.

Τι λέει λοιπόν το άρθρο αυτό περί της εισαγωγής των μετοχών της εταιρείας σε οργανωμένη αγορά, της εταιρείας επενδύσεων σε ακίνητα δηλαδή; Αναφέρει ότι η Επιτροπή Κεφαλαιαγοράς μπορεί ύστερα από αίτηση της εταιρείας να παρατείνει την προθεσμία καταβολής σε είκοσι τέσσερις μήνες από την ημερομηνία λήξης αυτής σε περίπτωση ανωτέρας βίας. Αυτό γίνεται σε τριάντα έξι μήνες. Αυτά είναι δαιδαλώδη πράγματα, τα οποία γίνονται φωτογραφικά κατ’ ουσίαν για να βολέψουν τους δικούς σας. Αυτό το κάνετε εσείς, οι δήθεν Αριστεροί, που δήθεν στέκεστε στο πλευρό του λαού. Θυμάμαι σε αυτό εδώ το σημείο που ήταν ο κ. Δραγασάκης, Αντιπρόεδρος της Κυβερνήσεώς σας, ο οποίος έλεγε ότι θα φέρει όλα τα ονόματα στην ελληνική Βουλή η Κυβέρνηση του ΣΥΡΙΖΑ. Και τι βλέπουμε αντ’ αυτού; Βλέπουμε την Κυβέρνηση του ΣΥΡΙΖΑ με το «δεκανίκι» Ανεξάρτητοι Έλληνες να φέρνει νομοσχέδια με άρθρα τα οποία είναι φωτογραφικά για να βολεύουμε τους δικούς μας.

Να πω κάτι για να το καταλάβει και ο κόσμος που μας ακούει: Τι γίνεται με αυτό; Λέει ότι αν η εταιρεία δεν έχει επιτύχει την εισαγωγή των μετοχών της σε οργανωμένη αγορά εντός των προθεσμιών της παραγράφου 1, 2 κ.λπ., η Επιτροπή Κεφαλαιαγοράς ανακαλεί την άδεια λειτουργίας και η εταιρεία τίθεται υπό εκκαθάριση. Αυτό θέλουν να αποφύγουν οι εταιρείες. Αυτό γίνεται με το άρθρο 58, πράγμα που σημαίνει ότι αυτές οι εταιρείες θα έχουν μεγάλα φορολογικά οφέλη, τη στιγμή που με τα μνημόνια κάθε μέρα που περνάει ο ελληνικός λαός σκέφτεται τη φοροκαταιγίδα που έχει στο κεφάλι του.

Ξυπνάει το πρωί ο Έλληνας και σκέφτεται τι θα ταΐσει τα παιδιά του κι εσείς φέρνετε αυτά τα κατάπτυστα νομοσχέδια, τα οποία έχουν κι άλλα πράγματα.

Προσπαθείτε, μέσω αυτού του άρθρου, να απαλλαγούν αυτές οι εταιρείες επενδύσεων σε ακίνητα από τον ΕΝΦΙΑ. Εσείς οι ίδιοι λέγατε ότι: «Θα καταργήσουμε τον ΕΝΦΙΑ όταν θα βγούμε κυβέρνηση». Και όχι μόνο δεν τον καταργήσατε αλλά έρχεστε με νομοθεσία πλέον να προσφέρετε στις εταιρείες δωρεάν κατοχή των ακινήτων. Δηλαδή θα πληρώνει η εταιρεία –προσέξτε με λίγο, δεν θέλω να σας μπερδέψω με νούμερα, το κατέχετε το αντικείμενο- 0,01% ΕΝΦΙΑ. Για τρομερές αξίες, λοιπόν, θα πληρώνει ελάχιστο ΕΝΦΙΑ, όταν ο Έλληνας πληρώνει με το αίμα του.

Κύριε Πρόεδρε, φεύγοντας, λοιπόν, από το σχέδιο νόμου, επειδή εδώ ακούστηκαν πάρα πολλά πράγματα για την επικαιρότητα, θέλω να πω ότι σήμερα είχαμε τις δηλώσεις του κυρίου Πρωθυπουργού στη συνάντησή του με τον Τουσκ. Είπε, λοιπόν, ο κ. Τσίπρας ότι η Ελλάδα δεν θα αναλάβει ούτε λιγότερους ούτε περισσότερους πρόσφυγες από όσους αντιστοιχούν στον πληθυσμό της. Και ρωτάμε: Έχετε κοινή γραμμή; Ξέρετε τι λέτε και τι θέση παίρνετε για το -όπως το λέτε εσείς που δεν είναι- «προσφυγικό»; Θέλω να ρωτήσω πόσοι, δηλαδή, αντιστοιχούν στον πληθυσμό μας; Ένας προς έναν;

Επίσης, ο Τουσκ πρώτα ευχαρίστησε για τα τυπικά τον Πρωθυπουργό στα ελληνικά. Εμείς φτιαχνόμαστε με αυτά. Έτσι μας έφτιαχνε και ο Τσώρτσιλ, «Οι ήρωες πολεμούν σαν Έλληνες» για να μας οδηγήσουν μετά σε έναν αδελφοκτόνο πόλεμο και να μην πάρουμε τίποτα ως νικητές του Β΄ Παγκοσμίου Πολέμου. Εν πάση περιπτώσει αυτά είναι ιστορικά. Θέλω να πω, λοιπόν, ότι ο Τουσκ μίλησε ελληνικά, καλημέρισε κ.λπ. και είπε ότι η Ευρώπη δεν θα αφήσει μόνη της την Ελλάδα και έστειλε ένα μήνυμα στους πρόσφυγες και μετανάστες. Είπε: «Μη ρισκάρετε τις ζωές σας, μη σπαταλάτε τα χρήματά σας. Η Ελλάδα δεν θα είναι πια χώρα transit». Τους ζήτησε επίσης, να μην πιστεύουν στους διακινητές. Ό,τι ακριβώς, λοιπόν, είπε και ο κ. Μουζάλας, που είπε ότι θα έχουμε κρίση για τα επόμενα δύο-τρία χρόνια και ότι η Ελλάδα παύει να είναι χώρα transit, αλλά πλέον είναι χώρα προορισμού.

Τι ακριβώς σχέδιο έχετε; Να σας πω εγώ. Δεν έχετε κανένα μα κανένα σχέδιο. Τα έχετε εντελώς χαμένα. Ο ένας μιλάει για ανοιχτά σύνορα, ο άλλος λέει ότι δεν είμαστε χώρα transit, ο άλλος, ο περίφημος Υπουργός σας κ. Φίλης, βγάζει ανακοίνωση και προτρέπει ένα σωρό οργανισμούς, σχολεία, σωματεία: «Ανοίχτε την αγκαλιά σας για τους πρόσφυγες».

Βλέπουμε τα δακρύβρεχτα δελτία ειδήσεων σε μία οργανωμένη και μία διατεταγμένη επιχείρηση ψυχολογικού πολέμου να δημιουργούν εικόνες και καταστάσεις που θυμίζουν τον κορμοράνο του Περσικού Κόλπου για παιδάκια. Τα σκηνοθετούν τα πιο πολλά από αυτά. Ξέρουμε πώς λειτουργούν τα κανάλια για να τσιγκλήσουν –συγνώμη για την έκφραση, «για να κεντρίσουν» είναι το σωστό- τα αντανακλαστικά των Ελλήνων που πάντοτε είναι και πονόψυχοι και θέλουν να προσφέρουν.

Αλλά προσφέρατε εσείς στους Έλληνες, που αυτοκτόνησαν χάριν των παρατάξεών σας, Δεξιάς και Αριστεράς, κατά χιλιάδες λόγω του μνημονίου; Αφιέρωσαν τα ίδια κανάλια χρόνο για αυτούς που αυτοκτόνησαν λόγω της οικονομικής δυσχέρειας; Ούτε μια λέξη! Και αφιερώνουν κάθε μέρα στα δελτία των 20.00΄ ένα ημίωρο για τα προσφυγάκια.

Και ξέρετε και κάτι άλλο; Είστε και υποκριτές, διότι ασυνόδευτα παιδιά που θα πρέπει να πάτε και στον ΟΗΕ και στην ΑΔΑΕ, τα αφήσατε να περάσουν τα σύνορα των Σκοπίων. Ασυνόδευτα παιδιά!

Και υπάρχουν λύσεις σας τις είπε και ο Γενικός Γραμματέας μας, ο Νίκος ο Μιχαλολιάκος. Πρώτη λύση είναι να ρωτήσετε τον ελληνικό λαό: Θέλει να αλλάξει τη φυσιογνωμία του ελληνικού κράτους, του ελληνικού έθνους; Θέλει να ανοίξει την αγκαλιά του και να δεχτεί τους κάθε λογής κατατρεγμένους του κόσμου;

Δεν αντέχει άλλο η Ελλάδα, κύριοι! Δεν αντέχει άλλους πρόσφυγες, μετανάστες, λαθρομετανάστες –πείτε τους όπως θέλετε- δεν τους αντέχει! Δεν είναι δυνατόν εμείς να γίνουμε η χωματερή ψυχών και δυστυχισμένων της Ευρώπης.

Επίσης, μιλάτε για την περίφημη κατάσταση της Ειδομένης και τα σύνορα με τη FYROM, με τα Σκόπια. Υπάρχει λύση: Οι επιχειρηματίες, που δεν έχουν πατρίδα –γιατί το κεφάλαιο δεν έχει πατρίδα- να αναλάβουν τις ευθύνες τους. Να πιέσει η ελληνική Κυβέρνηση. Τα Σκόπια στηρίζονται ουσιαστικά από την Ελλάδα. Η οικονομία των Σκοπίων έχει στήριξη από την Ελλάδα. Να τους κόψουμε αυτή τη στήριξη με ένα αντάλλαγμα.

Να κάνουμε και εμείς επιτέλους έναν εκβιασμό. Δεν θα είμαστε πάντα εμείς τα θύματα των εκβιασμών των ξένων, της Ευρωπαϊκής Ένωσης, μέχρι και του μορφώματος των Σκοπίων. Να πούμε: «Ανοίξτε τα σύνορα, να φύγουν αυτοί οι άνθρωποι, ειδάλλως θα έχετε αυτές τις συνέπειες».

Επίσης, αυτή τη στιγμή υπάρχει ένα σκάνδαλο, που το ομολογείτε και εσείς οι ίδιοι: Η Ελλάδα έχει μετατραπεί σε ένα τεράστιο hot spot. Θέλετε να διασπείρετε –και έχει βγει σχετική εγκύκλιος- σε όλους τους δήμους της χώρας τους μετανάστες.

Δεν καταλαβαίνετε ότι αυτοί οι άνθρωποι, πέραν του ότι είναι άλλης φυλής, άλλου πολιτισμού και κουλτούρας, άλλης θρησκείας, δεν μπορούν να ενσωματωθούν στην ελληνική κοινωνία; Οι άνθρωποι αυτοί κόβουν κεφάλια και τα δείχνουν και φωτογραφίζονται στα social media!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα την ανοχή σας για ένα λεπτό, κύριε Πρόεδρε.

Πάω στην παρωνυχίδα, που όμως αφορά ένα πολύ επίκαιρο θέμα. Κύριε Πρόεδρε, τα μικρά πολλές φορές κρίνουν και τα μεγάλα. Πριν από λίγο συνέβη αυτό, μια τουρκική πρόκληση στο στενό του Ισθμού. Εξευτέλισαν την ελληνική σημαία επί ελληνικού εδάφους. Πέρασε τουρκικό πλοίο χωρίς να αναρτήσει στον ιστό του την ελληνική σημαία, όπως είχε υποχρέωση.

Πού είναι οι λιμενικοί, πού είναι οι υπεύθυνοι της διώρυγας, πού είναι το Υπουργείο Εξωτερικών, πού είναι το Υπουργείο Εθνικής Άμυνας;

Καταθέτω στα Πρακτικά το σχετικό δημοσίευμα, αν και δεν έχει τόση αξία. Γίνονται τόσο σοβαρά πράγματα στην Ελλάδα, που αυτό θα ήταν το τελευταίο.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα ακούσατε, κύριοι της Κυβέρνησης και σας τα λένε ακόμα και συστημικοί δημοσιογράφοι, «Ηρακλείς» του μνημονίου –βεβαίως- όπως είναι ο Πορτοσάλτε ή η κυρία Κοσιώνη, εξ αγχιστείας συγγενής του νυν Προέδρου της Νέας Δημοκρατίας, που είπαν εν ολίγοις την περασμένη εβδομάδα στο δελτίο ειδήσεων και διαμορφώνουν γνώμη αυτοί οι άνθρωποι: «Να κατέβουν τα τανκς στους δρόμους! Να επέμβει ο στρατός!» Έτσι είπαν. «Πού είναι ο στρατός;»

Και σας βολεύει όλους σας, κάτι τέτοιο, για να βγείτε πάλι πεντακάθαροι, όπως βγήκατε τον Ιούλιο του 1974, να τα επωμιστεί μια μνημονιακή χούντα όλα, να αποφύγετε και να αποσείσετε από πάνω σας τις ευθύνες και να δυστυχήσει ο ελληνικός λαός με μια επέμβαση του στρατού.

Κύριε Πρόεδρε, στην τελευταία μου ομιλία πριν από τη σκευωρία της Νέας Δημοκρατίας και του Αντώνη Σαμαρά εναντίον της Χρυσής Αυγής την Παρασκευή 27 Σεπτεμβρίου –ήταν τα τελευταία λόγια που είχα πει από αυτό το Βήμα- είχα πει: «Κάτω τα χέρια από τον ελληνικό στρατό». Ο ελληνικός στρατός ανήκει στο έθνος, δεν έχει πολιτικές παρατάξεις, ανήκει στον ελληνικό λαό.

Κύριε Πρόεδρε, θα καταθέσω ένα εξαιρετικά ενδιαφέρον έγγραφο. Θέλω να το δείτε με μεγάλη προσοχή. Είναι το έγγραφο του Ευρωπαϊκού Λαϊκού Κόμματος, ένα κόμμα στο οποίο ανήκει και η Νέα Δημοκρατία, το οποίο σε συνεργασία με την οργάνωση στην Ευρώπη των Τούρκων της Δυτικής Θράκης αλλά και την οργάνωση των διαφόρων μη εγγεγραμμένων εθνοτήτων και εθνικοτήτων, με συνεργασία διαφόρων Ελλήνων προδοτών στις ΜΚΟ, ανθελλήνων, λαϊκών κ.λπ., διοργάνωσε εκδήλωση χθες στο Ευρωπαϊκό Κοινοβούλιο. Αυτή την εκδήλωση κατήγγειλαν οι Βουλευτές με πρωτοστατούντα τον Βουλευτή μας, που είχε την ατυχία να χάσει και το παιδί του στο πεδίο της τιμής, τον Λάμπρο Φουντούλη. Πρωτοστάτησαν, λοιπόν, οι στρατηγοί μαζί με τον Φουντούλη στο να μην γίνει αυτή η εκδήλωση και την κατήγγειλαν. Δεν την κατήγγειλε κανείς από τους δικούς σας Ευρωβουλευτές. Εσείς είστε οι πραγματικοί πατριδοκάπηλοι.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Παππά.

**ΧΡΗΣΤΟΣ ΠΑΠΠΑΣ:** Ολοκληρώνω.

Θα ήθελα, λοιπόν, να καταθέσω αυτό το έγγραφο, γιατί είναι χαρακτηριστικό για το ποια παιχνίδια γίνονται και ποια θέση παίρνει η δήθεν αντιπολίτευση, η λεγόμενη «Νέα Δημοκρατία». Είστε παρελθόν και το ξέρετε.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί τους από το 4ο Γυμνάσιο (Β΄ τμήμα) Σταυρούπολης Θεσσαλονίκης.

Η Σταυρούπολη έχει την τιμητική της σήμερα!

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Έχει ζητήσει τον λόγο ο κ. Κουρουμπλής. Πέντε λεπτά είναι αρκετά, κύριε Κουρουμπλή;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Πολλά είναι.

**ΠΡΟΕΔΡΕΥΩΝ (Νικήτας Κακλαμάνης):** Έχετε πέντε λεπτά, κύριε Υπουργέ, για να υποστηρίξετε τις δύο τροπολογίες σας, με την παράκληση, όμως, ότι θα παραμείνετε για λίγο στη Βουλή, γιατί μπορεί επ’ αυτών οι Κοινοβουλευτικοί Εκπρόσωποι να θελήσουν να συμπληρώσουν ή να έχουν αντίλογο.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, νομίζω ότι πρόκειται για δύο τροπολογίες οι οποίες θα τύχουν, πιστεύω ότι θα τύχουν, της θετικής τοποθέτησης των κομμάτων.

Η τροπολογία 279 αφορά ρύθμιση βάσει της οποίας μπορούμε από το Πρόγραμμα Δημοσίων Επενδύσεων να συμπληρωθούν τα χρήματα προς την ΕΕΤΑΑ για να εξασφαλιστούν οι δαπάνες για τη λειτουργία του προγράμματος των παιδικών σταθμών.

Είναι ένα συμπληρωματικό πρόγραμμα, που έχει ξεκινήσει εδώ και μερικά χρόνια και που πρέπει να στηριχθεί, γιατί είναι απαραίτητο τα παιδιά αυτά να έχουν τη δυνατότητα να λαμβάνουν την αγωγή στους παιδικούς σταθμούς, διότι, κυρίες και κύριοι συνάδελφοι, από έρευνες που έχουν γίνει και εδώ και στο εξωτερικό και στις Ηνωμένες Πολιτείες, προκύπτει ότι η παρουσία ενός παιδιού στον παιδικό σταθμό, του δίνει τη δυνατότητα να έχει πέντε φορές καλύτερη επαγγελματική αποκατάσταση συγκριτικά με ένα παιδί που δεν είχε αυτήν την τύχη και να συμμετέχει επτά φορές λιγότερο σε εγκληματική πράξη σε σχέση με ένα παιδί που δεν έχει πάει. Αυτό δείχνει τα ποιοτικά χαρακτηριστικά της προσφοράς του παιδικού σταθμού. Νομίζω, λοιπόν, ότι είμαστε σύμφωνοι στο να υπάρξει στήριξη αυτού του προγράμματος.

Η δεύτερη τροπολογία, κύριε Πρόεδρε, η με αριθμό 276 αφορά ρυθμίσεις εν όψει της Συνθήκης του Σένγκεν, οι οποίες κρίνονται απαραίτητες για κτήρια και υποδομές που υπήρχαν στα σύνορα για χρόνια και των οποίων απαιτείται να νομιμοποιηθεί η λειτουργία ως υποδομών. Παράλληλα, παρέχεται η δυνατότητα στην αποκεντρωμένη διοίκηση να προχωρήσει σε ρυθμίσεις που είναι απαραίτητες, προκειμένου ο επικείμενος έλεγχος των αρμοδίων της Συνθήκης του Σένγκεν στους συνοριακούς σταθμούς να μην παρουσιάσει κανένα πρόβλημα.

Κυρίες και κύριοι συνάδελφοι, θα ήθελα να προσθέσω και δύο λόγια για την τρέχουσα επικαιρότητα, που έχει να κάνει με το προσφυγικό. Το προσφυγικό είναι ένα πρόβλημα που βρήκε την Ελλάδα, ένα πρόβλημα παγκόσμιο πλέον, διότι οι διαστάσεις που έχει λάβει από τα συντελούμενα στη Μέση Ανατολή τού δίνουν ακριβώς αυτόν τον χαρακτηρισμό, διότι είναι η μεγαλύτερη μετακίνηση πληθυσμών μετά τον Β΄ Παγκόσμιο πόλεμο. Δυστυχώς, λόγω της γεωγραφικής θέσης της η χώρα, στη συγκεκριμένη περίπτωση, καλείται να αντιμετωπίσει αυτήν τη δεινή πραγματικότητα. Ο ελληνικός λαός, όμως, έχει αποδείξει, για άλλη μία φορά, ότι κουβαλά μία μακρόχρονη ιστορία πολιτισμού και ανθρωπισμού. Παρά την οικονομική και κοινωνική κρίση απέδειξε, για άλλη μια φορά, ότι ο ανθρωπισμός είναι πάνω από οποιαδήποτε σκοπιμότητα.

Η ελληνική πολιτεία, η ελληνική κοινωνία εκδηλώνει με κάθε τρόπο τη συμπαράστασή της σε αυτούς τους κατατρεγμένους ανθρώπους, γιατί ζήσαμε και εμείς προσφυγιά. Είμαι βέβαιος ότι οι περισσότεροι από όσους βρισκόμαστε εδώ, είμαστε από προσφυγικές οικογένειες, άρα ξέρουμε τι σημαίνει προσφυγιά.

Η ελληνική πολιτεία, λοιπόν, έχει προχωρήσει στο 80% των υποχρεώσεων και των δεσμεύσεών της απέναντι σε μια πολιτική που ασκείται από την Ευρωπαϊκή Ένωση, η οποία είναι πάρα πολύ ελλειμματική.

Εμείς πιστεύουμε ότι στη Σύνοδο Κορυφής θα τεθούν τα ζητήματα που πρέπει να τεθούν. Έπειτα και από τη σύσκεψη των πολιτικών Αρχηγών που θα γίνει αύριο υπό τον Πρόεδρο της Δημοκρατίας, πιστεύω ότι θα κατατεθεί μια εθνική πρόταση από όλα τα πολιτικά κόμματα για να μπορέσουμε, έχοντας δημιουργήσει ένα ενιαίο μέτωπο σε ένα πολύ κρίσιμο ζήτημα, να το αντιμετωπίσουμε συνολικά όλοι οι Έλληνες.

Πρέπει να σας πω ότι όλοι οι κοινωνικοί θεσμοί -και η αυτοδιοίκηση Α΄ βαθμού και η αυτοδιοίκηση Β΄ βαθμού και η εκκλησία και οι εθελοντικές οργανώσεις- συντονιζόμαστε μέρα με τη μέρα καλύτερα, για να μπορέσουμε πραγματικά να περιορίσουμε τις επιπτώσεις και τις επιδράσεις αυτού του πολύ μεγάλου και σοβαρού κοινωνικού προβλήματος, που πλέον αποκτά διαστάσεις εθνικές.

Θα ήθελα, λοιπόν, να παρακαλέσω τουλάχιστον σε αυτό το ζήτημα να ενώσουμε τις δυνάμεις μας, γιατί η έννοια του πατριωτισμού έχει εδώ αξία. Γιατί ενώνοντας τις δυνάμεις του έθνους, του λαού μας σ’ ένα τόσο μεγάλο ζήτημα, είναι βέβαιο ότι οι επιπτώσεις του μπορεί να είναι λιγότερες.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Άρα η επίκληση του πατριωτισμού έχει αξία μόνο όταν αυτή τη στιγμή σε τέτοιου είδους ζητήματα μπορούμε να κάνουμε την αυθυπέρβασή μας, βεβαίως στο πλαίσιο της δημοκρατίας μας. Αυτή είναι η ομορφιά της δημοκρατίας, δηλαδή και το να έχουμε διαφωνίες, αντιθέσεις και διαφορετικές προσεγγίσεις. Έτσι αναδεικνύεται πολλές φορές και το πιο χρήσιμο μέσα από τον διάλογο.

Σε ό,τι αφορά, όμως, ένα τέτοιο ζήτημα εγώ θα ήθελα να παρακαλέσω όλες τις πλευρές του Κοινοβουλίου να βρούμε έναν κοινό τόπο, γιατί μόνο έτσι θα έχουμε, πιστεύω, συμβάλει στον περιορισμό των όποιων επιπτώσεων έχει αυτό το πρόβλημα.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Δένδιας.

**ΝΙΚΟΛΑΟΣ ΔΕΝΔΙΑΣ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, κατ’ αρχάς θα ξεκινήσω και εγώ από την τροπολογία που κατέθεσε ο Υπουργός, την τροπολογία με αριθμό 286. Μια και την επικαλεστήκατε, κύριε Υπουργέ, και αφορά τη Σένγκεν, πρέπει να σας πω ότι η απόφαση της Νέας Δημοκρατίας είναι να μην ψηφίσουμε την τροπολογία, διότι καίτοι ίσως υπάρχει επείγον, δεν υπάρχει απρόβλεπτο.

Θα ήθελα να σας παρακαλέσω -όχι απλώς για την κοινοβουλευτική τάξη, αλλά για την απλή νομιμότητα- και για το εξής. Όταν φέρνετε περιβαλλοντικές διατάξεις από τις οποίες ρητά ζητάτε την εξαίρεση, στοιχειώδες κοινοβουλευτικό καθήκον είναι να υπάρχει συνυπογραφή του Υπουργού Περιβάλλοντος. Εδώ δεν βλέπω υπογραφή του Υπουργού Περιβάλλοντος. Βλέπω τη φαρδιά πλατιά και νομιμοποιούσα τα πάντα υπογραφή του κ. Ευκλείδη Τσακαλώτου.

Για το μεταναστευτικό θα μιλήσω μετά. Έρχομαι τώρα στα θέματα του υπό κρίση νομοθετήματος, το οποίο η Νέα Δημοκρατία υπερψηφίζει. Για το νομοθέτημα νομίζω ότι τοποθετήθηκε με απόλυτη επάρκεια –και θα δευτερολογήσει κιόλας- ο επιμελής εισηγητής της Αξιωματικής Αντιπολίτευσης κ. Χρίστος Δήμας. Εγώ απλά θέλω να κάνω μια δύο παρατηρήσεις σε όσα είπε ο κ. Χουλιαράκης εδώ προηγουμένως.

Κύριε Χουλιαράκη, κατ’ αρχάς παρουσιάσατε μια πολύ καλή εικόνα για την πρόοδο της διαπραγμάτευσης. Μας είπατε μάλιστα, αν κατάλαβα καλά, ότι η ουσία είναι ότι απομένει μόνο το Διεθνές Νομισματικό Ταμείο, το οποίο βέβαια, φαντάζομαι ότι κι εσείς συνομολογείτε ότι έχει πολύ μεγάλες αποκλίσεις από αυτά τα οποία εσείς πιστεύετε. Άλλωστε έχει το θέμα καταλήξει.

Πέραν των ευχών μου να καταλήξει γρήγορα όχι, βέβαια, επί τη βάσει της πρότασής σας για το ασφαλιστικό και το φορολογικό -γιατί για εμάς είναι απαράδεκτες οι προτάσεις σας για το ασφαλιστικό και το φορολογικό, αλλά εν πάση περιπτώσει- θέλω να σας πω ότι έκανε δηλώσεις σήμερα ο κ. Ντάισελμπλουμ και μπορείτε να τις βρείτε στο διαδίκτυο, με τις οποίες δεν συμμερίζεται την αισιοδοξία σας και διατυπώνει σαφώς ότι έχετε κάνει πάρα πολύ μικρή πρόοδο στο θέμα των μεταρρυθμίσεων.

Στο δε ευρύτερο θέμα της ελληνικής οικονομίας θα ήθελα να σας πω δύο τινά: Πρώτον, ότι στον προϋπολογισμό, ο οποίος μάλιστα δεν ψηφίστηκε τον προηγούμενο χρόνο, η δική σας πρόβλεψη δεν εμπεριέχει στοιχεία ύφεσης. Αντιθέτως, η ελληνική οικονομία κινήθηκε με ύφεση το 2015 -αυτό το ομολογείτε κι εσείς τώρα- και μάλιστα, πιθανότατα το ποσοστό το οποίο δίνετε εσείς, το 0,3%, είναι ανακριβές, έστω και αν δεν δεχτούμε την πολύ πιο επιθετική τοποθέτηση του Διεθνούς Νομισματικού Ταμείου περί ύφεσης 2%.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Είναι εκτίμηση της ΕΛΣΤΑΤ. Δεν είναι δική μας.

**ΝΙΚΟΛΑΟΣ ΔΕΝΔΙΑΣ:** Αυτό δεν σημαίνει ότι θα γίνει δεκτή μέχρι τέλους ως έχει. Ξέρω τι θα μου πείτε. Φαντάζεστε ότι αυτό που μου λέτε sotto voce και με ευγένεια είναι προβλέψιμο. Σας λέω, όμως, ότι ούτως ή άλλως πετύχατε να επιστρέψετε την ελληνική οικονομία σε ύφεση. Και αυτό δεν έχει καμμιά σημασία πώς προκύπτει μέσα από στατιστικά μεγέθη, παρ’ ότι το συνομολογούμε όλοι. Έχει πάρα πολύ να κάνει με τον τρόπο που ο μέσος άνθρωπος αντιλαμβάνεται τη ζωή του.

Έρχομαι τώρα σε κάτι που για εμένα έχει τεράστια σημασία. Θέλετε εξ επαγγέλματος, που είμαι νομικός; Νομίζω, όμως, ότι έχει τεράστια σημασία για τους περισσότερους συναδέλφους, για την ευπρέπεια του Κοινοβουλίου. Κυρίες και κύριοι της Κυβέρνησης θέλετε να μας πείτε, αν έχετε την καλοσύνη, πώς νομοθετείτε; Με ποια σοβαρότητα νομοθετείτε;

Διότι όταν μας έρχεται τροπολογία στο σχέδιο νόμου που αφορά τον ν.4368/2016, ο οποίος ψηφίστηκε προ ολίγων ημερών, και έχει να κάνει με σωρεία αλλαγών μέσα στο νομοθέτημα και με διόρθωση σφαλμάτων, αυτό, στην καλύτερη περίπτωση, δηλώνει για εσάς πλήρη αδιαφορία για το νομοθετικό έργο και την ποιότητά του και σε άλλη δε περίπτωση, πλήρη περιφρόνηση προς την Εθνική Αντιπροσωπεία.

Για να το πω απλά, αυτά τα οποία γίνονται από την Κυβέρνηση, κυρίες και κύριοι συνάδελφοι, δεν είναι σοβαρά. Ψηφίζει νομοθετήματα με διαδικασίες επείγοντος, κατεπείγοντος, τα μεσάνυκτα και σε ημέρες που αλλάζουν, για να βολεύει το πρόγραμμα του κυρίου Πρωθυπουργού για να έρθει να απευθυνθεί, με τον δικό του τρόπο και εκτός νομοθετήματος, στην Εθνική Αντιπροσωπεία, και τα κείμενα τα οποία φέρνει βρίθουν λαθών, παραλείψεων και νομοτεχνικών ατελειών. Και τρεις ημέρες μετά έρχεται η Κυβέρνηση με σωρεία αλλαγών και μεταβάλλει τους νόμους που η ίδια προ ολίγου είχε εισηγηθεί.

Και αυτό πρέπει να το τοποθετήσουμε μαζί με ένα γεγονός το οποίο είναι πρωτοφανές. Η παρούσα Κυβέρνηση έχει ψηφίσει τις περισσότερες τροπολογίες μέχρι σήμερα από όσες έχει ψηφίσει στον ίδιο χρόνο οποιαδήποτε κυβέρνηση πιθανότατα μεταπολιτευτικά. Αλλά πρέπει να σας πω ότι η δική μας έρευνα έχει σταματήσει γύρω στο 1985. Θα το ψάξουμε, όμως, μέχρι το 1974 για να είστε σίγουροι.

Δεν είναι τρόπος αυτός που νομοθετείτε. Περιφρονείτε την Εθνική Αντιπροσωπεία και περιφρονώντας την Εθνική Αντιπροσωπεία, στην πραγματικότητα περιφρονείτε την εθνική και λαϊκή κυριαρχία, διότι αυτή εκφράζεται σε αυτή την Αίθουσα.

Και εκτός των άλλων, κυρίες και κύριοι συνάδελφοι, η Κυβέρνηση προκαλεί και τον ελληνικό λαό. Έχουμε στην Ελλάδα ανεργία της τάξης του 24,6% κατά τον επίσημο δείκτη. Εχθές η Νέα Δημοκρατία εξέδωσε μια ανακοίνωση. Δεν θέλω να αναφερθώ σε συγκεκριμένο πρόσωπο, γιατί ποτέ δεν το κάνω στο πλαίσιο των καθηκόντων μου και στην Εθνική Αντιπροσωπεία. Δεν είναι προσωπικό το θέμα. Καταθέτω, όμως, την Εφημερίδα της Κυβερνήσεως για τον νεοπροσληφθέντα ειδικό σύμβουλο στην υπηρεσία του Πρωθυπουργού της Ελλάδας.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σας ερωτώ: Η αντίληψη ενός ανθρώπου για τη ζωή είναι απολύτως ελεύθερη, αλλά είναι σοβαρός κάποιος που έχει γράψει για την 11η Σεπτεμβρίου ότι είναι ένα έργο τέχνης που, αν δεν είχε ανθρώπινα θύματα, θα ήταν ένα αριστούργημα; Και ακόμη να έχει γράψει ότι τα σημεία-σύμβολα που επέλεξαν οι δράστες, όποιοι κι αν είναι, δίνουν πολιτικό συμβολισμό στο χτύπημα της 11ης Σεπτεμβρίου και ας μην άφησαν προκήρυξη, ότι οι δίδυμοι πύργοι είναι παγκόσμιο κέντρο εμπορίου χρηματιστηριακού κεφαλαίου, ότι το Πεντάγωνο είναι εργαστήρι του μιλιταρισμού, ότι το Υπουργείο Εξωτερικών είναι στρατηγείο της ιμπεριαλιστικής πολιτικής και ο Λευκός Οίκος ως πρόθεση;

 Κυρίες και κύριοι συνάδελφοι, η Κυβέρνηση της Ελληνικής Δημοκρατίας είναι μια σοβαρή Κυβέρνηση, για να ξέρω δηλαδή; Είναι δυνατόν οποιοσδήποτε άνθρωπος εξέφρασε –και δικαίωμά του να εκφράζει ό,τι θέλει εν πάση περιπτώσει- αυτές τις απόψεις, να διορίζεται με Φύλλο Εφημερίδας της Κυβερνήσεως στην υπηρεσία του Πρωθυπουργού της Ελλάδος και να θεωρεί ο κύριος Πρωθυπουργός της Ελλάδος ότι θα τον πάρει οποιαδήποτε ξένη κυβέρνηση στα σοβαρά μετά από αυτά;

Είναι σοβαρά αυτά τα πράγματα τις στιγμές που σήμερα ζούμε; Έτσι θεωρείτε ότι θα αντιμετωπίσουμε την κρίση; Αυτό το νόημα δίνετε στις στρατιές των ανέργων έξω από αυτή την Αίθουσα, ότι απαραίτητα στοιχεία πρόσληψης και επιτυχίας στη ζωή -γιατί φαντάζομαι το να υπηρετήσεις τον ύπατο πολιτικό, όχι πολιτειακό, θεσμό της χώρας κρίνεται ως επιτυχία στη ζωή, ως τουλάχιστον εμείς σ’ αυτή την Αίθουσα την προσλαμβάνουμε- είναι η κατάθεση αυτών των απόψεων στο διαδίκτυο και στη ζωή;

Αυτά δεν είναι σοβαρά, κυρίες και κύριοι συνάδελφοι. Αυτά δεν είναι σοβαρά πράγματα και σας το λέω με κάθε επιείκεια.

Έρχομαι στην τοποθέτηση του κ. Μπαλτά προηγουμένως. Δεν καταλαβαίνω εγώ τι κάνει το Υπουργείο Πολιτισμού και ο κύριος Υπουργός Πολιτισμού. Καταθέτω εδώ μια ερώτηση του κ. Βενιζέλου και την απάντηση την οποία έδωσε, τότε, ο Υπουργός Πολιτισμού. Αναφερόταν, τότε, η ερώτηση και η απάντηση στον κ. Λούκο. Στο κείμενο της απάντησης διαβεβαιώνει τότε το Υπουργείο Πολιτισμού ότι όσον αφορά στα κριτήρια επιλογής των προσώπων το παρελθόν ήταν προβληματικό, διότι ο Υπουργός δεν μπορεί να καθορίζει την καλλιτεχνική πορεία ενός, παραδείγματος χάριν, κρατικού θεάτρου, πριμοδοτώντας την επιλογή του ενός ή του άλλου και ότι η πολιτική ηγεσία μελετά αντικειμενικούς τρόπους ορισμού των επικεφαλής δημοσίων πολιτιστικών οργανισμών.

Αυτό έκανε σήμερα εδώ, και εγώ δεν το κατάλαβα, επέλεξε και εισηγήθηκε στην Εθνική Αντιπροσωπεία κάποιον τρόπο αντικειμενικής επιλογής καλλιτεχνικών διευθυντών ή επέλεξε η Κυβέρνηση με όποια δικά της κριτήρια και μας φόρτωσε μία επιπλέον θέση και μία επιπλέον μισθοδοσία, για να ικανοποιήσει τη δική της αντίληψη; Αυτό, για να καταλάβω τι γίνεται επιτέλους σ’ αυτή την Αίθουσα. Ποιο μήνυμα εκπέμπει αυτή η Κυβέρνηση; Καταθέτω την ερώτηση και την απάντηση.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταλήγω στο μεταναστευτικό-προσφυγικό. Κυρίες και κύριοι συνάδελφοι, έχω ακούσει πάρα πολλά σαν αυτά που είπε ο τωρινός, παρευρισκόμενος στην Αίθουσα Υπουργός, ο κ. Κουρουμπλής. Εγώ αυτό που έχω να σας πω είναι, ότι η άποψή μου είναι πως η κατάσταση στη χώρα είναι παντελώς απαράδεκτη και δεν τιμά την Ελληνική Δημοκρατία και δεν τιμά ούτε την Κυβέρνηση.

Εγώ αυτό το οποίο βλέπω είναι άνθρωποι χωρίς καμμία βοήθεια να περιφέρονται μέσα στη χώρα, μικρά παιδιά να περιφέρονται στις πλατείες της Αθήνας και να μην υπάρχει συγκροτημένος κρατικός φορέας ο οποίος να αντιμετωπίζει αυτή την κατάσταση.

Κυρίες και κύριοι συνάδελφοι, σας είχαμε προειδοποιήσει -και εγώ προσωπικά- για τα τεράστια σφάλματα που κάνετε με τη μη φύλαξη των συνόρων. Αυτό, όμως, είναι ένα θέμα. Θα το συζητήσουμε, θα συζητηθεί αύριο στη Σύσκεψη των Πολιτικών Αρχηγών. Έχουμε συγκεκριμένη πρόταση, σας την έχουμε καταθέσει, θα σας την επανακαταθέσουμε, να σας πούμε πώς γίνεται.

Όμως, εδώ υφίσταται μιας άλλης τάξεως ζήτημα. Οιοσδήποτε βρίσκεται μέσα στο πλαίσιο της Ελληνικής Δημοκρατίας, έστω και ο παρανόμως εισελθείς, έχει δικαιώματα, κυρίες και κύριοι συνάδελφοι, τα όποια δικαιώματα τού αναγνωρίζονται από το Σύνταγμα και τους νόμους της πατρίδας. Αυτή τη στιγμή αυτοί οι άνθρωποι δεν απολαμβάνουν οιουδήποτε δικαιώματος. Τροφοδοτούνται και επιζούν είτε χάρη στη φιλανθρωπία των όποιων μη κυβερνητικών οργανώσεων είτε υποστηριζόμενοι από οποιαδήποτε δομή και με οιονδήποτε τρόπο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Τι είπατε; Λυπάμαι. Είναι δυνατόν να λέτε αυτά τα πράγματα;

**ΝΙΚΟΛΑΟΣ ΔΕΝΔΙΑΣ:** Αυτά που λέω, κύριε Υπουργέ, είναι πιθανότατα αυτά που ακούτε, εκτός αν δεν εμπιστεύεστε την ακοή σας, αλλά τότε θα σας τα ξαναπώ.

Έχουμε υποχρέωση, ως κράτος, να έχουμε ένα σοβαρό σύστημα αντιμετώπισης αυτών των ανθρώπων, που σημαίνει τροφή, περίθαλψη και εξασφάλιση αυτών των παιδιών. Δεν μπορούν να γυρνούν χιλιάδες παιδιά στην Ελλάδα, δεξιά και αριστερά,…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Χιλιάδες;

**ΝΙΚΟΛΑΟΣ ΔΕΝΔΙΑΣ:**…χωρίς κανείς να τα περιθάλπει, άλλα άρρωστα, άλλα χωρίς γάλα, άλλα χωρίς φαγητό και να υπερηφανευόμεθα για τον φιλανθρωπισμό των Ελλήνων. Το ελληνικό κράτος πού είναι; Πού βρίσκεται το ελληνικό κράτος;

Εμένα μου προκύπτει σαφώς από τη θητεία μου στο Υπουργείο Εθνικής Άμυνας…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Τι λέτε;

**ΝΙΚΟΛΑΟΣ ΔΕΝΔΙΑΣ:** Θα σας πρότεινα, κύριε Υπουργέ, να σταματήσετε να με ρωτάτε τι λέω, γιατί ακούτε, αλλιώς δεν θα ρωτούσατε τι λέω.

Από τη θητεία μου, λοιπόν, στο Υπουργείο Εθνικής Άμυνας, γνωρίζω ότι ο Ελληνικός Στρατός, αν θυμάμαι καλά τον αριθμό, έχει περίπου εκατόν εβδομήντα δύο ή εκατόν εβδομήντα τρία μαγειρεία εκστρατείας. Υπάρχει κάποιο από αυτά στην Ειδομένη και δεν το γνωρίζω;

Η εικόνα στην πλατεία Βικτωρίας, όπου ο Ερυθρός Σταυρός ή διάφορες μη κυβερνητικές οργανώσεις -άλλες εξ αγαθού, άλλες εκ πονηρού, αυτό είναι άλλο θέμα- είναι, υποτίθεται, η μέριμνα του κράτους, τιμά την πατρίδα μας; Για να καταλάβω, δηλαδή, πώς αντιλαμβανόμαστε αυτή τη στιγμή την υποχρέωσή μας ως συγκροτημένη και συνταγματικά κατοχυρωμένη πολιτεία;

Πρέπει να συζητήσουμε σοβαρά. Πρέπει η Κυβέρνηση να αφήσει τους εύκολους ανθρωπισμούς και να κάνει το συνταγματικό της καθήκον, να φροντίσει γι’ αυτούς τους ανθρώπους με τον τρόπο που μια σοβαρή και οργανωμένη πολιτεία θα φρόντιζε.

Και επειδή φαίνεται η Κυβέρνηση να μην γνωρίζει, σας λέω ότι στο Υπουργείο Δημόσιας Τάξης υπήρχε ένας ολόκληρος σχεδιασμός, κάτω από το όνομα «Ιώνη», για αριθμούς μέχρι εκατό χιλιάδες, με templates για το πώς θα ζητηθεί και από πού βοήθεια, από άλλα κράτη, από την Ευρωπαϊκή Επιτροπή, από τον Επίτροπο Πολιτικής Προστασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν έχετε την καλοσύνη, κυρία Πρόεδρε, να μου δώσετε ένα λεπτό.

Η παρουσίαση αυτή είχε γίνει δημοσίως. Τότε είχαν γίνει και επαφές με την Κρυσταλλίνα Γκεοργκίεβα, την τότε αρμόδια επίτροπο για την Πολιτική Προστασία, για να έχουμε και έναν αρχικό συντονισμό από την Ευρωπαϊκή Ένωση.

Πέρα από τα θέματα φύλαξης των συνόρων -που είναι απολύτως απαραίτητα και μπορώ να επανέλθω-, πέρα από τα θέματα που αφορούν το άσυλο και την ενίσχυση της Υπηρεσίας, τα οποία ο ΣΥΡΙΖΑ αγνοεί, ενώ κήδεσθε των ανθρωπίνων δικαιωμάτων, πέρα από την Υπηρεσία Πρώτης Υποδοχής την οποία αγνοείτε, ενώ εμφανίζεστε ότι κήδεσθε των ανθρωπίνων δικαιωμάτων, σας λέω να σοβαρευτείτε και να νοιαστείτε για τους ανθρώπους που βρίσκονται μέσα στα σύνορα αυτής της χώρας. Αυτά που κάνετε δεν είναι καθόλου σοβαρά και δεν τιμούν την πατρίδα μας, καταστρέφουν τον ελληνικό τουρισμό, θέτουν σε κίνδυνο τη ζωή και την υγεία αυτών των ανθρώπων. Αυτά δεν τιμούν την πατρίδα μας.

Και πράγματι, εάν σοβαρευτείτε και εφόσον θέλετε τη βοήθειά μας, είμαστε εδώ πάντοτε να βοηθήσουμε είτε με τη συμβουλή μας είτε και πιο έμπρακτα, αν το θέλετε.

Όμως, κυρίως, κυρίες και κύριοι συνάδελφοι της Συμπολίτευσης και ιδίως της Κυβέρνησης, παρακαλώ σοβαρευτείτε.

(Χειροκροτήματα από την πτέρυγα της Νέας Δημοκρατίας)

 **ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κυρία Πρόεδρε, παρακαλώ θα ήθελα τον λόγο για δύο λεπτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Κουρουμπλή;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Μπορώ να έχω τον λόγο για δύο λεπτά;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Γιατί; Θέλετε να πείτε κάτι για τις τροπολογίες;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Ναι, θα πω και για τις τροπολογίες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αν είναι για τις τροπολογίες θα σας δώσω δύο λεπτά, αν και βλέπω ότι έχετε μιλήσει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Ευχαριστώ.

Κύριε Δένδια, ειλικρινά με αιφνιδιάσατε με την έλλειψη μνήμης. Σας ερωτώ: Τα κτήρια αυτά, για τα οποία δεν ψηφίζετε την τροπολογία, τα έχτισε η σημερινή Κυβέρνηση; Σας ερωτώ. Δηλαδή προκαλείτε και τη νοημοσύνη μας!

Τα κτήρια αυτά στα σύνορα, τα οποία εμείς τώρα νομιμοποιούμε, είναι κτισμένα με άδειες περιβαλλοντολογικές από τις προηγούμενες κυβερνήσεις, που ήσασταν και Υπουργός και Υπερυπουργός; Και έρχεστε τώρα και λέτε «δεν ψηφίζουμε αυτή την τροπολογία»;; Τα κτήρια αυτά είναι χτισμένα εδώ και πέντε, δέκα, δεκαπέντε, είκοσι, τριάντα χρόνια. Δεν τα κτίσαμε εμείς τώρα.

Προσπαθούμε να αντιμετωπίσουμε ένα πρόβλημα, το οποίο γνωρίζετε καλά, και έρχεστε και λέτε «Δεν ψηφίζουμε για περιβαλλοντολογικούς λόγους αυτή την τροπολογία». Είναι εντυπωσιακό!

Τώρα, σε ό,τι αφορά το προσφυγικό, συνδέετε συνεχώς το προσφυγικό με τον τουρισμό. Και αυτό είναι προσφορά στην πατρίδα, ο τρόπος με τον οποίο το συνδέετε; Δηλαδή οι χίλιοι άνθρωποι που είναι στην πλατεία Βικτωρίας και οι άλλες δύο χιλιάδες στο Λιμάνι, αυτοί είναι οι άνθρωποι που φροντίζει το ελληνικό κράτος σε τόσα σημεία σε όλη την Ελλάδα;

Νομίζω, λοιπόν, ότι καλό θα είναι να αποφεύγουμε τις υπερβολές, διότι δεν κάνουμε καλό ούτε στο κόμμα μας ούτε στην πατρίδα ούτε στην Ελλάδα. Διότι το ότι συνέδεσαν αυτοί που συνέδεσαν τον τουρισμό με το προσφυγικό στην Κω, ξέρετε πάρα πολύ καλά τι συνέπειες είχε για τον τόπο τους.

Σας πληροφορώ, λοιπόν, κύριε Δένδια, ότι όταν ήρθε ο Δήμαρχος Μυτιλήνης σε μια σύσκεψη και ειπώθηκε μία τέτοια τοποθέτηση που συνέδεε τον τουρισμό με το προσφυγικό ήταν πάρα πολύ αρνητικός.

Καλό θα είναι, λοιπόν, και χρήσιμο για όλους μας να έχουμε ένα μέτρο. Εντάξει, Αντιπολίτευση είστε, έχετε ελεύθερο δικαίωμα να λέτε τις απόψεις σας και τις θέσεις σας, αλλά το να υπάρχει ένα μέτρο κάνει καλό.

Ευχαριστώ.

**ΝΙΚΟΛΑΟΣ ΔΕΝΔΙΑΣ:** Κυρία Πρόεδρε, θέλω τον λόγο επί της τοποθέτησης για την τροπολογία. Για το άλλο δεν πρόκειται να πω τίποτα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα πείτε κάτι για την τροπολογία;

**ΝΙΚΟΛΑΟΣ ΔΕΝΔΙΑΣ:** Απλώς να εξηγήσω στον Υπουργό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κύριε Υπουργέ, με συγχωρείτε. Επανέρχομαι, για να μην παρεξηγούμεθα. Θα πω μόνο επί της τροπολογίας. Οι παρατηρήσεις για το μεταναστευτικό δεν θεωρώ ότι χρήζουν απαντήσεως.

Αναφέρομαι στην τροπολογία σας. Με συγχωρείτε, για να καταλάβω, έτσι λιανά δηλαδή, γιατί εγώ είμαι δικηγόρος. Νομιμοποιείτε κτήρια χωρίς υπογραφή του Υπουργού Περιβάλλοντος; Να μου εξηγήσετε εσείς εάν αυτό μπορείτε να το κάνετε. Εάν ισχυρίζεστε ότι αυτό μπορείτε να το κάνετε και εγώ σφάλλω που ζητώ τη συνυπογραφή του Υπουργού Περιβάλλοντος και μετά να εξετάσω το ζήτημα, ελάτε να μου πείτε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Δένδια, ξέρετε όλα τα κτήρια του δημοσίου πώς κτιζόντουσαν όλα αυτά τα χρόνια.

**ΝΙΚΟΛΑΟΣ ΔΕΝΔΙΑΣ:** Αυτό δεν είναι απάντηση.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Δεν το ξέρετε; Το ξέρετε!

Από εκεί και πέρα, αφού το ξέρετε, δεν λέω τίποτε άλλο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Αντωνοπούλου για δύο τροπολογίες.

Κυρία Αντωνοπούλου, τρία -τέσσερα λεπτά είναι αρκετός χρόνος;

**ΑΝΔΡΕΑΣ ΛΟΒΕΡΔΟΣ:** Πού πάτε, κύριε Κουρουμπλή; Πού πάτε; Καθίστε να στηρίξετε τις νομοτεχνικές σας που φέρνετε στους Βουλευτές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κυρία Αντωνοπούλου, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Πρόεδρε, κυρίες και κύριοι Βουλευτές, θα ήθελα να αναφερθώ στην τροπολογία που κατέθεσα με γενικό αριθμό 278 και ειδικό αριθμό 61. Με την τροπολογία αυτή προβλέπεται η παράταση του χρόνου των προγραμμάτων κοινωφελούς εργασίας, που θα υλοποιηθούν προκειμένου να καλυφθεί μέρος των αναγκών στα σημεία υποδοχής προσφύγων.

Δεν χρειάζεται, νομίζω, να χρησιμοποιήσω ιδιαίτερα επιχειρήματα για να υποστηρίξω την ανάγκη στελέχωσης των σημείων υποδοχής των προσφύγων. Η χώρα μας έχει αναλάβει το βάρος της αντιμετώπισης μίας τεράστιας ανθρωπιστικής κρίσης και έχει ανταποκριθεί. Η Ελλάδα ανταποκρίνεται και ανταποκρίνεται με γνώμονα την ηθική υποχρέωση που έχει στις παρούσες συνθήκες. Είναι βέβαιο όμως ότι δεν μπορεί να ανταποκριθεί μόνη της, χρειάζεται τη στήριξη των συμμάχων και εταίρων. Αυτή τη στήριξη την έχει ζητήσει, θα έλεγα ότι την έχει απαιτήσει και η Δευτέρα και η Τρίτη που έρχονται την επόμενη εβδομάδα είναι πολύ σημαντικές ημέρες, διότι περιμένουμε τις εξελίξεις.

Μέχρι ωστόσο να παρασχεθεί αυτή η υποστήριξη οφείλουμε να εξαντλήσουμε όλα τα μέσα που έχουμε, όλους τους πόρους που μπορούμε να ενεργοποιήσουμε, για την αντιμετώπιση του προσφυγικού. Κι αυτό διότι χρειάζεται η τοπική κοινωνία, όσο χρειάζεται φυσικά και η αντιμετώπιση του προσφυγικού, να μπορέσουμε να αντιμετωπίσουμε τα προβλήματα που προκύπτουν.

Η τροπολογία, λοιπόν, αυτή εντάσσεται στον γενικότερο στρατηγικό σχεδιασμό της Κυβέρνησης. Μέσα σε αυτόν τον σχεδιασμό, όλοι, με όλες μας τις δυνάμεις στα Υπουργεία, πρέπει να συμβάλλουμε. Έτσι, λοιπόν, το Υπουργείο Εργασίας έχει αναλάβει την εκπόνηση αυτού του σχεδίου και την υλοποίησή του.

Η λογική της παροχής εγγυημένης απασχόλησης στα προγράμματα αντιμετώπισης της ανεργίας εν γένει –μου δίνεται η ευκαιρία να το πω τώρα- αποτυπώνεται στη νέα γενιά προγραμμάτων κοινωφελούς εργασίας που θα εφαρμοσθεί πιλοτικά σε δεκαεπτά δήμους της χώρας, που είναι οι θύλακες της υψηλότερης και μακροχρόνιας ανεργίας και σε δεύτερη φάση σε άλλους τριάντα δύο δήμους και στη συνέχεια θα επεκταθεί σε όλη τη χώρα. Αυτά τα προγράμματα θα έχουν διάρκεια οκτώ μηνών και όχι πέντε όπως ίσχυε μέχρι σήμερα. Έτσι, λοιπόν, θέλουμε αυτό το πρόγραμμα το οποίο τώρα θα ενταχθεί προς υποστήριξη του προσφυγικού να έχει την ίδια διάρκεια.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ευχαριστούμε, κυρία Αντωνοπούλου.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κυρία Πρόεδρε, παρακαλώ, θα ήθελα να λάβω τον λόγο επί των τροπολογιών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα μιλήσετε μετά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Θέλω να μιλήσω επί των τροπολογιών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, θα μιλήσετε μετά σαν Κοινοβουλευτικός Εκπρόσωπος. Δεν προβλέπεται αυτό.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Όχι, τώρα θέλω να μιλήσω γιατί μετά θα φύγουν οι Υπουργοί.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και οι υπόλοιποι Κοινοβουλευτικοί θέλουν να μιλήσουν.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Να τηρήσουμε τον Κανονισμό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ποιος Κανονισμός;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Να τηρήσουμε τον Κανονισμό, διότι μας έχουν γελοιοποιήσει οι Υπουργοί. Δεν μπορεί να φέρνουν τροπολογίες την τελευταία στιγμή στη Βουλή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, δεν υπάρχει αυτό στον Κανονισμό. Καθίστε, κύριε Καρρά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δεν μπορεί να έρχονται τροπολογίες την τελευταία στιγμή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν τις έφερε τώρα, τις έχει δώσει.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Με το παράλληλο πρόγραμμα, μας μπέρδεψε η Κυβέρνηση και ψηφίσαμε διατάξεις -που δεν είχαμε καμμία πρόθεση- για ανθρωπιστικούς λόγους και σήμερα μάς λέει ότι δεν τις ήξεραν; Ε, αυτό είναι ανικανότητα. Είναι δυνατόν; Αυτό είναι ανικανότητα!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Λοβέρδο, έχετε τον λόγο. Η δική σας σειρά δεν είναι; Θα έρθετε;

**ΑΝΔΡΕΑΣ ΛΟΒΕΡΔΟΣ:** Μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ο κύριος Υπουργός Εσωτερικών είπε να αποφεύγονται οι υπερβολές. Παραίνεση.

Αναρωτιέμαι: Αυτό, κυρίες και κύριοι Βουλευτές, που είπε ο ίδιος σε συνέντευξή του, λέγοντας ότι δεν πειράζει οι ελεύθεροι επαγγελματίες να κάνουν καμμιά διαδήλωση, χάνουν και κανένα κιλό, -αστειάκια!- ανήκει στον χώρο της υπερβολής, της κομψότητας, της πολιτικής ρητορείας; Σε ποιον χώρο ανήκει;

Επιτέλους, έχει καταλάβει ο Υπουργός των Εσωτερικών ότι για τη χώρα δημιουργείται ένα τεράστιο πρόβλημα -δεν θέλω να κάνω τώρα αναδρομή ούτε έχω τον χρόνο- με το ζήτημα το μεταναστευτικό-προσφυγικό και ότι αν δεν υπογραμμίσουμε τα προβλήματα, τις καθυστερήσεις και τα λάθη, η χώρα κινδυνεύει; Μας κάνει και κριτική; Τι είναι, Αντιπολίτευση; Είναι Υπουργός. Αντί να αστειεύεται με τους διαδηλωτές, πρέπει να δει τις υποχρεώσεις του.

Και πρώτα από όλα και για να τελειώνω, αυτό που έθεσε ο κ. Δένδιας είναι σοβαρό. Να πάρει πίσω την τροπολογία, η οποία νομιμοποιεί κατασκευές σε παραμεθόριες περιοχές, χωρίς να έχει υπογράψει ο Υπουργός Περιβάλλοντος. Να την πάρει πίσω τώρα και να τη φέρει σε επόμενο σχέδιο νόμου, με όλες τις υπογραφές. Και αν ο Υπουργός Περιβάλλοντος αποφεύγει να υπογράψει, να υπογράψει με πόνο, όπως έχετε μάθει να λέτε καλύπτοντας ανακολουθίες και τον εαυτό σας τον ίδιο που ψευδόταν επί πολλά χρόνια.

Κύριε Υπουργέ, έχετε συνειδητοποιήσει τι είναι αυτά που λένε οι συνάδελφοί σας στην Κυβέρνηση για εκατόν πενήντα χιλιάδες πρόσφυγες-μετανάστες και τα τοιαύτα; Έχετε υπ’ όψιν σας τη διεθνή εμπειρία, που ως ρεπόρτερ ο κ. Μουζάλας αναφέρει για την Ελλάδα, που την παρομοιάζει με άλλες χώρες που έχουν δεχθεί προσφυγικές ροές; Ξέρετε τι σημαίνει Λίβανος; Έχετε υπ’ όψιν σας την ιστορία; Ξέρετε τι σημαίνει Ιορδανία; Στο Ζατάρι, ένα κέντρο υποδοχής προσφύγων που κατασκευάστηκε για δέκα χιλιάδες ανθρώπους το 2013, μέσα σε τρία χρόνια είχαμε πέντε χιλιάδες γεννήσεις και σήμερα, αυτήν τη στιγμή μαζί με τους επιπρόσθετους, αριθμούνται ογδόντα χιλιάδες. Έχετε καταλάβει με τι θέμα παίζετε, με τι θέμα ασχολείστε, τι θέμα είναι στην αρμοδιότητά σας; Αντί να κάνετε παραινέσεις, να κάνετε πολιτικές και να αποφεύγετε και τις λαθροχειρίες.

Κυρία Πρόεδρε, στο παρά ένα δευτερόλεπτο της ψηφοφορίας για σχέδιο νόμου -το σχέδιο νόμου του Υπουργείου του κ. Κουρουμπλή, που δεν ήταν εδώ να το υποστηρίζει, το υποστήριζε ο κ. Βερναρδάκης- ήρθε τροπολογία «από τον αέρα» -ουδείς το κατάλαβε στην Αίθουσα αυτήν, ουδείς Υπουργός την εξήγησε- και αντικατέστησε άρθρο όπου προστέθηκαν, κυρίες και κύριοι Βουλευτές, τριάντα τρεις διοικητικοί γραμματείς στα Υπουργεία! Και κάναμε καταγγελία. Έκανε καταγγελία διά του κ. Κεγκέρογλου όλη η Κοινοβουλευτική μας Ομάδα. Ο κ. Βούτσης δέχτηκε να εξετάσει το θέμα.

Βάζετε σήμερα εσείς -και δεν λέτε μια λέξη για αυτό- τον κ. Βερναρδάκη να αποδεχθεί «τροπολογία Βουλευτών» που αλλάζει τον τίτλο της διάταξης στην οποία μπήκε εμβόλιμα, παράτυπα, παρά το κοινοβουλευτικό δίκαιο -είναι λαθροχειρία, κυρίες και κύριοι Βουλευτές!- και τον προσαρμόζει στο νέο περιεχόμενο. Προκηρύσσει τις θέσεις, χωρίς έκθεση του Γενικού Λογιστηρίου του Κράτους. Πάτε καλά; Είστε Υπουργοί εσείς; Είναι Κυβέρνηση αυτή; Έχουν άδικο όσοι λένε ότι μεγαλύτερο πρόβλημα για τη χώρα, ακόμα και από το προσφυγικό, είστε εσείς; Τι πράγματα είναι αυτά; Πρέπει να πάρετε θέση εδώ. Κοροϊδέψατε τη Βουλή! Καμμία Κυβέρνηση δεν το έχει κάνει αυτό. Κοροϊδέψατε τη Βουλή!

Και έρχεστε σήμερα να ισορροπήσετε τα πράγματα με δήθεν βουλευτική τροπολογία, την οποία αποδέχεστε. Είστε ο αρμόδιος Υπουργός και του κ. Βερναρδάκη και του αντικειμένου. Αντί να παραινείτε το Σώμα, να αναλάβετε τις υποχρεώσεις σας.

Και δεν είναι τσαπατσουλιά, κυρίες και κύριοι Βουλευτές. Είναι ασχετοσύνη και ηθελημένη λαθροχειρία, γιατί οι τριάντα τρεις διοικητικοί γραμματείς είναι το κομματικό κράτος, που ήρθε να ισορροπήσει τις δήθεν μεταρρυθμίσεις που έκαναν σε αντίθετη κατεύθυνση. Να πάρει τον λόγο να μας τα πει αυτά, αντί να πάει να φύγει ο κύριος Υπουργός.

Αναφέρομαι τώρα στα σημερινά του κυρίως θέματος. Ακούσαμε με πολύ ενδιαφέρον τον κ. Τσακαλώτο στην αρχή της συνεδρίασης. Μας έδωσε και ο κ. Χουλιαράκης στη συνέχεια μία εικόνα της πορείας της χώρας προς την αξιολόγηση. Με παρέμβαση του κ. Κρεμαστινού, που προήδρευε εκείνη τη στιγμή και του ζήτησε χρονοδιάγραμμα, είπε ότι δεν μπορεί να δεσμευτεί χρονικά.

Πριν από δύο ημέρες σε τηλεοπτική του συνέντευξη ο Πρωθυπουργός δεσμεύτηκε. Έδωσε χρονοδιαγράμματα. Τι από τα δύο ισχύει; Με ποιους μιλάτε;

Εδώ είναι Εθνική Αντιπροσωπεία.

Κι αν παρακολουθήσουμε τις τοποθετήσεις του κ. Χουλιαράκη στη συνέχεια, κυρίες και κύριοι συνάδελφοι, τα θέματα έχουν κλείσει, λέει, και μένει μία εκκρεμότητα στο μεσοπρόθεσμο για το 2018. Με ποιο ασφαλιστικό; Τι ξέρει η Βουλή των Ελλήνων και η ελληνική κοινωνία; Με ποιο φορολογικό; Με ποια μέτρα που διορθώνουν και καλύπτουν τα ελλείμματα του ’15 και του ’16; Με ποιες πολιτικές έκλεισαν τη συζήτηση που έχουν έξω, αν είναι αυτά αληθή; Εγώ τίποτα δεν εμπιστεύομαι από αυτά, αν δεν δω. Με ποιες πολιτικές; Στο πλαίσιο μιας πορείας, κυρίες και κύριοι Βουλευτές, που επαναλαμβάνει τα πρώτα στάδια της Βαρουφακειάδας Νο1, εκκρεμότητα για τη χώρα, για την οικονομία της, δηλαδή για το ψωμί των ανθρώπων.

Αμφισβητούμε τα πάντα σε ό,τι αφορά μία κυβέρνηση που αντιφάσκει καθημερινά, σε ό,τι αφορά μία κυβέρνηση που λέει διά του αρμοδίου Υπουργού «κλείνουμε την αξιολόγηση» και η Εθνική Αντιπροσωπεία δεν ξέρει ούτε με ποιο ασφαλιστικό ούτε με ποιο φορολογικό ούτε με ποιο μεσοπρόθεσμο και τις βασικές του γραμμές. Πλήρης αδιαφάνεια!

Επαναλαμβάνω, κυρίες και κύριοι Βουλευτές, να συνειδητοποιηθεί: πρόκειται περί πολιτικής εξαπάτησης και πρόκειται για το μεγαλύτερο πρόβλημα της χώρας που συγκροτεί η Κυβέρνηση αυτή. Ψέματα, καθυστερήσεις, υποκρισία αντί για πολιτικές, αστειάκια του Υπουργού Κουρουμπλή, διορισμοί ανθρώπων στο Μαξίμου –έτσι;- με ό,τι αυτό συμβολίζει, που βρήκαν έργο τέχνης την 9η Σεπτεμβρίου και την εκεί τρομοκρατική ενέργεια κ.ο.κ..

Θεωρώ, κυρίες και κύριοι Βουλευτές, επειδή έχω πρόσφατη μνήμη –και πρέπει να έχουμε όλοι- μνημείο υποκρισίας την υπογραφή μιας συμφωνίας με ταμπούρλα που έπαιζαν στο Μαξίμου, με τη «PHILLIP MORRIS» για την απορρόφηση τριάντα χιλιάδων τόνων καπνού. Όταν είχε αυτό ξεκινήσει να πραγματοποιείται πριν από τρία χρόνια, ο τότε αρμόδιος για θέματα αγροτικής ανάπτυξης και νυν Υπουργός, ο κ. Αποστόλου, είχε καταθέσει ερώτηση που κατήγγειλε την τότε Κυβέρνηση και τον τότε Υπουργό κ. Τσαυτάρη γι’ αυτήν τη συμβολαιακή γεωργική επένδυση. Τον είχε καταγγείλει. Ήταν μία μακροσκελής ερώτηση γεμάτη αιχμές και μομφές. Και ο ίδιος τώρα που κάνει τα ίδια, τα οφειλόμενα δηλαδή, τα κάνει με πανηγύρια στο Μαξίμου!

Είναι αυτοί Υπουργοί και δεν έχουν τουλάχιστον, εσωτερικά, ένα θέμα ντροπής που να τους οδηγήσει τουλάχιστον αυτά τα ψέματα και τις αντιφάσεις τους να τα κάνουν με έναν τρόπο που να μην φαίνονται σε αυτούς που θυμούνται, σε αυτούς που έζησαν τη Βουλή πριν από τρία χρόνια και θυμούνται καλά; Θέλω να καταθέσω και την ερώτησή του και τους πανηγυρισμούς, για να δει ο κάθε Βουλευτής που ενδιαφέρεται για τα όσα συμβαίνουν εδώ με αυτούς τους ανθρώπους. Τα καταθέτω για τα Πρακτικά της Βουλής, για να τα έχει ο κάθε Βουλευτής υπ’ όψιν του.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι, Βουλευτές, κάτι πολύ σοβαρό, ακόμη πιο σοβαρό. Είχαμε πριν από κάποιους μήνες στην Επιτροπή Θεσμών και Διαφάνειας, είχαν οι συνάδελφοι δηλαδή, μέλη της τον Ιούνιο του 2015, ένα θέμα που αφορούσε τον διορισμό μελών στη ΡΑΕ, στη Ρυθμιστική Αρχή Ενέργειας. Απευθύνομαι διά της παρούσης παρέμβασής μου στον Πρόεδρο της Βουλής αυτήν τη στιγμή, στον κ. Βούτση. Η Ειδική Μόνιμη Επιτροπή Θεσμών και Διαφάνειας με την Έκθεσή της, όπως βεβαιώνει η τότε Πρόεδρος κ. Ζωή Κωνσταντοπούλου, εκφράστηκε θετικά για ένα μέλος της διοίκησης της ΡΑΕ και δεν συγκεντρώθηκε η απαραίτητη πλειοψηφία, κύριοι συνάδελφοι, για τον Πρόεδρο και τον Αντιπρόεδρο αυτής της αρχής. Και με σχετικό έγγραφο προς το αρμόδιο Υπουργείο, Υπουργός όντας τότε ο κ. Λαφαζάνης, η κ. Κωνσταντοπούλου βεβαίωσε τα δεδομένα των ψηφοφοριών με πάρα πολύ χαρακτηριστικό και συγκεκριμένο τρόπο, όπως άλλωστε όλοι οι Πρόεδροι της Βουλής κάνουν όταν αποστέλλουν τέτοιου είδους έγγραφα.

Πάρα ταύτα, κυρίες και κύριοι Βουλευτές, το Υπουργείο προέβη στον διορισμό των συγκεκριμένων δύο προσώπων, Προέδρου και Αντιπροέδρου της ΡΑΕ, παρανόμως, καταφανώς παρανόμως!

Αδυνατώ να καταλάβω -και ούτε θέλω να συζητήσω- τα επιμέρους ζητήματα που σχετίζονται με την ερμηνεία του νομοθετικού πλαισίου της ΡΑΕ, που οδήγησαν σε αυτήν τη δικολαβική εκδοχή ότι στέκει ο διορισμός. Διότι εμείς εδώ είμαστε Βουλή, λειτουργούμε βάσει του Κανονισμού μας και το άρθρο 39 του Κανονισμού της Βουλής καθορίζει ακριβώς πώς λαμβάνονται οι αποφάσεις στις Επιτροπές της Βουλής. Το άρθρο αυτό εφαρμόστηκε όπως εφαρμοζόταν πάντα. Η τότε Πρόεδρος της Βουλής, ως είχε υποχρέωση, απέστειλε τη σχετική έκθεση της Επιτροπής Θεσμών και Διαφάνειας και το Υπουργείο έκανε άλλα απ’ αυτά που ο νόμος ορίζει.

Κάθε πράξη της ΡΑΕ από τότε είναι ακυρωτέα. Επαναλαμβάνω, κάθε πράξη αυτής της ρυθμιστικής αρχής για τόσο σοβαρό τομέα είναι ακυρωτέα. Καλώ τον κύριο Πρόεδρο της Βουλής, τον κ. Βούτση, που δεν είχε ανάμειξη τότε σε όλα αυτά, να στείλει εκ νέου στη νέα ηγεσία -«νέα», εν πάση περιπτώσει- στην μετέπειτα ηγεσία του Υπουργείου Ενέργειας, την απόφαση της Επιτροπής Θεσμών και Διαφάνειας, για να διορθωθεί αυτή η ανακολουθία και η πολιτική βαρβαρότητα.

Προειδοποιώ ότι ούτως ή άλλως εμείς θα θέσουμε το θέμα στην Επιτροπή Θεσμών και Διαφάνειας, γιατί είναι τόσο καταφανής η έλλειψη σεβασμού σε ό,τι αφορά τις ανεξάρτητες αρχές που δεν πάει παραπέρα. Εθνική Επιτροπή Τηλεπικοινωνιών και Ταχυδρομείων, Συμβούλιο Ραδιοτηλεόρασης και ΡΑΕ. Δεν τις θέλετε τις ανεξάρτητες αρχές. Είναι προφανές. Τις θέλετε κομματικά μαγαζιά. Δεν μπορείτε, όμως, να παραβιάζετε τον νόμο!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνοντας, γιατί δεν έχω χρόνο να καλύψω όλα τα θέματα που έχω υπόψη μου, θέλω να κάνω μια αναφορά, ζητώντας, κυρίες και κύριοι Βουλευτές, να ανακαλέσετε στην πρόσφατη μνήμη σας ορισμένα θέματα που αφορούν το λεγόμενο -ο Θεός να το κάνει, βέβαια- «παράλληλο πρόγραμμα». Θυμίζω στους Κοινοβουλευτικούς Εκπροσώπους των κομμάτων πόση προσπάθεια κάναμε να πείσουμε τα Υπουργεία να διορθώσουν ορισμένες ατέλειες, που αφορούσαν τη ρύθμιση για την ιατροφαρμακευτική περίθαλψη των ανασφαλίστων. Δεν μπαίνω τώρα πάλι στο ίδιο θέμα. Την κριτική μας στο ζήτημα αυτό ασκήσαμε τότε.

Η άρνηση να δεχθούν τις παρεμβάσεις μας, που ήταν βελτιωτικές και με επίγνωση και εμπειρία, ήταν καθολική. Δεν δεχόταν καμμία τροποποίηση ούτε το Υπουργείο Εργασίας ούτε το Υπουργείο Υγείας που είχε και την ευθύνη του νομοσχεδίου. Θυμάμαι τον κ. Κεγκέρογλου να φωνάζει. Δεν εισακουστήκαμε. Λίγες μέρες μετά, με ευκαιρία άλλο σχέδιο νόμου, έφεραν τροπολογία για να διορθώσουν το ημαρτημένο, το οποίο τους το τονίζαμε. Και δεν φτάνει αυτό, κυρίες και κύριοι Βουλευτές, αλλά σήμερα φέρνουν και άλλη εκπρόθεσμη υπουργική τροπολογία, με σειρά ρυθμίσεων και βελτιώσεων στον νόμο που ψήφισαν πριν από λίγες μέρες. Πρόκειται για μία φάρσα.

Κυρίες και κύριοι Βουλευτές, ούτε παρένθεση είναι ούτε ό,τι έχει πει ο καθένας μέχρι τώρα χαρακτηρίζει την Κυβέρνηση αυτή. Είναι μία φάρσα που, αν δεν είχε τόσο τραγικές επιπτώσεις στη χώρα μας, στην πατρίδα μας, στους Έλληνες και στις Ελληνίδες, θα μπορούσε κανείς να γελάει με αυτά.

Δυστυχώς, όμως, η κατάσταση είναι τόσο τραγική που δεν έχει κανένας δικαίωμα ούτε να αστειεύεται ούτε να γελά, αλλά να προσπαθήσει να συμμαζέψει ό,τι συμμαζεύεται. Ο κόσμος μάς ζητά να κάνουμε κάτι. Εδώ, όμως, η Ελλάδα έχει δημοκρατία. Δεν μπορούμε να κάνουμε τίποτα περισσότερο από το να λέμε τα κακώς κείμενα και να υπογραμμίζουμε τα προβλήματα. Εν πάση περιπτώσει, πρόκειται, κυρίες και κύριοι Βουλευτές, για Κυβέρνηση που εξελέγη πριν από τέσσερις μήνες. Ας σοβαρευτούν και ας κυβερνήσουν αυτόν τον τόπο!

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κυρία Αντωνοπούλου.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Να απαντήσω στον κ. Καρρά, γιατί νομίζω ότι με αυτό το έντονο ύφος, μάλλον αναφέρθηκε σε αυτό που είχα μόλις πει.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Προφανώς.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να σας εξηγήσω, λοιπόν, κύριε Καρρά. Με ψυχραιμία και χωρίς να φωνάζουμε μπορούμε να συνεννοούμαστε. Ξέρετε ότι προσπαθώ να κρατώ κάποιους χαμηλούς τόνους. Να σας εξηγήσω τι έγινε.

Όσον αφορά την κοινωφελή εργασία για το προσφυγικό, αυτό ήταν προγραμματισμένο. Αυτό που κάνουμε με την τροπολογία είναι να την παρατείνουμε για τρεις μήνες. Η Κυβέρνησή μας είχε υποσχεθεί ότι τα πεντάμηνα τέλειωσαν με το που θα βγούμε.

Μού πήρε οκτώ-εννιά μήνες να το διαπραγματευτώ με την Ευρωπαϊκή Ένωση, με την αρμόδια επιτροπή και μου έδωσαν την έγκριση πρόσφατα. Τα καινούργια προγράμματα που βγαίνουν από εδώ και πέρα είναι οκτάμηνα. Έρχομαι, λοιπόν, να ικανοποιήσω το αίτημα όσων ανέργων μέχρι τώρα έχουν περάσει από το γραφείο μου και είπαν: «Μα, εσείς μάς λέγατε πεντάμηνο. Πότε θα παραταθούν;» Το πετύχαμε.

Ερχόμαστε, λοιπόν, συμπληρωματικά σε ένα πρόγραμμα το οποίο στήνεται με τα υπόλοιπα που υπήρχαν από το προηγούμενο επιχειρησιακό του 2007-2013, να «θεραπεύσουμε» ένα μικρό κομμάτι με την παράταση τριών μηνών. Φαντάζομαι ότι δεν θα είστε εναντίον των ανέργων, αλλά και στο προσφυγικό θα μπορέσουμε να συμβάλουμε μ’ όλες μας τις δυνάμεις και τους πενιχρούς πόρους που έχει η χώρα.

Άρα έρχεται αυτήν τη στιγμή η τροπολογία για να εξυπηρετήσει αυτόν τον σκοπό. Δεν είναι ότι δεν το ξέραμε, ούτε ότι δεν το θέλαμε και γι’ αυτό δεν το εντάξαμε. Έχει να κάνει με το πότε πήραμε την έγκριση για παράταση του προγράμματος.

Σας ευχαριστώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής** **Ανασυγκρότησης):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Κουρουμπλή;

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής** **Ανασυγκρότησης):** Καλώς, εντάξει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Τα κόμματα της Αντιπολίτευσης και του ευρωμονόδρομου σηκώνουν «κουρνιαχτό» αυτήν τη στιγμή, γιατί αφ’ ενός μεν η Κυβέρνηση ΣΥΡΙΖΑ-ΑΝΕΛ όχι μόνο αντιγράφει την ουσία, το περιεχόμενο και τον προσανατολισμό της πολιτικής που τα ίδια εφάρμοσαν το προηγούμενο διάστημα από τη θέση της διακυβέρνησης της χώρας η Νέα Δημοκρατία, το ΠΑΣΟΚ αλλά και οι «παραφυάδες» τους, το Ποτάμι και η Ένωση Κεντρώων, αλλά τους αντιγράφει και στη μορφή με την οποία ασκείται αυτή η πολιτική. Παράδειγμα είναι οι δεκάδες τροπολογίες για άσχετα ζητήματα οι οποίες με μορφή χιονοστιβάδας έρχονται στα νομοσχέδια, αλλά και ο τρόπος διαχείρισης αυτής της πολιτικής μέσα από την μετατροπή των κρατικών δομών και των υπηρεσιών από τη στελέχωσή τους με ένα νέο κομματικό κράτος από τη μεριά του ΣΥΡΙΖΑ στη θέση αυτού που είχαν διαμορφώσει η Νέα Δημοκρατία και το ΠΑΣΟΚ στα πλαίσια του αστικού κράτους.

Από την άλλη μεριά, περίσσεψαν οι φωνές τόσο από μεριάς της Κυβέρνησης διά των Υπουργών της όσο και των υπολοίπων κομμάτων, σε σχέση με τη διαχείριση της λεγόμενης ανθρωπιστικής κρίσης ή για την ανθρωπιστική στάση που επιδεικνύει η Ελλάδα για το μεγάλο θέμα του προσφυγικού και του μεταναστευτικού ζητήματος.

Η μόνη φράση που θα σας χαρακτήριζε είναι η εξής: Ουαί υμίν, υποκριταί και Φαρισαίοι! Ναι, γιατί και η Κυβέρνηση και τα κόμματα της Αντιπολίτευσης είναι υποκριτές και Φαρισαίοι, όταν μιλάνε για την ανάγκη λήψης μέτρων για την προστασία των μεταναστών, για την προστασία των προσφύγων, γιατί ακριβώς είστε με την πλευρά των θυτών.

Είστε ή όχι θύτες αυτών των λαών, αυτών των ανθρώπων που αναγκάζονται να πάρουν τον δρόμο της προσφυγιάς και της μετανάστευσης; Είστε θύτες, από τη στιγμή που συμμετέχει η Ελλάδα στους ιμπεριαλιστικούς οργανισμούς, στο ΝΑΤΟ και στην Ευρωπαϊκή Ένωση. Έτσι είναι, γιατί αυτοί οι ιμπεριαλιστικοί οργανισμοί βομβαρδίζουν, κάνουν ιμπεριαλιστικές επιδρομές και επεμβάσεις, διαμορφώνοντας τις προϋποθέσεις για να έχουμε αυτό το κύμα των μεταναστών και των προσφύγων. Αυτό το προσπερνάτε σαν να μη γίνεται τίποτα.

Ηνωμένες Πολιτείες, ΝΑΤΟ, Ευρωπαϊκή Ένωση εκδηλώνουν σφοδρό ανταγωνισμό με τη Ρωσία στο πλαίσιο της Συρίας για το ποιος θα ελέγξει την περιοχή και τις πλουτοπαραγωγικές της πηγές. Αυτός ο ανταγωνισμός, αυτές οι ιμπεριαλιστικές επεμβάσεις έχουν οδηγήσει στα συγκεκριμένα ρεύματα των προσφύγων και των μεταναστών. Και το παίζετε αδιάφοροι για όλα αυτά τα εγκλήματα που γίνονται απέναντι σ’ αυτούς τους λαούς, τη στιγμή που συμμετέχετε σε αυτούς τους οργανισμούς;

Συμμετέχει ή όχι η Ελλάδα στους σχεδιασμούς και στις αποφάσεις της Ευρωπαϊκής Ένωσης, τις βαθύτατα απάνθρωπες και αντιμεταναστευτικές;

Το Δουβλίνο II είναι απόφαση της Ευρωπαϊκής Ένωσης με τη σύμφωνη γνώμη και της τότε ελληνικής κυβέρνησης. Η συνθήκη Σένγκεν είναι απόφαση της Ευρωπαϊκής Ένωσης με την τότε συμμετοχή και τη σημερινή αποδοχή και των σημερινών κυβερνήσεων.

Αλλά και στη σημερινή διαχείριση του προβλήματος με τις αποφάσεις τις γνωστές του Οκτωβρίου έβαλε βαριά πλατιά την υπογραφή του και ο κ. Τσίπρας, που μέσα σε αυτό το πλαίσια παραβιάζει κατάφωρα η Ευρωπαϊκή Ένωση τη Συνθήκη της Γενεύης, επειδή δεν αναγνωρίζει στους Αφγανούς το καθεστώς του πρόσφυγα, για παράδειγμα.

Με βάση αυτές τις αποφάσεις, δεν μετατράπηκε η Ελλάδα σε αποθήκη ψυχών όπου θα περιμένουν για μεγάλο χρονικό διάστημα εγκλωβισμένοι δεκάδες χιλιάδες και πρόσφυγες και μετανάστες, μέσα από τη διαλογή αυτών των ελάχιστων που θα ταξιδεύουν σε άλλες χώρες στο πλαίσιο των hot spots;

Δεν αποδέχθηκε η ελληνική Κυβέρνηση με τα πανηγύρια και των υπόλοιπων κομμάτων τη συμμετοχή του ΝΑΤΟ στη διαχείριση –υποτίθεται- των μεταναστευτικών ροών; Επί της ουσίας βάζουν τον λύκο να φυλάξει τα πρόβατα. Αυτός ο οποίος συμμετέχει στους βομβαρδισμούς και στις επιδρομές, αυτός που δημιουργεί το κύμα των μεταναστών και των προσφύγων, ταυτόχρονα να περιορίσει και τη ροή.

Πού τα λέτε αυτά; Άλλα είναι τα βασικά ζητούμενα όσον αφορά τη συμμετοχή του ΝΑΤΟ, αφ’ ενός μεν για να μπορεί να υπάρχει μία πολύ πιο ισχυρή παρουσία του ΝΑΤΟ ως αντίβαρο στη ρωσική στάση στη Συρία και αφ’ ετέρου για να δρομολογηθεί πολύ πιο γρήγορα η συνδιαχείριση του Αιγαίου κάτω από την ομπρέλα της αμερικανονατοϊκής κυριαρχίας. Γι’ αυτόν ακριβώς τον λόγο και αυτή η απόφαση του ρόλου του ΝΑΤΟ οδηγεί σε ευθεία αμφισβήτηση των συνόρων αλλά και της εδαφικής ακεραιότητας στη χώρα.

Σήμερα, ήταν αποκαλυπτικός ο κύριος Πρωθυπουργός στη συνάντηση που είχε με τον κ. Τουσκ. Αφ’ ενός μεν ο κ. Τουσκ είπε ότι η Ελλάδα δεν είναι χώρα transit, άρα είναι χώρα παραμονής των μεταναστών και των προσφύγων, και αφ’ ετέρου ο κ. Τσίπρας, αποδεχόμενος αυτόν τον ρόλο της Ελλάδας, μίλησε για την ανάγκη η Ευρωπαϊκή Ένωση να χρηματοδοτήσει με πρόσθετα κονδύλια την Ελλάδα. Μόνο, βέβαια, που αυτές οι χρηματοδοτήσεις θα πάνε μέσα από τις λεγόμενες «μη κυβερνητικές οργανώσεις», που ξέρουμε πολύ καλά τον ρόλο τους και στο μεταναστευτικό ζήτημα, ιδιαίτερα αρκετών από αυτών.

Έτσι, λοιπόν, το ΚΚΕ σε αυτήν την πολιτική δεν μπορεί να συναινέσει και δεν πρόκειται να συναινέσει. Η θέση μας για τα ζητήματα αυτά είναι τελείως διαφορετική από τις αποφάσεις της Ευρωπαϊκής Ένωσης:

Από τη μία μεριά μεν, εμείς λέμε ότι η Ελλάδα πρέπει να αποδεσμευτεί από αυτούς τους ιμπεριαλιστικούς οργανισμούς, το ΝΑΤΟ και την Ευρωπαϊκή Ένωση. Να καταγγείλει τις ιμπεριαλιστικές επιδρομές στην ευρύτερη περιοχή, να μην εμπλέκεται όλο και περισσότερο στο κουβάρι των ανταγωνισμών και των αντιθέσεων, φέρνοντας στη γειτονιά της τον κίνδυνο μιας γενικότερης πολεμικής ανάφλεξης.

Από την άλλη μεριά, όσον αφορά τη διαχείριση του μεταναστευτικού, εμείς λέμε για την απευθείας μεταφορά με ευθύνη και εγγύηση του ΟΗΕ των μεταναστών και των προσφύγων από τις πρώτες χώρες σταθμούς. Δεν είναι η Ελλάδα η πρώτη χώρα σταθμός. Είναι η Τουρκία, η Ιορδανία, ο Λίβανος. Και όσοι παραμένουν στην Ελλάδα, με ευθύνη και της ελληνικής Κυβέρνησης και του ΟΗΕ, να μεταφέρονται απευθείας στις χώρες τελικού προορισμού μέσα από την παροχή και των αντίστοιχων ταξιδιωτικών εγγράφων, παραβιάζοντας τη συνθήκη του Σένγκεν. Ταυτόχρονα λέμε για τη δημιουργία ανοικτών χώρων για την προσωρινή, αυτήν την ελάχιστη αναγκαία διαμονή που θα πρέπει να έχουν, όπου θα τους εξασφαλίζεται στέγη, διατροφή, υγειονομική περίθαλψη και ό,τι άλλο είναι αναγκαίο και απαραίτητο για μια ανθρώπινη διαβίωση και διαμονή.

Αυτά, λοιπόν, είναι τα ζητήματα και αυτή είναι η θέση του ΚΚΕ που με αυτόν τον τρόπο, αφ’ ενός εκφράζει τον διεθνισμό απέναντι στους κατατρεγμένους των ιμπεριαλιστικών επεμβάσεων και αφ’ ετέρου αναδεικνύει το ζήτημα του κοινού αντίπαλου ανάμεσα στους Έλληνες εργαζόμενους και στους μετανάστες και στους πρόσφυγες, στο πλαίσιο της απάντησης στην ακροδεξιά ρητορεία, στη φασιστική και ναζιστική ρητορεία.

Βεβαίως, η Κυβέρνηση, και διά του στόματος του κ. Τσακαλώτου στην αρχή της συνεδρίασης, όλα αυτά τα εντάσσει στο πλαίσιο και προσπαθεί να τα αξιοποιήσει, για να επιταχύνει τη διαδικασία επιτυχούς αξιολόγησης από το κουαρτέτο των αποδόσεων της Κυβέρνησης, στο πλαίσιο των υποχρεώσεων που έχει αναλάβει για την υλοποίηση του τρίτου μνημονίου. Μία αξιολόγηση η οποία θα οδηγήσει στην επιτάχυνση αλλά και στην κλιμάκωση της αντιλαϊκής επίθεσης, τόσο όσον αφορά στην κατεδάφιση του κοινωνικού χαρακτήρα της ασφάλισης, στη φοροεπιδρομή και σε μία σειρά προώθησης αντιδραστικών και αντιλαϊκών μεταρρυθμίσεων στο όνομα της θωράκισης της ανταγωνιστικότητας των μονοπωλιακών ομίλων και της καπιταλιστικής κερδοφορίας. Δηλαδή, θα κάνει το καθετί. Δίνει υποσχέσεις η Κυβέρνηση στους λεγόμενους «Θεσμούς», αλλά και στο μεγάλο κεφάλαιο, ότι θα συνεχίσει με κάθε τρόπο να στηρίζει με την πολιτική της τις ανάγκες και τα συμφέροντα των μονοπωλιακών ομίλων.

Και δεν είναι εξαίρεση ούτε το σημερινό νομοσχέδιο για την ενσωμάτωση της ευρωπαϊκής οδηγίας που αφορά το ΤΕΚΕ. Ποια είναι η αγωνία της; Μετά την ανακεφαλαιοποίηση να πάρει και νέα μέτρα που θα θωρακίσουν το χρηματοπιστωτικό σύστημα στη χώρα, πολύ δε περισσότερο λαμβάνοντας υπ’ όψιν τους κινδύνους και τις ανησυχίες οι οποίες υπάρχουν, όσον αφορά την πορεία του Διεθνούς Χρηματοπιστωτικού Συστήματος, αλλά και στο πλαίσιο των οξύτατων ανταγωνισμών που εκφέρονται στο πλαίσιο της Ευρωπαϊκής Ένωσης στο όνομα της προώθησης της ευρωενωσιακής τραπεζικής ενοποίησης, με πρόσχημα τη διασφάλιση των καταθέσεων.

Σας έπιασε ο πόνος να διασφαλίσετε τις καταθέσεις; Ποιες καταθέσεις; Αυτές που κάνανε φτερά στο εξωτερικό, νόμιμα ή μη νόμιμα; Ποιες καταθέσεις; Αυτών που σήμερα δεν υπάρχουν, των λαϊκών αποταμιεύσεων; Όχι. Θέλετε να θωρακίσετε το χρηματοπιστωτικό σύστημα, γι’ αυτό μετατρέπετε τους όποιους λαϊκούς αποταμιευτές έχουν απομείνει, την όποια λαϊκή αποταμίευση, ουσιαστικά σε επενδυτές και συμμέτοχους των τραπεζικών δρώμενων. Άρα σε περίπτωση εξυγίανσης του χρηματοπιστωτικού συστήματος θα συμμετέχουν και αυτοί, ως μικροκαταθέτες ή μεγαλοκαταθέτες, ανεξάρτητα, στην πορεία εξυγίανσης του χρηματοπιστωτικού συστήματος μέσω του bail in.

Με ποια κεφάλαια διασφαλίζετε αυτές τις καταθέσεις; Με τα 3,5 δισεκατομμύρια που είναι το αποθεματικό του ΤΕΚΕ, όταν υπάρξει χρεοκοπία μεγάλης τράπεζας; Μπορεί; Αφού δεν τα έχει τα απαραίτητα κεφάλαια. Τι λέτε ότι διασφαλίζετε; Και στο κάτω κάτω της γραφής, γιατί εξαιρείτε από την προστασία τις καταθέσεις των φορέων της κοινωνικής ασφάλισης; Νέο κούρεμα, λοιπόν, θα υποστούν από το πρώτο ευρώ οι καταθέσεις των φορέων της κοινωνικής ασφάλισης, για παράδειγμα.

Εμείς αυτό βάζουμε, ότι θα πρέπει να εξαιρεθούν οι καταθέσεις των φορέων της κοινωνικής ασφάλισης και να προστατευτούν στο σύνολό τους και ανεξαρτήτως ποσού, όχι μόνο μέχρι 100.000. Διότι είναι χρήματα των ασφαλισμένων που τα έχουν βάλει στα ασφαλιστικά ταμεία.

Και από την άλλη μεριά, το αντιλαϊκό πρόσημο της Κυβέρνησης επιβεβαιώνεται από το εξής γεγονός: Δεν έχετε τοποθετηθεί ακόμη στις τροπολογίες που κατέθεσε το ΚΚΕ. Υπάρχει γνωστή τροπολογία από το 2012 για τους εργαζόμενους στις ασφαλιστικές τράπεζες που έχει ανακληθεί η άδειά τους. Τότε, το 2012, ο Αναπληρωτής Υπουργός, ο κ. Οικονόμου, την είχε κάνει αποδεκτή και μετά από μισή ώρα, με άμεση παρέμβαση του κ. Παπαδήμου, αυτή η αποδοχή οδήγησε στην απόρριψη της τροπολογίας του ΚΚΕ. Και τον Δεκέμβρη ο κ. Τσακαλώτος -που την είχαμε επανακαταθέσει, για νιοστή φορά, τη συγκεκριμένη τροπολογία- είπε ότι το βλέπει το ζήτημα και ότι θα το αντιμετωπίσει αμέσως μετά την ανακεφαλαιοποίηση. Και σήμερα ακούμε ψιθύρους ότι όλα αυτά δεν μπορούν να γίνουν με νομοθετική πρωτοβουλία, αλλά ότι το αφήνουμε στην ευχέρεια των τραπεζών, της Τράπεζας της Ελλάδας, της Ένωσης Τραπεζών, αν θα απορροφήσει όλους αυτούς τους εργαζόμενους.

Κάποιοι είναι παιδιά κατώτερου θεού; Γιατί οι εργαζόμενοι της Συνεταιριστικής Πελοποννήσου, που ανακλήθηκε η άδειά της πρόσφατα, επειδή δεν πέτυχε στην ανακεφαλαιοποίηση, απορροφήθηκαν από τις τράπεζες που απορρόφησαν τα θετικά ενεργητικά στοιχεία της Συνεταιριστικής Τράπεζας, ενώ τους συγκεκριμένους της Αχαϊκής Συνεταιριστικής και της Συνεταιριστικής της Λαμίας τους αφήνετε απ’ έξω απ’ όλη αυτήν τη διαδικασία;

Διότι θέλετε να διασφαλίσετε, επειδή θα συνεχιστεί αυτή η διαδικασία συγχώνευσης στο χρηματοπιστωτικό σύστημα, να μπορούν πολύ πιο εύκολα οι τράπεζες να μην απορροφούν αυτούς τους εργαζόμενους και να τους απολύουν. Γι’ αυτό ακριβώς δεν το κάνετε και γι’ αυτό κρατάτε αυτήν τη στάση.

Από την άλλη μεριά είστε υποκριτές. Από την μία βγαίνει ο κύριος Πρωθυπουργός και λέει «εμείς δεν θα εφαρμόσουμε τις ποινικές διώξεις ενάντια στους αγωνιζόμενους αγρότες, εργάτες ή αυτοαπασχολούμενους» και από την άλλη μεριά όταν καταθέτει το ΚΚΕ τροπολογία που ακυρώνει το νομικό πλαίσιο που επιβάλει το κυνηγητό, την ποινικοποίηση των αγώνων των εργατών, της φτωχομεσαίας αγροτιάς και των αυτοαπασχολούμενων, ποιείτε την νήσσαν, δεν ξέρετε τίποτα, διατηρείτε, δηλαδή, άθικτο ένα νομοθετικό πλαίσιο το οποίο επιτρέπει την ποινικοποίηση των αγώνων και λέτε ότι εσείς δεν έχετε ευθύνη για το αίμα που τρέχει ή για την κατάργηση του ειδικού φόρου στο κρασί.

Αυτά και μόνο φτάνουν για να αναδείξουν τον ταξικό χαρακτήρα της κυβερνητικής πολιτικής, τον βαθύτατο αντιλαϊκό χαρακτήρα. Τα υπόλοιπα είναι απλά και μόνο για την κατανάλωση, προσπαθώντας να εγκλωβίσετε τη λαϊκή δυσαρέσκεια στο πλαίσιο του συστήματος και ταυτόχρονα να χειραγωγήσετε το εργατικό λαϊκό κίνημα στην ανάγκη να οργανώσει ακόμη με πιο αποτελεσματικό τρόπο, με πιο δυναμικές μορφές το αντιπάλεμα της κυβερνητικής πολιτικής στο πλαίσιο της συνολικότερης πολιτικοποίησης του αγώνα για ειδικές ρήξεις και ανατροπές που έχει ανάγκη σήμερα η ελληνική κοινωνία και ο ελληνικός λαός.

Ευχαριστώ πολύ.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα ήθελα τον λόγο για κάτι διαδικαστικό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ο κ. Κουρουμπλής πριν ζήτησε τον λόγο, δεν το είδατε και έφυγε.

Εμείς, εάν δεν ληφθεί σοβαρά υπ’ όψιν το πρόβλημα του τυπικού ελαττώματος να μην έχει υπογράψει ο κ. Τσιρώνης και δεν μας πει δύο λέξεις τουλάχιστον για το ζήτημα της έλλειψης έκθεσης του Γενικού Λογιστηρίου για προκήρυξη τριάντα τριών θέσεων, σκεφτόμαστε να κάνουμε ονομαστική.

Λοιπόν, επειδή δεν είναι ώρα τώρα να αναστατώνουμε το Σώμα, σας παρακαλώ πάρα πολύ η Κυβέρνηση να μας δώσει μία απάντηση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλώς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τρεις εκπαιδευτικοί συνοδοί τους από τα Γυμνάσια Μεγαλοχωρίου και Καλυβίων Τρικάλων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα συζητάμε την ενσωμάτωση μιας εξαιρετικά σημαντικής οδηγίας, της οδηγίας 2014/49/ΕΕ, με την οποία εξασφαλίζεται η εναρμόνιση των συστημάτων εγγύησης καταθέσεων των Ελλήνων πολιτών. Είναι σημαντική, γιατί θα έχει θετικό αποτέλεσμα στην αποκατάσταση της εμπιστοσύνης των πολιτών προς το ελληνικό χρηματοπιστωτικό σύστημα, εμπιστοσύνη που έχει καίρια τραυματιστεί κατά τη διακυβέρνηση της πρώτης φοράς Αριστεράς, όπως σηματοδοτείται από την αθρόα εκροή καταθέσεων προς το εξωτερικό ή τα στρώματα, εκείνης της κυβέρνησης δηλαδή της οποίας καταστρεπτικοί πειραματισμοί σταμάτησαν με την εξίσου καταστρεπτική επιβολή των capital controls.

Η κατάσταση, βεβαίως, ήταν ήδη ιδιαίτερα δύσκολη. Μόνο κατά την τελευταία οκταετία, οπότε και ξεκίνησε η ελληνική κρίση, είχαμε σωρευτική πτώση του ΑΕΠ της τάξης του 26%, που μαζί με τον αποπληθωρισμό έφτασε στο 30% του ΑΕΠ της χώρας. Πρόκειται για δυσθεώρητες οικονομικές απώλειες που μπορούν να συγκριθούν εν καιρώ ειρήνης μόνο με τη μεγάλη ύφεση στις ΗΠΑ το ’29, αλλά και με την εποχή της Βαϊμάρης στη Γερμανία μετά τον Α΄ Παγκόσμιο Πόλεμο.

Ωστόσο, οι έγκυροι επενδυτικοί οίκοι του εξωτερικού συμφωνούν πως μόνο του το λεγόμενο «Varoufakis effect» είχε αρνητικές επιπτώσεις που υπολογίζονται στο 7% του ΑΕΠ ως το τέλος τους 2016. Η δε επίπτωση στο χρέος υπολογίζεται σε ένα επιπλέον 25% του ΑΕΠ, αν φυσικά προσθέσουμε και το μακροπρόθεσμο κόστος της νέας διάσωσης των τραπεζών, που είναι αποκλειστικό αποτέλεσμα των ανερμάτιστων χειρισμών του πρώην Υπουργού, αυτού που μόλις προχθές ο κύριος Πρωθυπουργός, επιτέλους, χαρακτήρισε τα λεγόμενά του ως ανοησίες.

Χαιρόμαστε που έφτασε τόσο κοντά στα δικά μας συμπεράσματα ο κύριος Πρωθυπουργός, έστω και με τέτοια καθυστέρηση που κόστισε τόσο πολύ.

Με την Ελλάδα βάσει του ΑΕΠ της να έχει γυρίσει πίσω στα επίπεδα του 1997, επιβάλλεται να κατανοήσετε, κυρίες και κύριοι της Κυβέρνησης, πως δεν υπάρχει άλλος χρόνος για πειραματισμούς. Η προσφυγική μεταναστευτική κρίση που έρχεται να επιβαρύνει την ήδη ιδιαίτερα κρίσιμη κατάσταση στην οποία βρίσκεται η χώρα, μοιάζει να βρίσκεται ήδη εκτός ελέγχου. Είναι απαραίτητο να βρούμε ένα κοινό δρόμο για να αντιμετωπίσουμε αυτό το κρίσιμο εθνικό θέμα. Η καχυποψία που συναντά η Κυβέρνηση σε κάθε της πρωτοβουλία, είτε στο εσωτερικό είτε στο εξωτερικό, δεν είναι αδικαιολόγητη. Οι αντιφάσεις, τα ψέματα και η προσπάθεια μικροπολιτικής εκμετάλλευσης κρίσιμων καταστάσεων, δημιουργούν ένα κλίμα που με μαθηματική ακρίβεια οδηγεί τη χώρα σε αδιέξοδο και όχι στη λύση.

Επιβάλλεται να επιταχύνετε. Θα έπρεπε να σας απασχολεί, για παράδειγμα, το γεγονός ότι το Κολέγιο των Επιτρόπων χθες αφενός ενέκρινε βοήθεια της τάξης των 700 εκατομμυρίων ευρώ για την αντιμετώπιση της πραγματικής ανθρωπιστικής κρίσης αυτήν τη φόρα, το μεγαλύτερο μέρος του οποίου θα αξιοποιηθεί εντός ελληνικών συνόρων αφετέρου όμως επιχειρείται η διάθεση των χρημάτων απευθείας σε μη κυβερνητικές οργανώσεις και όχι στην ελληνική Κυβέρνηση κι εσείς δεν αντιδράσατε σ’ αυτό. Το αποδέχεστε. Δεν σας εμπιστεύονται, γιατί θεωρούν πως η ελληνική Κυβέρνηση δεν διαθέτει τη διοικητική επάρκεια για το εγχείρημα της διαχείρισης των χρημάτων. Είναι άδικο;

Τι αξιοπιστία, όμως, χτίζετε όταν για παράδειγμα σχεδιάζετε κέντρο φιλοξενίας στο Πάρκο Τρίτση, αρχίζετε εκτεταμένες εργασίες διαμόρφωσης και μετά από είκοσι τέσσερις ώρες αλλάζετε ιδέα; Χωρίς ίχνος σχεδιασμού ποιος και πώς να σας εμπιστευθεί; Μήπως με τους παραλογισμούς του κ. Μουζάλα που από τη μία δηλώνει πως δεν είναι κακό να κηρυχθεί η χώρα σε κατάσταση έκτακτης ανάγκης, γιατί αυτό μπορεί να μας λύσει τα χέρια σε προσλήψεις -όπως είπε- και μόλις χθες να ανακοινώνει πως τα σύνορα με τα Σκόπια δεν θα ξανανοίξουν και πως η κρίση θα κρατήσει τρία χρόνια; Νομίζετε πως έτσι δημιουργείτε εικόνα σοβαρότητας;

Και αλήθεια, ο Υπουργός -ως αρμόδιος Υπουργός- απλώς διαπιστώνει και μας ανακοινώνει πως η χώρα είναι καταδικασμένη να γίνει ένα χρεοκοπημένο προσφυγικό γκέτο; Αδυνατώντας να κατασκευάσετε και να σχεδιάσετε εγκαίρως τα hot spots και τα κέντρα φιλοξενίας, τελικά μετατρέπετε τη χώρα σε ένα ανοργάνωτο και χαώδες κέντρο φιλοξενίας, γιατί αυτό πρόκειται να γίνει.

Στον ιδιαίτερα ευαίσθητο χώρο της δικαιοσύνης, η Πρόεδρος του Αρείου Πάγου, κ. Θάνου ξαναχτυπά λίγες μέρες μετά. Μετά την αδιανόητη για μία ευνομούμενη δυτική δημοκρατία δίωξη κατά του Συνταγματολόγου κ. Τσακυράκη λίγες μέρες πριν, σπεύδει να αξιοποιήσει το δικαίωμα που της εκχωρήσατε προσφάτως για τον πειθαρχικό έλεγχο των συναδέλφων της. Έτσι δεν διστάζει να διατάξει και να διενεργήσει η ίδια αυτοπροσώπως πειθαρχική έρευνα σε βάρος της Εισαγγελέα Εφετών, κ. Τσατάνη. Φοβάμαι ότι δεν έχει αντιληφθεί, κυρίες και κύριοι συνάδελφοι, σε πόσο επικίνδυνες ατραπούς έχετε σπρώξει τη δικαιοσύνη.

Κυρίες και κύριοι της Κυβέρνησης, σταματήστε να πειραματίζεστε νομοθετικά. Είναι απαράδεκτο σε μία ενσωμάτωση ευρωπαϊκής οδηγίας που όλοι πλην του ΚΚΕ στηρίζουμε να προσθέσετε διάφορα κεφάλαια με εντελώς άσχετες διατάξεις που αφορούν από την παράταση της θητείας της Διευθύντριας του Εθνικού Μουσείου Σύγχρονης Τέχνης ή το διορισμό του Καλλιτεχνικού Διευθυντή του Φεστιβάλ Αθηνών μέχρι αλλαγές για τον τελωνειακό κώδικα.

Επιπλέον –και αυτή είναι νέα μεθοδολογία που πρέπει να προσέξουμε, κύριοι συνάδελφοι- διά της «βουλευτικής» τροπολογίας αριθμός 5 που αποδέχθηκε ο Υπουργός, προκηρύσσετε τις τριάντα τρεις θέσεις νέων διοικητικών γραμματέων που παρατύπως είχε φέρει ο κ. Βερναρδάκης προχθές. Μάλιστα για να περάσει το σκόπελο της μη ύπαρξης έκθεσης του Γενικού Λογιστηρίου του Κράτους, για το κόστος που θα επιβαρύνει τον κρατικό προϋπολογισμό με αυτήν την πράξη, είχε προσπαθήσει να τη φέρει ως νομοτεχνική βελτίωση.

Κάνω έκκληση στους συναδέλφους Βουλευτές του ΣΥΡΙΖΑ να μην κάψουν ένα νομοθετικό εργαλείο που έχουν στη διάθεσή τους οι Βουλευτές, υιοθετώντας και διευκολύνοντας την Κυβέρνηση σε τέτοιες επιλογές.

Κάνω έκκληση να προστατεύσουμε την ανεξαρτησία της νομοθετικής εξουσίας από την εκτελεστική εξουσία και τον έλεγχό της.

Στο άρθρο 61 απαλλάσσεται από τον ειδικό φόρο κατανάλωσης ο οίνος που προορίζεται για την παρασκευή ξυδιού. Διορθώστε το, είναι ευκαιρία! Απαλλάξτε το ελληνικό κρασί από το απαράδεκτο και πρωτοφανή για τα ευρωπαϊκά δεδομένα ειδικό φόρο, που συνιστά, όπως επανειλημμένα έχω δηλώσει από αυτό εδώ το Βήμα, καταστροφή για την ελληνική οινοπαραγωγή.

Εξάλλου, όλος ο προγραμματισμός σας αποδεικνύεται πως τινάζεται στον αέρα. Υπολογίζατε ότι με την επιβολή αυτού του ειδικού φόρου κατανάλωσης θα είχατε αύξηση εσόδων κατά 55 εκατομμύρια ευρώ. Τελικά, καταφέρατε να οδηγήσετε τον κλάδο σε μαρασμό, καταστρέφοντας έναν από τους πιο δυναμικούς και υποσχόμενους, εξωστρεφείς κλάδους της ελληνικής οικονομίας. Τα στοιχεία της Κεντρικής Συνεταιριστικής Ένωσης Αμπελοοινικών Προϊόντων, της ΚΕΟΣΟΕ, ήδη καταγράφουν απώλεια τζίρου κατά 60%, κύριε Αλεξιάδη. Μόλις χθες κατέθεσα και μία σχετική ερώτηση.

Μάλιστα, οι γνωρίζοντες τα του κλάδου υποστηρίξαμε εξαρχής πως ο συγκεκριμένος φόρος θα οδηγούσε σε απώλεια εσόδων, αλλά και στην φοροαποφυγή. Γιατί, αυτό που τελικά συνέβη, ήταν η μεταφορά όλων εκείνων των παθογενειών της εγχώριας παραγωγής αποσταγμάτων -δηλαδή τσίπουρου, ρακής, τσικουδιάς- και στην οινοπαραγωγή. Έχουμε μία νέα, δηλαδή, παραγωγή παθογενειών. Ωθήσατε σοβαρούς παραγωγούς και επιχειρηματίες στις χύμα, ανεξέλεγκτες πωλήσεις και οδηγείτε σε υποβάθμιση, όπως είπα και πριν, ένα από τα πιο ποιοτικά προϊόντα της ελληνικής υπαίθρου, ενισχύσατε την ένταση του αθέμιτου ανταγωνισμού και οδηγείτε έναν ολόκληρο κλάδο στην αποδιάρθρωση.

Ξανασκεφτείτε το. Ξανασκεφτείτε το, γιατί δεν αξίζει τον κόπο η αποδιάρθρωση και αποδιοργάνωση ενός παραγωγικού, εξωστρεφούς, δημιουργικού κλάδου.

Τέλος, με το σεβασμό στις διαδικασίες και την αποτελεσματικότητα που διακρίνουν τις παρεμβάσεις του κ. Σπίρτζη, τίθεται σε επισφάλεια, εν μέσω μάλιστα μιας τέτοιας συγκυρίας, όπως αυτή που περνάμε, η αεροπορική σύνδεση της μισής Ελλάδας με την υπόλοιπη μισή. Με πλήρη ανευθυνότητα, θέτει εν αμφιβόλω την διασφάλιση των είκοσι έξι άγονων αεροπορικών γραμμών, μετά το τέλος αυτού του μήνα που ολοκληρώνεται η υφιστάμενη σύμβαση με το ελληνικό δημόσιο.

Κλείνω με την επαναφορά της έκκλησης να αποσυρθεί η βουλευτική τροπολογία με γενικό αριθμό 5.

Επίσης, κάνω έκκληση, κύριε Υπουργέ, να αποσυρθεί η τροπολογία του Υπουργείου Εσωτερικών, διότι δεν είναι δυνατόν να προχωρούμε στη ψήφιση νομιμοποίησης αυθαιρέτων κατασκευών, χωρίς τη συνυπογραφή του καθ’ ύλη αρμόδιου Υπουργού, του Υπουργού Περιβάλλοντος.

Ο σεβασμός στη νομοθετική λειτουργία δεν είναι ούτε τυπική διαδικασία ούτε πράξη η οποία μας περισσεύει.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κι εμείς ευχαριστούμε, κύριε Δανέλη, και για την τήρηση του χρόνου.

Τον λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κυρία Πρόεδρε.

Θα κάνω μερικές υπενθυμίσεις, τις οποίες -θέλω να πιστεύω καλοπροαίρετα- κάποιοι ξεχνάνε, όπως εφημερίδες, κανάλια. Το γιατί δεν το ξέρω, αλλά είναι γεγονότα.

Θέλω να θυμίσω, λοιπόν, ότι χθες κιόλας η Ευρωπαϊκή Τράπεζα Ανασυγκρότησης και Ανάπτυξης υπέγραψε συμφωνία 2 δισεκατομμυρίων μέχρι το 2020. Τρέχουν επτά αναπτυξιακά προγράμματα. Ήδη έχει υπογράψει η Εθνική Τράπεζα και θα υπογράψουν και οι άλλες τρεις.

Θέλω ακόμα να θυμίσω ότι ο Κλάους Ρέγκλινγκ, χθες κιόλας, σχεδόν με βεβαιότητα είπε ότι το θέμα της διαπραγμάτευσης τελειώνει και τελειώνει θετικά για τη χώρα.

Θέλω ακόμα να θυμίσω ότι η HSBC -μία μεγάλη τράπεζα και όχι μόνο- και πάρα πολλοί επενδυτές προεξοφλούν ότι η συμφωνία είναι επί θύραις. Θέλω ακόμα να θυμίσω ότι η BLOOMBERG πριν δύο, τρεις μέρες για πρώτη φορά -όπως ακόμα και, έκπληξη, ο Βόλφγκανγκ Σόιμπλε που δεν είναι συμπαθής εδώ στη χώρα μας και δεν είναι υπέρ μας- ήταν σαφής ότι δεν μπορεί να πάμε σε άλλες μειώσεις συντάξεων και ότι το ελληνικό πρόγραμμα θα πρέπει να περάσει.

Τα λέω αυτά γιατί, παρ’ ότι δεν προσφέρεται –πιστεύω- το σημερινό νομοσχέδιο, ανέβηκαν πάλι οι τόνοι. Άκουσα από τον σεβαστό σε εμένα κ. Δένδια να έχει επιλεκτική μνήμη και να ανακαλεί στο μυαλό του το τι έλεγε ένας νεαρός πριν από δεκαέξι χρόνια. Εγώ θα συμφωνήσω μαζί του. Έλεγε ανοησίες πριν από δεκαέξι χρόνια ένας νεαρός.

Δεν θυμάται, όμως, τίποτα να μας πει ο κ. Δένδιας, όπως για παράδειγμα πώς προσελήφθη ο Μαυρίκος στο ψυχιατρικό νοσοκομείο ως αντιπρόεδρος το 2008 επί κυβέρνησης Νέας Δημοκρατίας. Δεν θυμάται πώς ο κ. Μουσσάς ήταν γραφείο Τύπου στην Αγροτική Τράπεζα, δεξί χέρι του Μηλιάκου, πώς ήταν αργότερα στο Υπουργείο Εξωτερικών, πώς μετά ήταν δίπλα στην κ. Σαββαΐδου. Επιλεκτική μνήμη, τη στιγμή που δύο εφημερίδες και τα «ΠΑΡΑΠΟΛΙΤΙΚΑ» και το «ΈΘΝΟΣ» γράφουν για pay role, για 18.500 κ.λπ. Δεν ξέρω εάν ισχύουν ή όχι.

Λέω για την επιλεκτική μνήμη να ξεχνάς τα πρόσφατα γεγονότα και να θυμάσαι τι έλεγε ένας νεαρός πριν από δεκαεφτά χρόνια. Μαζί του και εγώ, έλεγε ανοησίες.

Και το πιο σπουδαίο. Πριν από δύο μέρες ήρθε στη φόρα ότι δύο μήνες πριν πέσει η Κυβέρνηση του κ. Σαμαρά, ο Νότης Μηταράκης υπέγραψε προκαταβολή 28,5 εκατομμύρια στην ΤΕΡΝΑ. Εγώ εύχομαι και αυτό να μην έχει καμμία συνέπεια. Ξέρετε, όμως, με ενοχλεί αυτή η επιλεκτική μνήμη, να μην θυμάσαι πρόσφατα γεγονότα και να ενισχύεις την πολιτική σου φαρέτρα με το τι έλεγε ένας νεαρός. Το αφήνω.

Θέλω, επίσης, να θυμίσω τα εξής, γιατί αυτό το νομοσχέδιο κατά τη γνώμη μου είναι πάρα πολύ σοβαρό. Υπάρχει μεγάλο θέμα εμπιστοσύνης των ελληνικών τραπεζών και γενικά όλων των πιστωτικών ιδρυμάτων στο εξωτερικό. Μήπως θυμόμαστε ότι οι δύο τραπεζίτες της HSBC είναι υπόδικοι; Μήπως θυμόμαστε ότι ο διοικητής του Ταχυδρομικού Ταμιευτηρίου είναι υπόδικος; Μήπως θυμόμαστε ότι ο διοικητής της «ΑΣΠΙΣ ΠΡΟΝΟΙΑ» είναι και προφυλακισμένος και υπόδικος; Μήπως θυμόσαστε, μήπως θυμόμαστε όλοι μαζί ότι ο ιδιοκτήτης της Proton Bank -που με σκανδαλώδη τρόπο δόθηκε τότε από τον κ. Προβόπουλο- είναι και αυτός υπόδικος και σαράντα δύο είναι προφυλακισμένοι; Επιλεκτική μνήμη!

Δεν κάνει τίποτα περισσότερο αυτό το νομοσχέδιο από το να διορθώσει πράγματα που θα επανακτήσουν την εμπιστοσύνη σε όλους όσοι είναι στο εξωτερικό. Δεν θέλω να πω λεπτομέρειες, ποιος πολιτικός έβαλε 100.000.000 ενώ το σκάνδαλο της Proton Bank ήταν επί θύραις και πέρασε μέσα σε ένα μήνα μάλιστα ειδική τροπολογία για να τον απαλλάξει με τη δικαιολογία ότι είναι για τη σταθερότητα του τραπεζικού συστήματος. Βούιζε ο τόπος. Να γνωριζόμαστε σε αυτήν την Αίθουσα.

Και ακούω για πολλοστή φορά το τι είπε ένας νεαρός. Το να το λένε τα κανάλια, τα πρωινάδικα, το καταλαβαίνω. Το καταλαβαίνω, γιατί η αδειοδότηση των καναλιών είναι επί θύραις. Το να είναι, όμως, σοβαρό επιχείρημα σε αυτήν την Αίθουσα, όχι δεν το καταλαβαίνω. Και θα μπορούσα να πω και άλλα πάρα πολλά.

Θέλω τελειώνοντας –νομίζω έχω κάμποσο χρόνο, κυρία Πρόεδρε- απλά να θυμίσω το εξής. Η χώρα μας περνάει δύσκολες ώρες -κανείς δεν το έχει αμφισβητήσει- ίσως τις δυσκολότερες μετά τον Β΄ Παγκόσμιο Πόλεμο. Θα περίμενε κανείς αυτές τις ώρες να επικρατεί νηφαλιότητα, ψυχραιμία και αλληλοκατανόηση.

Κατ’ αρχάς να ξεκαθαρίσουμε ένα θέμα. Άλλο συναίνεση σε σοβαρά θέματα και άλλο συγκυβέρνηση. Μην τα μπερδεύετε.

Κανείς δεν ζήτησε από κανέναν να συγκυβερνήσουν. Κανείς! Αυτά για οικουμενικές και τέτοια είναι δημιουργήματα κάποιων που θέλουν να αποφύγουν -γιατί πιστεύω ειλικρινά ότι ούτε η Νέα Δημοκρατία, ούτε το Ποτάμι, ούτε το ΠΑΣΟΚ θέλουν εκλογές- να απολογηθούν στη δικαιοσύνη. Δεν αφορούν το πολιτικό σύστημα, το λέω και το εννοώ.

Παρ’ όλα αυτά, ζούμε αυτές τις ημέρες πραγματικά μια ιδιόμορφη κατάσταση και ακούω με πόση ευκολία ο κ. Δένδιας συσχετίζει τον τουρισμό με το προσφυγικό και το μεταναστευτικό.

Θέλω να θυμίσω, λοιπόν, τον κ. Δένδια και σε κάθε άλλο πρόθυμο ότι στη δεκαετία του 1990 –όποιος έχει μνήμη θυμάται- μπήκαν στη χώρα μας πεντακόσιες πενήντα χιλιάδες ξένοι άνθρωποι αλβανικής καταγωγής. Κακό, κάκιστο, αλλά δεν κατέρρευσε η χώρα. Σήμερα μιλάμε για είκοσι τέσσερις με είκοσι πέντε χιλιάδες.

Ήδη βλέπω –αυτό είναι προσωπική μου άποψη- μία στροφή της Τουρκίας. Για να ομαλοποιηθεί η κατάσταση, δέχθηκε διακόσιους εξήντα επτά από τους Κήπους, από τη Μαγκρέμπ. Διέψευσε ότι η Γερμανίδα Υπουργός ταλαιπωρήθηκε. Εγώ τα θεωρώ θετικά αυτά.

Η προσφυγική κρίση είναι για εμάς όντως μία δύσκολη στιγμή, πάνω και έξω από τη χώρα, αλλά θέλω να θυμίσω –γιατί ακούω επιπόλαιες αναλύσεις- ότι δεκαοκτώ φορές παραπάνω απ’ ό,τι στο παρελθόν έρχονται άνθρωποι από τα παράλια. Θέλω να θυμίσω ότι ο Ερντογάν επισκέφθηκε σχεδόν τις μισές από τις χώρες της αφρικανικής ζώνης. Με 20 ευρώ και χωρίς βίζα απ’ όποια χώρα της Αφρικής θέλεις έρχεσαι και πηγαίνεις στα παράλια, για να μπεις στην Ελλάδα. Θέλω ακόμα να μην ξεχνάμε το τρομοκρατικό χτύπημα που έγινε στο Παρίσι, που ανέτρεψε ισορροπίες, την κατάρριψη του ρωσικού αεροπλάνου στο Σινά και πάνω απ’ όλα τρομοκρατικές ενέργειες μέσα στη Δαμασκό, που στη Δαμασκό δεν τα είχαμε δει αυτά, οι οποίες στοίχισαν τη ζωή σε πάνω από εβδομήντα οκτώ ανθρώπους πρόσφατα, πριν από πέντε-έξι μέρες.

Δεν είμαστε μόνοι μας. Δεν είναι μόνο η Γερμανία που μας στηρίζει. Πιστεύω ότι η λογική θα επικρατήσει. Ναι, δείξαμε ένα πρόσωπο αλληλεγγύης, για το οποίο νιώθουμε τιμή. Εμείς, η μικρή, η φτωχή χώρα με την κρίση, νιώθουμε τιμή που δεν βιάσαμε τις Σύριες, που δεν πήραμε τις αποσκευές απ’ αυτούς τους ανθρώπους και δεν θα το κάνουμε ποτέ. Είναι τιμή για εμάς, για τη φτωχή χώρα, τη χώρα με την κρίση. Τι θέλω να πω; Σε αυτό το μαραθώνιο, που σήμερα είναι σε δύσκολη καμπή, εμείς θα τερματίσουμε. Θα τερματίσουμε! Η προσφυγική κρίση είναι προσωρινή.

Αγαπώ πολύ τον Γιάννη Μουζάλα και τον ξέρω από τα χρόνια που ήμασταν μαζί στους «Γιατρούς του Κόσμου». Είναι ένα εξαίρετο παιδί. Έχω άλλη άποψη, όμως, για το θέμα. Πιστεύω ότι πολύ πιο σύντομα αυτή η κρίση θα διευθετηθεί και θυμηθείτε το.

Η συμφωνία μας ήταν για τριάντα χιλιάδες και για είκοσι χιλιάδες. Θέλετε να βάλουμε άλλες είκοσι χιλιάδες και να γίνουν εβδομήντα χιλιάδες; Είναι διαχειρίσιμο ποσό. Την ίδια στιγμή, όμως, και η Ιταλία και η Γαλλία και η Γερμανία και άλλες χώρες θα πάρουν το ποσοστό τους, ακόμη και αν αρνηθούν οι τέσσερις-πέντε χώρες. Ήδη, τα Σκόπια δείχνουν μία διαλλακτικότητα. Είναι εξαρτημένοι από εμάς. Η οικονομία τους εξαρτάται από εμάς. Θέλουν ακόμα να μπουν στο ΝΑΤΟ.

Θέλω να πω το εξής: Είναι για χαλκέντερους πολιτικούς αυτές οι περιστάσεις, δεν είναι για δειλούς. Όποιος νομίζει ότι μπορεί να παίξει με την πιο μεγάλη κρίση ψηφοθηρικά κάνει λάθος.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Καρράς για δώδεκα λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κυρία Πρόεδρε.

Μία ακόμη φορά, η συζήτηση πάνω σε ένα νομοσχέδιο για το οποίο διαφαίνεται ότι υπάρχει συναίνεση της Βουλής για την ψήφισή του, μεταβάλλεται σε αρένα, όχι από πλευράς αντιπολιτευτικής, αλλά από τον τρόπο χειρισμού του νομοθετικού έργου της Κυβέρνησης. Τι είδαμε πάλι σήμερα; Είδαμε την τελευταία στιγμή να έρχονται διάφορες τροπολογίες, διάφορες νομοτεχνικές βελτιώσεις. Θέλετε να σας πω ότι κατά την άποψή μου οι περισσότερες νομοτεχνικές βελτιώσεις αποτελούν αυτοτελείς διατάξεις που επιδιώκουν την υφαρπαγή της ψήφου των Βουλευτών, να μην αντιλαμβανόμεθα ούτε τι αφορούν αλλά ούτε και τι ψηφίζουμε.

Φέρνω, λοιπόν, το παράδειγμα. Τροπολογία του Υπουργείου Εσωτερικών που αφορά λεγόμενη νομιμοποίηση αυθαιρέτων συνοριακών σταθμών. Θέλω να ρωτήσω κάτι. Ξεφύλλισα, όσο μπόρεσα, ποιες διατάξεις τροποποιούνται και τι μας λέει η αιτιολογική έκθεση. Τώρα μάθαμε ότι είναι αυθαίρετα και υπάρχει το υπερεπείγον να τακτοποιηθούν υπό την επίφαση της προσφυγικής μεταναστευτικής κρίσης; Μα και ο Υπουργός είπε ότι είναι χρόνια αυθαίρετα. Λειτουργούν, όμως. Αν ήταν αυθαίρετα, γιατί δεν τα σφραγίζετε να τα κλείσετε; Σφραγίστε τα, κλείστε τα και φέρτε νομοθεσία να τα νομιμοποιήσουμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Τι λες τώρα;

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Κάτσε Παναγιώτη, σε παρακαλώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Λέγονται αυτά τα πράγματα στη Βουλή; Να κλείσουμε τα σύνορα;

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Σε παρακαλώ, μη με διακόπτεις.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Για όνομα του θεού!

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Μη με διακόπτεις.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Να κλείσουμε τα σύνορα της χώρας;

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ποια σύνορα της χώρας; Ξέρεις τι σου λέω; Φέρτε νομοθεσία σωστή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Ο καθένας λέει ό,τι θέλει.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Εντάξει, εγώ είμαι ο καθένας και λέω ό,τι θέλω, αλλά συνεχίζω.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Μα όταν λες να τα κλείσουμε;

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Σε παρακαλώ.

Λειτουργούν ή δεν λειτουργούν, Υπουργέ;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Λειτουργούν.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ωραία. Αφού, λοιπόν, λειτουργούν γιατί ανοίγετε πληγές με υποτιθέμενες τέτοιες νομιμοποιήσεις;

Πάμε παρακάτω. Υπογραφή ΥΠΕΧΩΔΕ δεν είδαμε. Ορθώς ετέθησαν από τα άλλα κόμματα ότι αυτό δημιουργεί ένα μείζον περιβαλλοντικό ζήτημα.

Προχωρώ σε επόμενη τροπολογία. Προχθές –και το είπα προηγουμένως και αντέδρασε η κ. Αντωνοπούλου- ψηφίσαμε το περίφημο παράλληλο πρόγραμμα, την Επιτάχυνση Κυβερνητικού Έργου. Ψηφίσαμε πολλά πράγματα και μεταξύ αυτών και η πλευρά η δική μας, η παράταξη της Ένωσης Κεντρώων ψήφισε και εκείνη τη διάταξη, η οποία κάλυπτε τους ανασφάλιστους Έλληνες, αλλά και τους αλλοδαπούς, που για οποιοδήποτε λόγο νόμιμο ή παράνομο βρίσκονται στην Ελλάδα. Το κατανοούμε ότι υπάρχει ανάγκη να ρυθμίζονται αυτά τα πράγματα.

Σήμερα, λοιπόν, βλέπουμε ότι στον ίδιο νόμο με τη δικαιολογία της ανάγκης έρχονται και τροπολογίες, οι οποίες θα μπορούσαν να έχουν περάσει την περασμένη εβδομάδα, θα μπορούσαν να έχουν τεθεί υπό τη νομοτεχνική βάσανο, θα μπορούσαν να έχουν συζητηθεί, να είχαν αναλυθεί, να είχαν βελτιωθεί. Βλέπουμε, λοιπόν, ότι υπάρχει μία πλήρης έλλειψη συντονισμού του κυβερνητικού έργου.

Επόμενο παράδειγμα. Διατυμπανίστηκε η περίφημη μεταρρύθμιση της δημόσιας διοίκησης. Είχα σχολιάσει εγώ ο ίδιος και είχα πει ότι έχουμε γενικούς γραμματείς των Υπουργείων, αλλά τι τους χρειαζόμαστε, αφού έχουμε Υπουργούς, Αναπληρωτές Υπουργούς και Υφυπουργούς; Είχα μάλιστα αστειευτεί, αν μου επιτρέπετε, και είχα πει ότι σε λίγο θα διορίζουμε και Αναπληρωτές Υπουργούς των Αναπληρωτών.

Ε, λοιπόν, πρέπει να σας πω, κύριοι συνάδελφοι, ότι υπήρξα προφητικός σε αυτό το σημείο, διότι την ίδια μέρα, τελειώνοντας η συζήτηση του νομοσχεδίου, ήρθαν οι λεγόμενοι διοικητικοί γραμματείς, οι οποίοι είναι κάτι μεταξύ γενικών γραμματέων και πολιτικών προσώπων. Εν πάση περιπτώσει, είναι της κατηγορίας των ειδικών θέσεων πρώτου βαθμού. Δημιουργήθηκαν επιπλέον θέσεις.

Έχω σχολιάσει και έχω πει ότι επιχειρείται η άλωση από το κόμμα του κρατικού μηχανισμού με αυτόν τον τρόπο και σήμερα βλέπουμε μια τροπολογία συμπαθέστατων καθ’ όλα συναδέλφων, η οποία ενεργοποιεί τη διάταξη των διοικητικών γραμματέων και θέτει προθεσμίες εντός των οποίων θα πρέπει να γίνει η επιλογή χωρίς, όμως, να τηρούνται οι λοιπές προϋποθέσεις που επιτάσσει ο νόμος. Γιατί δεν έγινε αυτό προχθές; Ποια είναι η ανάγκη να βοηθήσουν οι κυβερνητικοί βεβαίως Βουλευτές –συμπαθείς καθ’ όλα- στην παρούσα φάση; Μήπως κρύβει και κάτι άλλο; Δεν το καταλαβαίνω απόλυτα. Είναι μια διάταξη των συναδέλφων, η οποία έχει επτά μεταξύ τους ασύνδετες, αν θέλετε, παραγράφους και στο τέλος τακτοποιεί και θέσεις στον πρώην Οργανισμό Σχολικών Κτιρίων. Καλό το έργο!

 Θέλω να πω και κάτι άλλο εδώ. Επανέρχομαι στο παράλληλο πρόγραμμα.

Λέει, λοιπόν, ο κ. Πολάκης ότι στο παράλληλο πρόγραμμα κάναμε πολλά λάθη και έχουμε ανάγκη προτεινόμενης ρύθμισης, η οποία είναι μια, δύο, τρεις σελίδες νομοθετικού κειμένου και διορθώνει λέξεις, διορθώνει χρονολογίες, διορθώνει προθεσμίες.

Θέλω, λοιπόν, να πω το εξής και ας αντιδράσει ο κ. Κουρουμπλής: Υπάρχει συντονιστής του κυβερνητικού έργου ή δεν υπάρχει; Ξέρω ότι υπάρχουν Υπουργοί που εμφανίζονται με τον τίτλο του συντονιστού. Ξέρω ότι ο κ. Κουρουμπλής είναι ο πρώτος τη τάξει Υπουργός και διαμαρτύρεται όταν θέτουμε τέτοια ζητήματα για τα οποία έχει την ίδια ευθύνη. Τουλάχιστον πρέπει να τιμήσει τη Βουλή και να την σεβαστεί, όπως εμείς την τιμούμε και την σεβόμεθα.

Συνεχίζω με το εξής: Σχετικά με τις τροπολογίες, δεν μπορώ να παρακολουθήσω πλέον την κατάσταση. Φτάσαμε και στα καλλιτεχνικά. Δεν περιμέναμε ότι στον νόμο περί εγγύησης των τραπεζικών καταθέσεων θα είχαμε και πνευματικές-καλλιτεχνικές ανατάσεις.

Έρχεται μια τροπολογία που λέει ότι υπάρχει ανάγκη της συνέχισης λειτουργίας του Εθνικού Κέντρου Σύγχρονης Τέχνης. Άξιος ο μισθός! Μας λέει, λοιπόν, πολύ σωστά ότι παρατείνεται η θητεία της διευθύντριας του Μουσείου έως το πέρας της θητείας του υφιστάμενου διοικητικού συμβουλίου. Είναι σωστό, για να μην έχουμε αναντιστοιχία. Καπάκι –και μου επιτρέπετε την έκφραση- έρχεται μια επόμενη τροπολογία και τι μας λέει; Οι εξηγήσεις του κ. Μπαλτά ήταν ανεπαρκείς, οφείλω να πω, τις παρακολούθησα. Μας λέει, λοιπόν, μια τροπολογία του κ. Μπαλτά ότι ως Υπουργός Πολιτισμού μπορεί να διορίζει τον καλλιτεχνικό διευθυντή στο Ελληνικό Φεστιβάλ. Σωστά, δεν έχουμε καλλιτεχνικό διευθυντή, δεν προλαβαίνουμε για το φετινό καλοκαίρι, που αρχίζει το Φεστιβάλ Αθηνών τέλη Ιουνίου-αρχές Ιουλίου, θα πάμε και στην Επίδαυρο, θα πάμε και στο Ηρώδειο, θα πάμε σε πολλά μέρη φέτος να παρακολουθήσουμε αυτές τις σημαντικές παραστάσεις.

Όμως, μας λέει και κάτι άλλο εδώ πέρα από κάτω η ίδια τροπολογία: Ότι ο καλλιτεχνικός διευθυντής του Ελληνικού Φεστιβάλ θα είναι με τριετή θητεία, η οποία θα μπορεί να ανανεώνεται. Αφού, λοιπόν, θέλουμε να επιλέξουμε και να αναβαθμίσουμε το φεστιβάλ για έξι χρόνια, τρία συν τρία, ποια είναι η ανάγκη του επείγοντος, δηλαδή να τον διορίσουμε σήμερα με τροπολογία που έρχεται μια ώρα πριν προχωρήσουμε στην ψήφιση του νομοσχεδίου;

Ας φέρουν, λοιπόν, έναν καλλιτεχνικό διευθυντή για τρεις μήνες, ας τον μετακαλέσουν ακόμα -είναι γνωστό ότι μπορεί να επιχειρηθεί και μετάκληση από το εξωτερικό- να μας κάνει ένα ωραίο φεστιβάλ, να πάμε, όπως είπα, στο Ηρώδειο, να πάμε στην Επίδαυρο, να πάμε και στη Δωδώνη –ας το βελτιώσουμε, ας πάμε και σε άλλα σημεία της Ελλάδας, κύριε Μαντά-, να του δώσουμε, λοιπόν, μια θητεία τριών μηνών.

Θα φέρω ένα παράδειγμα που ίσως δεν είναι της παρούσης. Προχθές συζητείτο η τροπολογία, που μετέφερε το Μέγαρο Μουσικής στην ιδιοκτησία του ελληνικού κράτους. Ξέρετε πώς λειτουργεί το Μέγαρο Μουσικής; Με μετακλήσεις μαέστρων, διευθυντών ορχήστρας, οι οποίοι έρχονται οι άνθρωποι δέκα μέρες, κάνουν ό,τι πρέπει να κάνουν και φεύγουν.

Ποια είναι η ανάγκη να διορίσουμε χωρίς την τήρηση –επαναλαμβάνω- των νόμιμων προϋποθέσεων για έξι χρόνια καλλιτεχνικό διευθυντή του Φεστιβάλ Αθηνών ή του Ελληνικού Φεστιβάλ;

Ας περάσω, λοιπόν, και ας μείνω λίγο στην αντίδραση μου, την οποία είχα για τις τροπολογίες της κ. Αντωνοπούλου, για τις οποίες πραγματικά οφείλω να πω ότι αγανάκτησα από εσωτερική ορμή. Ίσως αυτή η λέξη να μην είναι αρεστή. Αγανάκτησα από εσωτερική ορμή, διότι ζητήματα τα οποία μπορούσαν να έχουν αντιμετωπιστεί με αξιοπρέπεια, με ευπρέπεια, με λογική, έρχεται και μας λέει η κ. Αντωνοπούλου, όταν πλέον αντέδρασα και είπα ότι προσβάλλεται το Κοινοβούλιο, μας εξευτελίζουν κατά κάποιο τρόπο με τον τρόπο νομοθέτησης, ότι «ξέρετε, περίμενα την έγκριση από την Ευρώπη, επειδή είναι τα κονδύλια». Μα, αφού την περίμενε και είναι κοινοτικοί πόροι, ήρθε χθες, ήρθε προχθές, την περασμένη εβδομάδα είχε νομοσχέδιο που μπορούσαμε να το συζητήσουμε. Άλλη μορφή προχειρότητος!

Περνάω τώρα –και τελειώνω- στο περίφημο νομοσχέδιο. Ήρθαμε με καλές προθέσεις να το ψηφίσουμε. Δηλώσαμε και στην επιτροπή ότι είναι μια χρήσιμη ρύθμιση. Δεν θεωρούμε ότι λύνει, επιλύει τα προβλήματα της τραπεζικής κρίσεως. Δεν θεωρούμε ότι συνεισφέρει στην ελληνική οικονομία αλλά δίνει μια ελπίδα ότι εγγυώνται τις καταθέσεις και τις επενδύσεις τουλάχιστον οι τράπεζες μέσω του ΤΕΚΕ, μέσω αυτού του συστήματος, το οποίο μπορεί να δημιουργήσει ένα υποτυπώδες κεφάλαιο, ούτως ώστε να εγγυηθούν τις καταθέσεις μέχρι των 100.000 ευρώ.

Βέβαια, καταθέσεις 100.000 ευρώ δεν υπάρχουν πλέον στην Ελλάδα, έχουν εξανεμιστεί, είτε με τη μορφή της αφαιμάξεως είτε με τη μορφή της μετακινήσεως στο εξωτερικό είτε ακόμα και με την απαξίωση των περιουσιών ή την ανεργία. Όποιος είχε μια μικρή κατάθεση την απέσυρε σιγά-σιγά.

Προχθές, είπε η κ. Κατσέλη ότι αναμένουν επιστροφή των καταθέσεων μετά από δύο, τρία χρόνια. Τι σημαίνει αυτό; Αυτό σημαίνει ότι ομολογεί η κατ’ εξοχήν αρμόδια για τις τράπεζες ότι δύο, τρία χρόνια δεν πρέπει να περιμένουμε ανάπτυξη. Γιατί το έθεσε αυτό; Πρέπει να ομαλοποιηθεί και να γίνει κανονική η κατάσταση. Καλώς. Το ακούω και αυτό καλά.

Μα, προέκυψε και κάτι άλλο: Προεβλήθη κυβερνητικό επιχείρημα: «Ξέρετε, και η κ. Κατσέλη το είπε, ότι μέσα στον τελευταίο χρόνο έχουμε αύξηση των καταθέσεων στην Ελλάδα. Έπεσαν από τα διακόσια είκοσι δισεκατομμύρια στα εκατόν είκοσι και έχουμε αύξηση κατά ένα δισεκατομμύριο και τα κάναμε εκατόν είκοσι ένα»! Αυτό δόθηκε ως απόδειξη ικανότητος οικονομικής!

Να πω κάτι; Όταν είναι κλειστές οι τράπεζες και δεν μπορούμε να πάρουμε τα λεφτά μας, και λογιστικώς θα βάλει έναν τόκο 0,0% η τράπεζα και λογιστικώς τα εκατόν είκοσι θα γίνουν εκατόν είκοσι ένα μόνο από τους τόκους που δεν μπορούμε να σηκώσουμε από τις τράπεζες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να πω τούτο και τελειώνω, κυρία Πρόεδρε: Έχει το νομοσχέδιο αυτό κάποιες τελικές διατάξεις, οι οποίες -δεν μου επιτρέπει ο χρόνος και θα είναι πολύ σύντομη η αναφορά- αφορούν το Νομικό Συμβούλιο του Κράτους. Έχω πει και άλλη φορά μέσα στην Αίθουσα ότι λόγω της πορείας μου ως συλλειτουργός της δικαιοσύνης έχω ευαισθησία σε κάποια θέματα.

Απευθύνομαι στον Υπουργό Οικονομικών. Βλέπω ότι είναι ο κ. Αλεξιάδης εδώ και μπορεί να παρακολουθήσει. Βλέπω λοιπόν ότι αυτά τα θέματα του Νομικού Συμβουλίου θα δυσχεράνουν με τον τρόπο που θα λειτουργούν οι τριμελείς επιτροπές. Θα αποδέχονται, δεν θα αποδέχονται τις υπέρ των ιδιωτών αποφάσεις, τους συμβιβασμούς και στο τέλος θα μετατρέψουμε το Νομικό Συμβούλιο του Κράτους. Έχει γραφειοκρατική ιστορία. Δεν θέλω να την πω. Οι εξ ημών νομικοί γνωρίζουμε πως λειτουργεί. Θα χειροτερέψουν ίσως τα πράγματα.

Μονολεκτικά λέω τούτο: Ο ειδικός φόρος κατανάλωσης στον οίνο παραμένει και πλήττεται ο κλάδος αυτός. Αυτός ο κλάδος είναι ο μοναδικός ο οποίος έχει μείνει στην ελληνική οικονομία και αναπτύσσεται όχι από κρατική αρωγή, ούτε από κρατική συμπαράσταση, αλλά από το μεράκι των αμπελουργών και των οινοποιών και βελτιώνεται. Παρ’ όλα αυτά, ερχόμαστε τώρα και επαναφέρουμε τον Τελωνειακό Κώδικα και λέμε ότι κι εκείνο που κάνουμε από ξύδι το απαλλάσσουμε του φόρου, αν δεν κάνω λάθος. «Τι ήταν ο κάβουρας; Τι ήταν το ζουμί του;», αν αυτό θεωρηθεί απαλλαγή.

Τελειώνοντας θα πω τούτο μόνο, το οποίο θα είναι η τελευταία μου απάντηση, κυρία Πρόεδρε, επί του νομοσχεδίου: Μίλησε ο κ. Τσακαλώτος το πρωί για το Διεθνές Νομισματικό Ταμείο και άφησε μια εικόνα ότι μπορεί τα πράγματα έστω ελάχιστα να βελτιωθούν.

Έχω μια εμπειρία και λέω: Είχαμε επαφή με συναδέλφους της Ολλανδίας -η Ολλανδία προεδρεύει στην Ευρώπη- οι οποίοι, αυστηρότατοι, ζητούν τη σύνδεση της αξιολόγησης, της λίστας Λαγκάρντ, των κόκκινων δανείων, για να βοηθήσουν στο προσφυγικό. Είδατε χθες πού πήγαν τα 700.000.000 ευρώ, τα οποία θα διαθέσει η Ευρωπαϊκή Ένωση μέσω των οργανώσεων της Ύπατης Αρμοστείας, όλων αυτών, ούτως ώστε να αποφύγει την ανάμειξη το ελληνικό κράτος;

Κυρία Πρόεδρε, ευχαριστώ για την ανοχή σας.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Υπάρχει άλλος ένας Κοινοβουλευτικός Εκπρόσωπος για να κλείσουμε τον κύκλο των Κοινοβουλευτικών Εκπροσώπων. Είναι ο κ. Μαντάς.

Κύριε Κουρουμπλή, θέλετε τον λόγο;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Ναι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θέλετε να μιλήσετε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Τώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κυρία Πρόεδρε, σε ό,τι αφορά το θέμα των γενικών γραμματέων, φοβούμαι ότι όσοι αναφέρθηκαν –δεν θα κάνω προσωπική αναφορά- στο θέμα αυτό ήρθαν τουλάχιστον απροετοίμαστοι και έκαναν αναφορά σε αυτό το θέμα. Ήρθαν εντελών απροετοίμαστοι.

Είναι δυνατόν να έρχεται κάποιος στο Βήμα, Βουλευτής εκλεγμένος, και να λέει πράγματα που δεν απέχουν από τη ρήση «άρρητα ρήματα»; Με ποιον τρόπο, κυρίες και κύριοι συνάδελφοι, θα επιλεγούν οι άνθρωποι αυτοί και μιλήσατε για κομματοκρατία; Με ποιον τρόπο θα επιλεγούν; Αμφιβάλλετε και αμφισβητείτε; Τοποθετηθείτε επί αυτού του θέματος.

**ΑΝΔΡΕΑΣ ΛΟΒΕΡΔΟΣ:** Το φέρατε τελευταία στιγμή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Αφήστε, κύριε Λοβέρδο! Δεν προλαβαίνουμε να μιλήσουμε. Θα μιλήσετε. Μιλάτε συνεχώς. «Όλα τα σφάζετε και τα μαχαιρώνετε». Κάντε λίγη υπομονή.

**ΑΝΔΡΕΑΣ ΛΟΒΕΡΔΟΣ:** Κι εσείς μιλάτε συνεχώς.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Με ποιον τρόπο λοιπόν, θα επιλεγούν; Είναι επιλογή που γίνεται μέχρι σήμερα με τους γενικούς γραμματείς, που είναι πολιτικές θέσεις και που επιλέγονται…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έκθεση του Γενικού Λογιστηρίου υπάρχει; Ναι ή όχι;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Εντάξει, κύριε Κεγκέρογλου, σε άκουσα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μα, δεν υπάρχει!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Μη φωνάζεις, θα ανεβεί η πίεσή σου! Μη φωνάζεις τόσο πολύ!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν φωνάζω. Έτσι φώναζα και στο παράθυρο…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Πάρε τον λόγο, όμως, μετά και πες ό,τι θέλεις.

Είναι πολιτικές θέσεις; Επιλέγονται, δηλαδή, με απόφαση της κάθε κυβέρνησης; Αν είναι έτσι πράγματι, και γιατί υπάρχει κομματοκρατία; Αυτούς που είχατε γενικούς γραμματείς τόσα χρόνια ποιος τους έβαζε; Το ΑΣΕΠ; Μα, είναι δυνατόν να έρχεστε εδώ και να λέτε τέτοια πράγματα;

**ΑΝΔΡΕΑΣ ΛΟΒΕΡΔΟΣ:** Άλλο λες! Άλλα σου είπαμε!

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Εντάξει! Να έρχεστε εδώ και να λέτε πράγματα…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η κομματοκρατία…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Καλά, εντάξει, εσύ μην απευθύνεσαι σ’ εμένα γι’ αυτό το θέμα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ωραία, κλείσε τη συζήτηση και πες για την έκθεση του Γενικού Λογιστηρίου του Κράτους!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, με έχετε καταργήσει έτσι κι αλλιώς, αλλά λίγο πιο χαμηλά!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Μπορείς να ζητήσεις τον λόγο και να απαντήσεις, να τοποθετηθείς. Με κραυγές δεν γίνεται δουλειά.

Λοιπόν, εάν εννοείτε ότι αυτή είναι η κομματοκρατία, να μας το πείτε. Το ότι ψηφίσαμε νόμο και οι γενικοί γραμματείς των αποκεντρωμένων θα τοποθετούνται με διαδικασίες που δεν αμφισβητείται η αντικειμενικότητά τους και η αξιοκρατική τους διαδικασία, το ότι έχουμε τοποθετήσει αντί πολιτικά πρόσωπα στις θέσεις των αποκεντρωμένων γραμματέων διοικητικά στελέχη υψηλόβαθμα με βάση την ιεραρχία, όλο αυτό είναι κομματοκρατία. Σας πιστεύει νομίζετε ο ελληνικός λαός; Έχετε νυχτώσει πάρα πολύ μακριά!

Σε ό,τι αφορά τώρα την τροπολογία, κυρία Πρόεδρε, πραγματικά με εντυπωσιάζει το ύφος και η λογική που διακατέχει τους συναδέλφους. Ο ν. 2647 είναι νόμος του 1998 και το ερώτημα είναι: Εγκαλείτε σήμερα την Κυβέρνηση, δικαίωμά σας, αλλά πόσα χρόνια πέρασαν από το 1998 και δεν προχωρήσατε στη νομιμοποίηση αυτή;

**ΑΝΔΡΕΑΣ ΛΟΒΕΡΔΟΣ:** Αυτό σου είπαμε; Ο Τσιρώνης, σου είπαμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Και έρχεστε τώρα με θράσος και εγκαλείτε τη χώρα μπροστά σε μια δύσκολη στιγμή. Είναι ντροπή! Είναι ντροπή σας! Δεν θα πω μεγαλύτερη κουβέντα! Να τολμάτε σήμερα που τη χώρα την απειλούν οι εχθροί της στο εξωτερικό και να ταυτίζεστε με αυτή τη λογική και να μας λέτε: «Ξέρετε, δεν ακολουθήσατε τη νόμιμη διαδικασία».

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι λες, μωρέ;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Σας ερωτώ: Είκοσι χρόνια τι κάνατε;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι λες, βρε Μερκελιστή!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Από το 1998 είναι ο νόμος ψηφισμένος. Υπάρχει κενό! Πρέπει να ντρέπεστε!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ανθρώπους σας εσένα είχαμε για γενικούς γραμματείς!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Αφήστε τα αυτά, κύριε Κεγκέρογλου. Όταν μιλάτε μαζί μου, θα είστε προσεκτικοί! Θα είστε προσεκτικοί, όταν μιλάτε μαζί μου!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σαν εσένα είχαμε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Αυτό που σας λέω εγώ!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, ρίξτε τους τόνους άπαντες. Ρίξτε λίγο τους τόνους. Σας παρακαλώ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κυρία Πρόεδρε, η νομοθεσία από το 1998 έχει κενό και υπάρχει έλλειμμα νομιμοποίησης και έλλειμμα αδειοδότησης.

Εάν νομίζουν οι κύριοι συνάδελφοι ότι δεν πρέπει να το ψηφίσουν, είναι δημοκρατικό δικαίωμά τους να μην το ψηφίσουν.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είσαι Υπουργός Περιβάλλοντος;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Ο καθένας θα αναλαμβάνει και τις ευθύνες του. Έλεος!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν μας απαντάει!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Αυτή η στενοκομματική λογική και οι προσωπικές επιθέσεις έχουν ένα όριο. Να είμαστε συνεννοημένοι. Μέχρι εδώ, δεν λέω τίποτα άλλο.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μαντά, έχετε τον λόγο για δώδεκα λεπτά.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Δεν θα σας κουράσω.

Κύριε Υπουργέ, ως Κοινοβουλευτικός Εκπρόσωπος της Δημοκρατικής Συμπαράταξης, σας παρακάλεσα να μείνετε για δύο θέματα, πέραν της κριτικής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Έμεινα!

**ΑΝΔΡΕΑΣ ΛΟΒΕΡΔΟΣ:** Για δύο θέματα, που είναι τελείως τυπικά και πρακτικά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Δεν προκύπτει, Αντρέα, αυτό που λες!

**ΑΝΔΡΕΑΣ ΛΟΒΕΡΔΟΣ:** Είδες τώρα που διακόπτεις εσύ;

Αντί να πονηρεύεστε και να έρχεστε εδώ, κύριε Υπουργέ και να κάνετε διανοητικές τρίπλες και τεχνάσματα, πολιτικοποιείτε κάτι το οποίο είναι τυπικό, που εάν όμως δεν πληρωθεί ως τυπική προϋπόθεση, μετατρέπεται σε νομοθετική λαθροχειρία.

Κληθήκατε να δώσετε δύο απαντήσεις. Στη μία τροπολογία, της ευθύνης σας, γιατί δεν υπογράφει ο αρμόδιος Υπουργός Περιβάλλοντος; Γιατί δεν συνυπογράφει; Και μιλάω νομικά!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Μου επιτρέπεις να απαντήσω μισό λεπτό;

**ΑΝΔΡΕΑΣ ΛΟΒΕΡΔΟΣ:** Άσε να τελειώσω.

Ρώτησα γιατί δεν υπογράφει αυτός. Αντί να απαντήσετε γι’ αυτό, αρχίσατε τις κομματικές διαδρομές, υψώσατε τη φωνή και παίξατε εδώ ένα θεατράκι, που όμως δεν έχει θεατές.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Το βλέπεις αυτό; Είναι γνωμοδότηση του Νομικού Συμβουλίου του Κράτους! Έπρεπε να έρθεις διαβασμένος. Ήρθες αδιάβαστος με μόνη τη διάθεση της αντιπαλότητας!

**ΑΝΔΡΕΑΣ ΛΟΒΕΡΔΟΣ:** Παρακαλώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Είναι γνωμοδότηση του Νομικού Συμβουλίου του Κράτους που δεν προκύπτει τέτοιο ζήτημα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κουρουμπλή, καθίστε. Ολοκληρώστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Όταν μιλάτε για μένα, να προσέχετε πάρα πολύ τα λόγια σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Εγώ να προσέχω τα λόγια μου; Να προσέχεις εσύ τα λόγια σου!

**ΑΝΔΡΕΑΣ ΛΟΒΕΡΔΟΣ:** Ξέρετε πάρα πολύ καλά ότι και ανάγνωση γνωρίζω και οι ομιλίες μου στη Βουλή είναι τεκμηριωμένες και επιμελημένες.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Ορίστε, εδώ. Πάρτε τη γνωμοδότηση του Νομικού Συμβουλίου του Κράτους! Θα την διαβάσεις και θα μου ζητήσεις και συγγνώμη.

**ΑΝΔΡΕΑΣ ΛΟΒΕΡΔΟΣ:** Εάν έχετε πρόβλημα πολιτικής ισορροπίας, δεν φταίμε εμείς.

Σας είπαμε, λοιπόν, επί του θέματος αυτού, αντί να υπογράφετε μόνο εσείς και ο Υπουργός Οικονομικών, οπωσδήποτε πρέπει να συνυπογράφει ο αρμόδιος Υπουργός Περιβάλλοντος. Ζητάμε, λοιπόν, να στείλετε την τροπολογία σας μέχρι τα γραφεία του να συνυπογράψει, για να είναι τυπικά νομίμως κατατεθειμένη.

Το δεύτερο που σας είπαμε δεν σχετιζόταν με τον διάλογο περί κομματικοκρατίας που έγινε κάποιες μέρες πριν στη Βουλή. Σας είπαμε ότι κοροϊδέψατε το Σώμα, φέρνοντας μια ρύθμιση τελευταία στιγμή και μη εισηγούμενος τη ρύθμιση αυτή, ούτε εσείς ούτε ο κ. Βερναρδάκης, τα κάνατε «μαντάρα» και με συγχωρείτε για την έκφραση, κυρία Πρόεδρε. Για να το διορθώσετε, ξεχάσατε τότε να αλλάξετε τον τίτλο και φέρατε αλλαγή του τίτλου σήμερα με μορφή βουλευτικής τροπολογίας.

Επίσης, δεν συνοδεύεται η προκήρυξη των σχετικών θέσεων με έκθεση του Γενικού Λογιστηρίου του Κράτους.

Εμείς αυτά σας είπαμε και αντί να απαντήσετε σε αυτά, εδώ κάνετε πολιτικές ομιλίες, δήθεν για να επηρεάσετε κάποιους. Κανέναν δεν επηρεάζετε!

Δώστε, σας παρακαλώ πάρα πολύ, απαντήσεις για τα δύο αυτά πρακτικά θέματα και εάν δεν δώσετε στο Σώμα πειστικές απαντήσεις, πάρτε πίσω τις τροπολογίες και να τις φέρετε την επόμενη εβδομάδα.

Εάν αντ’ αυτού του τρόπου του κοινοβουλευτικώς ομιλείν αρχίσετε πάλι τα ίδια, τότε, κυρία Πρόεδρε, ο κύριος Υπουργός έχει ευθύνη για την παρεκτροπή των συνεδριάσεων.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κυρία Πρόεδρε, να τοποθετηθώ για μισό λεπτό.

Καταθέτω στη Βουλή γνωμοδότηση του Νομικού Συμβουλίου του Κράτους του 2009, για να δει ο κ. Λοβέρδος ποιος είναι αρμόδιος.

**ΑΝΔΡΕΑΣ ΛΟΒΕΡΔΟΣ:** Δεν είπα ότι δεν είσαι αρμόδιος. Είπα ότι πρέπει να συνυπογράφει!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Διαβάστε λοιπόν, κύριε Λοβέρδο, τον ν. 2647/1998 που λέει ότι το μόνο αρμόδιο Υπουργείο γι’ αυτή την υπόθεση είναι το Υπουργείο Εσωτερικών.

Σας καταθέτω, λοιπόν, τη γνωμοδότηση του Νομικού Συμβουλίου του Κράτους του 2009, για να καταλάβετε ότι ήρθατε απροετοίμαστος, τουλάχιστον!

Ευχαριστώ.

(Στο σημείο αυτό ο Υπουργός Εσωτερικών και Διοικητικής Ανασυγκρότησης κ. Παναγιώτης Κουρουμπλής καταθέτει για τα Πρακτικά την προαναφερθείσα γνωμοδότηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, αυτό τώρα είναι μια αντιδικία, η οποία δεν έχει κανένα πρακτικό νόημα.

**ΑΝΔΡΕΑΣ ΛΟΒΕΡΔΟΣ:** Εμείς λέμε για συνυπογραφή. Δεν λέμε ποιος είναι ο αρμόδιος Υπουργός.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μάλιστα. Το καταλάβαμε. Ο Υπουργός λέει ότι το υπερκαλύπτει.

**ΑΝΔΡΕΑΣ ΛΟΒΕΡΔΟΣ:** Λέμε για συνυπογραφή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Σας εξήγησα.

**ΑΝΔΡΕΑΣ ΛΟΒΕΡΔΟΣ:** Παραβιάζεις τον νόμο, γιατί δεν υπογράφει ο κ. Τσιρώνης.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Δεν προκύπτει συναρμοδιότητα.

**ΑΝΔΡΕΑΣ ΛΟΒΕΡΔΟΣ:** Δεν υπογράφει ο κ. Τσιρώνης. Γι’ αυτό παραβιάζεις τον νόμο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Μην κάνετε πολύ τον έξυπνο. Έρχεσαι αδιάβαστος.

**ΑΝΔΡΕΑΣ ΛΟΒΕΡΔΟΣ:** Παραβιάζεις τον νόμο και πρέπει να ντρέπεσαι!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Μαντάς. Είναι ο τελευταίος ομιλητής για να ολοκληρώσουμε το θέμα της συνεδρίασης. Εν τω μεταξύ, μοιράζονται και οι τροπολογίες που έχουν ενταχθεί στο κείμενο.

**ΧΡΗΣΤΟΣ ΜΑΝΤΑΣ:** Νομίζω ότι φτάνουμε στο τέλος της συζήτησης για το σχέδιο νόμου που εναρμονίζει το εθνικό δίκαιο της χώρας μας με την οδηγία 214/99 της Ευρωπαϊκής Ένωσης και νομίζω ότι δεν υπήρξε διαφορετική γνώμη -εκτός από την άποψη του ΚΚΕ- ότι είναι μια εναρμόνιση που σε κάθε περίπτωση δημιουργεί πρόσθετες εγγυήσεις όσον αφορά το ζήτημα των καταθέσεων. Αυτό νομίζω ότι έγινε αποδεκτό από όλες τις πλευρές, πλην του ΚΚΕ, που έχει μια διαφορετική αντίληψη γι’ αυτό το ζήτημα, την οποία εξέθεσαν οι συνάδελφοι στις ομιλίες τους.

Στο σημείο αυτό θα ήθελα να πω ότι πραγματικά με αυτά τα βήματα που γίνονται υπάρχει μια μεγαλύτερη δυνατότητα να αντιμετωπίζουμε κρίσεις επερχόμενες ή πιθανές με μια μεγαλύτερη ασφάλεια για τις εγγυήσεις. Και νομίζω ότι πρέπει να δοθεί το μήνυμα απ’ όλες τις πλευρές του Κοινοβουλίου προς τους Έλληνες πολίτες –και νομίζω ότι αυτό είναι προς το συμφέρον της χώρας- ότι σήμερα, έστω και σε αυτήν την πολύ δύσκολη και σύνθετη κατάσταση που ζούμε, είναι πράγματι προς το συμφέρον της χώρας οι καταθέσεις να αρχίσουν να επιστρέφουν με πολύ μεγαλύτερους ρυθμούς, διότι αυτό είναι μια ουσιαστική συμβολή στη σταθεροποίηση της χώρας, που είναι απολύτως απαραίτητη και αναγκαία.

 Βεβαίως νομίζω ότι υπάρχει ταυτόχρονα συμφωνία από πολλές πλευρές του Κοινοβουλίου ότι πρέπει να προχωρήσουμε σε ένα ευρωπαϊκό σύστημα εγγυήσεων τέτοιο που να κατοχυρώνει με μεγαλύτερη επάρκεια τις καταθέσεις όχι μόνο των Ελλήνων, αλλά όλων των Ευρωπαίων πολιτών. Νομίζω ότι είναι αναγκαία βήματα αυτά, τα οποία πρέπει να γίνουν και με αυτήν την έννοια είναι μια θετική και αναγκαία νομοθετική διαδικασία που πρέπει να ολοκληρωθεί.

Βεβαίως σε πολλές ομιλίες -πέρα από τους εισηγητές που μίλησαν πολύ περισσότερο για το ίδιο το νομοσχέδιο- η συζήτηση επικεντρώθηκε σε ζητήματα που αφορούν την επικαιρότητα και σε θέματα, προβλήματα και προβληματισμούς που αφορούσαν τροπολογίες και άλλες διατάξεις που συνόδευαν το νομοσχέδιο. Νομίζω ότι από την πλευρά των Υπουργών απαντήθηκαν διάφορα ζητήματα που τέθηκαν σε σχέση με τις τροπολογίες. Επιτρέψτε μου να κάνω ορισμένα σχόλια που αφορούν την επικαιρότητα, τη σύνθετη αυτή πραγματικότητα που ζούμε και στα θέματα του προσφυγικού-μεταναστευτικού και βεβαίως και στα θέματα της αξιολόγησης.

Πρώτα απ’ όλα θέλω να καταδικάσω από αυτήν εδώ τη θέση τις τοποθετήσεις της Χρυσής Αυγής που αποπνέουν ρατσισμό, μισαλλοδοξία και μάλιστα με έναν τρόπο νοσταλγία για το χουντικό παρελθόν της χώρας μας.

Νομίζω ότι πρέπει να είμαστε εξαιρετικά προσεκτικοί, όλες και όλοι μέσα στο ελληνικό Κοινοβούλιο που βρισκόμαστε στην απέναντι όχθη, σε αυτά τα ρατσιστικά, μισαλλόδοξα μηνύματα και τις πράξεις -γιατί δεν μένουν μόνο στα λόγια, αυτό είναι και το χαρακτηριστικό του νεοναζιστικού μορφώματος- οι οποίες εξελίχθηκαν ή μπορεί να εξελιχθούν στο μέλλον.

Πρέπει να υπάρξει ένα μέτωπο απέναντι σε αυτή τη ρητορική και σε αυτή την πρακτική. Δεν πρέπει να αφήνουμε με κανένα τρόπο την παραμικρή χαραμάδα, το παραμικρό παράθυρο ή να υπονοούμε προβλήματα και ζητήματα που να λαμβάνουν όμως μια ρατσιστική, μισαλλόδοξη και ουσιαστικά αντιδημοκρατική και αντιευρωπαϊκή στη βάση της μορφή, με την έννοια των αξιών της Ευρώπης.

Θα έλεγα ότι διαπιστώνω –και δεν χρησιμοποιώ ποτέ έντονους τόνους στην ομιλία μου- πως υπήρξαν δυστυχώς πλευρές ομιλιών άλλων συναδέλφων που τουλάχιστον με προβλημάτισαν, χωρίς να παραβλέπω ότι ένα τέτοιο φαινόμενο είναι ένα φαινόμενο που εξελίσσεται, με μια δυναμική που υπερβαίνει τα όρια της χώρας μας. Είναι ένα ευρωπαϊκό και παγκόσμιο θέμα που βεβαίως προέρχεται πρώτα απ’ όλα από τις επιθέσεις που γίνονται σε εκείνη την περιοχή, από τους πολέμους, από την αθλιότητα και την πείνα που επιβάλλεται σε ολόκληρους λαούς και κράτη.

Δεν πρέπει σε καμμία περίπτωση –και το λέω αυτό με όσο πιο έντονο τρόπο μπορώ- να αφήνουμε καμμία χαραμάδα απέναντι σε αυτό το πρόβλημα. Πρέπει με όρους αλληλεγγύης και ανθρωπισμού, με τις αξίες μας να αντιμετωπίσουμε αυτό το φαινόμενο.

Θέλω από αυτό το Βήμα να συγχαρώ όλες και όλους τους πολίτες της χώρας μας, που με όλους τους τρόπους συμβάλλουν σε αυτή την εξέλιξη. Δεν έχουμε μέχρι αυτή τη στιγμή ευτυχώς για την πατρίδα μας φαινόμενα που παρατηρούμε σε άλλες περιοχές της ευρωπαϊκής ηπείρου, που μας προβληματίζουν πραγματικά πολύ έντονα, αναφορικά με το ενδεχόμενο να ξαναγυρίσουμε στα φαινόμενα εξαιτίας των οποίων ονομάστηκε «σκοτεινή» ήπειρος, δηλαδή στις παλιές εποχές και στα δύσκολα προβλήματα που αντιμετώπισε η Ευρώπη και όλος ο κόσμος στο παρελθόν.

(Στο σημείο αυτό την Προεδρική Έδρα καταλαμβάνει ο Β’ Αντιπρόεδρος της Βουλής κ**. ΓΕΩΡΓΙΟΣ ΒΑΡΕΜΕΝΟΣ**)

Παρ’ όλα αυτά βρισκόμαστε σε μια εξαιρετικά δύσκολη συνθήκη. Δεν πρέπει καθόλου να υποτιμάμε τους κινδύνους και νομίζω ότι με σοβαρότητα και ταυτόχρονα με ψυχραιμία πρέπει να αντιμετωπίσουμε σε ευρωπαϊκό εν τέλει επίπεδο αυτό το φαινόμενο.

Ελπίζω σε αυτό το σημείο να υπάρξει αύριο και συνεννόηση στο Συμβούλιο των Πολιτικών Αρχηγών, ώστε να προχωρήσουμε στην αντιμετώπιση αυτού του προβλήματος με τα μάτια μας, την ψυχή μας και το νου μας στραμμένα στις αξίες της αλληλεγγύης και του ανθρωπισμού, τις οποίες θα έλεγα ότι ο λαός μας έχει επιδείξει με πολύ έντονο τρόπο όλο αυτό τον καιρό.

Κι εδώ έρχεται να προστεθεί –και θέλω να το πω από το Βήμα της Ελληνικής Βουλής- και η φωνή και άλλων πολιτών της Ευρώπης, όπως των Αυστριακών συγγραφέων που με μια εντονότατη διακήρυξη διαμαρτυρίας υψώνουν ένα κατηγορώ ενάντια στην απαράδεκτη ενοχοποίηση της χώρας μας.

Και νομίζω ότι πολλοί, χιλιάδες, εκατομμύρια προοδευτικοί πολίτες σε όλη την Ευρώπη βλέπουν αυτούς τους κινδύνους και διαισθάνονται αυτή τη σύνθετη πραγματικότητα. Και πρέπει να ενωθούμε ακριβώς με αυτούς τους πολίτες και με αυτές τις χώρες που προσβλέπουν σε μια ευρωπαϊκή λύση, σε μια λύση αλληλεγγύης και ανθρωπισμού, με ταυτόχρονη ενεργοποίηση όλων των μηχανισμών και των δυνατοτήτων, έτσι ώστε να σταματήσει και η πηγή και η αιτία αυτού του προβλήματος που είναι οι πόλεμοι και η φτώχεια και στην περιοχή της Συρίας, αλλά και σε ολόκληρο τον κόσμο.

Και θα ήθελα να πω ότι δεν πρέπει πράγματι να έχουμε επιλεκτική μνήμη σε αυτά. Δεν πρέπει να ξεχνάμε, για παράδειγμα –όπως ξεχνά ο κ. Δένδιας- τους εξακόσιους Σύριους πρόσφυγες που έκαναν απεργία πείνας για έναν μήνα εδώ απέναντι και την απουσία οποιασδήποτε προσπάθειας προσέγγισης του προβλήματός τους. Και οφείλουμε, νομίζω, πολύ προσεκτικά να προσεγγίσουμε αυτό το θέμα και να ενισχύσουμε όλα αυτά τα θετικά στοιχεία, παίρνοντας βεβαίως και όλα τα μέτρα που χρειάζονται, έτσι ώστε αυτό το πρόβλημα να αντιμετωπιστεί ως ένα πρόβλημα σε αυτή τη βάση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν έχω πολύ χρόνο. Θέλω, όμως, να πω ακόμη μια κουβέντα για το θέμα της αξιολόγησης.

Εκτός από όλα αυτά τα οποία αναφέρθηκαν από τους Υπουργούς, υπάρχει και η σημερινή ανακοίνωση από την πλευρά της Ευρωπαϊκής Επιτροπής ότι συνεχίζεται η πρόοδος στην προετοιμασία της επιστροφής των επικεφαλής των θεσμών στην Αθήνα. Είναι ένα επίσης πολύ κρίσιμο ζήτημα.

 Νομίζω ότι δόθηκαν όλες οι δυνατές εξηγήσεις που μπορούν να δοθούν σε αυτή την Αίθουσα για το πού βρίσκεται το πρόβλημα. Και νομίζω ότι είναι προς το συμφέρον της χώρας μας να ολοκληρωθεί αυτή τη διαδικασία όσο νωρίτερα γίνεται, γιατί ο χρόνος –το γνωρίζουμε όλοι σε αυτή την Αίθουσα- είναι πολύ κρίσιμος παράγοντας για την εξέλιξη της κατάστασης.

Και θέλω να κάνω δυο ακόμα υπενθυμίσεις για να μην ξεχνιόμαστε, καθώς κάποιος συνάδελφος αναφέρθηκε στις Ανεξάρτητες Αρχές. Απλώς να θυμίσω ότι εχθές εγκρίναμε, με μεγάλη πλειοψηφία, μια Ανεξάρτητη Αρχή στη Διάσκεψη των Προέδρων. Κι επίσης, να αναρωτηθώ και από αυτό το Βήμα - γιατί ακούω κάποια πράγματα μερικές φορές που τουλάχιστον εμένα με βάζουν σε ένα δημόσιο, αν θέλετε, προβληματισμό και θέλω να τον πω, επειδή ειπώθηκε πάλι από κάποιον συνάδελφο- πώς ήρθε το ΔΝΤ σε αυτή τη χώρα και πώς ήρθε το ΔΝΤ στην Ευρώπη. Ας το σκεφτούμε και ας προβληματιστούμε. Εγώ δεν λέω τίποτε άλλο. Σταματάω εδώ.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ζητήσει ο κ. Παππάς.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα έλεγα ότι αυτό που θέλω να πω είναι και επί προσωπικού.

Δεν ήσασταν εσείς Προεδρεύων πριν από λίγο, αλλά ήταν Προεδρεύουσα η κ. Χριστοδουλοπούλου. Ο συμπαθής κατά τα άλλα Κοινοβουλευτικός Εκπρόσωπος της Συμπολιτεύσεως και γνωστός μου από τη ζωή μου στα Ιωάννινα κ. Χρήστος Μαντάς είπε κάτι στην αρχή του λόγου του, το οποίο είναι πολύ σοβαρό και θα έλεγα ότι είναι πολύ σοβαρότερο από τους διαπληκτισμούς του κ. Λοβέρδου με τον κ. Κουρουμπλή. Είπε, λοιπόν ότι καταδικάζει τις απόψεις της Χρυσής Αυγής.

Έχετε καταλάβει, κύριε Πρόεδρε –είναι ρητορικό το ερώτημα, δεν απευθύνεται κυριολεκτικά σε εσάς, εσείς πρέπει να το ξέρετε ως Προεδρεύων- ότι εδώ είμαστε η Ολομέλεια, η Βουλή των Ελλήνων και ότι δεν είμαστε για να καταδικάζουμε απόψεις, αλλά είμαστε εδώ για να ακούμε απόψεις και να διαμορφώνουμε τις δικές μας απόψεις, εφόσον ακούμε και τα υπόλοιπα κόμματα;

Και, κύριε Μαντά, στην ουσία του όρου «φασισμός», την πολιτική χρήση του όρου, ποιος είναι ο φασίστας αυτή τη στιγμή και ποιος είναι ο δημοκράτης;

Και γι’ αυτό που είπατε επίσης για το χουντικό παρελθόν -γιατί δεν ήσασταν μέσα θυμάμαι- θέλω να προσέχετε τι λέμε οι Κοινοβουλευτικοί Εκπρόσωποι των υπόλοιπων κομμάτων. Εγώ, δεν είπα για χουντικό παρελθόν, είπα για τα μεγάλα συστημικά μέσα ενημέρωσης, που δυστυχώς αρχίζουν και προλειαίνουν ένα έδαφος και μιλάνε αυτή τη στιγμή για τανκς στους δρόμους. Ήταν ο κ. Πορτοσάλτε, είπα, και η εξ αγχιστείας συγγενής του κυρίου Προέδρου της Νέας Δημοκρατίας, η κ. Κοσιώνη. Το παρακολουθήσατε; Και είπα: «Αλλίμονο μας αν λέγονται αυτά τα πράγματα από τηλεοράσεως και σε κανάλι πανελλήνιας εμβέλειας». Αυτά ήθελα να πω.

Και θέλω, κύριε Πρόεδρε, όταν θα βρεθείτε ως Προεδρείο με τον Πρόεδρο της Βουλής όλοι οι Αντιπρόεδροι, γιατί εμείς έχουμε στερηθεί το δικαίωμα να έχουμε Αντιπρόεδρο, να το θέσετε αυτό το θέμα. Να θέσετε, λοιπόν, αυτό το θέμα, την έκφραση «καταδικάζω τις απόψεις». Είναι ανεπίτρεπτη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θα παρακαλέσω να λάβω τον λόγο.

**ΧΡΗΣΤΟΣ ΜΑΝΤΑΣ:** Κύριε Πρόεδρε, θα ήθελα και εγώ τον λόγο για ένα λεπτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θέλω τον λόγο για ένα λεπτό για να αναφερθώ σε τρεις τροπολογίες. Επειδή δεν ήμουν ομιλητής και έγινε συζήτηση και επί των άρθρων και επί των τροπολογιών στο σύνολο, θέλω τον λόγο για ένα λεπτό για να αναφερθώ σε τρεις τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας ευχαριστώ, κύριε Πρόεδρε.

Να επισημάνω και εγώ με τη σειρά μου αυτό που απ’ όλες τις πλευρές ακούστηκε, ότι δυστυχώς η Κυβέρνηση όταν συζητούμε ένα θέμα, καταθέτουμε προτάσεις, επισημαίνουμε κενά σε άρθρα, δεν μας ακούει, επιμένει στο δικό της μοτίβο και έρχεται μετά να κάνει με τροπολογίες διόρθωση των λαθών.

Και αναφέρομαι στην ιατροφαρμακευτική περίθαλψη, γιατί ήμουν ένας απ’ αυτούς που διαμαρτυρήθηκα εντόνως. Ήρθε μια τροπολογία την προηγούμενη Τρίτη και διόρθωσε εν μέρει και ήρθε και σήμερα άλλη μία. Είναι ένα θέμα για το οποίο πραγματικά εμείς είμαστε θετικοί, αλλά είμαστε υποχρεωμένοι να επισημάνουμε αυτήν την κακή πρακτική, την οποία έχει η Κυβέρνηση.

Για τις δύο άλλες τροπολογίες όμως, που θέλω να τοποθετηθώ, θα είμαστε εντελώς αντίθετοι. Η μία τροπολογία αφορά την νομιμοποίηση των αυθαιρέτων χωρίς την υπογραφή του Υπουργού Περιβάλλοντος. Δεν αναφέρεται κανείς στην αρμοδιότητα του Υπουργού Εσωτερικών. Αναφερόμαστε στην συναρμοδιότητα του Υπουργού Περιβάλλοντος, η οποία πρέπει να εκφραστεί και με την υπογραφή του ή τουλάχιστον με την παρουσία του και μια δήλωση του εδώ. Ούτε το ένα έγινε ούτε το άλλο. Δυστυχώς, η Κυβέρνηση θέλει προφανώς να προχωρεί διά ροπάλου σε κάποιες ρυθμίσεις, χωρίς να τηρεί τον Κανονισμό.

Η άλλη τροπολογία αφορά το θέμα των γενικών γραμματέων, των επιπρόσθετων τριάντα τριών γενικών γραμματέων. Έχουμε εξήντα τρεις και θα γίνουν ενενήντα έξι. Ε, ούτε σε αυτό, Έκθεση του Γενικού Λογιστηρίου του Κράτους και μάλιστα, όταν έχουμε νομοσχέδιο του Υπουργείου Οικονομικών; Αυτή είναι η ειρωνεία: Ο Υπουργός Οικονομικών προΐσταται του Γενικού Λογιστηρίου του Κράτους και σύμφωνα με το Σύνταγμα, όχι μόνο με τον Κανονισμό της Βουλής, θα πρέπει η εκθεση αυτή να συνοδεύει κάθε τροπολογία και κάθε διάταξη που έχει κόστος για το δημόσιο. Μην μου πείτε ότι οι τριάντα τρεις θα είναι άμισθοι. Αν γίνει μία τέτοια δήλωση, βεβαίως δεν χρειάζεται. Εάν είναι άμισθοι οι πρόσθετοι τριάντα τρεις γενικοί γραμματείς δεν χρειάζεται η Έκθεση του Γενικού Λογιστηρίου του Κράτους, αλλά πρέπει να γίνει δήλωση από τον κύριο Υπουργό Οικονομικών εάν είναι άμισθοι. Εάν έχουν μισθό, χρειάζεται εκθεση και θα πρέπει να αποσυρθεί. Μην κάνουμε πράγματα, τα οποία θα βρίσκουμε αργότερα μπροστά μας.

Εχθές στη Διάσκεψη, κύριε Πρόεδρε, πολύ καλά είδατε ότι όταν αναφέρθηκα στις πολλές παραβιάσεις του Κανονισμού, ανέτρεξε ο κύριος Πρόεδρος και βρήκε μια παραβίαση του 1998 και μια το 2007, νομίζω. Βεβαίως! Αλλά άλλο στα σαράντα χρόνια να μου βρείτε δύο και άλλο στους σαράντα μήνες να έχουμε πολλαπλές.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Σε σαράντα εβδομάδες.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σε σαράντα εβδομάδες, όσες θέλει ας είναι.

Το θέμα είναι ότι οι παραβιάσεις αυτές διά της πλειοψηφίας, δυστυχώς γυρίζουν ενάντια στον θεσμό του Κοινοβουλίου, ενάντια στη Δημοκρατία και σας κάνουμε έκκληση να μην επιμείνετε σε αυτές τις δύο τροπολογίες, αν δεν πληρωθούν οι τυπικές, πλην ουσιαστικές, προϋποθέσεις, οι οποίες καθιστούν αυτές πέρα και έξω από τον Κανονισμό και το Σύνταγμα.

Κλείνω λέγοντας ότι εάν επιμείνετε και σήμερα να ψηφιστεί στο σύνολο αυτό το νομοσχέδιο, παρά την πρόβλεψη του άρθρου 104 παράγραφος 2 του Κανονισμού, που λέει ρητά ότι όταν υπάρχουν νομοτεχνικές βελτιώσεις, τροπολογίες κ.λπ., η ψήφιση γίνεται στην επόμενη συνεδρίαση επί του συνόλου, δεν θα συμμετάσχουμε στην ψηφοφορία αυτή, γιατί δεν θέλουμε να είμαστε συνένοχοι στην ωμή παραβίαση του Κανονισμού. Αν θέλει η Αξιωματική Αντιπολίτευση και τα άλλα κόμματα ας το σκεφτούν αυτό, γιατί είναι ένα τεράστιο θέμα για εμάς.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Μαντάς.

**ΧΡΗΣΤΟΣ ΜΑΝΤΑΣ:** Ευχαριστώ, κύριε Πρόεδρε.

Θέλω τον λόγο επί προσωπικού, επειδή αναφέρθηκε ο Κοινοβουλευτικός Εκπρόσωπος της Χρυσής Αυγής σε μένα.

Στην τοποθέτησή μου ως Κοινοβουλευτικός Εκπρόσωπος εξέφρασα την άποψη του ΣΥΡΙΖΑ ενάντια στο ξενοφοβικό, ρατσιστικό και μισαλλόδοξο λόγο και ρητορική που εμείς εκτιμούμε ότι έχει η Χρυσή Αυγή στο συγκεκριμένο θέμα.

Όσον αφορά το δεύτερο σκέλος, δεν αναφέρθηκα σε εσάς, κύριε Παππά. Αναφερόμουν και σε αυτά, τα οποία είπε –δείτε λίγο την ομιλία- ο εισηγητής σας.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Θέλω να πω στον κ. Κεγκέρογλου…

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Βαρεμένος):** Θέλετε κάτι άλλο, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Εάν κάτι λέτε εσείς, περιμένω να σας ακούσω.

**ΠΡΟΕΔΡΕΥΩΝ (Γεώργιος Βαρεμένος):** Πείτε, παρακαλώ.

**ΑΝΔΡΕΑΣ ΛΟΒΕΡΔΟΣ:** Η τελευταία παρατήρηση που έκανε ο κ. Κεγκέρογλου επί του Κανονισμού…

**ΠΡΟΕΔΡΕΥΩΝ (Γεώργιος Βαρεμένος):** Την άκουσα.

**ΑΝΔΡΕΑΣ ΛΟΒΕΡΔΟΣ:** Έχετε να πείτε κάτι επ’ αυτού; Είναι σοβαρό.

**ΠΡΟΕΔΡΕΥΩΝ (Γεώργιος Βαρεμένος):** Έχω, ναι.

**ΑΝΔΡΕΑΣ ΛΟΒΕΡΔΟΣ:** Γιατί είδα ότι διανεμήθηκε το κείμενο, για να γίνει και ψηφοφορία και στο σύνολο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, έχω την διαβεβαίωση ότι έχουν ενσωματωθεί στο κείμενο, στο σπλάχνο, όλα όσα έχουν γίνει, είτε αφορούν τροπολογίες είτε οποιαδήποτε άρθρα. Έχουν ενσωματωθεί και με αυτήν την έννοια θα γίνει ψηφοφορία.

**ΑΝΔΡΕΑΣ ΛΟΒΕΡΔΟΣ:** Κύριοι συνάδελφοι όλων των κομμάτων, αναφέρομαι σε όλα τα κόμματα της Εθνικής Αντιπροσωπείας, υπάρχει ο Κανονισμός της Βουλής που για το θέμα το οποίο έθεσε ο κ. Κεγκέρογλου και συζητάμε, δηλαδή το άρθρο 104 παράγραφος 2, κάνει ρητή αναφορά, κύριε Πρόεδρε, ότι όταν έχουμε τροπολογίες ή νομοτεχνικές βελτιώσεις γίνονται οι ψηφοφορίες επί της αρχής και κατ’ άρθρον, όχι όμως στο σύνολο για να έρθει όλο το κείμενο εδώ και να το ψηφίσουμε, με τη διαβεβαίωση όλων ότι δεν έχει γίνει κάποια αλλαγή, λαθροχειρία -όπως αυτή του κ. Κουρουμπλή-, με την περίπτωση των γενικών γραμματέων.

Αυτό, με συμφωνία όλων των κομμάτων, είχε ξεπεραστεί αρκετές φορές και σε αυτήν την Περίοδο της Βουλής, όταν επρόκειτο για ψηφοφορίες που αφορούσαν κείμενα, τα οποία ήταν καθοριστικής σημασίας και δεν αρκούσε, για τα όσα η χώρα συζητάει και τελικά συναποφασίζει με τους δανειστές της, η Βουλή να έχει ψηφίσει. Έπρεπε να έχουμε το ΦΕΚ.

Επίσης, θυμάμαι όταν ήμουν Υπουργός Υγείας, δικό μου τελευταίο σχέδιο νόμου έκλεισε την περίοδο που ολοκληρώθηκε τον Απρίλιο του 2012. Τότε έγινε και η ψηφοφορία στο σύνολο γι’ αυτόν τον λόγο, γιατί η Βουλή διαλυόταν. Κατ’ εξαίρεση και με τη συμφωνία όλων, ξεπερνιέται το άρθρο 104 παράγραφος 2. Εδώ, όμως, αυτήν την εξαίρεση, που προϋποθέτει τη συμφωνία των κομμάτων, την κάνατε κανόνα.

Κύριε Πρόεδρε, σας παρακαλώ, επειδή εμείς διαφωνούμε και από ό,τι έχω ακούσει και άλλα κόμματα διαφωνούν, τηρήστε το άρθρο 104 παράγραφος 2. Δεν θα πάθουμε τίποτα. Τηρήστε το άρθρο αυτό και ας γίνει η ψηφοφορία στο σύνολο, όπως γινόταν επί χρόνια, στην επόμενη συνεδρίαση της Ολομέλειας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, λέει το άρθρο συγκεκριμένα «για να ενταχθούν στο αρχικό κείμενο του νομοσχεδίου ή της πρότασης νόμου…» κ.λπ. Έχετε τη διαβεβαίωση ότι έχουν ενταχθεί.

Επομένως…

**ΑΝΔΡΕΑΣ ΛΟΒΕΡΔΟΣ:** Πρέπει να κάνουμε έλεγχο.

**ΠΡΟΕΔΡΕΥΩΝ (Γεώργιος Βαρεμένος):** Είναι η άποψή σας. Τι να κάνω;

**ΑΝΔΡΕΑΣ ΛΟΒΕΡΔΟΣ:** Δεν ήσασταν εδώ.

**ΠΡΟΕΔΡΕΥΩΝ (Γεώργιος Βαρεμένος):** Πώς;

**ΑΝΔΡΕΑΣ ΛΟΒΕΡΔΟΣ:** Δεν ήσασταν εδώ πριν από μία ώρα, γιατί προέδρευε άλλος συνάδελφός σας.

**ΠΡΟΕΔΡΕΥΩΝ (Γεώργιος Βαρεμένος):** Ε, δεν ήμουν. Τι να κάνουμε;

**ΑΝΔΡΕΑΣ ΛΟΒΕΡΔΟΣ:** Δεν κάνω κριτική. Διαπιστώνω ένα γεγονός.

Ακούστε, στην ψήφιση του σχεδίου νόμου του Υπουργείου Εσωτερικών για τη διοικητική μεταρρύθμιση κ.λπ., χωρίς να έχει γίνει η σχετική διαδικασία, παρεισέφρησε στο κείμενο του τελικού σχεδίου άλλη διάταξη αντί άλλης. Μοιράστηκε το σύνολο του σχεδίου νόμου, αλλά δεν είχαμε τη δυνατότητα να δούμε τελικά τι έχει και τι δεν έχει ενσωματωθεί.

Αυτή η αξιολόγηση, που ορθά κάνουν οι υπηρεσίες, πρέπει να γίνει και από τα κόμματα. Αυτό το νόημα έχει η επόμενη ψηφοφορία, να έχουμε τον χρόνο δηλαδή να δούμε γραμμή-γραμμή αν αυτά που ψηφίσαμε που εισηγήθηκαν οι Υπουργοί, που τροποποίησαν οι Υπουργοί οι οποίοι αποδέχθηκαν τροπολογίες Βουλευτών κ.ο.κ. είναι πράγματι ακριβώς έτσι ενσωματωμένα στο σχέδιο νόμου. Σας ζητάω να τηρήσετε τον Κανονισμό.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, το να υπάρχει δυσπιστία μεταξύ των κομμάτων, το καταλαβαίνω.

**ΑΝΔΡΕΑΣ ΛΟΒΕΡΔΟΣ:** Μα, έγινε.

**ΠΡΟΕΔΡΕΥΩΝ (Γεώργιος Βαρεμένος):** Μεταξύ των κομμάτων λέω.

**ΑΝΔΡΕΑΣ ΛΟΒΕΡΔΟΣ:** Υπήρξε πρόβλημα.

**ΠΡΟΕΔΡΕΥΩΝ (Γεώργιος Βαρεμένος):** Εάν είναι υπερβάλλουσα καχυποψία, κατά τη γνώμη μου, ως προς τις υπηρεσίες της Βουλής….

**ΑΝΔΡΕΑΣ ΛΟΒΕΡΔΟΣ:** Όχι, καμμία!

**ΠΡΟΕΔΡΕΥΩΝ (Γεώργιος Βαρεμένος):** Είναι υπερβάλλουσα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην Έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και τέσσερις εκπαιδευτικοί συνοδοί τους από το 4ο Δημοτικό Σχολείο Ωραιοκάστρου Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΑΘΑΝΑΣΙΟΣ ΒΑΡΔΑΛΗΣ:** Κύριε Πρόεδρε, για ένα λεπτό θέλω τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

**ΑΘΑΝΑΣΙΟΣ ΒΑΡΔΑΛΗΣ:** Έχω και δικαίωμα δευτερολογίας. Με αυτήν την έννοια ζητάω τον λόγο.

Θέλαμε να κάνουμε μια συγκεκριμένη πρόταση στην τροπολογία που έχει κατατεθεί από τους Βουλευτές του ΣΥΡΙΖΑ και έχει ενσωματωθεί στο σχέδιο νόμου με το άρθρο 72, αν δεν κάνω λάθος. Δεν θα σταθώ γενικά. Εμείς στα πέντε πρώτα σημεία αυτής της τροπολογίες διαφωνούμε πλήρως, διότι έχουμε καταψηφίσει και τα αντίστοιχα άρθρα που αναφέρονται στον συγκεκριμένο νόμο που πάει να τροποποιήσει.

Ήθελα, όμως, να σταθώ στο σημείο 7, στο οποίο εγώ καταλαβαίνω ότι γίνεται μια προσπάθεια να βελτιώσετε, τουλάχιστον να αντιμετωπίσετε καλύτερα ένα ζήτημα. Όμως, με τη συγκεκριμένη διατύπωση όχι μόνο δεν λύνετε ζήτημα αλλά το κάνετε χειρότερο. Μπορείτε να το δείτε καλύτερα και να έρθει σε επόμενο νομοσχέδιο, αφού κουβεντιαστεί και με τους ίδιους τους εργαζόμενους.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Να αποσυρθεί, δηλαδή, η παράγραφος.

**ΑΘΑΝΑΣΙΟΣ ΒΑΡΔΑΛΗΣ:** Να αποσυρθεί τώρα και να συζητηθεί σε επόμενο σχέδιο νόμου.

Ευχαριστώ.

**ΧΡΙΣΤΟΣ ΔΗΜΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Δήμα.

**ΧΡΙΣΤΟΣ ΔΗΜΑΣ:** Κι εμείς συμφωνούμε. Η στοιχειώδης στήριξη του Κανονισμού είναι κάτι το οποίο προφανώς υποθέτουμε ότι το θέλει και η ίδια η Κυβέρνηση και το Προεδρείο της Βουλής. Εμείς δεν θα αποχωρήσουμε, όμως, από την Αίθουσα. Θεωρούμε ότι δεν είναι σωστή η κίνηση αποχώρησης σε ενδεχόμενη ψηφοφορία, αλλά οπωσδήποτε πιστεύουμε ότι και η ίδια η Κυβέρνηση θα θελήσει να διατηρήσει ένα στοιχειώδες επίπεδο του Κανονισμού της Βουλής και θα πάρει τις τροπολογίες πίσω.

Ευχαριστώ πολύ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Λοβέρδο, για την οικονομία της συζήτησης.

**ΑΝΔΡΕΑΣ ΛΟΒΕΡΔΟΣ:** Έχουμε τελειώσει.

Κύριε συνάδελφε της Νέας Δημοκρατίας, πρώτον εμείς δεν είπαμε ότι θα αποχωρήσουμε από την Αίθουσα. Είπαμε ότι δεν θα συμμετάσχουμε στην ψηφοφορία και εννοούμε την ψηφοφορία επί του συνόλου. Θα συμμετάσχουμε κανονικά στην ψηφοφορία. Έχουμε τοποθετηθεί.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, είναι σαφές αυτό.

**ΑΝΔΡΕΑΣ ΛΟΒΕΡΔΟΣ:** Σας ζητώ, σας το λέει και η Αξιωματική Αντιπολίτευση, να λάβετε υπ’ όψιν σας, κύριε Πρόεδρε, ότι απαιτείται συνεννόηση όλων των κομμάτων.

**ΠΡΟΕΔΡΕΥΩΝ (Γεώργιος Βαρεμένος):** Είναι σαφείς οι θέσεις, κύριε Λοβέρδο, και θα εκφραστούν στην ψηφοφορία.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, επί των άρθρων, των τροπολογιών και του συνόλου του νομοσχεδίου του Υπουργείου Οικονομικών: «Συστήματα Εγγύησης Καταθέσεων (ενσωμάτωση Οδηγίας 2014/49/ΕΕ), Ταμείο Εγγύησης Καταθέσεων και Επενδύσεων και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

Η Δημοκρατική Συμπαράταξη δεν συμμετέχει στην ψηφοφορία, σωστά;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τα μπερδεύετε επίτηδες νομίζω, κύριε Πρόεδρε.

**ΑΝΔΡΕΑΣ ΛΟΒΕΡΔΟΣ:** Είπαμε ότι επί της αρχής ψηφίζουμε «ναι». Για το σύνολο πιστεύουμε ότι πρέπει να αναβληθεί η ψηφοφορία.

**ΠΡΟΕΔΡΕΥΩΝ (Γεώργιος Βαρεμένος):** Δεν μπέρδεψα τίποτα, τουλάχιστον εσκεμμένα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Γίνεται παραβίαση του Κανονισμού.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, αν μπέρδεψα κάτι, δεν το μπέρδεψα εσκεμμένα. Σας διαβεβαιώνω.

Προχωράμε.

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Οικονομικών: «Συστήματα Εγγύησης Καταθέσεων (ενσωμάτωση Οδηγίας 2014/49/ΕΕ), Ταμείο Εγγύησης Καταθέσεων και Επενδύσεων και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 28 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 31 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 33 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 34 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 34 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 35 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 35 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 36 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 36 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 37 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 38 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 38 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 39 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 39 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 40 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 40 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 41 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 41 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 42 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 42 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 43 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 43 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 44 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 44 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 45 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 45 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 46 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 46 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 47 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 48 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 48 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 49 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 49 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 50 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 50 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 51 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 51 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 52 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 52 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 53 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 53 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 54 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 54 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 55 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 55 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 56 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 56 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 57 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 57 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 58 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 58 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 59 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 59 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 60 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΧΡΙΣΤΟΣ ΔΗΜΑΣ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 60 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 61 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 61 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 62 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 62 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 63 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 63 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 64 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 64 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 65 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 65 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 66 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 66 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 67 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΧΡΙΣΤΟΣ ΔΗΜΑΣ:** Κατά πλειοψηφία.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 67 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 275 και ειδικό 58 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτή, δεκτή.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Παρών.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 275 και ειδικό 58 έγινε δεκτή ως έχει κατά πλειοψηφία κι εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 276 και ειδικό 59 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτή, δεκτή.

**ΧΡΙΣΤΟΣ ΔΗΜΑΣ:** Κατά πλειοψηφία.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 276 και ειδικό 59 έγινε δεκτή ως έχει κατά πλειοψηφία κι εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 278 και ειδικό 61 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτή, δεκτή.

**ΧΡΙΣΤΟΣ ΔΗΜΑΣ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 278 και ειδικό 61 έγινε δεκτή ως έχει κατά πλειοψηφία κι εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 279 και ειδικό 62 ως έχει;

**ΠΟΛΛΟΙ ΒΟΥΛΕΥΤΕΣ:**  Δεκτή, δεκτή.

**ΧΡΙΣΤΟΣ ΔΗΜΑΣ:** Κατά πλειοψηφία.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 279 και ειδικό 62 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Θέλετε να μιλήσετε για την τροπολογία με γενικό αριθμό 277 και ειδικό αριθμό 60 που έχει τροποποιηθεί από εσάς.

Παρακαλώ, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σχετικά με την παράγραφο 7 της τροπολογίας που αφορούσε τους εργαζόμενους στον πρώην Οργανισμό Σχολικών Κτηρίων. Θέλουμε να αποσύρουμε τη συγκεκριμένη παράγραφο και θα την επαναφέρουμε σε επόμενο νομοσχέδιο με καλύτερη διατύπωση.

**ΑΝΔΡΕΑΣ ΛΟΒΕΡΔΟΣ:** Τώρα, την ώρα της ψηφοφορίας, κύριε Υπουργέ;

Βλέπετε γιατί σας λέω για το σύνολο, κύριε Πρόεδρε, ότι πρέπει να αναβληθεί η ψηφοφορία επί του συνόλου του νομοσχεδίου;

**ΠΡΟΕΔΡΕΥΩΝ (Γεώργιος Βαρεμένος):** Αν είναι έτσι, να καλέσω τον Υπουργό να μην την αφαιρέσει.

**ΑΝΔΡΕΑΣ ΛΟΒΕΡΔΟΣ:** Καλά κάνει, αλλά βλέπετε τις ανακολουθίες.

**ΠΡΟΕΔΡΕΥΩΝ (Γεώργιος Βαρεμένος):** Δεν μπορούσα να το προβλέψω.

**ΑΝΔΡΕΑΣ ΛΟΒΕΡΔΟΣ:** Τα προβλέπει ο Κανονισμός.

**ΠΡΟΕΔΡΕΥΩΝ (Γεώργιος Βαρεμένος):** Λοιπόν, συνεχίζουμε την ψηφοφορία.

Ερωτάται το Σώμα: Γίνεται δεκτή η τροπολογία με γενικό αριθμό 277 και ειδικό 60, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:**  Δεκτή, δεκτή.

**ΧΡΙΣΤΟΣ ΔΗΜΑΣ:** Κατά πλειοψηφία.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 277 και ειδικό 60 έγινε δεκτή, όπως τροποποιήθηκε από τον κύριο Υπουργό, κατά πλειοψηφία κι εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομικών: «Συστήματα Εγγύησης Καταθέσεων (ενσωμάτωση Οδηγίας 2014/49/ΕΕ), Ταμείο Εγγύησης Καταθέσεων και Επενδύσεων και άλλες διατάξεις» έγινε δεκτό επί της αρχής και επί των άρθρων.

Δέχεστε στο σημείο αυτό να ψηφίσουμε το νομοσχέδιο και στο σύνολό του;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κάναμε μία πρόταση.

**ΠΡΟΕΔΡΕΥΩΝ (Γεώργιος Βαρεμένος):** Έχει ληφθεί υπ’ όψιν.

Κύριε Λοβέρδο, τι να κάνουμε τώρα;

**ΑΝΔΡΕΑΣ ΛΟΒΕΡΔΟΣ:** Πώς θα γίνει; Κάναμε μια πρόταση. Εκφράστηκαν και τα άλλα κόμματα της Αντιπολίτευσης με τον ίδιο τρόπο.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Θα ψηφίσετε ανάλογα.

**ΑΝΔΡΕΑΣ ΛΟΒΕΡΔΟΣ:** Η Συμπολίτευση δεν εκφράστηκε. Γιατί το κάνετε αυτό, κύριε Πρόεδρε;;

**ΠΡΟΕΔΡΕΥΩΝ (Γεώργιος Βαρεμένος):** Τι να κάνω; Σας είπα…

**ΑΝΔΡΕΑΣ ΛΟΒΕΡΔΟΣ:** Παραβιάζετε τον Κανονισμό εσείς τώρα.

**ΠΡΟΕΔΡΕΥΩΝ (Γεώργιος Βαρεμένος):** Δεν τον παραβιάζω!

**ΑΝΔΡΕΑΣ ΛΟΒΕΡΔΟΣ:** Τον παραβιάζετε!

**ΠΡΟΕΔΡΕΥΩΝ (Γεώργιος Βαρεμένος):** Γιατί τον παραβιάζω;

**ΑΝΔΡΕΑΣ ΛΟΒΕΡΔΟΣ:** Δώστε μου τον λόγο, σας παρακαλώ.

Το θέμα είναι τυπικό και απλό, αλλά ο τύπος, κύριε Πρόεδρε, επιτρέψτε μου να σας πω είναι επαναλαμβανόμενη ουσία, αν με αντιλαμβάνεστε, και ο σκοπός αυτής της επαναλαμβανόμενης ουσίας, που κατέστη άρθρο του Κανονισμού, είναι να αποτρέπει λάθη, αβλεψίες, λαθροχειρίες…

**ΠΡΟΕΔΡΕΥΩΝ (Γεώργιος Βαρεμένος):** Λαθροχειρίες;

**ΑΝΔΡΕΑΣ ΛΟΒΕΡΔΟΣ:** Όχι των υπηρεσιών.

**ΠΡΟΕΔΡΕΥΩΝ (Γεώργιος Βαρεμένος):** Τίνος;

**ΑΝΔΡΕΑΣ ΛΟΒΕΡΔΟΣ:** Των πολιτικών, κύριε Πρόεδρε.

Εντοπίσαμε διάταξη που ουδείς είχε αντιληφθεί ότι είχε περάσει στο προηγούμενο σχέδιο νόμου. Αγορεύαμε ώρες επ’ αυτού.

Το θέσαμε στη Διάσκεψη των Προέδρων, είπαμε στον κύριο Βούτση να ενεργοποιηθεί επ’ αυτού και για να αποφεύγονται όλα αυτά, διατελούντες όλοι καλή τη πίστει, λέμε να πάει κατά τον Κανονισμό σε επόμενη συνεδρίαση η ψήφιση επί του συνόλου του νομοσχεδίου.

**ΠΡΟΕΔΡΕΥΩΝ (Γεώργιος Βαρεμένος):** Είναι η τρίτη φορά…

**ΑΝΔΡΕΑΣ ΛΟΒΕΡΔΟΣ:** Ποιος το απέρριψε αυτό;

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, είναι η τρίτη φορά που επαναλαμβάνετε την άποψή σας. Είναι σαφής.

**ΑΝΔΡΕΑΣ ΛΟΒΕΡΔΟΣ:** Μας είπατε ότι απερρίφθη;

**ΠΡΟΕΔΡΕΥΩΝ (Γεώργιος Βαρεμένος):** Σας είπα πριν.

**ΑΝΔΡΕΑΣ ΛΟΒΕΡΔΟΣ:** Πώς; Δεν μου το είπατε. Όχι.

**ΠΡΟΕΔΡΕΥΩΝ (Γεώργιος Βαρεμένος):** Σας το είπα τώρα.

**ΑΝΔΡΕΑΣ ΛΟΒΕΡΔΟΣ:** Δεν μου το είπατε. Είπατε ότι ελήφθη υπ’ όψιν η παρατήρησή μου.

**ΠΡΟΕΔΡΕΥΩΝ (Γεώργιος Βαρεμένος):** Υπάρχει μια πιθανότητα να μην θέλετε να το ακούσετε.

**ΑΝΔΡΕΑΣ ΛΟΒΕΡΔΟΣ:** Τι λέει ο Κοινοβουλευτικός Εκπρόσωπος της Πλειοψηφίας;

**ΠΡΟΕΔΡΕΥΩΝ (Γεώργιος Βαρεμένος):** Αν θέλει να μιλήσει, να του δώσω τον λόγο.

Εξελίσσεται η ψηφοφορία. Δεν έχετε τον λόγο, κύριε Μαντά.

Ερωτάται λοιπόν το Σώμα: Γίνεται δεκτό το νομοσχέδιο και στο σύνολό του;

**ΑΝΔΡΕΑΣ ΛΟΒΕΡΔΟΣ:** Τότε εμείς δεν θα συμμετάσχουμε στην ψηφοφορία, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Τι είπατε;

**ΑΝΔΡΕΑΣ ΛΟΒΕΡΔΟΣ:** Δεν συμμετέχουμε στην ψηφοφορία. Είναι απαράδεκτο αυτό που κάνετε και βαρύνεστε εσείς προσωπικά για παραβίαση του Κανονισμού χωρίς να έχετε κανέναν λόγο. Τι πρόβλημα έχετε;

**ΠΡΟΕΔΡΕΥΩΝ (Γεώργιος Βαρεμένος):** Κοιτάξτε, κύριε Λοβέρδο,….

**ΑΝΔΡΕΑΣ ΛΟΒΕΡΔΟΣ:** Αυτή είναι η θέση μου.

**ΠΡΟΕΔΡΕΥΩΝ (Γεώργιος Βαρεμένος):** Ε, καμμιά φορά προτρέχει η γλώσσα της διανοίας…

Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, με συγχωρείτε, μπορώ να πάρω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Κύριε Δένδια, βρίσκεται σε εξέλιξη η ψηφοφορία.

**ΝΙΚΟΛΑΟΣ ΔΕΝΔΙΑΣ:** Με συγχωρείτε, αλλά δεν γίνεται έτσι.

**ΠΡΟΕΔΡΕΥΩΝ (Γεώργιος Βαρεμένος):** Δηλαδή εν ονόματι της τήρησης του Κανονισμού, τον παραβιάζουμε κατάφωρα;

**ΝΙΚΟΛΑΟΣ ΔΕΝΔΙΑΣ:** Με συγχωρείτε, αλλά δεν έχουμε συλλογική ευθύνη για αυτό που κάνετε.

(Θόρυβος στην Αίθουσα)

**ΑΝΔΡΕΑΣ ΛΟΒΕΡΔΟΣ:** …(δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Δεν θέλω να κάνω χαρακτηρισμούς εγώ, κύριε Λοβέρδο. Σας παρακαλώ.

**ΑΝΔΡΕΑΣ ΛΟΒΕΡΔΟΣ:** Παραβιάζετε τον Κανονισμό…

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, με συγχωρείτε, το άρθρο του Κανονισμού είναι σαφές. Δεν το συζητάμε. Τι κάνουμε τώρα εδώ; Τι κάνουμε; Για να καταλάβω. Τι ζητάτε από μας;

**ΠΡΟΕΔΡΕΥΩΝ (Γεώργιος Βαρεμένος):** Εγώ δεν καταλαβαίνω τι κάνετε εσείς όμως τώρα. Δεν το καταλαβαίνω! Ή θα το καταψηφίσετε…

Δεν ήσασταν εδώ, είπε τη θέση σας ο κ. Δήμας με σαφήνεια…

**ΝΙΚΟΛΑΟΣ ΔΕΝΔΙΑΣ:** Με συγχωρείτε, για να καταλάβω. Η παρατήρησή σας «δεν ήσασταν εδώ» τι σημαίνει ακριβώς;

Κατ’ αρχάς, όπως ξέρετε στα γραφεία μας έχουμε τηλεόραση και βλέπουμε τι λέγεται.

**ΠΡΟΕΔΡΕΥΩΝ (Γεώργιος Βαρεμένος):** Δεν σας έκανε κανείς παρατήρηση.

**ΝΙΚΟΛΑΟΣ ΔΕΝΔΙΑΣ:** Δεύτερον, δεν με ψέγετε φαντάζομαι για το πότε είμαι εντός ή εκτός της Αιθούσης.

**ΠΡΟΕΔΡΕΥΩΝ (Γεώργιος Βαρεμένος):** Καθόλου. Λέω, κύριε Δένδια, ότι ο κ. Δήμας με σαφήνεια είπε τη θέση του κόμματός σας, ακούστηκε, και τώρα ψηφίζουμε. Τι θέλετε να κάνουμε δηλαδή;

**ΝΙΚΟΛΑΟΣ ΔΕΝΔΙΑΣ:** Θέλω να τηρήσετε τον Κανονισμό.

**ΠΡΟΕΔΡΕΥΩΝ (Γεώργιος Βαρεμένος):** Τον τηρούμε.

Ερωτάται, λοιπόν, το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεν συμμετέχουμε στην ψηφοφορία επί του συνόλου του σχεδίου νόμου.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΙΩΑΝΝΗΣ ΣΑΡΙΔΗΣ:** Δεν συμμετέχουμε στην ψηφοφορία.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομικών: «Συστήματα Εγγύησης Καταθέσεων (ενσωμάτωση Οδηγίας 2014/49/ΕΕ), Ταμείο Εγγύησης Καταθέσεων και Επενδύσεων και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 393α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, έχουν διανεμηθεί τα Πρακτικά της Τετάρτης 16 Δεκεμβρίου 2015, της Τρίτης 22 Δεκεμβρίου 2015, της Παρασκευής 8 Ιανουαρίου 2016, της Δευτέρας 11 Ιανουαρίου 2016, της Τρίτης 12 Ιανουαρίου 2016, της Πέμπτης 14 Ιανουαρίου 2016, της Παρασκευής 15 Ιανουαρίου 2016 και της Δευτέρας 18 Ιανουαρίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά της Τετάρτης 16 Δεκεμβρίου 2015, της Τρίτης 22 Δεκεμβρίου 2015, της Παρασκευής 8 Ιανουαρίου 2016, της Δευτέρας 11 Ιανουαρίου 2016, της Τρίτης 12 Ιανουαρίου 2016, της Πέμπτης 14 Ιανουαρίου 2016, της Παρασκευής 15 Ιανουαρίου 2016 και της Δευτέρας 18 Ιανουαρίου 2016 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 18.46΄ λύεται η συνεδρίαση για αύριο, ημέρα Παρασκευή 4 Μαρτίου 2016 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**